Split (3)

train · 79.3k rows

text stringlengths 31 26.1k	summary stringlengths 11 1.19k
លោកស្រី គង់ កុសល នាយិកាទីផ្សារ ខ្មែរ ប៊ែវើរីជីស បានថ្លែងថា៖ «ខ្ញុំសង្ឃឹមថា «ទឹកចិត្តកម្ពុជា» ដែលជាយុទ្ធនាការសប្បុរសធម៌របស់ ខ្មែរ ប៊ែវើរីស នឹងរួមចំណែកជាកម្លាំងចិត្ត ដល់មន្ត្រីនគរបាល និងប៉ូលិស ដោយជួយកាត់បន្ថយភាពនឿយហត់ របស់ពួកគាត់បានមួយផ្នែក ក្នុងអំទ្បុងពេលប្រយុទ្ធប្រឆាំង នឹងជំងឺកូវីដ-១៩នេះ»។ គិតត្រឹមត្រីមាសទី១ ក្នុងឆ្នាំ២០២១ នេះ យុទ្ធនាការ «ទឹកចិត្តកម្ពុជា» បានឧបត្ថម្ភទឹកបរិសុទ្ធ កម្ពុជា និងភេសជ្ជៈផ្សេងៗ សរុប ៥០០០កេស រួចមកហើយ ជូនដល់ប៉ូលិសប្រចាំការនៅទីតាំងត្រួតពិនិត្យនានា និងមន្ទីរពេទ្យមួយចំនួន។ យុទ្ធនាការនេះ នឹងបន្តបរិច្ចាគទឹកបរិសុទ្ធ ជូនស្ថាប័នផ្សេងៗទៀត រាប់ម៉ឺនកេស៕ (អត្ថបទពាណិជ្ជកម្ម)	ភ្នំពេញ៖ យុទ្ធនាការ «ទឹកចិត្តកម្ពុជា» របស់ ខ្មែរ ប៊ែវើរីជីស កាលពីថ្ងៃទី១១ មីនា ២០២១ បន្តឧបត្ថម្ភទឹកបរិសុទ្ធ កម្ពុជា ៥០កេស និងទឹកក្រូចអាយស៍ (IZE) ២០កេស ដល់រដ្ឋបាលស្រុកអង្គស្នួល ខេត្តកណ្ដាល ដើម្បីចែកជូនដល់មន្ត្រីនគរបាល និងប៉ូលិស ដែលកំពុងបំពេញបេសកកម្មទប់ស្កាត់ការរាតត្បាតនៃជំងឺកូវីដ-១៩។
1. អ្នកអាចពិសារពពួកណ្តែកដូចជា ៖ សណ្តែកក្រហម ស និងខ្មៅជាដើម។ ក្រោយពេលដែលអ្នកពិសាររួច វានឹងជួយលាងសម្អាតសរសៃឈាមអ្នកឲ្យស្អាតតែម្តង។ 2. អ្នកអាចបរិភោគផ្លែប៉ោមឲ្យបានច្រើន ព្រោះវាអាចជួយធ្វើឲ្យថ្លើមអ្នកអាចបញ្ចេញជាតិពុលចេញមកក្រៅអស់។ ម្យ៉ាងទៀត ក៏ជួយបញ្ចុះកាឡូរីក្នុងរាងកាយអ្នកផងដែរ។ 3. ស្រូវសាលី នឹងអាចជួយធ្វើឲ្យសរសៃឈាមអ្នកមិនងាយកករឹងឡើយ។ 4. ចំណែកតែបៃតង ជាតែដែលអ្នកគួរតែពិសារ ព្រោះវាក៏អាចជួយការពារសរសៃឈាមរបស់អ្នកផងដែរ។ 5. ស្រាទំពាំងបាយជូរ ឬទំពាំងបាយជូរស្រស់ ជារបស់ដែលអាចជួយការពារសរសៃឈាមអ្នកមិនឲ្យរីកធំខ្លាំងឡើយ។ ដូចនេះ អ្នកគួរតែជ្រើសរើសមកពិសារបាន៕ ត្រួតពិនិត្យដោយ www.health.com.kh	ប្រសិនជាអ្នកចង់ឲ្យជាតិពុលក្នុងសរសៃឈាមអ្នកចេញមកក្រៅអស់ អ្នកអាចញ៉ាំអាហារទាំងឡាយខាងក្រោមនេះបាន។ តើមានអ្វីខ្លះទៅ?
បើតាម សារមន្ទីរជាតិភ្នំពេញ រូបកឹងលើកយកមកបង្ហាញនេះ ជាសមុច្ច័យកំពុងដាក់តាំងនៅសារមន្ទីរជាតិ ដែលធ្វើពីឈើ គគីរ និងផ្តៅមានរាងដូចជាផ្ទះ ឬបន្ទប់មួយ មានទ្វារ បង្អួច និងក្បាច់ក្បូររចនាជាច្រើន។ សិល្បករខិតខំផ្ចិតផ្ចង់ឆ្លាក់លម្អិតផ្នែកនីមួយៗនៃកឹងនេះ និងមានក្បាច់ផ្កា ស្លឹក សត្វស្លាប ស្វា និងទន្សាយជាដើម។ ជញ្ជាំងបណ្តោយជា៥ផ្នែក គឺមានជញ្ជាំងបណ្តោយពីរដូចគ្នា។ ចំពោះជញ្ជាំងឆ្លងកាត់ដែលមានទ្វារហៅថាជញ្ជាំងខាងមុខ និងជញ្ជាំងខាងក្រោយ ជាប្រភេទចម្លាក់លៀន។ កឹងនេះ មានបណ្ដោយ ៥.៥០ម៉ែត្រ និងទទឹង ២.៨៧ ម៉ែត្រ។ កឹងកម្ពស់១.៧០ម៉ែត្រនេះ មានប្រភពមកពីវត្តធ្លក ខេត្តសៀមរាប ដែលស្ថិតក្នុងសតវត្សរ៍ទី១៩៕ សូមទស្សនារូបភាពខាងក្រោម៖	ភ្នំពេញ៖ កឹង គឺជាមធ្យោបាយដឹកជញ្ជូនមួយ ដែលព្រះមហាក្សត្រ សម្តេចសង្ឃរាជ អ្នកអភិជន និងអ្នកដែលមានឋានៈខ្ពង់ខ្ពស់ ប្រើប្រាស់សម្រាប់ដាក់លើទូកធំៗ ដើម្បីជិះកម្សាន្តនៅលើផ្ទៃទឹក តាមដងទន្លេ។
ប្រទេសកាណាដានិងចក្រភពអង់គ្លេសក៏បានចូលរួមជាមួយសហរដ្ឋអាមេរិកក្នុងការដាក់ទណ្ឌកម្មលើប្រទេសមីយ៉ាន់ម៉ាផងដែរ ពាក់ព័ន្ធនឹងការរំលោភសិទ្ធិមនុស្ស ខណៈដែលទីក្រុងវ៉ាស៊ីនតោនក្រោមរដ្ឋបាលលោកប្រធានាធិបតី Joe Bidenបានដាក់ទណ្ឌកម្មថ្មីៗទៀតទៅលើប្រទេសកូរ៉េខាងជើងនិងអង្គភាពយោធាមីយ៉ាន់ម៉ា រួមទាំងអង្គភាពផ្សេងទៀត នៅថ្ងៃដែលពិភពលោកបានប្រារព្ធទិវាសិទ្ធិមនុស្សអន្តរជាតិ។ អនុរដ្ឋមន្ត្រីក្រសួងហិរញ្ញវត្ថុសហរដ្ឋអាមេរិកលោក Wally Adeyemo បានថ្លែងតាមរយៈសេចក្ដីថ្លែងការណ៍មួយដែលមានខ្លឹមសារដូច្នេះថា៖ «វិធាការរបស់យើងនៅថ្ងៃនេះ ជាពិសេសវិធានការដែលធ្វើឡើងដោយភាពជាដៃគូជាមួយចក្រភពអង់គ្លេស និង កាណាដា បញ្ជូនសារយ៉ាងច្បាស់ថា លទ្ធិប្រជាធិបតេយ្យនៅជុំវិញពិភពលោក នឹងប្រតិកម្មតបតទៅលើអ្នកទាំងឡាយណាដែលបានរំលោភអំណាចរដ្ឋដើម្បីបង្កការឈឺចាប់ និងការគាបសង្កត់»។ តំណាងបេសកកម្មរបស់ប្រទេសកូរ៉េខាងជើងប្រចាំនៅអង្គការសហប្រជាជាតិក៏ដូចជាស្ថានទូតចិន មីយ៉ាន់ម៉ា និងបង់ក្លាដែសប្រចាំនៅរដ្ឋធានីវ៉ាស៊ីនតោន មិនបានឆ្លើយតបភ្លាមៗទៅនឹងការសុំអត្ថាធិប្បាយទៅលើការដាក់ទណ្ឌកម្មទាំងនេះទេ។ ក្រសួងការហិរញ្ញវត្ថុសហរដ្ឋអាមេរិកបានថ្លែងនៅក្នុងសេចក្ដីថ្លែងការណ៍ដដែលថា ក្រសួងបានដាក់បញ្ចូលក្រុមហ៊ុនបញ្ញាសិប្បនិម្មិតចិនមួយឈ្មោះថា SenseTime ទៅក្នុងបញ្ជីនៃបណ្ដា«ក្រុមហ៊ុនឧស្សាហកម្មចិនដែលជាប់ពាក់ព័ន្ធនឹងយោធា» ដោយក្រសួងបានចោទប្រកាន់ក្រុមហ៊ុនមួយនេះថា បានបង្កើតកម្មវិធីនានាសម្រាប់ថតផ្ទៃមុខដែលអាចកំណត់គោលដៅលើជនជាតិភាគតិច នោះគឺផ្ដោតគោលដៅលើការថតអត្តសញ្ញាណជនជាតិភាគតិច Uyghur។ ជាលទ្ធផលនៃការដាក់ទណ្ឌកម្មនេះ ក្រុមហ៊ុនចិនមួយនេះនឹងធ្លាក់ចូលទៅក្នុងការហាមឃាត់មិនឲ្យមានការធ្វើវិនិយោគជាមួយវិនិយោគិនអាមេរិកាំងឡើយ។ អ្នកជំនាញអង្គការសហប្រជាជាតិនិងក្រុមអ្នកការពារសិទ្ធិមនុស្សបានប៉ាន់ប្រមាណថា មនុស្សជាង ១ លាននាក់ដែលភាគច្រើនជាជនភាគតិច Uyghurនិងជាពលរដ្ឋភាគតិចកាន់សាសនាឥស្លាមត្រូវបានចាប់ឃុំឃាំងនៅក្នុងបណ្ដាញជំរំដ៏ធំមួយក្នុងរយៈពេលប៉ុន្មានឆ្នាំចុងក្រោយនេះ នៅខេត្ត Xinjiang ស្ថិតនៅភាគខាងលិចនៃប្រទេសចិន។ ប្រទេសចិនបានច្រានចោលការចោទប្រកាន់រឿងរំលោភបំពាននៅខេត្ត Xinjiang ប៉ុន្តែរដ្ឋាភិបាលសហរដ្ឋអាមេរិកនិងអង្គការការពារសិទ្ធិមនុស្សជាច្រើននិយាយថា រដ្ឋាភិបាលក្រុងប៉េកាំងកំពុងតែប្រព្រឹត្តអំពើប្រល័យពូជសាសន៍នៅទីនោះ។ ក្រសួងហិរញ្ញវត្ថុបានថ្លែងថា ការិយាល័យកណ្ដាលរដ្ឋអាជ្ញានៃប្រទេសកូរ៉េខាងជើងក៏ត្រូវបានដាក់បញ្ជូលទៅក្នុងបញ្ជីទណ្ឌកម្មដែរ រួមជាមួយនឹងលោក Ri Yong Gil អតីតរដ្ឋមន្ត្រីសន្តិសុខសង្គម ដែលកាលពីពេលថ្មីៗនេះត្រូវបានតែងតាំងជារដ្ឋមន្ត្រីកងទ័ពនៃប្រជាជនរបស់កូរ៉េខាងជើង។ ប្រធានាធិបតីសហរដ្ឋអាមេរិក លោក Joe Biden បានប្រមែប្រមូលមេដឹកនាំជាង១០០ នាក់មកពីប្រទេសនានាជុំវិញពិភពលោកមកចូលរួមកិច្ចប្រជុំកំពូលមួយដែលធ្វើឡើងតាមប្រព័ន្ធវីដេអូ កាលពីខែធ្នូ ដែលពេលនោះលោកបានប្ដេជ្ញាជំរុញការអនុវត្តលទ្ធិប្រជាធិបតេយ្យនៅជុំវិញពិភពលោក។ លោកបានអំពាវនាវឲ្យការពារសិទ្ធិមនុស្ស និងសេរីភាព នៅខណៈពេលដែលមានការកើនឡើងនៃភាពផ្ដាច់ការដែលជាបញ្ហាប្រឈមធំមួយក្នុងសម័យកាលបច្ចុប្បន្ននេះ៕	វ៉ាស៊ីនតោន សហរដ្ឋអាមេរិកកាលពីថ្ងៃទី១០ ខែធ្នូ បានដាក់ទណ្ឌកម្មទ្រង់ទ្រាយធំទៅលើពលរដ្ឋ និងស្ថាប័ននៅប្រទេសមួយចំនួនពាក់ព័ន្ធនឹងបញ្ហាសិទ្ធិមនុស្ស ដូចជាប្រទេសចិន មីយ៉ាន់ម៉ា កូរ៉េខាងជើង និងបង់ក្លាដែស។ សហរដ្ឋអាមេរិកក៏បានបញ្ចូលក្រុមហ៊ុនបញ្ញាសិប្បនិម្មិតចិនមួយឈ្មោះ SenseTime Group ទៅក្នុងបញ្ជីខ្មៅនៃការវិនិយោគ។
របាយការណ៍ដែលស្រង់ដោយក្រសួងសុខាភិបាលចុះផ្សាយនៅថ្ងៃទី២១កក្កដា ឆ្នាំ២០២០ បានបង្ហាញថាពលរដ្ឋដែលជំងឺបាក់ទឹកចិត្ត និងជំងឺភ័យខ្លាច/ថប់បារម្ភ ដោយសារតែបញ្ហាឆ្លងរាតត្បាតជំងឺកូវីដ-១៩នោះ មានកើនឡើងដល់៣ដង ដែលមានអត្រាប្រេវ៉ាឡង់កើនពី៣៥ទៅ៦០ភាគរយ ក្នុងចំណោមប្រជាពលរដ្ឋទូទៅ។ ជាមួយនឹងគ្នានេះ មន្ត្រីសុខាភិបាល និងក្រុមគ្រូពេទ្យដែលថែទាំ និងពិនិត្យព្យាបាលអ្នកជំងឺកូវីដ-១៩ ក្រៅពីអាចកើតជំងឺខាងលើ ក៏មានបញ្ហានៃការសម្រាន្តមិនលក់ ពី៣៥ទៅ៥០ ផងដែរ។ បញ្ហាសុខភាពផ្លូវចិត្តលើកុមារ និងមនុស្សវ័យជំទង់ ក៏ប៉ះពាល់ក្នុងអត្រាប្រេវ៉ាឡង់ពី៣០ទៅ៧៧ភាគរយ រីឯការប្រើប្រាស់គ្រឿងស្រវឹង និងគ្រឿងញៀន ក៏បានកើនឡើងប្រមាណ២០ភាគរយផងដែរ ក្នុងចំណោមក្រុមមនុស្សវ័យ១៥ទៅ៤៩ឆ្នាំ។ ការរាតត្បាតនេះ បានធ្វើឱ្យពលរដ្ឋកើតជំងឺផ្លូវចិត្ត ដែលយជះឥទ្ធិពលអវិជ្ជមានទៅលើស្ថានភាពសុខភាពនិងសង្គម ព្រមទាំងមានផលអាក្រក់លើសេដ្ឋកិច្ចគ្រួសារ សេដ្ឋកិច្ចជាតិ ក្នុងរយៈខ្លីនិងវែង។ ពលរដ្ឋដែលកើតបញ្ហាផ្លូវចិត្ត ក្នុងស្ថានភាពនៃជំងឺកូវីដ-១៩ អាចមានប្រតិកម្មជាញឹកញាប់ដូចជាការកង្វល់ពីការប្រឈមឆ្លងជំងឺកូវីដ, កង្វល់ពីប្រសិទ្ធភាពនៃការថែទាំ និងព្យាបាលវេជ្ជសាស្ត្រ, កង្វល់ការឃា្លតឆ្ងាយពីមិត្តភក្តិ មនុស្សជាទីស្រលាញ់, កង្វល់ពីការកាត់ផ្តាច់ ឬកាត់បន្ថយទំនាក់ទំនងក្នុងសហគមន៍, កង្វល់ពីការបាត់បង់ការងារ បាត់បង់ប្រភពចំណូលរបស់បុគ្គលនិងគ្រួសារ ដោយសារការបិទអាជីវកម្ម និងការបាត់បង់សកម្មភាពកំសាន្តនានា .....។ កង្វល់ជាច្រើនកើតឡើងនាអំឡុងនៃការរាតត្បាត COVID-19 ដូចជាភ័យពីការប្រឈមឆ្លង, កង្វល់ពីប្រសិទ្ធភាពនៃការថែទាំ ភ័យខ្លាចបាត់បង់សមាជិកគ្រួសារ ឬបញ្ហាអាជីវកម្មផ្សេងៗ។ រូបថត Pixabay ដើម្បីបង្ការបញ្ហាសុខភាពផ្លូវចិត្តដែលអាចឈានដល់ស្ថានភាពធ្ងន់ធ្ងរ ក្រសួងសុខាភិបាលបានណែនាំ និងលើទឹកចិត្តដល់ប្រជាពលរដ្ឋទាំងអស់ ត្រូវពិចារណានូវការទទួលបានព័ត៌មានដែលផ្សព្វផ្សាយនៅលើបណ្តាញទំនាក់ទំនងសង្គម facebook, ត្រូវកាត់បន្ថយការតាមដានព័ត៌មានដែលទាក់ទងនឹងជំងឺកូវីដ អាចធ្វើឱ្យអារម្មណ៍ភ័យខ្លាច និងតក់ស្លុត។ បើអាចពលរដ្ឋមើល ឬស្តាប់ព័ត៌មានដែលពាក់ព័ន្ធនឹងជំងឺកូវីដ១ទៅ២ដងក្នុងមួយថ្ងៃ ដោយត្រូវព្យាយាមរកប្រភពផ្សព្វផ្សាយព័ត៌មានដែលត្រឹមត្រូវ និងពិតប្រាកដ។ ដូចជាពលរដ្ឋអាចទូរសព្ទទៅ១១៥ របស់ក្រសួងសុខភិបាល តាមដានព័ត៌មានលើទំព័រហ្វេសប៊ុករបស់ក្រសួងសុខាភិបាល និងអង្គការសុខភាពពិភពលោកជាដើម។ សម្រាប់កុមារ និងមនុស្សវ័យជំទង់វិញ ដើម្បីបង្ការការកើតបញ្ហាចិត្ត ឪពុកម្តាយ ត្រូវជជែក ចែករំលែកនិងពន្យល់ពួកគេអំពីការរាតត្បាតនៃជំងឺកូវីដ, វិធីរក្សាសុវត្ថិភាពនៃការឆ្លងជំងឺកូវីដ។ ឪពុកម្តាយ ក៏ត្រូវរក្សាទម្លាប់ជាមួយកូនៗជាប្រចាំ និងមានពេលសម្រាក គេង លំហាត់ប្រាណ និងបរិភោគឱ្យបានគ្រប់គ្រាន់ ពិសេសផ្តល់ឱកាសកុមារ និងមនុស្សវ័យជំទង់ រក្សាទំនាក់ទំនងជាមួយមិត្តភក្តិ និងគ្រួសារជាដើម។ វិធីបង្ការនៃការកើតបញ្ហាផ្លូវចំពោះអ្នកដាក់ឱ្យចត្តាឡីស័ក១៤ថ្ងៃ គឺត្រូវ ទទួលយក និងយល់ថាពេលវេលានេះ ពេលវេលាពិសេសនិងខុសពេលមុន ទោះបីជាលោកអ្នកមិនចង់ឃើញក៏ដោយ, ត្រូវរក្សាទំនាក់ទំនង និងវិធីផ្សារភ្ជាប់ជាមួយអ្នកដទៃ តាមរយៈហ្វេសប៊ុក និងទូរសព្ទ...ដោយមិនត្រូវភ័យខ្លាចប៉ះពាល់ការប្រាស្រ័យទំនងអ្នកជាមួយអ្នកទៃឡើយ។ ក្នុងអំឡុងពេលចត្តាឡីស័ក១៤ថ្ងៃនោះ លោកអ្នក អាចអានសៀវភៅ មើលរឿងកំសាន្តសប្បាយៗ និងសមាធិ ក្នុងរយៈពេល៦ទៅ៧នាទីឱ្យបាន២ទៅ៣ដងក្នុងមួយថ្ងៃ។ មន្ត្រីរបស់ក្រសួងភិបាលមួយរូបកំពុងអង្គុយពិនិត្យ សកម្មភាពអ្នកដំណើរនៅអាកាសយានអន្តរជាតិភ្នំពេញ តាមរយៈកុំព្យូទ័រ។ រូបថត៖CDC ចំពោះក្រុមគ្រូពេទ្យ និងអ្នកថែទាំអ្នកជំងឺកូវីដ-១៩វិញ គឺត្រូវទទួលយកស្ថានភាពដែលខ្លួនកំពុងជួបប្រទះ, ត្រូវត្រួតពិនិត្យខ្លួនជានិច្ច (ពាក់ម៉ាស់ លាងដៃ រក្សាតម្លាតសង្គមឱ្យបានត្រឹមត្រូវ),ត្រូវបំពេញការងារក្នុងភាពជាក្រុម ជាដៃគូ ប្រកបដោយការប្រុងប្រយ័ត្ន, មានការពិគ្រោះជាមួយក្រុមការងារនិងិមិត្តភក្តិជាប្រចាំ, ត្រូវមានភាពជឿជាក់លើខ្លួន និងអនុវត្តវិធានការការពារកុំឱ្យឆ្លងកូវីដ-១៩ខ្លួនឯង និងអ្នកដទៃឱ្យបានល្អប្រសើរបំផុត។ ទន្ទឹមនឹងគ្នានេះពេទ្យ និងអ្នកថែទាំអ្នកជំងឺកូវីដ-១៩ ត្រូវចៀសវាងការងារមិនមានពេលសម្រាក, កុំបរិភោគអាហារផ្អែម និងកាហ្វេច្រើន, កុំប្រើប្រាស់គ្រឿងស្រវឹង និងថ្នាំងងុយដេកហួសហេតុ ពិសេសកុំព្យាយាមវាយតម្លៃច្រើនហួសហេតុពីផលអវិជ្ជមាននៃការងាររបស់ខ្លួនដែលបានធ្វើ។ ក្រសួងសុខាភិបាលបានអំពាវនាវដល់ពលរដ្ឋទាំងអស់ ប្រសិនបើមានភាពតានតឹងផ្លូវចិត្តលើសពី២សប្តាហ៍ដែលធ្វើឱ្យប៉ះពាល់ដល់ការងារ ឬទម្លាប់ប្រចាំថ្ងៃ គួរតែទៅពិគ្រោះជាមួយគ្រូពេទ្យ អ្នកជំនាញផ្លូវចិត្ត ឬស្វែងរកការគាំទ្រ ឬទៅពិនិត្យព្យាបាលនៅមន្ទីរពេទ្យ៕	ភ្នំពេញ៖ ការរាតត្បាតនៃជំងឺកូវីដ-១៩ (COVID-19) ក្នុងពិភពលោក បានផ្តល់ផលអវិជ្ជមានជាខ្លាំងលើសុខភាពផ្លូវចិត្ត ពិសេសបង្កជាជំងឺបាក់ទឹកចិត្ត (Depression) ជំងឺភ័យខ្លាច/ថប់បារម្ភ (Anxiety Disorders) លើមនុស្សគ្រប់វ័យ មិនថា ចំពោះកុមារ មនុស្សវ័យជំទង់ មនុស្សពេញវ័យ និងមនុស្សចាស់ឡើយ។ នេះបើយោងតាម របាយការណ៍សង្ខបរបស់អង្គការសហប្រជាជនស្តីពី«គោលនយោបាយសង្ខេប កូវីដ-១៩និងតម្រូវការធ្វើសកម្មភាពសម្រាប់សុខភាពផ្លូវចិត្ត»។
ដោយសារតែបញ្ហានយោបាយនៅកម្ពុជា ទាក់ទងនឹងការរំលាយគណបក្សសង្គ្រោះជាតិ ការឃុំខ្លួនលោក កឹម សុខា និងការផ្អាកសកម្មភាពអ្នកនយោបាយបក្សប្រឆាំង៥ឆ្នាំនេះ រដ្ឋាភិបាលអាមេរិក និងសហភាពអឺរ៉ុប បានប្រកាសផ្ដាច់ និងព្យួរជំនួយដល់គណៈកម្មាធិការជាតិរៀបចំការបោះឆ្នោត (គជប) ។ កន្លងមកសហភាពអឺរ៉ុប បានជួយដល់គ.ជ.ប សម្រាប់ដំណើការបោះឆ្នោតជាង៥លានដុល្លារអាមេរិក ខណៈដែលអាមេរិក បានជួយរថយន្តម៉ាក Ford ចំនួន៦គ្រឿង ដល់ គ.ជ.ប។ អគ្គលេខាធិការរងគណៈកម្មាធិការជាតិរៀបចំការបោះឆ្នោត លោក សោម សូរីដា បាននិយាយថា បើទោះជាសហភាពអឺរ៉ុប និងអាមេរិក ផ្ដាច់និងព្យួរជំនួយក្តី ប៉ុន្តែវាគ្មានអ្វីដែលធ្វើឲ្យប៉ះពាល់ដល់ដំណើការបោះឆ្នោតនៅកម្ពុជា ក្នុងឆ្នាំ២០១៨នោះទេ។ មូលហេតុដែល គ.ជ.ប មិនព្រួយបារម្ភនោះ ក៏ព្រោះតែរដ្ឋាភិបាល បានត្រៀមកញ្ចប់ថវិកាជាង៥០លានដុល្លារសម្រាប់ដំណើការបោះឆ្នោតនេះ។ ថ្លែងប្រាប់សារព័ត៌មានថ្មីៗ លោក សោម សូរីដា បានបញ្ជាក់ដូច្នេះថា៖«យើងមានការសោកស្ដាយដែលខាងសហភាពអឺរ៉ុប ភ្ជាប់បញ្ហានយោបាយមក គ.ជ.ប ដែលជាស្ថាប័នឯករាជ្យ មិនស្ថិតនៅក្រោមអ្នកនយោបាយ។ ប៉ុន្តែយ៉ាងណារដ្ឋាភិបាល ក៏បានត្រៀមថវិកាគ្រប់គ្រាន់ហើយ ដោយថវិកាជាង២លានដុល្លារសម្រាប់ការបោះឆ្នោតជ្រើសរើសសមាជិកព្រឹទ្ធសភា និងថវិកាជាង៥២លានដុល្លារ សម្រាប់ការបោះឆ្នោតជ្រើសរើសតំណាងរាស្ត្រ»។ ក្រៅពីរដ្ឋាភិបាលត្រៀមកញ្ចប់ថវិកាហើយ រដ្ឋាភិបាលចិន និងជប៉ុន ក៏ចេញមុខធានារ៉ាប់រងដំណើការបោះឆ្នោតនៅឆ្នាំ២០១៨ ផងដែរ។ ភាគីជប៉ុនគ្រោងផ្ដល់ជំនួយ៧,២ លានដុល្លារ ខណៈដែលចិន គ្រោងផ្ដល់ថវិកាជាង២០លានដុល្លារ សម្រាប់ការបោះឆ្នោតខាងមុខនេះ។ នេះបើតាមលោក សោម សូរីដា ដែលបានទទួលពត៌មានបណ្ដោះអាសន្នពីលេខាទី១នៃទូតជប៉ុន និងខាងភាគីចិន។ អគ្គលេខាធិការរងគជបរូបនេះ បានបញ្ជាក់ដូច្នេះថា៖«ចិនគាំទ្រដល់ គ.ជ.ប ហើយបានសួរមកគ.ជ.ប ត្រូវការអ្វីខ្លះគេនឹងជួយគ្រប់យ៉ាងសម្រាប់ការបោះឆ្នោតអាណត្តិក្រោយនេះ។ យើងបានសិក្សា និងពិភាក្សាគ្នាហើយ ប៉ុន្តែយើងមិនទាន់ស្នើទៅកាន់គេទេ ដោយរងចាំមើលទិដ្ឋភាពជាក់ស្ដែងសិន។ ប៉ុន្តែបើតាមខ្ញុំឮព័ត៌មានខ្លះនោះ ឮថាចិនគ្រោងផ្ដល់ថវិកាជាង២០លានដុល្លារ តែលទ្ធផលជាក់ស្ដែងនោះ ទាល់តែមានឯកសារជាលាយលក្ខណ៍អក្សរសិន។ ចំណែកខាងជប៉ុនក៏សន្យាជួយគ្រប់យ៉ាងដែរ»។ កាលពីឆ្នាំ២០១៦កន្លងមក ភាគីជប៉ុន បានផ្ដល់ជំនួយដល់គណៈកម្មាធិការជាតិរៀបចំការបោះឆ្នោត ជាទឹក១លានដុល្លារ សម្រាប់ទិញសម្ភារបរិក្ខា និងប្រព័ន្ធផ្ទុកទិន្នន័យ (Server System) ការបោះឆ្នោត។ ចំណែកភាគីចិន ក៏បានផ្ដល់ជំនួយ១២លានដុល្លារដល់គ.ជ.ប សម្រាប់ដំណើការបោះឆ្នោតជ្រើសរើសក្រុមប្រឹក្សាឃុំ-សង្កាត់ កាលពីថ្ងៃទី៤ មិថុនា ឆ្នាំ២០១៧ផងដែរ។ ការបោះឆ្នោតជ្រើសតាំងសមាជិកព្រឹទ្ធសភា អាណត្តិទី៤ នឹងប្រព្រឹត្តទៅនៅថ្ងៃទី២៥ កុម្ភៈ ឆ្នាំ២០១៨។ ចំណែកការការបោះឆ្នោតជ្រើសតាំងតំណាងរាស្ត្រ អាណត្តិទី៦ នឹងប្រព្រឹត្តទៅនៅថ្ងៃទី២៩ កក្កដា ឆ្នាំ២០១៨ ខាងមុខ៕	ភ្នំពេញ៖ រដ្ឋាភិបាលចិន និងជប៉ុន នឹងក្លាយជាអ្នកធានារ៉ាប់រងដល់ដំណើការបោះឆ្នោតនៅកម្ពុជា ក្នុងឆ្នាំ២០១៨ខាងមុខនេះ បន្ទាប់ពីអាមេរិក និងសហភាពអឺរ៉ុប ប្រកាសផ្ដាច់ជំនួយដល់គណៈកម្មាធិការជាតិរៀបចំការបោះឆ្នោត (គជប) ។
ជាផ្នែកមួយក្នុងការផ្សព្វផ្សាយផលិតផលខ្មែរ និងជួយបង្កើតឱកាសទីផ្សារដល់ពលរដ្ឋប្រកបរបរសិប្បកម្មដោយដៃ លោក សុខគា បានឆ្លៀតពេលសម្រាកការងារជាគ្រូបង្រៀនឯកជន បានផ្ដើមគំនិតបើកទីផ្សារអនឡាញ ដើម្បីប្រមូលទិញសម្ភារប្រើប្រាស់មួយចំនួនដែលធ្វើពី រពាក់ ឫស្សី និងផ្ដៅជាដើមប្រហែល ១៥ មុខមានដូចជា ធុងសំរាម គម្របគ្របអាហារ កន្ត្រកដាក់ខោអាវ ថូផ្កា និងសម្ភារប្រើប្រាស់ផ្សេងៗ ច្រើនមុខទៀត ដែលជាទូទៅមាននៅស្រុកអង្គរធំ ស្រុកបន្ទាយស្រី ស្រុកពួក ស្រុកសូទ្រនិគម។ ឆ្លើយតបក្នុងបទសម្ភាសតាមទូរសព្ទជាមួយ ThmeyThmey25 ពីកន្លែងសិប្បកម្មធ្វើពីរពាក់ដោយផ្ទាល់ លោកបានឲ្យដឹងថា៖«ជាមធ្យមពលរដ្ឋដែលប្រកបរបរនេះអាចទទួលប្រាក់ចំណូលត្រឹម ២ម៉ឺនរៀលប៉ុណ្ណោះក្នុងមួយថ្ងៃ ហើយត្រូវចំណាយពេលយូរក្នុងការទៅរករពាក់ដើម្បីយកមកធ្វើ»។ ដោយឡែកសម្រាប់ទីផ្សារក្នុងស្រុកវិញ លោកបានឲ្យដឹងថា ផលិតផលដែលគាត់យកមកលក់ភាគច្រើនអ្នកដែលទិញទៅគឺយកទៅប្រើប្រាស់ក្នុងហាង ហើយសម្រាប់ពលរដ្ឋទូទៅនៅមិនទាន់ចាប់អារម្មណ៍ ដោយសារពួកគាត់មិនទាន់យល់ច្បាស់ពីអត្ថប្រយោជន៍នៃការប្រើប្រាស់ផលិតផលជាមួយការប្រើប្រាស់ផលិតផលក្នុងស្រុកនៅឡើយ ប៉ុន្តែសម្រាប់ទីផ្សារខាងក្រៅស្រុកវិញមានឈ្មួញដែលមកពីថៃចុះមកទិញក្នុងមួយសប្ដាហ៍ ២ដងហើយយតម្លៃដែលទទួលបានគឺសមរម្យនូវផលិតផលដែលធ្វើពី រពាក់ ឫស្សី និងផ្ដៅនេះ។ យ៉ាងណាមិញ ទាំងអ្នកផលិត និងឈ្មួញកណ្ដាលបានសូមណូមពរដល់ពលរដ្ឋខ្មែរងាកមកប្រើប្រាស់ផលិតផលក្នុងស្រុកអោយបានច្រើន ដើម្បីជួយលើកស្ទួយផលិតផលខ្មែរ បង្កើតឱកាសការងារដល់ពលរដ្ឋក្នុងស្រុក និងអាចកាត់បន្ថយការប្រើប្រាស់សម្ភារធ្វើពីប្លាស្ទិក និងជ័របានទៀតផង៕	សៀមរាប៖ សន្ទុះនៃការគាំទ្រ និងប្រើប្រាស់ផលិតផលធ្វើពីឫស្សី រពាក់ និងផ្ដៅ មិនទាន់ផុសផុលឡើយសម្រាប់ទីផ្សារក្នុងស្រុក ប៉ុន្តែសិប្បកម្មដោយដៃដែលជារបរពេញនិយមនៅខេត្តសៀមរាប ហាក់ទទួលបាននូវការគាំទ្រច្រើនពីទីផ្សារនៅប្រទេសជិតខាង ជាពិសេសថៃ។ នេះបើតាមលោក ប៊ុន សុខគា អ្នកប្រមូលទិញផលិតផលធ្វើពីរពាក់ និងផ្ដៅ ពីពលរដ្ឋខេត្តសៀមរាប។
បើតាមលោក វេង សាខុន រដ្ឋមន្រ្តីក្រសួងកសិកម្ម រុក្ខាប្រមាញ់ និងនេសាទ គម្រោងចំនួនដែលកំពុងអនុវត្តក្នុងវិស័យកសិកម្ម រួមមាន គម្រោងជំរុញកំណើនវិស័យកសិកម្មកម្ពុជាដោយចីរភាព ដោយផ្ដោតលើវិស័យវារីវប្បកម្ម ប្រកបដោយនិរន្តភាព ធន់នឹងការប្រែប្រួលអាកាសធាតុ ដែលមានទឹកប្រាក់ ២៥លានអឺរ៉ូ ដែលចូលរួមផ្ដល់សហហិរញ្ញប្បទានជាមួយសហភាពអឺរ៉ុប។ គម្រោងថ្នាក់តំបន់ ស្ដីពីការអភិវឌ្ឍកសិ-ទេសចរណ៍ និងប្រព័ន្ធសុវត្ថិភាពចំណីអាហារ ដែលមានទឹកប្រាក់សរុប ចំនួន ១១,៥លានអឺរ៉ូ។ និងគម្រោង ខ្សែច្រវ៉ាក់តម្លៃផលិតកម្មកសិកម្ម និងការលើកទឹកកម្ពស់សុវត្ថិភាពកសិផល ដែលបានធ្វើសហការហិរញ្ញប្បទាន ជាមួយធនាគារអភិវឌ្ឍន៍អាស៊ី ក្នុងតម្លៃទឹកប្រាក់ ២៥លានអឺរ៉ូ។ លោកស្រី Ophelie Bourhis នាយិកាទីភ្នាក់ងារបារាំងសម្រាប់ការអភិវឌ្ឍន៍ (AFD) លោក វេង សាខុន បានវាយតម្លៃខ្ពស់ចំពោះគម្រោងទាំង៣ ខាងលើព្រោះបានចូលរួមក្នុងការអភិវឌ្ឍវិស័យកសិកម្មកម្ពុជា។ «វាបាននិងកំពុងរួមចំណែកយ៉ាងសកម្ម ក្នុងការអភិវឌ្ឍវិស័យជលផលចំទិសដៅ សមស្របតាមសភាពការណ៍ មានប្រសិទ្ធភាព និងទទួលបានប្រសិទ្ធផលខ្ពស់ ស្របតាមផែនការយុទ្ធសាស្រ្តដែលបានគ្រោងទុក គឺការអភិវឌ្ឍវិស័យជលផលប្រកបដោយចីរភាព និរន្តរភាព បរិយាប័ន្ន និងការប្រែប្រួលអាកាសធាតុ»។ នេះជាការលើកឡើងរបស់លោក វេង សាខុន នាឱកាសទទួលជួបលោកស្រី Ophelie Bourhis នាយិកា AFD នៅថ្ងៃទី៧ ខែមេសា។ ដោយឡែកសម្រាប់គម្រោងចំនួន ២ផ្សេងដែល AFD កំពុងវាយតម្លៃ ដើម្បីផ្ដល់ហិរញ្ញប្បទានបន្តក្នុងឆ្នាំនេះ មានគម្រោងកម្មវិធីស្តីពី ការអភិវឌ្ឍន៍បច្ចេកវិទ្យាកសិកម្ម ដោយពឹងលើទឹកភ្លៀង រួមមានកៅស៊ូ ដំណាំចំណីសត្វ និងបន្លែ ដែលភាគី AFD និងចូលរួមផ្តល់ហិរញ្ញប្បទានចំនួន ៥០ លានអឺរ៉ូ និងគម្រោង ការគ្រប់គ្រងជលផលនៅតំបន់ឆ្នេរ និងសមុទ្រ ប្រកបដោយនិរន្តភាព ដែលត្រូវចូលរួមសហហិរញ្ញប្បទាន ជាមួយធនាគារអភិវឌ្ឍន៍អាស៊ី ចំនួន ៣០លានអឺរ៉ូ។ កិច្ចពិភាក្សារវាងភ្នាក់ងារ AFD និងក្រសួងកសិកម្ម ថ្ងៃទី ៧ មេសា ២០២១ (រូបភាពពីហ្វេសប៊ុកលោក វេង សាខុន) លោកស្រីនាយិកានៃទីភ្នាក់ងារ AFD សង្ឃឹម និងជឿជាក់ថា គម្រោងនឹងចូលរួមចំណែកធ្វើឲ្យខ្សែច្រវ៉ាក់តម្លៃផលិតកម្មកសិកម្ម មានលក្ខណៈល្អប្រសើរ រួមទាំងផលិតកម្មសត្វ និងបន្លែ ដែលនឹងចូលរួមលើកកម្ពស់តម្លៃ បន្ថែមទីផ្សារ និងការប្រកួតប្រជែងទាំងបរិមាណ គុណភាព និងសុវត្ថិភាព តាមរយ:ការអនុវត្តបច្ចេកវិទ្យាកសិកម្មទំនើប សមស្រប ធន់នឹងការប្រែប្រួលអាកាសធាតុ បរិយាប័ន្ន និងនវានុវត្តន៍។ ជាការឆ្លើយតបរដ្ឋមន្រ្តីកសិកម្មលោក វេង សាខុន បានអរគុណដល់ទីភ្នាក់ងារ AFD ដែលបានផ្ដល់ហិរញ្ញប្បទាន សម្រាប់អភិវឌ្ឍវិស័យកសិកម្មកម្ពុជា និងស្នើរដល់ទីភ្នាក់ងារ AFD ដើម្បីជំរុញការអនុម័តគម្រោងទាំង២ ឲ្យបានឆាប់រហ័ស ដើម្បីអនុវត្តឲ្យស្របតាមស្ថានភាពនាពេលបច្ចុប្បន្ន៕	ភ្នំពេញ៖ ទីភ្នាក់ងារអភិវឌ្ឍន៍បារាំងសម្រាប់ការអភិវឌ្ឍន៍( AFD) បានផ្ដល់ហិរញ្ញប្បទានសរុបចំនួន ១៤១,៥លានអឺរ៉ូ(ជាង១៦៧លានដុល្លារ) ដល់វិស័យកសិកម្មកម្ពុជា លើគម្រោងចំនួន៥។ ក្នុងនោះគម្រោងចំនួន៣ ក្រសួងកសិកម្មបាន និងកំពុងអនុវត្ត និងមានគម្រោងចំនួន ២ទៀត ដែលកំពុងវាយតម្លៃ ដើម្បីផ្ដល់ហិរញ្ញប្បទានក្នុងឆ្នាំ២០២១នេះ។
អនុប្រធានមន្ទីរអប់រំរូបនេះ យល់ថា នេះជាចំណុចសំខាន់ដែលមនុស្សគ្រប់រូបត្រូវដឹង និងស្វែងយល់ ព្រោះកាលណាធនធានមនុស្សល្អប្រសើរទាំងជំនាញទន់ និងជំនាញរឹងក្នុងវិស័យផ្សេង នោះសង្គមនឹងរីកចម្រើនយ៉ាងឆាប់រហ័ស។ ជាមួយគ្នានេះ លោក សូ ភារិន្ធ បានជំរុញដល់អាណាព្យាបាលគ្រប់រូប គប្បីបញ្ជូនកូនទៅសាលាឱ្យបានគ្រប់គ្នា ទោះស្ថិតក្នុងកាលៈទេសៈ ឬស្ថានភាពគ្រួសារយ៉ាងណាក៏ដោយ។ សូមអញ្ជើញលោក-អ្នកនាងទស្សនាវីដេអូខាងក្រោមដូចតទៅ៖	ភ្នំពេញ៖ ការសិក្សាអប់រំ គឺពិតជាសំខាន់សម្រាប់មនុស្សគ្រប់រូប។ លោក សូ ភារិទ្ធ អនុប្រធានមន្ទីរអប់រំ យុវជន និងកីឡា ខេត្តកំពត យល់ថា មនុស្សគ្រប់រូបចាំបាច់ត្រូវតែរៀន ដើម្បីសម្រេចគោលដៅជីវិត មានបំណិនជីវិតសម្រាប់ការរស់នៅល្អប្រសើរ និងការអភិវឌ្ឍផងដែរ។ លើសពីនេះ ចំណេះដឹងក៏អាចជួយដល់ការអភិវឌ្ឍឥរិយាបថ ក៏ដូចជាការទំនាក់ទំនងរបស់យុវជន ឱ្យកាន់តែប្រសើរថែមទៀតផង។
លោក ឡុង កុសល អ្នកនាំពាក្យអាជ្ញាធរជាតិអប្សរា បានប្រាប់សារព័ត៌មានថ្មីៗតាមទូរស័ព្ទនៅថ្ងៃ៥ ខែកុម្ភៈ ឆ្នាំ២០២០ ថា អាជ្ញាធរជាតិអប្សរា មានគម្រោងបង្កើតតំបន់អង្គរ ឲ្យក្លាយជាតំបន់ដែលមានសត្វកម្រឬជិតផុតពូជរស់នៅ ដោយសារតំបន់នេះ សម្បូរទៅដោយព្រៃឈើ និងជាការទាក់ទាញភ្ញៀវទេសចរបន្ថែម។ លោក បញ្ជាក់ថា៖«តំបន់អង្គរជាតំបន់សម្បូរដោយព្រៃឈើ។ អាជ្ញាធរ កំពុងមានគម្រោងឲ្យសត្វកម្រជិតផុតពូជ រស់នៅក្នុងតំបន់នេះ។ ម្យ៉ាងតំបន់នេះ ជាតំបន់ទេសចរណ៍ដែលសម្បូរប្រាសាទ ការដាក់សត្វកម្រឲ្យមាននៅតំបន់នេះ អាចទាក់ទាញភ្ញៀវទេសចរបន្ថែម»។ ក្រសួងព័ត៌មាន បានស្រង់សម្តីរបស់លោក យិត ចាន់ដារដ្ឋា អគ្គនាយករងនៃអាជ្ញាធរជាតិអប្បរា ដែលបង្ហើបព័តមាននេះ កាលពីថ្ងៃទី៤កុម្ភៈ ទៅចុះផ្សាយថា រយៈពេល៦ឆ្នាំកន្លងមកនេះ សត្វព្រៃកម្រ និងជិតផុតពូជ៥ប្រភេទ មានសត្វទោចម្កុដ៨ក្បាល សត្វឈ្លូស៤ក្បាល សត្វសំពោចក្រអូប៥ក្បាល សត្វភេ៥ក្បាល និង សត្វស្វាព្រាហ្មណ៍១២ក្បាល បានយកមកផ្សាំង និងលែងឲ្យរស់នៅក្នុងព្រៃឧទ្យានអង្គរ។ លោក អះអាងថា ប្រភពសត្វទាំងនេះ ខ្លះយកមកពីឧទ្យានភ្នំតាម៉ៅ និងខ្លះយកមកពីកោះក្រពី ខេត្តកោះកុង ហើយយកមកលែងនៅទីតាំងសំខាន់៣កន្លែងក្នុងរមណីយដ្ឋានអង្គរ ដូចជានៅខ្លោងទ្វារខ្មោច ខ្លោងទ្វារតាកាវ និង ប្រាសាទតានៃ ដែលមានព្រៃស៊ុបទ្រុបសម្រាប់ការរស់នៅ។ លោក បន្តថា ក្នុងមួយខែ អង្គការសម្ព័ន្ធមិត្តសត្វព្រៃ (WILDLIFEALLIANCE) ចុះពិនិត្យតាមដានពីសុខភាពសត្វទាំងនេះម្តង។ ក្រៅពីសត្វទាំង៥ប្រភេទនេះ តំបន់អង្គរ ក៏មានសត្វជាច្រើនប្រភេទដែលបានរស់នៅតាំងពីយូរលង់មកហើយដែរ ដូចជា សត្វស្ទាំង សត្វពស់ សត្វកាំប្រមា និងសត្វមាន់ព្រៃជាដើម៕	ភ្នំពេញ៖ អាជ្ញាធរជាតិអប្បរា មានគម្រោង កែប្រែតំបន់អង្គរ ឲ្យក្លាយជាតំបន់ទេសចរណ៍ ដែលមានសត្វកម្រជិតផុតពូជរស់នៅ ស្របជាមួយនឹងតំបន់ទេសចរណ៍ដែលមានស្រាប់។
នៅពេលដែលកូនបានមួយខួបហើយ អ្នកគួរតែឲ្យគេគេងពេលព្រឹកចំនួនពីមួយទៅពីរម៉ោង ហើយពេលថ្ងៃត្រង់ គេងពីមួយទៅពីរម៉ោងដូចគ្នា។ ចំណែកពេលយប់ ចាប់ពីម៉ោង៧ដល់៩ អ្នកគួរតែឲ្យគេចូលគេងហើយ ព្រោះគេងដល់ពេលព្រឹក ទើបអាចគ្រប់ពី៨ទៅ១០ម៉ោង។ អ្នកមិនគួរឲ្យកូនគេងពេលល្ងាចចាប់ពីម៉ោង៥ ដល់ម៉ោង៧ទេ ព្រោះវាអាចរំខានដល់ដំណេករបស់គេនៅពេលយប់ ដោយធ្វើឲ្យកូនអាចក្រោកនៅពាក់កណ្តាលយប់ ធ្វើឲ្យអ្នកមិនអាចគេងលក់ស្រួលបានឡើយ៕ ត្រួតពិនិត្យដោយ www.health.com.kh	កូនដែលមានអាយុមួយខួប អ្នកគួរតែឲ្យគេគេងឲ្យគ្រប់ម៉ោង ទើបល្អចំពោះសុខភាពរបស់កូន។ តើមានអ្វីខ្លះទៅ?
នាការប្រកួតបើកឆាកកាលពីថ្ងៃទី១៣ ខែកុម្ភៈ កន្លងមក ក្រុមទាំងពីរសុទ្ធតែរងនូវការខកចិត្តរៀងៗខ្លួន ដោយ Shan United បានចាញ់ Home United របស់សិង្ហបុរី ១-០ នៅទឹកដីខ្លួនឯងក្នុងក្រុងយ៉ាំងហ្គោន ខណៈ បឹងកេត បានរងគ្រោះយ៉ាងធំ ដោយសារម្ចាស់ផ្ទះ Ceres Negros ៩-០ នៅក្រុង Bacolod ប្រទេសហ្វីលីពីន។ បឹងកេត និង Shan United មិនដែលមានប្រវត្តិជួបគ្នាឡើយ។ ចំណែកការប្រកួត១គូទៀតនៅក្នុងពូល F Home United បើកកីឡដ្ឋាន Jalan Besar ទទួលភ្ញៀវ Ceres Negros៕	បឹងកេត ត្រូវស្វាគមន៍ Shan United ដែលជាក្រុមជើងឯក Myanmar National League នាវេលាម៉ោង៦ និង៣០នាទីល្ងាចនេះ នៅពហុកីឡដ្ឋានជាតិ សម្រាប់ការប្រកួតពូល F នៃពានរង្វាន់ AFC Cup ឆ្នាំ២០១៨ ។
បើតាមលោក ស៊ុន ចាន់ថុល ការបំពាក់ GPS និងការបិទផ្លាកចំណាំងផ្លាតនេះ ដើម្បីបញ្ចៀសគ្រោះថ្នាក់ ជាយថាហេតុនៅពេលយប់។ ក្រៅពីនេះក្រសួង ក៏កំណត់ទិសដៅបំពាក់កាមេរ៉ាអចល័ត ដើម្បីចាប់ល្បឿនរថយន្តបើកបរលើសកំណត់ នៅលើផ្លូវជាតិសំខាន់ៗមួយចំនួន ដែលត្រូវសាងសង់ក្នុងពេលខាងមុខទៀតផង។ សូមស្ដាប់សំឡេងលោក ស៊ុន ចាន់ថុល ថ្លែងក្នុងពិធីប្រជុំបូកសរុបលទ្ធផលការងារសុវត្តិភាពចរាចរណ៍ផ្លូវគោក ប្រចាំឆ្នាំ២០១៧ និងទិសដៅការងារឆ្នាំ២០១៨ កាលពីរសៀលថ្ងៃទី២៤ ខែមករា នេះ នាទីស្ដីការក្រសួងមហាផ្ទៃ ៖	ភ្នំពេញ៖ ក្រសួងសាធារណៈការ និងដឹកជញ្ជូន គ្រោងរៀបចំច្បាប់ចំនួន២បន្ថែមទៀត ដើម្បីងាយស្រួលក្នុងការគ្រប់គ្រងរថយន្តដឹកទំនិញធំៗ និងបញ្ចៀសគ្រោះថ្នាក់ចរាចរណ៍ជាដើម។ រដ្ឋមន្ត្រីក្រសួងសាធារណៈការ លោក ស៊ុន ចាន់ថុល បាននិយាយថា អនុក្រឹត្យដែលលោក នឹងរៀបចំឡើងនេះ គឺការកំណត់ឲ្យរថយន្តដឹកទំនិញទាំងអស់ បិទផ្លាកចំណាំងផ្លាត និងដាក់ប្រព័ន្ធ GPS ដើម្បីកំណត់ល្បឿន និងទម្ងន់។
ការបោះឆ្នោតសភាបារាំងជុំទីមួយបានបញ្ចប់ទៅនៅចុងសប្តាហ៍កន្លងទៅ ដោយគណបក្ស Republique en Marche ដែលជាទើបប្រែខ្លួនពីចលនានយោបាយនោះបានដណ្តើមសំឡេងគាំទ្រច្រើនជាងគេរហូតដល់ជាង ៣០ភាគរយ។ នេះជាជ័យជម្នះមួយដ៏ធំសម្រាប់គណបក្សនយោបាយថ្មីថ្មោងរបស់លោក អេម៉ានុយអែល ម៉ាក្រុង ក្នុងការឈានទៅដណ្តើមអាសនៈភាគច្រើននៅក្នុងសភា។ យោងតាមទីភ្នាក់ងារព័ត៌មាន AFP លទ្ធផលផ្លូវការបង្ហាញថា គណបក្ស Republique en Marche បានទទួលសំឡេងគាំទ្រ ៣២,៣២ ភាគរយ, គណបក្សសាធារណរដ្ឋទទួលបានសំឡេង២១, ៥៦ភាគរយ, គណបក្សស្តាំនិយមជ្រុលរណសិរ្សជាតិបានទទួលសំំឡេងគាំទ្រ ១៣,២ភាគរយ។ ចំណែកគណបក្សសង្គមនិយមរួមជាមួយគណបក្សតូចផ្សេងទៀតមានបក្សកុម្មុយនីស្ត, គណបក្សឆ្វេងនិយមជ្រុលជាដើមនោះដណ្តើមបានសំឡេងត្រឹម ២៣ភាគរយប៉ុណ្ណោះ។ វាមានន័យថា គណបក្សធំដែលមានឈ្មោះបោះសំឡេងក្នុងសង្គមបារាំងជាប្រពៃណី ដូចជាបក្សសាធារណរដ្ឋ និងគណបក្សសង្គមនិយមនោះនៅតែចាញ់ប្រៀបបក្សដែលមានអាយុកាលទើបមួយឆ្នាំរបស់លោក ម៉ាក្រុង នេះដែរ។ ប៉ុន្តែអ្វីដែលសំខាន់ភាគរយអ្នកទៅចូលរួមបោះឆ្នោតថ្ងៃអាទិត្យទី ១១ មិថុនាម្សិលមិញនេះស្ថិតនៅក្នុងកម្រិតទាបបំផុតមួយក្នុងប្រវត្តិសាស្ត្រពោលគឺត្រឹម ៤៩ភាគរយប៉ុណ្ណោះ។ បើតាមប្រព័ន្ធបោះឆ្នោតបារាំង ក្នុងការបោះឆ្នោតជុំទីមួយ ក្នុងករណីគ្មានគណបក្សណាមួយទទួលបានសំឡេងភាគច្រើន ៥០ភាគរយទេនោះការបោះឆ្នោតនៅជុំទីពីរនឹងត្រូវរៀបចំម្តងទៀត។ការបោះឆ្នោតជុំទីពីរនឹងត្រូវរៀបចំនៅថ្ងៃអាទិត្យទី ១៨ ខែមិថុន ហើយគណបក្សដែលបានសំឡេងច្រើនជាងគេពីរ រួមជាមួយបណ្តាគណបក្សដែលទទួលបានសំឡេងយ៉ាងតិច ១២,៥ មានលទ្ធភាពចូលរួមប្រកួតគ្នា។ គេព្យាករថា គណបក្សលោក ម៉ាក្រុង នឹងអាចដណ្តើមបានអាសនៈរហូតដល់ចន្លោះពី ៤០០ ទៅ ៤៥០ អាសនៈក្នុងចំណោមអាសនៈទាំងអស់ ៥៧០ ក្នុងការបោះឆ្នោតជុំទីពីរ។ ជ័យជម្នះធំធេងនេះនឹងបង្កភាពងាយស្រួលសម្រាប់ការអនុម័ត និងអនុវត្តគោលនយោបាយប្រធានាធិបតីម៉ាក្រុង ដែលក្នុងនោះរួមមានទាំងការកែទម្រង់សេដ្ឋកិច្ចនិងសង្គម ដូចជាច្បាប់ការងារ និងប្រព័ន្ធសោធនិវត្តន៍ផងដែរ។ ក្រោយការប្រកាសលទ្ធផលបោះឆ្នោតផ្លូវការ នាយករដ្ឋមន្ត្រីបារាំងលោក Edouard Philippe បានប្រកាសជ័យជម្នះ ហើយលោកបានអះអាងថា «បារាំងពីមុនត្រឡប់មកវិញហើយ»។ ប្រមុខរដ្ឋាភិបាលបារាំងរូបនេះបានកោតសរសើរថាប្រធានាធិបតី ម៉ាក្រុង បង្ហាញឆន្ទៈខ្ពស់, មានទំនុកចិត្ត និងភាពក្លាហាននៅលើឆាកអន្តរជាតិ ដែលវាជាយុទ្ធសាស្ត្រពិសេសដើម្បីដណ្តើមជ័យជម្នះក្នុងការបោះឆ្នោតកន្លងមក។ ប្រធានាធិបតីបារាំងវ័យ ៣៩ ឆ្នាំរូបនេះដែលមានឈ្មោះល្បីល្បាញរូបនេះបានប្រើប្រាស់យុទ្ធសាស្ត្រទាញសំឡេងឆ្នោតដោយ ជ្រើសរើសសមាជិកគណៈរដ្ឋមន្ត្រីដែលមកពីគណបក្សចម្រុះ រួមទាំងមានសមាសភាពខ្លះមកពីសង្គមស៊ីវិលផង។ ហើយអ្វីដែលធ្វើឲ្យលោករឹតតែល្បីល្បាញថែមទៀតនោះគឺលោកបង្ហាញតួនាទីជាមេដឹកនាំអឺរ៉ុបនិងប្រឆាំងតតាំងប្រធានាធិបតីអាមេរិកលោក ដូណាល់ ត្រាំ ពាក់ព័ន្ធបញ្ហាប្រែប្រួលអាកាសធាតុ។ គេឃើញអធិការបតីអាល្លឺម៉ង់លោកស្រី អែនជេឡា មឺហ្គែល ផ្ញើសារអបអរសាទរចំពោះជ័យជម្នះក្នុងជុំទីមួយរបស់គណបក្សលោក ម៉ាក្រុង ដែរ៕	គណបក្ស Republique en Marche របស់ប្រធានាធិបតីបារាំង អេម៉ានុយអែល ម៉ាក្រុង ទទួលបានសំឡេងគាំទ្រច្រើនជាងគេរហូតដល់៣២,៣២ ភាគរយ នៅក្នុងការបោះឆ្នោតសភាជុំទីមួយថ្ងៃអាទិត្យ ខណៈការបោះឆ្នោតជុំទីពីរនឹងត្រូវរៀបចំនៅថ្ងៃ ១៨ ខែមិថុនា។ គេរំពឹងថា គណបក្សមានអាយុកាលមួយឆ្នាំនេះនឹងរកបានអាសនៈចន្លោះពី ៤០០ ដល់ ៤៤៥ ក្នុងចំណោមអាសនៈសរុប ៥៧៧ នាការបោះឆ្នោតជុំទីពីរខាងមុខ។ វានឹងក្លាយជាជ័យជម្នះដ៏ធំបំផុតមួយសម្រាប់លោក ម៉ាក្រុង ជាពិសេសវាសម្រូលដល់ការអនុម័តគោលនយោបាយនិងកែទម្រង់តាមការសន្យាក្នុងពេលបោះឆ្នោតកន្លងមក។
កីឡាករ វី សុភ័ស បានផ្ដួល ម៉ាង ព្រហ្មម៉ាញ ឲ្យសន្លប់ក្នុងទឹកទី២ ហើយបានឈ្នះ កីឡាករ ទូច ដេវីតដោយពិន្ទុ កាលពីរសៀលថ្ងៃទី១៤ ខែវិច្ឆិកា នៅសង្វៀននាយកដ្ឋានអង្គរក្ស ។ វី សុភ័ស នឹងត្រូវជួប ទូច ដេវីតម្ដងទៀត នៅថ្ងៃទី២៨ ខែវិច្ឆិកា ។ ម៉ាង ព្រហ្មម៉ាញ ក្រោយពីចាញ់ក្រោមដៃរបស់កីឡាករ វី សុភ័ស គណៈកម្មការបច្ចេកទេស មិនអនុញ្ញាតឲ្យប្រកួតទេ ហើយបានឲហតកីឡាករមកពីសមាគមកីឡាប្រដាល់ក្រសួងសេដ្ឋកិច្ច និងហិរញ្ញវត្ថុ សែត សារឹត ឈ្នះដោយស្វ័យប្រវត្តិ ។ វី សុភ័ស មាន៩ពិន្ទុ ស្ថិតក្នុងចំណាត់ថ្នាក់លេខ១ ហើយ ទូច ដេវីត មាន ៧ពិន្ទុ ក្នុងចំណាត់ថ្នាក់លេខ២ នៅក្នុងវគ្គសន្សំពិន្ទុ ។ កីឡាករទាំងពីរ ត្រូវត្រៀមប្រកួតនៅវគ្គផ្ដាច់ព្រ័ត្រ ដើម្បីដណ្ដើមប្រាក់លាន នៅថ្ងៃទី ២៨ ខែវិច្ឆិកា។ នៅថ្ងៃប្រកួតផ្ដាច់ព្រ័ត្រ ក៏មានគូពិសេសៗ ជាច្រើនទៀតផងដែរ ហើយសហព័ន្ធប្រដាល់សកលមានគម្រោងស្នើសុំ សហព័ន្ធគុនខ្មែរអោយមានការប្រកួតផ្នែកនារីផងដែរ ។ ការប្រកួតដែលបានរៀបចំឲ្យមានគ្រប់ផ្នែកទាំងបុរស និងនារី គឺជាការត្រៀមខ្លួន និងពង្រឹងសមត្ថភាពកីឡាករ និងកីឡាការនីជម្រើសជាតិកម្ពុជា ឲ្យបានត្រៀមលក្ខណៈគ្រប់គ្រាន់ ដើម្បីប្រកួតប្រជែង នៅក្នុងស៊ីហ្គេមខាងមុខនេះ ។ តាមរយៈហ្វេសបុក Cambodian Sea Games 2023 លោក ប៊ុយ សុភ័ណ្ឌ អគ្គលេខាធិការសហព័ន្ធកីឡាប្រដាល់សកលកម្ពុជាបានបញ្ជាក់ប្រាប់ថ ចក្ខុវិស័យរបស់សហព័ន្ធប្រដាល់សកលកម្ពុជា គឺកំពុងឆ្ពោះទៅមុខ ក្នុងការត្រៀមខ្លួនឆ្ពោះទៅទទួលរៀបចំធ្វើជាម្ចាស់ផ្ទះ ការប្រកួតកីឡាស៊ីហ្គេម លើកទី៣២ ឆ្នាំ២០២៣ ៕	ដោយ៖ គឹម មករា
ពិធីចុះហត្ថលេខា ដែលធ្វើឡើងនៅទីស្នាក់ការគណៈកម្មាធិការជាតិអូឡាំពិកកម្ពុជា (NOCC) ថ្ងៃទី១៣ ខែមីនា លោក វ៉ាត់ ចំរើន អគ្គលេខាធិការ CAMSOC-CAMAPGOC លើកឡើថា ដោយសារ TikTok ជាបណ្តាញសង្គមមួយមានប្រជាប្រិយភាពខ្លាំងទាំងក្នុង និងក្រៅស្រុកមួយចំនួន ទើបសម្រេចសហការជាមួយក្រុមហ៊ុនយក្សនេះ ក្នុងគោលបំណង ផ្សព្វផ្សាយស៊ីហ្គេមលើកទី៣២ និងប៉ារ៉ាហ្គេមលើកទី១២ ទៅកាន់ពិភពលោក ក៏ដូចជាក្នុងប្រទេសកម្ពុជា។ «TikTok ជាបណ្ដាញសង្គម ដែលមានឥទ្ធិពលក្នុងសង្គម ទាំងក្នុងស្រទាប់យុវជន និងប្រជាជនទូទៅ ក្នុងការប្រើប្រាស់ធ្វើជាមធ្យោបាយក្នុងការផ្សព្វផ្សាយផ្សេងៗ។ ដោយសារសំខាន់នេះហើយ ទើប CAMSOC សម្រេចចាប់ដៃគូជាមួយ TikTok ដើម្បីបង្កើនការផ្សព្វផ្សាយស៊ីហ្គេមកាន់តែទូលាយ»។ នេះជាការបញ្ជាក់របស់លោក វ៉ាត់ ចំរើន។ លោក Nicholas Pham តំណាងក្រុមហ៊ុន Tik Tok ប្រចាំតំបន់អាស៊ីអាគ្នេយ៍ បង្ហាញក្តីរីករាយដែលបានក្លាយជាដៃគូចលនូបត្ថម្ភ និងក្លាយជាផ្នែកមួយនៃការជ្រោមជ្រែងព្រឹត្តិការណ៍ស៊ីហ្គេមលើកទី៣២ និងប៉ារ៉ាលើកទី១២ ដែលកម្ពុជាធ្វើម្ចាស់ផ្ទះជាលើកដំបូង ។ ជាដៃគូចលនូបត្ថម្ភ ជាមួយ CAMSOC នេះ ក្រុមហ៊ុន Tik Tok នឹងជួយទៅលើការផលិតមាតិកាសំខាន់ៗ និងគាំទ្រដល់ការផ្សាយព្រឹត្តិការណ៍ប្រកួត ក៏ដូចជាទិដ្ឋភាពពីក្រោយឆាក ការសម្ភាសន៍អត្តពលិក និងការផ្សាយឡើងវិញនៃការប្រកួតជាដើម។ លើសពីនេះទៅទៀត លោក Pham តំណាងក្រុមហ៊ុន Tik Tok ប្រចាំតំបន់អាស៊ីអាគ្នេយ៍ សង្កត់ធ្ងន់ថា ការក្លាយជាដៃគូចលនូបត្ថម្ភនេះ មិនមែនត្រឹមតែការផលិតមាតិកាតែមួយមុខនោះទេ ប៉ុន្តែក៏ជាការផ្សព្វផ្សាយពីតម្លៃរបស់ស៊ីហ្គេម ដែលរួមមាន ការរួបរួម, ការគោរពគ្នាទៅវិញទៅមក និងគោលការណ៍យុត្តិធម៌ក្នុងការប្រកួតផងដែរ។ ព្រឹត្តិការណ៍កីឡាស៊ីហ្គេមលើកទី៣២ ដែលកម្ពុជាទទួលសិទ្ធិរៀបចំលើកដំបូងក្រោយរង់ចាំ៦៤ឆ្នាំ នឹងចាប់ផ្តើមប្រកួតប្រជែងផ្លូវការពីថ្ងៃទី៥ដល់១៧ ខែឧសភា។ ដោយឡែក ប៉ារ៉ាហ្គេមលើកទី១២ នឹងធ្វើឡើងក្រោយបញ្ចប់ស៊ីហ្គេមរយៈពេល១ខែ៕	គណៈកម្មាធិការជាតិរៀបចំការប្រកួតកីឡាស៊ីហ្គេម-អាស៊ានប៉ារ៉ាហ្គេម ឆ្នាំ២០២៣ (CAMSOC-CAMAPGOC) និងក្រុមហ៊ុន Tik Tok ប្រចាំតំបន់អាស៊ីអាគ្នេយ៍ បានចុះកិច្ចព្រមព្រៀងក្លាយជាដៃគូចលនូបត្ថម្ភ ដើម្បីជួយជំរុញការផ្សាយព្រឹត្តិការណ៍កីឡាស៊ីហ្គេម លើកទី៣២ និងអាស៊ានប៉ារ៉ាហ្គេម លើកទី១២ ឆ្នាំ២០២៣ ទៅកាន់ពិភពលោក។
អតីតប្រធានក្រុមជម្រើសជាតិកាមេរូនវ័យ៤០ឆ្នាំរូបនេះ បានប្រកាសលើបណ្តាញទំនាក់ទំនងសង្គមហ្វេសប៊ុកផ្លូវការរបស់ខ្លួននៅថ្ងៃទី២១ ខែកញ្ញា ថាខ្លួនសម្រេចចូលរួមបេក្ខភាពប្រធាន Fecafoot ដោយក្តីស្រឡាញ់ចំពោះកាមេរូន និងក្តីស្រឡាញ់បាល់ទាត់ក្នុងប្រទេសកំណើតខ្លួន។ «ពេលវេលាកំពុងដំណើរការហើយ។ ការរង់ចាំមិនមែនជាជម្រើសទេ។ នេះជាពេលវេលាដើម្បីស្តារបាល់ទាត់របស់យើងឡើងវិញ»។ នេះជាការអះអាងរបស់ Eto'o។ ការបោះឆ្នោតរើសប្រធាន Fecafoot ដែលពន្យាពេលដោយសារជំងឺកូវីដ-១៩ ត្រូវបានគេរំពឹងថានឹងប្រព្រឹត្តទៅនៅថ្ងៃទី១១ ខែធ្នូ ខណៈការប្រកួតដណ្តើមពានរង្វាន់បាល់ទាត់តំបន់អាហ្វ្រិកនឹងចាប់ផ្តើមនៅថ្ងៃទី៩ ខែមករា។ Eto'o ជោគជ័យក្នុងអាជីពជាកីឡាករបាល់ទាត់ជាមួយក្រុមនៅអឺរ៉ុប Barcelona និង Inter Milan។ រូបគេឈ្នះពានរង្វាន់លីគកំពូលទាំងអស់នៅអេស្ប៉ាញ និងអ៊ីតាលី រួមទាំង Champions League ផង។ Eto'o ដែលជាប់ជាកីឡាករអាហ្វ្រិកល្អបំផុតប្រចាំឆ្នាំ៤សម័យ ជាប់ក្នុងកំណត់ត្រាអ្នកស៊ុតបញ្ចូលទីច្រើនជាងគេ សម្រាប់ក្រុមជម្រើសជាតិកាមេរូនមកទល់សព្វថ្ងៃ។ ក្នុងការបង្ហាញខ្លួន១១៨ប្រកួតការមេរូន Eto'o រកគ្រាប់បាន៥៦គ្រាប់។ ក្លិបអាជីពដែលរូបគេធ្លាប់បានលេង មានចំនួន១៣ ជាមួយគ្រាប់បាល់ស៊ុតបញ្ចូលទីសរុបចំនួន២៩៣គ្រាប់។ Eto'o បញ្ចប់អាជីពជាកីឡាករបាល់ទាត់នៅឆ្នាំ២០១៩ អំឡុងពេលស្នាក់នៅក្រុម Qatar SC នៃលីគកំពូលកាតា៕	Samuel Eto'o អតីតខ្សែប្រយុទ្ធឆ្នើម Barcelona នឹងឈរឈ្មោះជាបេក្ខភាពប្រជែងតំណែងប្រធានសហព័ន្ធកីឡាបាល់ទាត់កាមេរូន (Fecafoot)។ Eto'o បានអះអាងថា ការប្រជែងតំណែង Fecafoot ដើម្បីស្តារវិស័យបាល់ទាត់កាមេរូនឡើងវិញ។
ព្រះរាជក្រឹត្យនៅថ្ងៃទី០២ ខែមករា ឆ្នាំ២០១៨ បានត្រាស់បង្គាប់៖«ផ្ទេរភារកិច្ចឯកឧត្តម ចាន់ ចេស្តា ឋានន្តរស័ក្តិឧត្តមមន្ត្រី ថ្នាក់លេខ៤ នៃក្របខ័ណ្ឌមន្ត្រីគ្រប់គ្រងរដ្ឋបាលក្រសួងកសិកម្ម រុក្ខាប្រមាញ់ និងនេសាទ ពីអភិបាល នៃគណៈអភិបាលខេត្តកំពត ឲ្យទៅបម្រើការងារនៅក្របខ័ណ្ឌដើមវិញ»។ លោក ចាន់ ចេស្តា ត្រូវបានតែងតាំងជាអភិបាលខេត្តកំពត កាលពីខែមីនា ឆ្នាំ២០១៦កន្លងមក ៕	ភ្នំពេញ៖ អភិបាលខេត្តកំពត លោក ចាន់ ចេស្តា ត្រូវបានព្រះមហាក្សត្រត្រាស់បង្គាប់ផ្ទេរភារកិច្ចមកកាន់តួនាទីនៅក្របខណ្ឌដើមវិញ។ ចំណែកតួនាទីអភិបាលខេត្តកំពតនេះ ជំនួសដោយលោក ជាវ តាយ អភិបាលរងខេត្តកណ្ដាល។ លោក ជាវ តាយ ត្រូវបានតែងតាំងឋានន្តរស័ក្តិឧត្តមមន្ត្រី ថ្នាក់លេខ១ ជាអភិបាលនៃគណៈអភិបាលខេត្តកំពត។ នេះបើតាមព្រះរាជក្រឹត្យរបស់មហាក្សត្រ។
នាយឧត្តមសេនីយ៍ សៅ សុខា អគ្គមេបញ្ជាការរងកងយោធពលខេមរភូមិន្ទ និងជាមេបញ្ជាការកងរាជអាវុធហត្ថលើផ្ទៃប្រទេស នៅថ្ងៃទី២ ខែឧសភា បានសរសេរលើបណ្តាសង្គម Facebook ថា បើក្រុមបាល់ទាត់ផ្នែកបុរស មិនអាចឆ្លងផុតការប្រកួតក្នុងក្រុមចែកពូល លោកនឹងលាលែងពីតំណែងប្រធានសហព័ន្ធកីឡាបាល់ទាត់កម្ពុជាភ្លាម។ ក្រោយការប្រកាសខាងលើ ក្រសួងអប់រំ យុវជន និងកីឡា បានស្នើឱ្យប្រធានបាល់ទាត់កម្ពុជារូបនេះ បន្តកាន់តំណែងតទៅទៀត ក្រោមស្នាដៃដែលបានសម្រេចនៅពេលកន្លងមក។ «ក្រសួងអប់រំ យុវជន និងកីឡា សូមប្រកាសគាំទ្រ និងស្នើសុំ ឯកឧត្តម នាយឧត្តមសេនីយ៍ សៅ សុខា នៅបន្តធ្វើជាប្រធានសហព័ន្ធកីឡាបាល់ទាត់កម្ពុជា»។ នេះបើតាមសេចក្តីថ្លែងការណ៍មួយចេញនៅថ្ងៃទី៣ ខែឧសភា។ ទន្ទឹមនេះ ក្រសួងអប់រំ បានបញ្ជាក់ផងដែរថា ក្រោយការដឹកនាំរបស់លោក សៅ សុខា ជាង ១០ឆ្នាំ កន្លងមកនេះ បាល់ទាត់នៅកម្ពុជា មានការរីកចម្រើនយ៉ាងខ្លាំងទាំងបរិមាណ និងគុណភាព ដោយក្នុងនោះមានដូចជាសមត្ថភាពកីឡាករ គ្រូបង្វឹក អាជ្ញាកណ្តាល និងក្លឹបបាល់ទាត់ជាដើម។ មិនតែប៉ុណ្ណោះ ប្រមុខបាល់ទាត់កម្ពុជារូបនេះ បានរៀបចំឱ្យមានទីលានបាល់ទាត់តាមសាលាតម្រង់ទិសទាំង ២៥រាជធានី ខេត្ត និងរៀបចំកម្មវិធីអភិវឌ្ឍកីឡាបាល់ទាត់នៅតាមសាលាបឋមសិក្សា និងអនុវិទ្យាល័យផង។ គួររំឭកថា សំណេររបស់លោក សៅ សុខា ខាងលើ បានធ្វើឡើងក្រោយកីឡាបាល់ទាត់ផ្នែកបុរសមានលទ្ធផលស្មើនឹងហ្វីលីពីន នៅល្ងាចថ្ងៃទី២ ខែឧសភា៕	ក្រសួងអប់រំ យុវជន និងកីឡា បានប្រកាសគាំទ្រ និងស្នើ លោក សៅ សុខា អគ្គមេបញ្ជាការរងកងយោធពលខេមរភូមិន្ទ និងជាមេបញ្ជាការកងរាជអាវុធហត្ថលើផ្ទៃប្រទេស បន្តធ្វើជាប្រធានសហព័ន្ធកីឡាបាល់ទាត់កម្ពុជា។ នេះបើតាមសេចក្តីថ្លែងការណ៍របស់ក្រសួងអប់រំ យុវជន និងកីឡា ចេញនៅថ្ងៃទី៣ ខែឧសភា។
អ្នកស្រី ធីតា អ្នកលក់ភេសជ្ជៈចល័ត នៅតាមរទេះម៉ូតូ បានបញ្ជាក់ថា គាត់អាចរកចំណូលបានចន្លោះពី១៥ម៉ឺនទៅ២០ម៉ឺនរៀលក្នុង១ថ្ងៃ។ លោក ឈឿន ដែលជាអ្នកលក់នំប៉័ងសាំងវ៉ិចឯណោះវិញ ក៏បានអះអាងដូចគ្នាផងដែរ ដោយពេលខ្លះ លោកអាចរកបានរហូតដល់ទៅជាង៣០ម៉ឺនក្នុងមួយថ្ងៃ។ សូមអញ្ជើញទស្សនាវីដេអូខាងក្រោម៖	ភ្នំពេញ៖ មុខរបរលក់លៀសហាល នំប៉័ងសាំងវ៉ិច និងភេសជ្ជៈ ជាដើម មិនត្រូវការដំឡើងស្លាកយីហោ ឬបើកហាងឲ្យធំនោះឡើយ។ របរនេះ អាចលក់ចល័តតាមរទេះ ម៉ូតូសណ្តោង ឬតូបសមល្មមនៅតាមចិញ្ចើមផ្លូវ។ ថ្វីត្បិតតែនេះជារបរតូចតាច ប៉ុន្តែផ្ដល់ចំណូល គួរសមផងដែរ។
ក្រសួងសុខាភិបាលវៀតណាម បានបញ្ជាក់នៅព្រឹកថ្ងៃអង្គារនេះថា បុរសវ័យ៣០ឆ្នាំរូបនោះ បានវិលត្រឡប់ពីក្រុងវូហាន តាមជើងហោះហើរ Southern China ជាមួយជនជាតិវៀតណាម៤នាក់ទៀតដែលមានកូរ៉ូណាវីរុស។ ជាមួយគ្នានេះ គាត់ស្ថិតក្នុងចំណោមកម្មករ៨នាក់ ដែលត្រូវបានក្រុមហ៊ុន Nihon Plast បញ្ជូនទៅសិក្សាជំនាញរយៈពេលខ្លីនៅវូហាន ហើយវិលមកវិញកាលពីថ្ងៃទី១៧ ខែមករា។ បច្ចុប្បន្នអ្នកជំងឺនោះ ស្ថិតដាច់ដោយឡែកក្នុងមន្ទីរពេទ្យនៅក្រុងហាណូយ។ កន្លងមកវៀតណាម បានអះអាងពីការព្យាបាលសះស្បើយជនជាតិចិនម្នាក់ក្នុងចំណោមពីរដែលជាករណីដំបូង ខណៈអ្នកជំងឺផ្សេងទៀតក៏មិនមានលក្ខណៈធ្ងន់ធ្ងរនោះដែរ។ នៅថ្ងៃដដែលនេះ កូរ៉េខាងត្បូងឡើងដល់១១ករណី មុនពេលអាល្លឺម៉ង់ឡើងដល់១២ករណី។ ហុងកុងដែលជាតំបន់រដ្ឋបាលពិសេសរបស់ចិន មានករណីស្លាប់ដំបូង ដែលធ្វើឲ្យចំនួនអ្នកស្លាប់សរុបឡើងដល់៤២៧នាក់ ដោយគិតត្រឹមម៉ោង១១ និង៣០នាទី ថ្ងៃទី៤ ខែកុម្ភៈ នេះ។ អ្នកជំងឺសរុបឡើងជាងពីរម៉ឺននាក់ ខណៈអ្នកជាសះស្បើយ ហើយត្រូវបានអនុញ្ញាតឲ្យចេញពីរមន្ទីរពេទ្យ មានចំនួនជាង៦៥០នាក់។ ក្រៅពីចិន និងរដ្ឋបាលពិសេសហុងកុង ម៉ាកាវ និងតៃវ៉ាន់ ប្រទេស២៣ផ្សេងទៀតដែលមានអ្នកជំងឺកូរ៉ូណាវីរុសរួមមាន ថៃ ជប៉ុន សិង្ហបុរី កូរ៉េខាងត្បូង អូស្ត្រាលី ម៉ាឡេស៊ី បារាំង សហរដ្ឋអាមេរិក អាល្លឺម៉ង់ វៀតណាម អេមីរ៉ាតអារ៉ាប់រួម កាណាដា អ៊ីតាលី រុស្ស៊ី ចក្រភពអង់គ្លេស កម្ពុជា ហ្វាំងឡង់ ឥណ្ឌា ណេប៉ាល់ ហ្វីលីពីន ស្រីលង្កា ស៊ុយអែត និងអេស្ប៉ាញ៕	វៀតណាម បានប្រកាសពីករណីទី៩នៃអ្នកជំងឺរលាកសួតបង្កដោយមេរោគកូរ៉ូណាប្រភេទថ្មី (2019-nCoV)។ អ្នកជំងឺមកខេត្ត Vinh Phuc ដែលជាកម្មករម្នាក់ធ្លាប់ទៅសិក្សាជំនាញរយៈពេលខ្លីនៅក្រុងវូហាន ប្រទេសចិន។ នេះបើយោងតាមការផ្សាយរបស់ Vietnam Net។
ឧបករណ៍ដែលត្រូវដំឡើងទាំងនេះ មានដូចជាបរិក្ខារថ្មីសម្រាប់សកម្មភាពស្តារនីតិសម្បទា គុណភាពឧបករណ៍សិប្បនិម្មិត និងរណបដែលមានភាពប្រសើរជាងមុន ដែលអាចព្យាបាលអ្នកជំងឺបានប្រហែល៥០០នាក់ជារៀងរាល់ឆ្នាំ។ ថវិកាចំនួន ៨៣ ២៥៦ដុល្លារ នឹងត្រូវយកទៅសាងសង់ឡើងវិញស្ថានីយផលិតទឹកស្អាតខ្នាតតូចចាស់ៗ និងការដំឡើងឧបករណ៍ចាំបាច់ នៅក្នុងឃុំចំនួន៨ ក្នុងខេត្តបន្ទាយមានជ័យ បាត់ដំបង សៀមរាប និងព្រៃវែង ដែលអាចផ្ដល់ទឹកសុវត្ថិភាព និងតម្លៃសមរម្យដល់ពលរដ្ឋជាង៧៨ ០០០នាក់។ ចំណែក ថវិកា ៨៨ ៤៤០ដុល្លារទៀត នឹងត្រូវយកទៅដំឡើងម៉ាស៊ីនផលិតទឹកចេញពីបរិយាកាស និងអាគុយលីចូម នៅសាលារៀន«ក្តីសង្ឃឹមកាណាន» ក្នុងខេត្តកំពង់ឆ្នាំង ដោយរំពឹងថាសិស្សចំនួន៥៦០នាក់ និងគ្រូបង្រៀន៦០នាក់ អាចទទួលទានទឹកស្អាតបានគ្រប់គ្រាន់។ លោក មិកាមិ ម៉ាសាហ៊ីរ៉ូ ឯកអគ្គរាជទូតជប៉ុនប្រចាំកម្ពុជា បានលើកឡើងថា កម្ពុជាកំពុងអភិវឌ្ឍយ៉ាងឆាប់រហ័ស តែយ៉ាងណាលោកនៅតែមើលឃើញបញ្ហាប្រឈមមួយចំនួន ដែលត្រូវដោះស្រាយ ដើម្បីលើកកម្ពស់គុណភាពជីវភាពរស់នៅរបស់ពលរដ្ឋ។ រដ្ឋាភិបាលជប៉ុន បានផ្តល់កម្ចីហិរញ្ញប្បទានយេន សម្រាប់គម្រោងហេដ្ឋារចនាសម្ព័ន្ធខ្នាតធំ ដូចជាការអភិវឌ្ឍកំពង់ផែស្វយ័តក្រុងព្រះសីហនុ និងការកែលម្អផ្លូវជាតិលេខ៥ ក៏ដូចជាសម្រាប់ការគាំទ្រដល់ការឆ្លើយតបបន្ទាន់ទៅនឹងវិបត្តិកូវីដ១៩ ជាមួយនឹងទឹកប្រាក់បន្ថែមចំនួន ២០ពាន់លានយេន។ «ការគាំទ្រទ្រង់ទ្រាយធំបែបនេះ ទំនោរជាទទួលបានការចាប់អារម្មណ៍ច្រើនពីប្រព័ន្ធផ្សព្វផ្សាយនានា ប៉ុន្តែទោះយ៉ាងណា រដ្ឋាភិបាលជប៉ុនចាត់ទុកថា វាមានសារៈសំខាន់ស្នើគ្នា ក្នុងការផ្តល់ការគាំទ្រនៅតាមតំបន់ជនបទ និងធ្វើការជិតស្និទ្ធជាមួយប្រជាជនក្នុងតំបន់ តាមរយៈជំនួយឥតសំណងសម្រាប់អង្គការក្រៅរដ្ឋាភិបាលជប៉ុន និងជំនួយឥតសំណងគូសាណូណិ»។ នេះការថ្លែងរបស់លោក មិកាមិ ម៉ាសាហ៊ីរ៉ូ ។ គួរបញ្ជាក់ថា រដ្ឋាភិបាលជប៉ុន បានជំនួយឥតសំណងខ្នាតធំ និងគម្រោងឥណទានផ្សេងៗដល់កម្ពុជា ចាប់តាំងពីឆ្នាំ១៩៩១មក ខណៈបច្ចុប្បន្ន គម្រោងមួយចំនួនកំពុងអនុវត្តតាមកម្មវិធីគូ«សាណូណិ»នៅកម្ពុជា ដើម្បីជួយដោយផ្ទាល់ដល់អាជ្ញាធរមូលដ្ឋាន និងអង្គការក្រៅរដ្ឋាភិបាលនានា។ ក្នុងរយៈពេល៣០ឆ្នាំចុងក្រោយនេះ ស្ថានទូតជប៉ុនប្រចាំប្រទេសកម្ពុជា បានចូលរួមចំណែកក្នុងគម្រោងជាង៦៦០ តាមរយៈជំនួយឥតសំណងគូសាណូណិ៕	ជប៉ុន បានផ្ដល់ជំនួយឥតសំណងប្រមាណ ២៦៤ ០៨៦ដុល្លារ ដើម្បីលើកកម្ពស់ជីវភាពពលរដ្ឋកម្ពុជាក្នុងកម្រិតមូលដ្ឋាន។ ក្នុងនោះ រដ្ឋាភិបាលជប៉ុន បានផ្ដល់ថវិកាចំនួន ៩២ ៣៩០ដុល្លារសម្រាប់ដំឡើងឧបករណ៍ នៅមជ្ឈមណ្ឌលស្តារលទ្ធភាពពលកម្មកាយសម្បទាខេត្តក្រចេះ។
លោក Biden បាននិយាយកាលពីថ្ងៃពុធថា៖ «ខ្ញុំអំពាវនាវដល់លោកប្រធានាធិបតី Trump ឲ្យថ្លែងសុន្ទរកថា តាមកញ្ចក់ទូរទស្សន៍នៅពេលឥឡូវនេះ ដើម្បីបំពេញទៅតាមសម្បថរបស់លោក [ពេលស្បថចូលកាន់តំណែង] និងដើម្បីការពាររដ្ឋធម្មនុញ្ញនិងទាមទារឲ្យមានការបញ្ចប់ការឡោមព័ទ្ធ [សភា] នេះ»។ លោក Biden បានបញ្ជាក់ថា៖ «វាមិនមែនជាការតវ៉ាទេ។ វាជាកុបកម្ម»។ លោក Biden បានថ្កោលទោសអ្វីដែលបានកើតមានឡើងនៅឯវិមានសភា ហើយបានហៅអ្នកដែលបានសម្រុកចូលឡោមព័ទ្ធអាគារសភាថាជា «ពួកជ្រុលនិយម» ដែលមិនតំណាងឲ្យសហរដ្ឋអាមេរិក។ លោកថ្លែងបន្តថា៖ «នៅម៉ោងនេះ លទ្ធិប្រជាធិបតេយ្យរបស់យើងកំពុងស្ថិតក្រោមការវាយប្រហារដែលមិនធ្លាប់មានពីមុនមក មិនដូចជាអ្វីដែលយើងបានឃើញក្នុងសម័យទំនើបនេះទេ។ នេះជាការវាយប្រហារលើវិមានសភាដែលជាបន្ទាយសេរីភាព»។ លោក Biden បានបន្ថែមថា៖ «នេះមិនមែនជាភាពសមរម្យទេ។ វាជាភាពគ្មានរបៀបរៀបរយ។ វាជា ការនាំឲ្យមានការបះបោរ ហើយវាត្រូវតែបញ្ចប់នៅពេលឥឡូវនេះ»។ ភ្លាមៗក្រោយមក លោក Trump បានបង្ហោះវីដេអូមួយរយៈពេលមួយនាទីនៅលើ Twitter ដោយស្នើឲ្យក្រុមអ្នកគាំទ្ររបស់លោក «ត្រឡប់ទៅផ្ទះ» វិញ។ ទោះជាយ៉ាងណាក៏ដោយ លោក Trump បានចាប់ផ្តើមសារវីដេអូរបស់លោកនេះ ដោយនិយាយឡើងវិញអំពីការអះអាងគ្មានភស្តុតាងរបស់លោកដែលថាការបោះឆ្នោតត្រូវបាន «លួចបន្លំ»។ ក្រុមហ៊ុន Twitter បានរារាំងមិនឲ្យអាចចុច Like និងចែកចាយសាររបស់លោក Trump នេះបាន ដោយបានបញ្ជាក់ថា សេចក្ដីនៅក្នុងសារនេះគឺមិនពិត និងបានញុះញង់ឲ្យមានអំពើហិង្សា៕	នៅពេលដែលក្រុមអ្នកគាំទ្រប្រកបដោយហិង្សារបស់លោកប្រធានាធិបតី Donald Trump បានសម្រុកចូលវិមានសភាសហរដ្ឋអាមេរិក ដែលបានបង្ខំឲ្យមានការបិទវិមានសភា កាលពីថ្ងៃពុធម្សិលមិញ លោកប្រធានាធិបតីជាប់ឆ្នោត Joe Biden បានអំពាវនាវដល់លោក Trump ឲ្យថ្លែងសុន្ទរកថាទៅកាន់ប្រទេសជាតិ និងជំរុញឲ្យមានសន្តិភាព។
Fr. conseil provincial, conseilgénéral -នីតិបុគ្គលនៃនីតិសាធារណៈដែលកើតឡើងដោយការបោះឆ្នោតដើម្បីបំពេញមុខ ងារសាធារណៈនៅថ្នាក់ខេត្ត។ -ក្រុមមនុស្សដែលទទួលអាណត្តិ'>អាណត្តិសាធារណៈដោយការបោះឆ្នោតដើម្បី បំពេញមុខងារសាធារណៈនៅថ្នាក់ខេត្ត។ https://salatraju.com/lexique/	Eng. provincial council
ក្នុងនាមជាតំណាងលោក ឃួង ស្រេង អភិបាលរាជធានី សម្រាប់ជំនួបនេះ លោក នួន ផារ័ត្ន ក៏បានលើកឡើងពីការអភិវឌ្ឍរបស់រាជធានីភ្នំពេញ ទៅដល់និស្សិតជ័យលាភីទាំង២៩នាក់ ដែលនឹងចេញទៅសិក្សាបរិញ្ញាបត្រជាន់ខ្ពស់ នៅអូស្ត្រាលីនាពេលខាងមុខដែរ។ បើតាមលោក នួន ផារ័ត្ន រដ្ឋបាលរាជធានីភ្នំពេញបានរៀបចំឯកសារគោលសំខាន់ៗរួមមានប្លង់គោលប្រើប្រាស់ដីធ្លី ២០១៥-២០៣៥ ផែនការមេស្តីពីការលើកកម្ពស់ប្រព័ន្ធប្រឡាយ-លូ និងទឹកកខ្វក់ក្នុងរាជធានីភ្នំពេញឆ្នាំ២០១៦ ផែនការមេស្តីពីការគ្រប់គ្រងប្រព័ន្ធដឹកជញ្ជូនឆ្នាំ២០១៤ និងការឈានទៅអនុម័តឱ្យប្រើប្រាស់ឯកសារផែនទីយុទ្ធសាស្ត្រ ស្តីពីទីក្រុងវៃឆ្លាត និងប្រកបដោយនិរន្តរភាពរបស់រាជធានីភ្នំពេញ ឆ្នាំ២០៣៥ ។ អភិបាលរងរាជធានីភ្នំពេញ ក៏បានលើកទឹកចិត្តពួកគេ ឱ្យខិតខំប្រឹងប្រែងរៀនសូត្រ ដើម្បីយកចំណេះដឹងទាំងនោះ មកចូលរួមអភិវឌ្ឍន៍ប្រទេស នៅពេលពួកគេត្រឡប់មកវិញ៕	នាជំនួបជាមួយ និស្សិតជ័យលាភីអាហារូបករណ៍រដ្ឋាភិបាលអូស្រ្តាលី ឆ្នាំ២០២១ ឆ្នាំ២០២២ ពីថ្ងៃទី៤ ខែកុម្ភៈ លោក នួន ផារ័ត្ន អភិបាលរងរាជធានីភ្នំពេញ បានស្នើឱ្យនិស្សិតខ្មែរដែលទៅសិក្សានៅបរទេស ធ្វើជាទូតសុឆន្ទៈរបស់កម្ពុជា ដោយផ្សព្វផ្សាយពីការអភិវឌ្ឍរបស់ប្រទេស ទៅដល់បរទេស។
អតីតខ្សែបម្រើសញញជាតិអាល្លឺម៉ង់រូបនេះ បានចុះកិច្ចសន្យារយៈពេល ១ឆ្នាំជាមួយក្រុម Basaksehir និងមានជម្រើសលេងបន្ថែម១រដូវកាលទៀត នៅទឹកដីកីឡដ្ឋាន Fatih Terim របស់ក្លិបនេះ។ អំឡុងមានកិច្ចសន្យានៅជាកីឡាកររបស់ Fenerbahce ខ្សែបម្រើវ័យ ៣៣ឆ្នាំនៅសល់កិច្ចសន្យា២រដូវកាលទៀត ដោយត្រូវផុតកំណត់នៅពេលបញ្ចប់រដូវកាល ២០២៣-២៤។ តែ Ozil ត្រូវបានក្លិបដកឈ្មោះចេញពីក្រុមឈុតធំក្នុងខែកាលពីខែមីនា ព្រោះតែការមកដល់របស់គ្រូបង្វឹកថ្មី លោក Jorge Jesus ដែលជាអ្នកដករូបគេចេញ។ គ្រូបង្វឹកថ្មីរូបនោះ ក៏បានអះអាងច្បាស់ៗថា Ozil មិនស្ថិតនៅក្នុងគម្រោងរបស់ក្រុមឡើយ។ ក្រោយមានការបញ្ជាក់ពីការចាកចេញពីក្រុម Fenerbahce ដែលទទួលបានចំណាត់ថ្នាក់លេខ២ កាលរដូវកាលមុន ខ្សែបម្រើរូបនេះបានបង្ហាញអារម្មណ៍សោកស្តាយដោយបានបង្ហោះក្នុងបណ្តាញសង្គម Twitter ថាក្តីសុបិន្តរបស់គេមិនទទួលបានដូចបំណង។ «រឿងដែលធ្វើឱ្យជីវិតពោរពេញដោយភាពមិនប្រាកដប្រជា ផែនការ បំណងប្រាថ្នារបស់យើងមិនទៅតាមទិសដៅ ឬក៏អ្វីមួយដែលយើងចង់បាន។ ខ្ញុំចង់ទទួលបានជោគជ័យនិងទទួលបានពេលវេលាលេងនៅក្រុម Fenerbahce ដែលជាក្លិបក្នុងក្តីសុបិន្តតាំងពីកុមារមក ទោះជាបែបនេះក្តីខ្ញុំក៏អរគុណទៅពួគគេក៏ដូចជាអ្នកគាំទ្រនៅទីនោះ។»។ Ozil បានសរសេរលើកឡើងបែបនេះ។ អំឡុងនៅជាកីឡាករ Fenebahce អតីតខ្សែបម្រើក្រុម Arsenal និងជាកីឡាករដែលធ្លាប់ឈ្នះពានរង្វាន់ World Cup ជាមួយក្រុមជម្រើសជាតិអាល្លឺម៉ង់បានបង្ហាញខ្លួនចំនួន ៣៧ប្រកួតកាលពីរដូវកាលមុន ឱ្យក្រុមកំពូលតួកគីមួយនេះ។ Ozil ក៏រកបានគ្រាប់បាល់ ៩គ្រាប់ដែរ៕	Mesut Ozil ថ្ងៃទី១៤ ខែកក្កដា បានចុះកិច្ចសន្យាលេងឱ្យក្រុម Istanbul Basaksehir ក្រោយពេលត្រូវបានក្លិប Fenerbahce នៃលីគកំពូលតួកគីបញ្ចប់កិច្ចសន្យារបស់គេមុនពេលកំណត់។
នៅពេលនេះ ជម្រើសកាន់តែល្អប្រសើរជាងមុន ជាមួយនឹងកម្លាំងកាន់តែខ្លាំងជាងមុន ដោយ OPPO F11 Pro ទំហំ128GB ដែលមាន៣ពណ៌។ វាមិនត្រឹមតែតម្រូវទៅតាមចំណង់ចំណូលចិត្តរបស់លោកអ្នកប៉ុណ្ណោះទេ វាថែមទាំងធ្វើឲ្យលោកអ្នក មានទំនុកចិត្តខ្ពស់ ក្នុងការលេងហ្គេមអ៊ីនធឺណិតគ្រប់ប្រភេទ បានយ៉ាងរលូនទៀតផង។ ម៉ូឌែលនេះ មាន ROM ទំហំ128GB និង RAM ទំហំ 6GB ដែលអាចបន្ថែម SD Cared បានរហូតដល់ទៅ 256GB។ ថាមពលថ្ម 4000mAh ក៏ចាត់ទុកបានថាមិនធម្មតាដែរ ដើម្បីទប់ទល់នឹងការលេងហ្គេមរយៈពេលយូរ ហើយវាមកម៉ាស៊េត(Set) ជាមួយនឹងបច្ចេកវិទ្យាសាកថ្មល្បឿនលឿន VOOC 3.0។ ទោះបីជាទូរសព្ទលោកអ្នកលេងហ្គេមរហូតដល់តែអស់ថ្មក្តី ក៏បច្ចេកវិទ្យាដ៏ទំនើបមួយនេះ អាចជួយឲ្យលោកអ្នកសាកថ្មទូរសព្ទឆាប់ពេញនិងមានសុវត្ថិភាពបានដែរ។ គុណសម្បត្តិមួយទៀតដែលធ្វើឲ្យអ្នកនិយមលេងហ្គេម មិនអាចខ្វះបានដែរនោះ គឺបច្ចេកវិទ្យាជំនួយល្បឿន Hyper Boost ដែលកាត់បន្ថយភាពទាក់ កាត់បន្ថយភាពរអាក់រអួល ឬមិនធ្វើឲ្យការលេងហ្គេមរបស់លោកអ្នកគាំងបានឡើយ។ ក្រៅពីនោះ វាមកជាមួយនឹងមុខងារ Game Assistant ដែលមានអត្ថប្រយោជន៍ជាច្រើន ដូចជា អាចបិទដំណឹង (Notification) ឬបិទសារកុំឲ្យលោតចេញ បិទការហៅទូរសព្ទចូល ដែលជាកត្តាអាចរំខានពេលវេលាកំពុងលេងហ្គេមរបស់លោកអ្នកបាន ក្នុងតម្លៃដែលសមរម្យបំផុតត្រឹមតែ 359$៕ (អត្ថបទពាណិជ្ជកម្ម)	បន្ទាប់ពីទទួលបានការគាំទ្រខ្លាំងពីអ្នកប្រើប្រាស់ ទូរសព្ទដៃស៊េរី F របស់ OPPO ទំហំ 64GB ដែលមានពីរពណ៌ Thunder Black និង Aurora Green រួចមក យើងឃើញថា ស៊េរីនេះ នៅតែមានអ្នកគាំទ្រដដែលជាមួយទំហំថ្មី និងធំជាងមុន រហូតដល់ទៅ128GB។ វាផ្តល់ភាពកាន់តែងាយស្រួល ដល់ Fan OPPO ដែលនិយមចូលចិត្តលេងហ្គេមអនឡាញធំៗ និងការផ្ទុកទិន្នន័យរូបភាព និងវីដេអូ បានច្រើនជាងមុនទ្វេដងឯណោះ។ OPPO F11 Pro ទំហំ128GB បានចូលមកអង្រួនចិត្តអ្នកប្រើប្រាស់ក្នុងរយៈពីរបីខែមកនេះ ដោយវាមកជាមួយនឹងពណ៌ថ្មីមួយទៀតផងដែរ គឺពណ៌ F11 Pro Waterfall Gray ដូចដែលអ្នកទាំងអស់គ្នាធ្លាប់ស្គាល់ដូច្នោះដែរ។
សូមចុចទៅប្រភពដើម VOA ត្រង់នេះ	ក្រុមសិល្បកររបស់អង្គការ Epic Arts Cambodia បានត្រួសត្រាយផ្លូវក្នុងវិស័យសិល្ប:របាំសហសម័យនៅក្នុងប្រទេសកម្ពុជា។ ជាក្រុមតែមួយគត់ដែលមានសិល្បករសម្តែងដែលរួមបញ្ចូលទាំងជនពិការនិងជនមិនពិការ ក្រុមនេះបានផ្តល់ក្តីសង្ឃឹមថ្មីសម្រាប់សមាជិករបស់ខ្លួន ក្នុងការសម្របខ្លួនទៅក្នុងសង្គមខ្មែរឡើងវិញ ជាពិសេស តាមរយ:ការសម្តែងសិល្ប:សហសម័យ។ យ៉ាងណាមិញ ពួកគេនៅតែជួបប្រទះនឹងឧបសគ្គក្នុងភាពជាសិល្បករដែលមានពិការភាព ជាពិសេសក្នុងការធ្វើដំណើរឡើងឆាកនិងទៅកាន់ទីតាំងសម្តែង ក៏ដូចជាត្រូវប្រឈមនឹងការយល់ខុសរបស់មនុស្សមួយចំនួន នៅក្នុងសហគមន៍របស់ពួកគេ។ លោក រិទ្ធី ឧត្តម នៃវីអូអេ រាយការណ៍ពីខេត្តកំពត៕
សូមបញ្ជាក់ថា ពីធីបើកដំណើរការឡើងវិញស្ពានជ្រោយចង្វារទី១ នឹងប្រព្រឹត្តទៅ នារង្វង់មូលត្រើយខាងលិច នៅថ្ងៃទី ៣ មេសា។ ស្ពានមិត្តភាពកម្ពុជា-ជប៉ុន មានប្រវែង ៩៧១ម៉ែត្រ ទទឹង១៣ម៉ែត្រ ដែលត្រូវបានសាងសង់តាំងពីឆ្នាំង១៩៦៣ មកម្លេះ។ ស្ពាននេះត្រូវបានជួសជុលឡើងវិញក្រោមជំនួយថវិការដ្ឋាភិបាលជប៉ុនប្រមាណ ៣០លានដុល្លារ៕	ភ្នំពេញ៖ ដើម្បីសម្រួលដល់ចរាចរណ៍នៅទីតាំងប្រារព្ធពិធីបើកឲ្យដំណើរការឡើងវិញស្ពានមិត្តភាពកម្ពុជា-ជប៉ុន (ជ្រោយចង្វារទី១) សាលារាជធានីភ្នំពេញ នឹងមិនអនុញ្ញាតឲ្យយានជំនិះគ្រប់ប្រភេទឆ្លងកាត់ជុំវិញតំបន់រៀបចំកម្មវិធីឡើយ។ តាមសេចក្ដីជូនដំណឹងរបស់រដ្ឋបាលរាជធានីភ្នំពេញ អាជ្ញាធរ នឹងពង្វាងផ្លូវជាបណ្ដោះអាសន្ន ចាប់ពីម៉ោង៦ព្រឹក រហូតចប់កម្មវិធី ទើបឲ្យធ្វើចរាចរណ៍ធម្មតាវិញ។
ក្នុងចំណោមក្រុមទាំង ៣២នៃការប្រកួត World Cup នៅកាតាក្រុមម៉ិកស៊ិកក៏ជាក្រុមខ្លាំងមួយប្រចាំទ្វីបអាម៉េរិកខាងជើង ដោយពួកគេធ្លាប់បានបង្ហាញខ្លួនក្នុងការប្រកួតព្រឹត្តិការណ៍ដ៏ធំនេះដល់ទៅ ១៦លើករួចមកហើយ ដោយការឈានជើងដំបូងគឺនៅ World Cup លើកទី១ ឆ្នាំ ១៩៣០។ ម៉ិកស៊ិកធ្លាប់បានដកខ្លួនចេញមួយលើកនៅឆ្នាំ ១៩៣៨ ហើយក៏ជាក្រុមធ្លាប់ឡើងដល់វគ្គ ១/៤ ២លើកនៅឆ្នាំ ១៩៧០ និង ១៩៨៦ ផងដែរ។ កាល World Cup 2018 នៅប្រទេសរុស្ស៊ីប្រកួតដំបូងក្នុងពូលម៉ិកស៊ិកយកឈ្នះលើអាល្លឺម៉ង់លទ្ធផល ១-០ ដែលរួមចំណែកទម្លាក់អាល្លឺម៉ង់ជាក្រុមការពារតំណែងជើងឯកកាលនោះត្រឹមវគ្គចែកពូល។ គិតចាប់ពីឆ្នាំ ១៩៩៤ មក World Cup កាតានឹងជាការបង្ហាញខ្លួនលើកទី៩ ជាប់គ្នាហើយសម្រាប់ម៉ិកស៊ិក និងតាំងពីឆ្នាំ ១៩៩៤ ដដែលមកដល់ឆ្នាំ ២០១៨ វគ្គ ១៦ក្រុមតែងមានវត្តមានម៉ិកស៊ិក រហូតនៃព្រឹត្តិការណ៍។ ម៉ិកស៊ិកនឹងបង្ហាញខ្លួនជាលើកទី១៧ ក្នុងការប្រកួតកីឡាបាល់ទាត់ពិភពលោក ឆ្នាំ ២០២២។ ម៉ិកស៊ិកនឹងត្រូវប៉ះប៉ូឡូញក្នុងការប្រកួតបើកឆាកនៅថ្ងៃទី ២២ ខែវិច្ឆិកានៅកីឡដ្ឋាន 974 ក្នុងទីក្រុងដូហា។ ម៉ិកស៊ិក ស្ថិតក្នុងពូល C ជាមួយអាហ្សង់ទីន អារ៉ាប៊ីសាអូឌីត និងប៉ូឡូញ។ ២៦នាក់របស់ម៉ិកស៊ិករួមមាន៖ អ្នកចាំទី៖ Guillermo Ochoa (America), Alfredo Talavera (Juarez), Rodolfo Cota (Leon) ខ្សែការពារ៖ Jorge Sanchez (Ajax Amsterdam), Kevin Alvarez (Pachuca), Nestor Araujo (America), Johan Vasquez (US Cremonese), Gerardo Arteaga (KRC Genk), Hector Moreno, Cesar Montes, Jesus Gallardo (all Monterrey) ខ្សែបម្រើ៖ Erick Gutierrez (PSV), Orbelin Pineda (AEK Athens), Hector Herrera (Houston Dynamo), Andres Guardado (Real Betis), Roberto Alvarado (Guadalajara), Edson Alvarez (Ajax Amsterdam), Luis Chavez (Pachuca), Luis Romo (Monterrey), Carlos Rodriguez, Uriel Antuna (both Cruz Azul) ខ្សែប្រយុទ្ធ៖ Hirving Lozano (Napoli), Rogelio Funes Mori (Monterrey), Henry Martin (America), Raul Jimenez (Wolverhampton Wanderers), Alexis Vega (Guadalajara)៕	លោក Gerardo Martino គ្រូបង្វឹកក្រុមជម្រើសជាតិម៉ិកស៊ិក នៅតែជ្រើសយកខ្សែប្រយុទ្ធ Raul Jimenez ទាំងមានរបួស ក្នុងចំណោមកីឡាករទាំង២៦នាក់ចុងក្រោយទៅកាន់ FIFA World Cup នៅកាតា។ Jimenez បង្ហាញខ្លួនបានតែ៤ប្រកួតប៉ុណ្ណោះសម្រាប់ក្រុម Wolverhampton Wanderers ក្នុងក្របខណ្ឌ Premier League ដោយសាររបួសជង្គង់ និងក្រលៀន។
ខាងក្រោយនេះ គឺជាព្រឹត្តិការណ៍សង្ខេបប្រចាំសប្តាហ៍។ ថ្ងៃទី២៤ ខែឧសភា លោកស្រី អ៊ុងសាន ស៊ូជី បានបង្ហាញវត្តមានដោយផ្ទាល់ចំពោះមុខតុលាការ និងបានជួបជជែកជាមួយមេធាវីលោកស្រីផង។ កន្លងមក លោកស្រី ចូលរួមសវនាការតាមប្រព័ន្ធអនឡាញប៉ុណ្ណោះ។ មេដឹកនាំសហភាពអឺរ៉ុប បានឯកភាពដាក់ទណ្ឌកម្មបេឡារុស ដែលបានចាប់ខ្លួនអ្នកកាសែតម្នាក់ដោយបង្ខំ។ បុគ្គល មុខជំនួញ និងអាកាសចរណ៍ជាដើម ដែលពាក់ព័ន្ធនឹងការចាប់ខ្លួន ត្រូវរងទណ្ឌកម្ម។ ថ្ងៃទី២៥ ខែឧសភា មន្រ្តីរដ្ឋាភិបាលហុងកុង បានព្រមានថា វ៉ាក់សាំងប្រឆាំងកូវីដ-១៩ អាចនឹងបោះចោល ដោយសារមិនសូវមានអ្នកចុះឈ្មោះចាក់វ៉ាក់សាំង ស្របពេលសុពលភាពប្រើប្រាស់ជិតផុត។ ប្រមុខការទូតអាមេរិក លោក អាន់តូនី ប្លីងខិន បានប្រកាសថា អាមេរិក នឹងបើក ស្ថានកុងស៊ុលនៅក្នុងទីក្រុងហ៊្សេរុយសាឡិមខាងកើតឡើងវិញ ដើម្បីកែលម្អទំនាក់ទំនងជាមួយប៉ាឡេស្ទីន។ ទំនាក់ទំនងជាមួយប៉ាឡេស្ទីន ធ្លាក់ចុះខ្លាំងក្រោមរដ្ឋបាលលោក ដូណាល់ ត្រាំ។ ថ្ងៃទី២៦ ខែឧសភា ប្រធានាធិបតីកូរ៉េខាងត្បូង លោក មូន ចេអ៊ីន បានលើកឡើងថា ការតែងតាំងប្រេសិតពិសេសសម្រាប់ទំនាក់ទំនងកូរ៉េខាងជើងរបស់អាមេរិក ជាការបោះដៃជាថ្មី ទៅរកកិច្ចចរចាជាមួយកូរ៉េខាងជើង ទាក់ទិននឹងការរំសាយកម្មវិធីនុយក្លេអ៊ែរ។ ប្រធានាធិបតីអាមេរិក ចូ បៃឌិន បានបញ្ជាឱ្យទីភ្នាក់ងារចារកិច្ចអាមេរិក ស៊ើបអង្កេតលើដើមកំណើតកូវីដ-១៩ និងរាយការណ៍ប្រាប់លោកវិញ ក្នុងរយៈពេល ៩០ថ្ងៃ។ ជំងឺកូវីដ-១៩ កើតចេញពីសត្វ ឬជាឧបទ្ទវហេតុ កើតចេញពីមន្ទីរពិសោធន៍។ ថ្ងៃទី២៧ ខែឧសភា លោក បាសា អាល់-អាសាដ នឹងបន្តដឹកនាំស៊ីរីមួយអាណត្តិទៀត បន្ទាប់ទទួលជ័យជម្នះភ្លូកទឹកភ្លូកដីក្នុងការបោះឆ្នោតប្រធានាធិបតី។ លោក អាសាដ ដែលក្រាញមិនចុះចេញពីតំណែងទោះមានការតវ៉ារហូតក្លាយជាសង្រ្គាមស៊ីវិលនោះ នឹងបន្តធ្វើជាតួអង្គសំខាន់ក្នុងដំណើការស្វែងរកសន្តិភាពក្នុងប្រទេស។ ក្រុមប្រទេសលោកខាងលិចចោទការបោះឆ្នោតនេះថាមិនសេរី ឬយុត្តិធម៌ឡើយ។ ក្រុមប្រឹក្សាសិទ្ធិមនុស្សអង្គការសហប្រជាជាតិ បានឯកភាពបើកស៊ើបអង្កេតជាអន្តរជាតិមួយ ទៅក្នុងជម្លោះរវាងអ៊ីស្រាអែល និងហាម៉ាស់ ដែលទើបតែបញ្ចប់ ពាក់ព័ន្ធការបំពានសិទ្ធិមនុស្ស និងការរំលោភបំពានសិទ្ធិជាប្រព័ន្ធនៅក្នុងដែនដីប៉ាឡេស្ទីន និងអីស្រាអែល។ អ៊ីស្រាអែល ច្រានចោល និងមិនសហការឡើយ។ ថ្ងៃទី២៨ ខែឧសភា ប្រទេសអាល្លឺម៉ង់បានទទួលស្គាល់ជាលើកដំបូងថាខ្លួនបានប្រព្រឹត្តអំពើប្រល័យពូជសាសន៍នៅក្នុងប្រទេសណាមីប៊ី ក្នុងអំឡុងពេលអាណានិគម ហើយរដ្ឋាភិបាលក្រុងប៊ែរឡាំងសន្យាផ្ដល់ជំនួយហិរញ្ញវត្ថុដែលមានទឹកប្រាក់ជាង១ពាន់លានអឺរ៉ូ ជាគម្រោងជំនួយដល់ប្រទេសនៅក្នុងទ្វីបអាហ្វ្រិកមួយនេះ។ ម៉ាឡេស៊ី នឹងបិទប្រទេសសារជាថ្មី ដើម្បីទប់ស្កាត់ការរីកសាយនៃកូវីដ-១៩ ចាប់ពីថ្ងៃទី១ ខែមិថុនា ដល់ថ្ងៃទី១៤ ខែមិថុនា ថ្ងៃទី២៩ ខែឧសភា ក្រសួងសុខាភិបាលវៀតណាម បានរកឃើញកូរ៉ូណាវីរុសបំប្លែងខ្លួនថ្មី ដែលជាកូនកាត់រវាងកូរ៉ូណាវីរុសបំប្លែងខ្លួននៅ អង់គ្លេស និងឥណ្ឌា។ រុស្ស៊ី បានឯកភាពផ្តល់កម្ចី ៥០០លានដុល្លារជាលើកទីពីរទៅបេឡារុស ដែលកំពុងរងការរិះគន់ និងទណ្ឌកម្មពីសហភាពអឺរ៉ុប ទាក់ទិននឹងការបង្ខំឱ្យយន្តហោះដឹកអ្នកដំណើរចុះចត និងចាប់ខ្លួនអ្នកកាសែតម្នាក់៕	ក្នុងសប្តាហ៍ថ្មី បញ្ហាអន្តរជាតិ នៅតែបន្តកើតឡើងជាច្រើន។ ក្នុងចំណោមបញ្ហាទាំងនោះ មេដឹកនាំរដ្ឋាភិបាលស៊ីវិលមីយ៉ាន់ម៉ា លោកស្រី អ៊ុងសាន ស៊ូជី បានបង្ហាញមុខជាលើកដំបូង នៅមុខតុលាការ បន្ទាប់ពីត្រូវជាប់ឃុំតាំងពីខែកុម្ភៈមក។ ស្របគ្នានេះ នៅទឹកដីអឺរ៉ុបខាងកើតឯណោះ សហភាពអឺរ៉ុប បានឯកភាពដាក់ទណ្ឌកម្មជាច្រើន លើបេឡារុស ដែលបានបង្ខំឱ្យយន្តហោះដឹកអ្នកដំណើរចុះចត និងចាប់ខ្លួនអ្នកកាសែត។
ការដាក់ឧត្តមសេនីយ៍ទាំងនោះ ឲ្យចូលនិវត្ត គឺធ្វើឡើងដោយព្រះរាជក្រឹត្យ តាំងពីថ្ងៃទី២៩ ខែកញ្ញា ឆ្នាំ២០១៨មកម្ល៉េះ តាមសំណើរបស់នាយករដ្ឋមន្ត្រី។ អ្នកចុះហត្ថលេខាលើព្រះរាជក្រឹត្យនេះ គឺសម្តេច សាយ ឈុំ ប្រធានព្រឹទ្ធសភា ដែលទទួលរាជានុសិទ្ធិជាប្រមុខរដ្ឋស្តីទី ព្រោះពេលនោះ ព្រះមហាក្សត្រ កំពុងគង់នៅប្រទេសចិននៅឡើយ ដើម្បីពិនិត្យព្រះរាជសុខភាព៕	នាយនគរបាលថ្នាក់ឧត្តមសេនីយ៍២២រូប នៃក្រសួងមហាផ្ទៃ ត្រូវបានដាក់ឲ្យចូលនិវត្ត ដោយក្នុងនោះ មាននាយឧត្តមសេនីយ៍៣រូប ជាស្នងការខេត្ត គឺឧត្តមសេនីយ៍ទោ ស្រេង ជា ស្នងការខេត្តព្រៃវែង ឧត្តមសេនីយ៍ទោ ឡុច វណ្ណារ៉ា ស្នងការខេត្តកំពង់ឆ្នាំង និង ឧត្តមសេនីយ៍ទោ ជា ចាន់ឌិន ស្នងការខេត្តប៉ៃលិន។
ពលរដ្ឋខ្មែរ ដែលត្រូវដឹកត្រីចូលទៅចែកចាយបន្តនៅក្នុងប្រទេសថៃនោះ បានត្អូញត្អែប្រាប់សារព័ត៌មានថ្មីៗថា ត្រីជាច្រើនតោន ដែលខ្លួនដឹកយកទៅលក់នេះ គឺបានស្អុយ និងខូចខាតទៅហើយ ដោយសារតែអាជ្ញាធរមិនអនុញ្ញាតឱ្យពួកគេ ចូលក្នុងប្រទេសថៃ។ ពលរដ្ឋទាំងនោះ ក៏រអ៊ូពីការខាតបង់ប្រាក់ចំណូលផងដែរ។	ប៉ោយប៉ែត, បន្ទាយមានជ័យ៖ អាជីវករលក់ត្រី នៅប្រទេសថៃ បានរងការខាតបង់ប្រាក់ចំណូលខ្លួន ដោយសារតែអាជ្ញាធរខ្មែរ បិទច្រកព្រំដែនអន្តរជាតិប៉ោយប៉ែតអស់រយៈពេលជាង១០ម៉ោងមក បើគិតចាប់តាំងពីព្រលឹមព្រឹកថ្ងៃទី៩ វិច្ឆិកា។
គ្រាប់បាល់ទាំង៣គ្រាប់នេះ សម្រេចបានដោយខ្សែការពារ N. Ake នៅនាទី៥០ តាមរយៈការបញ្ចូនបាល់យ៉ាងល្អពីសំណាក់កីឡាករ R. Mahrez ។ ២០នាទីក្រោយមក ខ្សែប្រយុទ្ធ Haaland ថែមមួយគ្រាប់ទៀត នៅនាទី៧០ ក្រោយពីការបញ្ជូនបាល់ពី J. Grealish មុននឹងខ្សែបម្រើស្លាប P. Foden បន្ថែមបានមួយគ្រាប់ទៀតនៅនាទី៨៥ មុនចប់ការប្រកួត។ មួយគ្រាប់របស់ Haaland បានជួយឱ្យរូបគេ ក្លាយជាកីឡាករសំខាន់ និងត្រៀមបំបែកកំណត់ត្រាស៊ុតបញ្ចូលទីច្រើនជាងគេ នៅក្របខណ្ឌ Premier League ។ គិតត្រឹមសប្ដាហ៍ទី៣៤នេះ Haaland ស៊ុតបានចំនួន៣៥គ្រាប់ ខណៈការប្រកួតនៅសល់៤ដងទៀត។ ប៉ុន្តែ Man City នៅសល់៥ប្រកួតក្នុងដៃ។ Haaland ត្រៀមបំបែកកំណត់ត្រាអតីតកីឡាករសញ្ជាតិអង់គ្លេស Ron Davies ដែលស៊ុតបញ្ចូលទីបាន ៣៧ គ្រាប់ ក្នុងការប្រកបអាជីពនៅក្លិបSouthampton ក្នុងឆ្នាំ ១៩៦៦-៦៧។ បច្ចុប្បន្ននេះ Man City ឈរនៅចំណាត់ថ្នាក់លេខ១ ដោយមាន៧៩ពិន្ទុ ក្នុងការប្រកួត៣៣លើក តាមពីក្រោយដោយ Arsenal ដែលមាន៧៨ពិន្ទុ ដែលប្រកួត៣៤លើក។ Man City មានប្រៀបជាង Arsenal ក្នុងការពានរង្វាន Premier League ដោយសារលើស១ពិន្ទុ និងសល់១ប្រកួតក្នុងដៃ៕	ខ្សែប្រយុទ្ធសញ្ជាតិន័រវេស Erling Haaland ត្រៀមបំបែកកំណត់ត្រា ជាកីឡាករស៊ុតបញ្ចូលទីច្រើនជាងគេ នៅក្របខណ្ឌ Premier League ក្រោយជួយឱ្យ Manchester City យកឈ្នះលើ West Ham ដោយលទ្ធផល៣-០ នៅថ្ងៃទី៤ ឧសភា។
២ចំនុចសំខាន់ៗដែលធ្វើឱ្យក្លិបល្បីៗដូចជា Real Madrid, Barca, Man Utd ក៏ដូចជាក្រុមផ្សេងៗទៀតកើនការ Follow ច្រើនរហូតរាប់រយលាននាក់នោះ ដោយសារ ទី១ ក្លិបមានកីឡាករសំខាន់ដ៏ទាក់ទាញ ដូចជាពេលដែល Juventus ទទួលបាន Cristiano Ronaldo និង PSG ដែលយកបាន Leonel Messi ដែលធ្វើឱ្យចំនួន Follow លើប្រព័ន្ទបណ្តាញសង្គមពួកគេកើនឡើងយ៉ាងគំហ៊ុក។ ទី២ ភាពជោគជ័យ មិនថាការឈ្នះជើងឯកក្នុងស្រុក ឬកម្រិតអឺរ៉ុបដូចជា Champions League ឬ Europa League នោះទេ ការឈ្នះពានទាំងអស់នេះ នឹងកាន់តែជំរុញក្លិបទទួលបានការតាមដានកាន់តែច្រើនឡើង។ ខាងក្រោមនេះយើងនឹងបង្ហាញលោកអ្នកអំពីក្លិបបាល់ទាត់ទាំង១០ដែលមានចំនួនតាមដានច្រើនបំផុតលើលោកដោយគិតសរុបចូលគ្នាទាំង គណនី Twitter, Facebook, Instagram និង TikTok ដែលជាជាបណ្តាញសង្គមកើនប្រជាប្រិយភាពខ្លាំងតាំងពីពាកកណ្តាលឆ្នាំ ២០២២នេះមក។ - ១ Real Madrid ចំនួន ៣០៧,៤លាននាក់ Twitter ៦៧លាននាក់ Facebook ១១៣លាននាក់ Instagram ១១៤លាននាក់ TikTok ១៣,៤លាននាក់ - ២ Barcelona ចំនួន ៣០៦,៥ លាននាក់ Twitter ៧៦លាននាក់ Facebook ១០៧លាននាក់ Instagram ១០៨លាននាក់ TikTok ១៥,៥លាននាក់ - ៣ Man Utd ចំនួន ១៨១,៣លាននាក់ Twitter ៣១លាននាក់ Facebook ៧៦,៦លាននាក់ Instagram ៥៩លាននាក់ TikTok ១៤,៧លាននាក់ - ៤ PSG ចំនួន ១៥១,១លាននាក់ Twitter - ១៧លាននាក់ Facebook - ៤៩លាននាក់ Instagram - ៥៩លាននាក់ TicTok - ២៦,១លាននាក់ - ៥ Juventus ចំនួន ១២០,៨លាននាក់ Twitter ១៣លាននាក់ Facebook ៤៥លាននាក់ Instagram ៥១,១លាននាក់ TicTok ៩,៧លាននាក់ - ៦ Chelsea ចំនួន ១១៣,៣លាននាក់ Twitter ២០,៥លាននាក់ Facebook ៥១,៥លាននាក់ Instagram ៣៣,៧លាននាក់ TikTok ៧,៦លាននាក់ - ៧ Liverpool ចំនូន ១០៧,៧លាននាក់ Twitter ២០,២លាននាក់ Facebook ៤២លាននាក់ Instagram ៣៧,៤លាននាក់ TikTok ៨,១លាននាក់ - ៨ Bayern Munich ចំនួន ១០៣,៤លាននាក់ Twitter ៨លាននាក់ Facebook ៥៥លាននាក់ Instagram ៣២,២លាននាក់ TikTok ៨,២លាននាក់ - ៩ Man City ចំនួន ១០៤,២លាននាក់ Twitter ១២,១លាននាក់ Facebook ៤២លាននាក់ Instagram ៣១លាននាក់ TikTok ៧លាននាក់ -១០ Arsenal ចំនួន ៨១,៥លាននាក់ Twitter ១៩លាននាក់ Facebook ៣៩លាននាក់ Instagram ២១,៦លាននាក់ TikTok ១,៩លាននាក់	មិនត្រឹមជាក្លិបបាល់ទាត់ជោគជ័យជាងគេនៅអឺរ៉ុប Real Madrid ក៏នាំមុខគេក្នុងនាមក្លិបមានអ្នកតាមដាន (Follow) តាមបណ្តាញសង្គមច្រើនជាងគេលើលោកផងដែរ។ Real Madrid មានអ្នកតាមដានលើ Twitter, Facebook, Instagram និង TikTok សរុប ៣០៧,៤លាននាក់ តាមពីក្រោយដោយ Barcelona និង Manchester United។
រ៉ុក្កែត Long March-5B ជាយានដែលត្រូវបានបាញ់នៅថ្ងៃទី២៩ ខែមេសា ដើម្បីនាំយកផ្នែកនៃស្ថានីយ៍អវកាសរបស់ចិនទៅកាន់លំហអាកាស។ ពេលនេះ បំណែករបស់រ៉ុក្កែតទម្ងន់១៨តោន កំពុងធ្វើដំណើរមកផែនវិញដោយគ្មានការបញ្ជាអ្វីឡើយ។ អ្នកជំនាញបារម្ភថា ហានិភ័យអាចនឹងកើតមានបើបំណែកដ៏ធំនេះធ្លាក់មកវិញក្នុងស្ថានភាពបែបនេះ ព្រោះគេពិបាកក្នុងការកំណត់ពេលវេលា និងទីតាំងដែលវាចូលក្នុងបរិយាកាសឡើងវិញ។ អាមេរិក ដែលរិះគន់ចិនថាបណ្ដោយឱ្យបំណែកនេះធ្លាក់មកដោយឯកឯង អះអាងថា បំណែកនេះចូលក្នុងបរិយាកាសផែនដីនៅចុងសប្ដាហ៍នេះ។ មន្ទីរបញ្ចកោណលើកឡើងថា យោធាអាមេរិកគ្មានផែនការបាញ់កម្ទេចបំណែករ៉ុក្កែតឡើយ។ ស្របពេលក្ដីបារម្ភកើនឡើង ទីក្រុងប៉េកាំង ចេញមកបកស្រាយថា បំណែកនេះនឹងឆេះនៅពេលចូលក្នុងការបរិយាកាសវិញ ដែលនេះជាដំណើរការធម្មតាដូចដែលធ្លាប់កើតឡើងកន្លងដែរ។ អ្នកនាំពាក្យក្រសួងបរទេសចិន Wang Wenbin បញ្ជាក់ក្នុងសន្និសីទសារព័ត៌មានថ្ងៃទី៧ ខែឧសភា ថា ចិនតាមដានការធ្លាក់ចុះនេះយ៉ាងដិតដល់ ហើយលទ្ធភាពដែលបំណែកនេះបង្កផលប៉ះពាល់ដល់សកម្មភាពលើអាកាស ឬលើផ្ទៃដី មានទាបបំផុត។ ខណៈគេមិនទាន់អាចកំណត់ទីតាំងដែលបំណែកនោះធ្លាក់ចុះ វាមានលទ្ធភាពច្រើនដែលបំណែកណាមួយដែលឆេះមិនអស់ ធ្លាក់ចូលក្នុងមហាសមុទ្រ មិនមែនដីគោកឡើយ។ អ្នកនាំពាក្យមន្ទីរបញ្ចកោណ Mike Howard និយាយថា អាមេរិកកំពុងតាមដានបំណែករ៉ុក្កែតនោះ ប៉ុន្តែទីតាំងដែលវាចូលមកក្នុងបរិយាកាសផែនដីនៅមិនទាន់កំណត់បានទេ ដោយរង់ចាំដល់ពេលវាមកជិតបរិយាកាសផែនដីសិន។ Florent Delefie តារាវិទូនៅឯកមណ្ឌលសង្កេត Paris-PSL Observatory ពន្យល់ថា ដោយគិតពីទំហំរបស់វា បំណែកដែលឆេះមិនអស់ទំនងនឹងមាន តែឱកាសដែលវាធ្លាក់ចុះកន្លែងមានមនុស្សរស់នៅ មានតិចប៉ុណ្ណោះ។ កាលពីឆ្នាំ២០២០ បំណែករ៉ុក្កែត Long March ធ្លាក់ចំភូមិមួយនៅកូតឌីវ័រ ដែលបង្កឱ្យមានការខូចខាតទីតាំងខ្លះ តែមិនមានអ្នកស្លាប់ ឬរងរបួសឡើយ៕	បំណែករ៉ុក្កែតចិនទម្ងន់ប្រមាណ១៨តោន កំពុងធ្លាក់មកផែនដីវិញ ដោយរំពឹងថា នឹងចូលបរិយាកាសផែនដីនៅអំឡុងចុងសប្ដាហ៍នេះ។ បំណែករបស់រ៉ុក្កែត Long March-5B មិនស្ថិតក្រោមការបញ្ជាឡើយពេលកំពុងធ្លាក់ចុះមកនេះ ដែលបង្កទៅជាក្ដីបារម្ភខ្លាំងពីគ្រោះថ្នាក់ ព្រោះគេមិនទាន់អាចប៉ាន់ស្មានពេលវេលា និងទីតាំងដែលបំណែកនេះអាចធ្លាក់លើផែនដីឡើយ។ ប៉ុន្តែទីក្រុងប៉េកាំងអះអាងថា មានហានិភ័យទាប ព្រោះបំណែកនេះនឹងឆេះអស់ពេលចូលដល់បរិយាកាស។
ក្រោមការដឹកនាំរបស់គ្រូជប៉ុនលោក Koji Gyotoku ក្រុម U16 ដែលមានសមាជិក២៣នាក់ នឹងទៅដល់ឥណ្ឌូណេស៊ី ដើម្បីត្រៀមខ្លួនជួបមីយ៉ាន់ម៉ា នៅជំនួបបើកឆាកពូល B នៅថ្ងៃទី២២ ខែមិថុនា វេលាម៉ោង ៧ និង៣០នាទីយប់។ U16 កម្ពុជា ស្ថិតនៅពូល B ជាមួយ វៀតណាម មីយ៉ាន់ម៉ា និងព្រុយណេ។ ការប្រកួតជើងឯក Asean U16 Championship 2024 ដែលធ្វើឡើងនៅឥណ្ឌូណេស៊ី នឹងចាប់ផ្តើមពីថ្ងៃទី២១ ខែមិថុនា ដល់ថ្ងៃទី៦ ខែកក្កដា ឆ្នាំ២០២៤ និងមានក្រុមសរុបចំនួន១២ចូលរួម ដោយចែកចេញជា៣ពូលពី A ដល់ C ដោយក្នុងមួយពូលមាន៤ក្រុម។ ពូល A មានម្ចាស់ផ្ទះឥណ្ឌូណេស៊ី ឡាវ ហ្វីលីពីន និងសិង្ហុរី និងពូល C មាន ថៃ ម៉ាឡេស៊ី ទីម័រខាងកើត និងអូស្ត្រាលី។ សមាសភាពកីឡាករ U16 កម្ពុជាទាំង២៣រូប ទៅប្រជែងឯកយុវជនអាស៊ីអាគ្នេយ៍ នៅប្រទេសឥណ្ឌូណេស៊ី មានដូចជា សាកាគីបារ៉ា រីនតារ៉ូ, ឃីវ ចាន់សិរីរិទ្ធ, ប៉ូយ វីសា, ឌឿន ជីតុង, ខៀវ សានស៊ីង, រឹម ចិត្រា, ទី សុភ័ក្រ, មុត រក្សា, ផាន វិរៈ, ពៅ ពីមករា, រ៉ូ សុវណ្ណរ៉ុង, រុន ម៉េងកួង, គារ វិសាល, អ៊ឺម ដាណាត, នឹម អូរវ៉ាន់ដា, លឹម វឌ្ឍនា, មិន រដ្ឋា, វ៉ន សុវណ្ណារ៉ា, សែន មហាម៉ាត់សឡេះ, សម្បត្តិ សំណាង, ម៉ាត់ ហ្វារីប, វ៉ាស៊ុណាន់ កៈសិដេជ៕	ក្រុមកីឡាបាល់ទាត់ជម្រើសជាតិកម្ពុជា អាយុក្រោម១៦ឆ្នាំ បានចេញដំណើរទៅកាន់ប្រទេសឥណ្ឌូណេស៊ីនៅថ្ងៃទី១៩ ខែមិថុនា ដើម្បីបំពេញបេសកកម្មក្នុងការប្រកួត Asean U16 Boys Championship ឆ្នាំ ២០២៤។
តាមសេចក្ដីជូនដំណឹងរបស់ក្រសួងអប់រំ ក្រសួងការបរទេសរ៉ូម៉ានី នឹងផ្ដល់អាហារូបករណ៍ជូនដល់និស្សិតកម្ពុជាសម្រាប់សិក្សាថ្នាក់បរិញ្ញាបត្រ អនុបណ្ឌិត និងថ្នាក់បណ្ឌិត ដើម្បីទៅសិក្សានៅប្រទេសរ៉ូម៉ានី សម្រាប់ឆ្នាំសិក្សា២០២០-២០២១។ សម្រាប់បេក្ខជនដែលមានចំណាប់អារម្មណ៍ទៅសិក្សានៅប្រទេសរ៉ូម៉ានី អាចស្នើរសុំពាក្យអាហារូបករណ៍ ឲ្យបានមុនថ្ងៃទី២ ខែមីនា ឆ្នាំ២០២០ និងសម្រាប់ព័ត៌មានបន្ថែមអាចចូលទៅកាន់ http://www.mae.ro/node/10251 ។ សូមបញ្ជាក់ថា ពាក្យដែលបេក្ខបានបំពេញរួច ត្រូវបញ្ជូនទៅស្ថានទូតរ៉ូម៉ានីប្រចាំទីក្រុងហាណូយ។	ភ្នំពេញ៖ ក្រសួងអប់រំ យុវជន និងកីឡា ជ្រើសរើសនិស្សិតថ្នាក់បរិញ្ញាបត្រ ថ្នាក់អនុបណ្ឌិត និងថ្នាក់បណ្ឌិត ឲ្យទៅសិក្សានៅប្រទេសរ៉ូម៉ានី សម្រាប់ឆ្នាំសិក្សា២០២០-២០២១។
បើតាមសេចក្តីណែនាំរបស់រដ្ឋបាលរាជធានីភ្នំពេញចុះថ្ងៃទី១៦ ធ្នូ ឆ្នាំ២០១៩ ការទូទាត់ថ្លៃសេវាប្រមូលសំរាមប្រចាំខែ អាចធ្វើឡើងតាមប្រព័ន្ធទូទាត់អេឡិចត្រូនិក ធនាគារ ឬតាមភ្នាក់ងារវេរលុយនានាជាដើម។ ជាមួយគ្នានោះដែរ សម្រាប់អតិថិជន អេ អឹម ខេ ក៏អាចប្រើប្រាស់កម្មវិធីធនាគារចល័ត ដើម្បីបង់ថ្លៃសំរាម ដោយចំណាយត្រឹមតែ៥០០ រៀល ប៉ុណ្ណោះក្នុងមួយប្រតិបត្តិការ ដែលធ្វើឲ្យអ្នកប្រើប្រាស់កាន់តែងាយស្រួល ចំណេញពេលវេលា ដែលអាចធ្វើបានគ្រប់ទីកន្លែង។ លើសពីនេះទៅទៀត តាមរយៈកម្មវិធីធនាគារចល័ត អេ អឹម ខេ អតិថិជនអាចធ្វើការវេរលុយ បង់វិក្កយបត្រទឹក ភ្លើង សេវាអ៊ីនធឺណិត ទូរទស្សន៍ខ្សែកាប ទិញកាតទូរស័ព្ទ បង់ថ្លៃទំនិញ បរិច្ចាគមូលនិធិសប្បុរសធម៌ វេរលុយទៅធនាគារក្នុងស្រុក វ៉ាឡេតបាគង ផាយផេ ជាដើម។ អ្វីដែលពិសេសជាងនេះទៅទៀតនោះ រាល់ការធ្វើប្រតិបត្តិការតាមរយៈកម្មវិធីធនាគារចល័ត អេ អឹម ខេ អតិថិជននឹងទទួលបានពិន្ទុដើម្បីសន្សំទុក ប្តូរយករង្វាន់ជាច្រើនដូចជា តុក្កតា និងដបទឹកស្អាតៗម៉ាក Lock & Lock ថែមទៀតផង។ ចាំអង្កាល់ទៀត តោះដោនឡូតឥឡូវនេះ http://onelink.to/ss87zk ព័ត៌មានបន្ថែម៖ 023 220 202/ 1800 200 200 មើលវីដេអូពីរបៀបបង់ថ្លៃសំរាម៖ (អត្ថបទពាណិជ្ជកម្ម)	ដោយសារថ្លៃសេវាប្រមូលសំរាម ត្រូវបានដកចេញពីវិក្កយបត្ររបស់អគ្គិសនីកម្ពុជា(EDC) ចាប់ពីដើមឆ្នាំ២០២០ នេះ ធ្វើបងប្អូនប្រពលរដ្ឋយើងច្រើនតែភ្លេចបង់ថ្លៃប្រមូលសំរាម ដែលជាហេតុដែលធ្វើឲ្យមានទម្រង់នៃការដាស់តឿន និងពិន័យផ្សេងៗពីរដ្ឋាករស្វយ័តគ្រប់គ្រងសំរាម និងសំណល់រឹង រាជធានីភ្នំពេញផងដែរ។
សម្ដេច ហ៊ុន សែន មើលឃើញថា ស្ថានភាពសង្គម-សេដ្ឋកិច្ចបច្ចុប្បន្ន នៅតំបន់អាស៊ាន គឺនៅមានភាពផុយស្រួយ និងងាយបែកខ្ញែក បើទោះបីអាស៊ានកំពុងងើបចេញពីវិបត្តិនៃជំងឺកូវីដ-១៩ ឆ្ពោះទៅរកកំណើនប្រកបដោយចីរភាពឡើងវិញក្តី។ ថ្លែក្នុងពិធីបើកវេទិកាភាពជាអ្នកដឹកនាំ និង ភាពជាដៃគូអាស៊ាន ឆ្នាំ២០២២ នៅសណ្ឋាគារ ហៃយ៉ាត់ រីជេនស៊ី ភ្នំពេញ នាព្រឹកថ្ងៃទី១២កញ្ញា ប្រធានអាស៊ានរូបនេះ បានសង្កត់ធ្ងន់ថា បញ្ហាទាំងនេះ បណ្តាលមកពីភាពអូសបន្លាយនៃសង្រ្គាមរុស្សី-អ៊ុយក្រែន ដែលបានបង្អាក់ការស្តារសង្គម-សេដ្ឋកិច្ចឡើងវិញ តាមរយៈការបង្កឱ្យមានសម្ពាធអតិផរណា ការកកស្ទះប្រព័ន្ធដឹកជញ្ជូន និងខ្សែច្រវ៉ាក់ផ្គត់ផ្គង់សកលកាន់តែធ្ងន់ ជាពិសេសនៅក្នុងវិស័យទំនិញម្ហូបអាហារ។ ទន្ទឹមគ្នានេះ ភាពតានតឹងនៃការប្រកួតប្រជែងផ្នែកភូមិសាស្រ្តនយោបាយនៅតំបន់យុទ្ធសាស្ត្រមួយចំនួន រួមទាំងនៅទ្វីបអាស៊ីផងនោះ ក៏ជាបញ្ហាចោទនិងហានិភ័យដល់ស្ថិរភាព និងវិបុលភាពនៅក្នុងតំបន់អាស៊ាន ផងដែរ។ នេះបើតាមប្រធានអាស៊ាន ដែលបានបន្ថែមថា បញ្ហាប្រឈមទាំងនេះ បានឆ្លុះបញ្ចាំងឱ្យឃើញពីកិច្ចសហប្រតិបតិ្តការអន្តរជាតិ និងការជឿទុកចិត្តគ្នាទៅវិញទៅមក នៅមានកម្រិត។ សម្តេច ហ៊ុន សែន បន្ថែមថា ការណ៍នេះ ទាមទារឱ្យមានការបង្កើតភាពជាដៃគូយ៉ាងស្អិតរមួត ប្រកបដោយភាពទូលំទូលាយ ទាំងក្នុងតំបន់ និង សកល។ បើតាមប្រមុខរដ្ឋាភិបាល ភាពជាអ្នកដឹកនាំ និងភាពដៃគូ ក្នុងក្របខណ្ឌតំបន់អាស៊ាន គឺជាកត្តាចម្បង ដែលធ្វើឱ្យប្រទេសនីមួយៗអាចជម្នះគ្រប់ឧបសគ្គ និង ប្រែក្លាយអាស៊ានឱ្យទៅជាតំបន់មួយលេចធ្លោ លើគ្រប់វិស័យ។ ក្នុងសា្មរតីស្ថិតក្នុងស្ថានភាពសង្គម-សេដ្ឋកិច្ចបច្ចុប្បន្ននេះ ប្រធានអាស៊ាន បានលើកឡើងដោយសង្កត់ធ្ងន់ថា៖ «យើងមិនត្រឹមតែមិនត្រូវបែកបាក់សាមគ្គីភាពប៉ុណ្ណោះទេ, តែផ្ទុយទៅវិញ យើងត្រូវពង្រឹងភាពជាដៃគូ និងកិច្ចសហប្រតិបត្តិការឱ្យកាន់តែស្អិតរមួតថែមទៀត ស្របតាមមូលបទ អាស៊ានរួមគ្នា ធ្វើ-ដោះស្រាយបញ្ហប្រឈមទាំងអស់គ្នា ដែលកម្ពុជាបានកំណត់ក្នុងនាមជាប្រធានអាស៊ាន ក្នុងឆ្នាំ២០២២ នេះ ដើម្បីបន្តរក្សាភាពរីកចម្រើនទៅមុខ ឆ្ពោះទៅរកអនាគតភ្លឺស្វាង និងវិបុលភាពរួម»។ ដើម្បីគោលដៅនេះ សម្តេច ហ៊ុន សែន ទាមទារឱ្យអាស៊ាន ត្រូវបន្តជំរុញការធ្វើសមាហរណកម្មសេដ្ឋកិច្ច និង ប្រែក្លាយតំបន់នេះឱ្យទៅជាមជ្ឈមណ្ឌលពាណិជ្ជកម្ម និងការវិនិយោគប្រកបដោយភាពទាក់ទាញ និងជីវភាព។ សម្តេច បានបន្ថែមថា៖ «ជាពិសេស ធ្វើតាមរយៈការដោះស្រាយបញ្ហារបាំងពន្ធនិងមិនមែនពន្ធ រួមការផ្តល់នូវការគាំទ្រឱ្យគ្នាទៅវិញទៅមក ដើម្បីពន្លឿនការអនុវត្ត និងទាញយកប្រយោជន៍ឱ្យអស់លទ្ធភាពពីកិច្ចព្រមព្រៀងពាណិជ្ជកម្មសេរីនានា ជាពិសេស គឺកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រាយតំបន់(RCEP) ដែលជាកិច្ចព្រមព្រៀងណពាណិជ្ជកម្មសេរីដ៏ធំបំផុតក្នុងប្រវតិ្តសាស្រ្តសកលលោក»។ ក្នុងនាមជាប្រធានអាស៊ាននេះ កម្ពុជា កំពុងចូលរួមយ៉ាងសកម្មភាពក្នុងការបង្កើនភាពជាដៃគូគ្រប់ទម្រង់និងគ្រប់វិស័យ ទាំងផ្នែកសង្គម-សេដ្ឋកិច្ច, ពាណិជ្ជកម្ម ការវិនិយោគ និងនយោបាយជាមួយប្រទេសជាមិត្ត ដៃគូអភិវឌ្ឍន៍ និងសហគមន៍អន្តរជាតិ ទាំងក្នុងក្របខណ្ឌប្រទេស និងតំបន់ ជាពិសេសតាមរយៈការរៀបចំវេទិកាសន្ទនាដែលមានការចូលរួមពីគ្រប់ភាគីពាក់ព័ន្ធ។ សម្តេច បន្តមានប្រសាសន៍ថា៖ «កម្ពុជា ចង់ឃើញតំបន់អាស៊ាន ក៏ដូចជាសកលលោកទាំងមូល មានសុខសន្តិភាព ស្ថិរភាព និងវិបុលភាពប្រកបដោយចីរភាព និងបរិយាប័ន្នដោយពិតប្រាកដ ជាមួយនឹងការគោរពអធិបតេយ្យភាពនៃប្រទេសនីមួយៗ, ការអនុវត្តច្បាប់អន្តរជាតិ។ ជាពិសេស ធម្មនុញ្ញអង្គការសហប្រជាជាតិ និងការប្រកាន់ខ្ជាប់ជានិច្ចនូវយន្តការស្វែងរកដំណោះស្រាយបញ្ហាប្រឈមដោយសន្តិវិធី ជាមួយស្មារតីបើកចំហ យោគយល់ និងអត់ធ្មត់ឱ្យគ្នាទៅវិញទៅមក»៕	ដើម្បីឱ្យសេដ្ឋកិច្ចងើបឡើងវិញប្រកបដោយចីរភាព និងបរិយាប័ន្ន ក្រោយវិបតិ្តកូវីដ-១៩នេះ ប្រទេសនៅតំបន់អាស៊ាន ត្រូវបន្តធ្វើសមាហរណកម្មសេដ្ឋកិច្ច និងប្រែតំបន់នេះឱ្យក្លាយជាមជ្ឈមណ្ឌលពាណិជ្ជកម្ម។ នេះជាការលើកឡើងរបស់ សម្តេច ហ៊ុន សែន ប្រធានអាស៊ានឆ្នាំ២០២២ ដោយជំរុញឱ្យប្រទេសអាស៊ានទាំងអស់ ត្រូវពន្លឿនការអនុវត្ត និងទាញយកប្រយោជន៍ឱ្យអស់លទ្ធភាពពី RCEP ដែលជាកិច្ចព្រមព្រៀងពាណិជ្ជកម្មសេរីដ៏ធំក្នុងពិភពលោក។
អាហ្សង់ទីនកំពុងស្ថិតក្នុងដំណើរការប្រជែងស្វែងរកការឈ្នះពានរង្វាន់អន្តរជាតិ ៣លើក ជាប់គ្នា ចាប់តាំងពីពួកគេបានឈ្នះពាន Copa America ឆ្នាំ ២០២១ និង World Cup ឆ្នាំ ២០២២។ អាហ្សង់ទីនយកឈ្នះកាណាដា ជាការចាប់ផ្តើមការប្រកួតវគ្គចែកពូលបានយ៉ាងល្អ ក្នុងកីឡដ្ឋាន Mercedes Benz។ ព្រឹត្តិការណ៍ Copa America របស់ទ្វីបអាមេរិកខាងត្បូង បានលើកទីធ្វើការប្រកួតនៅក្នុងប្រទេសអាមេរិក ជាលើកទីពីរក្នុងប្រវត្តិសាស្ត្រ ហើយខ្សែប្រយុទ្ធ Messi ក៏បានបំបែកកំណត់ត្រាថ្មី ដោយបង្ហាញខ្លួនលេង ៣៥ប្រកួត។ Messi បំបែកកំណត់ត្រារបស់អតីតកីឡាករស៊ីលី Sergio Livingstone ពីឆ្នាំ ១៩៤១ ដល់ឆ្នាំ ១៩៥៣ ហើយ Messi ក៏បន្តកំណត់ត្រាបញ្ជូនបាល់ច្រើនរហូតដល់ ១៨លើក។ កីឡាករដែលទើបឈានចូលវ័យ ៣៧ឆ្នាំ បានបង្កើតឱកាសសម្រាប់មិត្តរួមក្រុមរកបានគ្រាប់បាល់ ១គ្រាប់ដំបូងបើកឆាក ដោយគេបានប៉ះបាល់ទៅកាន់កីឡាករ Alexis MacAllister ដែលជាអ្នកបញ្ជូនបាល់បន្តទៅកាន់ Julian Alvarez ស៊ុតបញ្ចូលទីនៅនាទី៤៩ ដើមវគ្គទី២។ គ្រាប់បាល់ទី២ កើតឡើងចេញពីការបញ្ជូនបាល់របស់ប្រធានក្រុម Lionel Messi ដដែល នៅនាទី៨៨ ទៅកាន់ខ្សែប្រយុទ្ធរបស់ក្រុម Inter Milan កីឡាករ Lautaro Martinez ស៊ុតបញ្ចូលទី ដើម្បីរក្សាជ័យជម្នះនៅថ្ងៃការប្រកួតបើកឆាក Copa America។ Martinez រកបានគ្រាប់បាល់ចំនួន ២៥គ្រាប់ សម្រាប់ក្រុមជម្រើសជាតិ។ បន្ទាប់ពីការប្រកួតទៅ អាហ្សង់ទីន ជាក្រុមឈរកំពូលតារាងពូល A ហើយការប្រកួតបន្ទាប់ក្រុមការពារជើងឯក នឹងបន្តដំណើរទៅជួបក្រុមស៊ីលី នៅថ្ងៃទី២៥ ខែមិថុនា ក្នុងទីក្រុង East Rutherford រដ្ឋ New Jersey ហើយការប្រកួតទី៣ ប៉ះប៉េរូ នៅថ្ងៃទី២៩ ក្នុងទីក្រុង Miami Gardens រដ្ឋ Florida៕	ខ្សែប្រយុទ្ធ Lionel Messi បង្កើតឱកាសគ្រាប់បាល់ទីមួយឱ្យអាហ្សង់ទីន ដែលកីឡាករ Julian Alvarez ស៊ុតបញ្ចូលទីនាទី៤៩ បន្ទាប់មករូបគេក៏បញ្ចូលបាល់បន្ថែមទៅកាន់ Lautaro Martinez ស៊ុតបញ្ចូលទីនាទី៨៨ ជួយក្រុមការពារជើងឯក ឈ្នះកាណាដា ២-០ នៅជំនួបបើកឆាក Copa America ឆ្នាំ២០២៤។
លោក កែវ វណ្ណថន អគ្គនាយករង និងជាអ្នកនាំពាក្យអគ្គនាយកដ្ឋានអន្តោប្រវេសន៍ ថ្លែងថា អគ្គនាយកដ្ឋានអន្តោប្រវេសន៍ គ្រាន់តែទទួលគោលការណ៍ពីក្រសួងមហាផ្ទៃ ឲ្យរៀបចំលក្ខណៈទុកជាមុន ក្នុងការទទួលជនភៀសខ្លួនពីអាហ្វហ្កានីស្ថាន។ ប៉ុន្តែ ចំពោះជនភៀសខ្លួន នឹងមកដល់កម្ពុជានៅពេលណា និងមកដល់ជាដំបូងក្នុងចំនួនប៉ុន្មាននាក់នោះ លោក ប្រាប់ថា អគ្គនាយកដ្ឋានអន្តោប្រវេសន៍ មិនទាន់ដឹងនោះទេ។ ក្នុងកិច្ចសម្ភាសជាមួយសារព័ត៌មានថ្មីៗ នៅព្រឹកថ្ងៃទី៣១ ខែសីហា មន្រ្តីជាន់ខ្ពស់នៃអគ្គនាយកដ្ឋានអន្តោប្រវេសន៍រូបនេះ បញ្ជាក់ថា៖«យើង អត់ទាន់ដឹងអីទាំងអស់»។ លោក គុយ គួង អ្នកនាំពាក្យក្រសួងការបរទេស បានរុញឲ្យទៅសួរក្រសួងមហាផ្ទៃ ចំពោះជនភៀសខ្លួនពីអាហ្វហ្កានីស្ថាន ដែលនឹងមកដល់កម្ពុជានៅពេលណា ខណៈលោក ខៀវ សុភ័គ អ្នកនាំពាក្យក្រសួងមហាផ្ទៃ ឆ្លើយថា ក្រសួងមហាផ្ទៃ ក៏មិនទាន់ដឹងព័ត៌មាននេះដែរ។ យ៉ាងណាក៏ដោយ ទំព័រហ្វេសប៊ុករបស់អគ្គនាយកដ្ឋានអន្តោប្រវេសន៍ បានសរសេរថា ជនភៀសខ្លួនពីអាហ្វហ្កានីស្ថាន អាចនឹងចូលមកកម្ពុជានាពេលឆាប់ៗខាងមុខនេះ។ តាមរយៈទំព័រហ្វេសប៊ុករបស់ខ្លួន អគ្គនាយកដ្ឋានអន្តោប្រវេសន៍ បានឲ្យដឹងថា ភារកិច្ចរបស់អគ្គនាយកដ្ឋានអន្តោប្រវេសន៍ គឺការផ្តល់ទិដ្ឋការដល់ជនភៀសពីអាហ្វហ្កានីស្ថាន និងអនុញ្ញាតឲ្យពួកគេ ប្រើប្រាស់អត្តសញ្ញាណប័ណ្ណសម្គាល់ខ្លួន សម្រាប់ជាឯកសារធ្វើដំណើរ។ បើតាមអគ្គនាយកដ្ឋានអន្តោប្រវេសន៍ដដែល ជនភៀសខ្លួនពីអាហ្វហ្កានីស្ថាន នឹងត្រូវអនុវត្តវិធានការសុខាភិបាលនានា ដូចជា ការធ្វើតេស្ត និងការចត្តាឡីស័ក ជាដើម។ ទំព័រហ្វេសប៊ុកអគ្គនាយកដ្ឋានអន្តោប្រវេសន៍ បានស្រង់សម្តីរបស់លោក គៀត ច័ន្ទថារិទ្ធ អគ្គនាយកនៃអគ្គនាយកដ្ឋានអន្តោប្រវេសន៍ ដែលនិយាយក្នុងកិច្ចប្រជុំថា៖«តាមនីតិវិធីនេះហើយដែលអគ្គនាយកដ្ឋានអន្តោប្រវេសន៍ គឺជាប្រតិបត្តិករជួរមុខ សម្រាប់ត្រៀមលក្ខណៈសម្បត្តិ ដើម្បីត្រៀមទទួលជនភៀសខ្លួនទាំងនោះ»។ កាលពីថ្ងៃទី២៨ ខែសីហា សម្តេចនាយករដ្ឋមន្រ្តី ហ៊ុន សែន បានប្រកាសយល់ព្រមទទួលជនភៀសខ្លួនពីអាហ្វហ្កានីស្ថាន តាមសំណើរបស់អង្គការអន្តរជាតិមួយប្រចាំនៅកម្ពុជា ដើម្បីសម្របសម្រួលសហការីដែលបុគ្គលិកអង្គការអន្តរជាតិនេះ នៅអាហ្វហ្កានីស្ថាន។ ប៉ុន្តែកម្ពុជា អាចទទួលជនភៀសខ្លួនពីអាហ្វហ្កានីស្ថានច្រើនបំផុតត្រឹម៣០០នាក់ប៉ុណ្ណោះ ដោយមិនអាចឲ្យលើសពីនេះឡើយ។ អាហ្វហ្កានីស្ថាន កំពុងស្ថិតក្នុងភាពវឹកវរ ក្រោយពួកតាលីបង់ ធ្វើសង្គ្រាមឈ្នះរដ្ឋាភិបាល និងបានឡើងកាន់អំណាចសាជាថ្មី ចាប់តាំងពីពាក់កណ្តាលសីហា ឆ្នាំ២០២១មក។ អំពើភេរវកម្ម ការបំផ្ទុះអាវុធ ការបាញ់ប្រហារគ្នារវាងកងកម្លាំងតាលីបង់ កងកម្លាំងរដ្ឋអ៊ិស្ថាម ជាមួយកងកម្លាំងអាម៉េរិក ចេះតែបន្តកើតឡើង។ ប្រជាជនអាហ្វហ្កានីស្ថាន រួមទាំងជនបរទេសនៅអាហ្វហ្កានីស្ថាន កំពុងរត់គេចចេញពីប្រទេសនេះ ដោយសារភ័យខ្លាចនឹងពួកតាលីបង់ និងការបាញ់ប្រហារគ្នានេះ។ ពួកតាលីបង់ ដែលជាក្រុមកើតចេញពីទឹកដីអាហ្វហ្កានីស្ថានខ្លួនឯងថា ធ្លាប់បានឡើងកាន់អំណាចដឹកនាំរដ្ឋាភិបាលអាហ្វហ្កានីស្ថានម្តងរួចមកហើយ ក្នុងចន្លោះឆ្នាំ១៩៩៦ ដល់ឆ្នាំ២០០១។ ពួកតាលីបង់ ដែលពីមុនមានការគាំទ្រពីអាម៉េរិក ត្រូវអាម៉េរិក ទម្លាក់ចេញពីអំណាចវិញ នៅឆ្នាំ២០០១ ដោយសារតែអាម៉េរិក សង្ស័យថា ពួកតាលីបង់ ជាប់ពាក់ព័ន្ធនឹងពួកអាល់កៃដា ក្នុងការបញ្ជាយន្តហោះ បើកបុកអគារភ្លោះនៅអាម៉េរិក ដែលសម្លាប់មនុស្សប្រមាណ៣ពាន់នាក់៕	អគ្គនាយកដ្ឋានអន្តោប្រវេសន៍នៃក្រសួងមហាផ្ទៃ បានបើកកិច្ចប្រជុំ កាលពីថ្ងៃទី៣០ ខែសីហា ឆ្នាំ២០២១ ដើម្បីពិភាក្សាគ្នាពីការរៀបចំផែនការត្រៀមទទួលជនខ្លួនពីប្រទេសអាហ្វហ្កានីស្ថាន មកកាន់កម្ពុជា។
បើតាមប្រការ១ នៃសេចក្តីសម្រេចរបស់លោក ខៀវ កាញារីទ្ធ គណៈកម្មការ ដែលត្រូវបង្កើតថ្មីនេះ ត្រូវតាមដានមើលស្ថាប័នសារព័ត៌មាន និងអ្នកសារព័ត៌មាននៅកម្ពុជា ហើយបើឃើញថា ស្ថាប័នសារព័ត៌មាន ឬអ្នកសារព័ត៌មានណា បំពេញការងារត្រឹមត្រូវតាមវីជ្ជាជីវៈនិងក្រមសីលធម៌ គឺត្រូវលើកសរសើរ តែបើឃើញថា ស្ថាប័នសារព័ត៌មាន ឬអ្នកសារព័ត៌មានណា បំពេញការងារខុសវិជ្ជាជីវៈ និងក្រមសីលធម៌ ត្រូវដាក់ពិន័យ តាមច្បាប់ស្តីពីរបបសារព័ត៌មាន។ រដ្ឋមន្រ្តីក្រសួងព័ត៌មាន បញ្ជាក់ថា ការបង្កើតគណៈកម្មការនេះ គឺដើម្បីតម្រង់ទិសអ្នកសារព័ត៌មាន ក្នុងការបំពេញភារកិច្ចឲ្យបានត្រឹមត្រូវតាមក្រមសីលធម៌ វិជ្ជាជីវៈ សំដៅលើកស្ទួយកិត្តិយស សេចក្តីថ្លៃថ្នូរ កិត្យានុភាពរបស់អង្គភាពសារព័ត៌មាន និងបុគ្គលជាអ្នកសារព័ត៌មានផ្ទាល់។ លោក ប៊ុត បូវុត រដ្ឋលេខាធិការក្រសួងព័ត៌មាន ជាប្រធានគណៈកម្មការនេះ អមដោយអនុប្រធាន២រូប និងអនុប្រធានអចិន្ត្រៃយ៍១រូប រួមទាំងសមាជិកមួយចំនួន៕	លោក ខៀវ កាញារីទ្ធ រដ្ឋមន្រ្តីក្រសួងព័ត៌មាន បានបង្កើតក្រុមងារថ្មីមួយ ហៅថា គណៈកម្មការតាមដាន វាយតម្លៃ និង លើកសរសើរការអនុវត្តក្រមសីលធម៌ វិជ្ជាជីវៈសារព័ត៌មាន។ សេចក្តីសម្រេចរបស់លោក ស្តីពីការបង្កើតគណៈកម្មការនេះ ចេញនៅថ្ងៃទី២ ខែសីហា ឆ្នាំ២០២១។
ទោះរងការប៉ះពាល់ពីកូវីដ-១៩ ក្តី ការចំណាយថវិការបស់ពិភពលោកលើវិស័យយោធាសរុប បានកើនឡើងចំនួន២,៦ភាគរយនៅឆ្នាំ២០២០ ធៀបនឹងឆ្នាំ២០១៩ ឬស្មើនឹង ១៩៨១ពាន់លានដុល្លារ។ ប្រទេសដែលចំណាយថវិកាលើយោធាច្រើនទាំង៥ មានអាមេរិក, ចិន, ឥណ្ឌា, រុស្ស៊ី និងអង់គ្លេស។ ប្រទេសទាំង៥ នេះ បានចាយវាយលើវិស័យយោធាចំនួន ៦២ភាគរយ នៃថវិកាជិតពីរទ្រីលានដុល្លារនេះ។ អាមេរិក នៅតែជាប្រទេសចំណាយខ្ពស់ជាងគេលើយោធាក្នុងឆ្នាំ២០២០។ តាមការប៉ាន់ប្រមាណ ថវិកាយោធាអាមេរិកអាចកើនដល់ ៧៧៨ពាន់លានដុល្លារ ដែលកើនចំនួន ៤,៤ភាគរយពីឆ្នាំ២០១៩ និងស្មើ៣៩ភាគរយ នៃការចំណាយសរុបរបស់ពិភពលោក។ ការចំណាយរបស់អាមេរិក ផ្តោតលើការស្រាវជ្រាវ ការអភិវឌ្ឍយោធា និងគម្រោងមានរយៈពេលវែងដូចជា ការធ្វើទំនើបកម្មឃ្លាំងស្តុកនុយក្លេអ៊ែរ និងការផ្គត់ផ្គង់អាវុធជាដើម។ «នេះបង្ហាញពីក្តីបារម្ភចំពោះការគំរាមកំហែងពីដៃគូប្រគូប្រជែងជាយុទ្ធសាស្រ្តដូចជា ចិន និងរុស្ស៊ី»។ លោកស្រី Alexandra Marksteiner អ្នកស្រាវជ្រាវម្នាក់របស់កម្មវិធីការចំណាយលើយោធា និងអាវុធនៃវិទ្យាស្ថាន SIPRI បានលើកឡើងបែបនេះ ដោយសំដៅលើការបង្កើនថវិកាយោធារបស់អាមេរិក ក្នុងរយៈពេល ៣ឆ្នាំជាប់ៗគ្នា។ ប្រទេស ដែលចំណាយយោធាច្រើនលំដាប់ទីពីរនៅក្នុងឆ្នាំ២០២០ គឺចិន។ ចិន បានចំណាយថវិកាលើយោធាប្រមាណ២៥២ពាន់លានដុល្លារ ដែលកើនឡើងចំនួន ១,៩ភាគរយ ពីឆ្នាំ២០១៩ ឬកើនឡើងចំនួន ៧៦ភាគរយ ដោយគិតចាប់ពីឆ្នាំ២០១១ ដល់ឆ្នាំ២០២០។ ការបង្កើនថវិកាលើយោធារបស់ចិន បានធ្វើឡើងរយៈពេល ២៦ឆ្នាំជាប់ៗគ្នា។ បើតាមវិទ្យាស្ថានSIPRI ការកើនឡើងនៃការចំណាយលើវិស័យយោធារបស់ចិន ជាផ្នែកមួយនៃការធ្វើទំនើបកម្ម និងគម្រោងពង្រឹងវិស័យយោធារបស់ខ្លួន។ ចំណែកប្រទេសចំណាយថវិកាលើយោធានៅលំដាប់ទីបី គឺឥណ្ឌា ដែលមានចំនួន ៧២,៩ពាន់លានដុល្លារ ឯរុស្ស៊ី ឈរនៅលំដាប់ទី៤ មានចំនួន៦១,៧ពាន់លានដុល្លារ ដែលកើនឡើងចំនួន២,៥ភាគរយ។ រីឯអង់គ្លេសឈរនៅលំដាប់ទីប្រាំ បានចំណាយថវិកាលើយោធាចំនួន៥៩,២ ពាន់លានដុល្លារ ដោយកើនឡើងចំនួន ២,៩ ភាគរយពីឆ្នាំ២០១៩។ ក្នុងឆ្នាំដដែលនេះ ការចំណាយថវិកាលើយោធារបស់សមាជិកបក្សសម្ព័ន្ធណាតូ (NATO) ក៏មានការកើនឡើងផងដែរ។ ប្រទេសសមាជិកណាតូ ចំនួន១២ បានចំណាយថវិកា២ភាគរយ ឬច្រើនជាងនេះ ធៀបនឹងផលិតផលក្នុងសរុបរបស់ខ្លួន។ ក្នុងនោះ បារាំង បានចំណាយថវិកាលើសពីពីរភាគរយ ជាលើកដំបូងចាប់តាំងពីឆ្នាំ ២០០៩ មក។ គួរបញ្ជាក់ថា នៅក្នុងតំបន់អាស៊ី ជប៉ុនឈរនៅលំដាប់ទីបីក្នុងតំបន់បន្ទាប់ពីចិន និងឥណ្ឌា បានចំណាយថវិកាចំនួន ៤៩,១ពាន់លានដុល្លារ និងកូរ៉េខាងត្បូងជាប្រទេសទី៤ បានចំណាយថវិកាលើយោធាចំនួន ៤៥,៧ពាន់លានដុល្លារ៕	ការចំណាយលើវិស័យយោធានៅទូទាំងពិភពលោកក្នុងឆ្នាំ២០២០ មានរហូតដល់ ១៩៨១ពាន់លានដុល្លារ ដែលកើនឡើង២,៦ភាគរយ បើធៀបនឹងឆ្នាំ២០១៩។ នេះបើតាមរបាយការណ៍របស់វិទ្យាស្ថានស្រាវជ្រាវសន្តិភាពអន្តរជាតិទីក្រុងស្តុកខុល (SIPRI) នៅថ្ងៃទី២៦ ខែមេសា។ ការចំណាយនេះ ធ្វើឡើងស្របពេលពិភពលោក កំពុងស្ថិតក្នុងការរីកសាយជំងឺកូវីដ-១៩ តែម្ដង។
ប៉ូលីសដដែលអះអាងថាអ្នកជាប់ពាក់ព័ន្ធសរុបចំនួន ១១ នាក់នឹងត្រូវចាប់ខ្លួន។ អ្នកពាក់ព័ន្ធទាំងនោះកំពុងត្រូវបានស៊ើបអង្កេតជុំវិញការកំណត់លទ្ធផលក្នុងចំណោមការប្រកួត៣លើកចុងក្រោយនារដូវកាល ២០១៧-១៨ សម្រាប់ក្របខណ្ឌកំពូលទាំងបីកម្រិតនៅអេស្ប៉ាញ។ អ្នកនាំពាក្យរបស់ La Liga និយាយថាសកម្មភាពរបស់ប៉ូលីសគឺធ្វើទៅតាមពាក្យបណ្តឹងរបស់ស្ថាប័នខ្លួនដែលធ្វើឡើងក្នុងការប្រកួតតាំងពីខែឧសភា ឆ្នាំ២០១៨ម្លេះ។ សម្រាប់អ្នកដែលត្រូវចាប់ខ្លួនរួចហើយ គឺរួមមានកីឡាករដែលកំពុងប្រកបអាជីពសព្វថ្ងៃ និងកីឡាករចូលនិវត្តន៍ រួមទាំងប្រធាន និងនាយកក្លិបផងដែរ។ មេធាវីរបស់ក្លិប SD Huesca ដែលធ្លាក់ចេញពីក្របខណ្ឌ La Liga រដូវកាលនេះ បញ្ជាក់ថាមានកីឡាករ និងសមាជិកក្រុមខ្លួនមួយចំនួនត្រូវឃុំខ្លួនតាមដីការបស់តុលាការក្នុងប្រទេសអេស្ប៉ាញ។ ប៉ូលីសបានប្រាប់ហេតុផលដែលនាំឲ្យមានករណីកំណត់លទ្ធផលនេះថាមកពីទីផ្សារភ្នាល់បាល់កើនឡើង ដោយក្នុងនោះមានការភ្នាល់លើចំនួនគ្រាប់បាល់ និងហាងឆេងភ្នាល់ផ្សេងៗទៀត៕	ប៉ូលីសអេស្ប៉ាញបានចាប់ខ្លួនកីឡាករដែលប្រកបអាជីពក្នុងក្របខណ្ឌលីគកំពូល La Liga និងលំដាប់ទី២ division រួមទាំងអ្នកចាត់ការក្លិបមួយចំនួនដែលស្ថិតក្រោមការស៊ើបអង្កេតពីបទកំណត់លទ្ធផលការប្រកួតទុកមុន។
ភ្នំពេញ៖ កម្ពុជា និងមជ្ឈមណ្ឌលអាស៊ាន-ចិន សហការគ្នា ពង្រឹងកិច្ចសហប្រតិបត្តិការទេសចរណ៍បន្ថែមទៀត។ រដ្ឋមន្រ្តីក្រសួងទេសចរណ៍កម្ពុជាលោក ថោង ខុន បានជួបពិភាក្សាការងារជាមួយលោក Shi Zhongjun គណៈប្រតិភូនៃមជ្ឈមណ្ឌលអាស៊ាន-ចិន កាលពីថ្ងៃទី២១ មេសា ដើម្បីពង្រឹងនិងពង្រីក ទំនាក់ទំនងវិស័យទេសចរណ៍ ដែលជាស្ពានយ៉ាងសំខាន់នៃប្រទេសទាំងពីរ។ ជាពិសេសបង្កើនការផ្សព្វផ្សាយពីគោលដៅទេសចរណ៍រវាងប្រទេសទាំងពីរ។ លោក ទិត ចន្ថា រដ្ឋលេខាធិការប្រចាំការក្រសួងទេសចរណ៍ បានលើកឡើងថា កម្ពុជាកំពុងអភិវឌ្ឍទេសចរណ៍ និងគោលដៅសំខាន់មួយចំនួន សម្រាប់ភ្ញៀវទេសចរមកពីគ្រប់ទិសទី ពិសេសមកពីប្រទេសចិន។ លោក ទិត ចន្ថា រដ្ឋលេខាធិការប្រចាំការក្រសួងទេសចរណ៍។ រូបភាពពី៖ ក្រសួងទេសចរណ៍ បន្ថែមពីនេះ មជ្ឈមណ្ឌលអាស៊ាន-ចិន នឹងរៀបចំឱ្យមានសកម្មភាពរួមគ្នារវាងអាស៊ាន-ចិន ពិសេសជាមួយកម្ពុជា ដូចជា ការធ្វើពិព័រណ៍ផ្សព្វផ្សាយពីគោលដៅទេសចរណ៍ជាដើម។ ជាពិសេសរៀបចំវគ្គបណ្ដុះបណ្ដាលជំនាញ និងមគ្គុទ្ទេសក៍ខ្មែរនិយាយភាសាចិន និងការផ្លាស់ប្ដូរទស្សនកិច្ចរបស់អ្នកសារព័ត៌មានកម្ពុជានិងចិន ដើម្បីផ្សព្វផ្សាយពីគោលដៅទេសចរណ៍ប្រទេសទាំងពីរទៅវិញទៅមក។ លោក ទិត ចន្ថា ក៏បានឯកភាពលើកិច្ចសហប្រតិបត្តិការរវាងប្រទេសទាំងពីរ ដើម្បីជំរុញកំណើន និងទាក់ទាញទេសចរប្រទេសទី៣ ឱ្យមកកាន់ប្រទេសកម្ពុជាទៀតផង។ ក្រៅពីនេះ ប្រទេសទាំងពីរ ក៏បានជំរុញឱ្យមានការហោះហើរទៅកាន់គោលដៅទេសចរណ៍ឱ្យបានច្រើន និងញឹកញាប់ជាមុនផងដែរ ព្រមទាំងទាញអ្នកវិនិយោគមកកម្ពុជា ក៏ដូចជាបង្កើនផលិតផលទេសចរណ៍ សម្រាប់ភ្ញៀវចិន និងបរទេសដទៃទៀតជាដើម៕	ដោយ៖ សែម ប្រាក់ដាវ
កីឡាករ ចាន់ វឌ្ឍនាកា ដែលទើបបញ្ចប់កិច្ចសន្យាខ្ចីជើង១ រដូវកាល ជាមួយក្លិបក្របខណ្ឌលីកលំដាប់ទី៣ របស់ជប៉ុន Fujieda MYFC កាលពីថ្មីៗ នឹងជួយបឹងកេត តទល់ Sanna Khanh Hao FC របស់វៀតណាម នាការប្រកួតជើងទី២ នៃពានរង្វាន់ Toyota Mekong Club Championship ល្ងាចថ្ងៃទី១៣ ធ្នូ នៅពហុកីឡដ្ឋានជាតិ។ សម្រាប់ការប្រកួតជើងទី១ នៅលើទឹកដីវៀតណាម កាលពីថ្ងៃទី៩ ខែធ្នូ ក្រុមទាំងពីរ បានបញ្ចប់ក្នុងលទ្ធផលស្មើ ៤-៤។ ទោះបីមានរយៈពេលខ្លី សម្រាប់វឌ្ឍនាកា ក្នុងកាបន្ស៊ាំខ្លួនជាមួយក្រុមទ្រនំចាស់ តែខ្សែប្រយុទ្ធឆ្នើមរូបនេះ អះអាងថា រូបគេបានត្រៀមខ្លួនរួចរាល់ហើយ ក្នុងការជួយក្រុមជើងឯកលីក កំពូលឆ្នាំ២០១៦ មួយនេះ។ «ខ្ញុំបានត្រៀមខ្លួនរួចរាល់ សម្រាប់ការចូលរួមជាមួយក្រុមបឹងកេត។ ខ្ញុំបានចូលហ្វឹកហាត់ជាមួយគ្នា ហើយពួកយើងបានរៀបចំក្រុមមួយដ៏ល្អ សម្រាប់ជំនួបតទល់ជាមួយក្រុមវៀតណាម ហើយខ្ញុំសង្ឃឹមថា នឹងមានការចូលរួមទស្សនាយ៉ាងច្រើនកុះករពីអ្នកគាំទ្រវិស័យកីឡាបាល់ទាត់កម្ពុជា»។ នេះជាការលើកឡើងរបស់ វឌ្ឍនាកា ក្នុងសន្និសីទសារព័ត៌មាន មុនការប្រកួតកាលពីព្រឹកថ្ងៃទី១២ ធ្នូ នៅសណ្ឋាគាភ្នំពេញ។ ជាមួយគ្នានេះគ្រូបង្វឹកក្រុមបឹងកេត លោក ហៅ សុជាតិ ជឿជាក់ថា ការបង្ហាញវត្តមានរបស់ខ្សែប្រយុទ្ធ ចាន់ វឌ្ឍនា ក្នុងក្រុមបឹងកេតនឹងធ្វើឲ្យតំបន់ប្រយុទ្ធក្រុមលោកកាន់តែខ្លាំងនិងមានភាពមុតស្រួចជាងមុន។ លោកអះអាងថាសម្រាប់ការប្រកួតជើងទី២ នៅលើដីកម្ពុជា នឹងមានការស៊ុតបញ្ចូលទីតិចជាងការប្រកួតនៅលើទឹកដីវៀតណាម។ លោក ហៅ សុជាតិ គ្រូបង្វឹកក្រុមបឹងកេតនិយាយពេលចូលរួមសន្និសីទសារព័ត៌មានមុនការប្រកួត ពាក់ព័ន្ធនឹងបញ្ហានេះ លោក ហៅ សុជាតិ បានបញ្ជាក់យ៉ាងដូច្នេះថា៖«កាលប្រកួតជើងទី១ យើងបានភ្លាត់ឲ្យគេទាត់ចូលទីលឿនៗពេកដោយសារយើងនៅមានបញ្ហាច្រើននៅតំបន់ការពារ។ យើងនឹងពង្រឹងតំបន់ការពារឲ្យបានល្អនិងត្រៀមប្រយុទ្ធឲ្យខ្លាំងជាងមុន ជាពិសេស ការប្រកួតថ្ងៃស្អែកយើងនឹងផ្ដោតលើប្រព័ន្ធការពារឲ្យបានច្រើន»៕	ភ្នំពេញ៖ ក្រុមបឹងកេត ត្រូវបើកទ្វារពហុកីឡដ្ឋានជាតិ ស្វាគមន៍ក្រុមភ្ញៀវ Sanna Khanh Hao FC របស់វៀតណាម សម្រាប់ការប្រកួតជើងទី២ នៃពានរង្វាន់ Toyota Mekong Club Championship 2017 នាល្ងាចថ្ងៃទី១៣ ខែធ្នូ។ ខ្សែប្រយុទ្ធឆ្នើម ចាន់ វឌ្ឍនាកា ដែលទើបបញ្ចប់កិច្ចសន្យាខ្ចីជើង១រដូវកាលជាមួយ Fujieda MYFC បានអះអាងថា រូបគេបានត្រៀមខ្លួនរួចរាល់ ក្នុងការជួយបឹងកេត និងស្នើឲ្យអ្នកគាំទ្រ ចូលរួមទស្សនាឲ្យបានច្រើនកុះករ។
ពាក្យ «កម្ពស់ទឹកភ្លៀង» Rainfall ជាបរិមាណទឹកដែលធ្លាក់ចុះក្នុងទម្រង់ជាទឹកភ្លៀង ព្រឹល។ល។ ក្នុងរយៈពេលមួយនៅតំបន់ណាមួយ ដែលជាធម្មតា ស្ដែងចេញជាកម្ពស់ទឹកនៃស្ថានីយវាស់កម្ពស់ទឹកភ្លៀង។ ពាក្យ «កម្ពស់រលកធំ» Significant wave height ជាកម្ពស់មធ្យមរបស់រលកសមុទ្រស្មើនឹងមួយភាគបីនៃកម្ពស់រលកដែលខ្ពស់បំផុត (ពីផ្ទៃរហូតដល់កំពូល) ចេញពីសមុទ្រនិងប៉ោងធំក្នុងរយៈពេលណាមួយ៕ ដកស្រង់ពីសទ្ទានុក្រមការប្រែប្រួលអាកាសធាតុ (Lexicon of Climate Change) ដែលបោះពុម្ពដោយនាយកដ្ឋានប្រែប្រួលអាកាសធាតុនៃអគ្គលេខាធិការដ្ឋានក្រុមប្រឹក្សាជាតិអភិវឌ្ឍន៍ដោយចីរភាព និងក្រសួងបរិស្ថាន (ឆ្នាំ២០១៧)។	ភ្នំពេញ៖ ពាក្យ «កម្ពស់ទឹកភ្លៀង» និង «កម្ពស់រលកធំ» ជាពាក្យដែលទាក់ទងនឹងការប្រែប្រួលអាកាសធាតុ។ ពាក្យនេះ ស្ថិតនៅក្នុងសទ្ទានុក្រមការប្រែប្រួលអាកាសធាតុ។
បញ្ហារសើបដែលក្រសួងការបរទេស បានបកស្រាយនោះរួមមាន ការធ្វើវិសោធនកម្មច្បាប់គណបក្សនយោបាយ, បញ្ហាដីធ្លី, បញ្ហាប្រព័ន្ធតុលាការជាឧបករណ៍នយោបាយ, អំពីប្រព័ន្ធផ្សព្វផ្សាយនិងសេរីភាពនៃការបញ្ចេញមតិ, ច្បាប់ស្តីពីអង្គការមិនមែនរដ្ឋាភិបាល, បញ្ហាសិទ្ធិមនុស្ស និងប្រជាធិបតេយ្យនៅកម្ពុជា និងបញ្ហាគណបក្សប្រឆាំងជាដើម។ និយាយដល់បញ្ហាគណបក្សប្រឆាំងនេះ ក្រសួងការបរទេស ក៏បានលើកឡើងភ្លាមៗពីសកម្មនយោបាយរបស់លោក សម រង្ស៊ី ។ ក្រសួងការបរទេស បានបរិយាយថា លោក សម រង្ស៊ី គឺជាអ្នកនយោបាយដែលស្ទាត់ជំនាញភាសាអង់គ្លេស និងបារាំង និយាយបានយ៉ាងល្អអំពីប្រជាធិបតេយ្យ និងសិទ្ធិមនុស្ស ទៅកាន់ទស្សនិកជនបស្ចិមប្រទេស។ ក៏ប៉ុន្តែ លោក សម រង្ស៊ី មិនបាននិយាយបែបនេះទេ នៅពេលដែលគាត់ថ្លែងសារនយោបាយជាភាសាខ្មែរ។ គាត់ប្រើប្រាប់វាក្យសព្ទផ្សេងពីគ្នាសម្រាប់ក្រុមមនុស្សខុសគ្នា។ ក្រសួងការបរទេស ចាត់ទុកលោក សម រង្ស៊ី គឺជាអ្នកប្រជាភិថុត។ ដោយថា អតីតប្រធានប្រឆាំងរូបនេះ គឺជាបេក្ខជនតែម្នាក់គត់ ដែលត្រូវបាន UNTAC ស្តីបន្ទោស ពីការរើសអើងជាតិសាសន៍ កាលពីការបោះឆ្នោតឆ្នាំ ១៩៩៣។ សេចក្ដីបំភ្លឺរបស់ក្រសួងការបរទេស ចុះថ្ងៃទី១១ មេសានេះ បានបញ្ជាក់ដូច្នេះថា៖«គាត់(សម រង្ស៊ី)ត្រូវបានគេបញ្ឆេះកំហឹងរើសអើងជាតិសាសន៍ ប្រឆាំងវៀតណាម នៅពេលយុទ្ធនាការបោះឆ្នោតឆ្នាំ ១៩៩៨ ដោយប្រើប្រាស់វោហាសាសន៍ប្រឆាំងវៀតណាមយ៉ាងខ្លាំងក្លា ហើយបាតុករដែលពោរពេញដោយកំហឹង រហូតវាយប្រហារ និងដុតស្តូបមិត្តភាពកម្ពុជា - វៀតណាម សម្លាប់វៀតណាមយ៉ាងហោច៤នាក់»។ លើសពីនេះ លោក សម រង្ស៊ី ធ្លាប់ញុះញង់ នាំប្រជាជនសាមញ្ញ ទៅដកបង្គោលព្រំដែនអន្តរជាតិ ដែលជាទង្វើមួយមិនអាចអត់ឲ្យបានឡើយ ហើយរដ្ឋាភិបាលបញ្ចឹមប្រទេសណាក៏ដោយ ក៏ប្រាកដជាថ្កោលទោសទង្វើបែបនេះដូចគ្នា។ ហើយបញ្ហាដ៏រសើបបែបនេះ ដែលជានិច្ចកាលនាំទៅរកភាពតានតឹង និងអសណ្ដាប់ធ្នាប់សាធារណៈ ។ បើតាមក្រសួងការបរទេស ការប្រឡែងលេងជាមួយនឹងបញ្ហាវៀតណាម ដើម្បីតែចំណេញសំឡេងឆ្នោត គឺជាកង្វះការទទួលខុសត្រូវដ៏សែនគ្រោះថ្នាក់។ បន្ថែមពីនេះក្រសួងការបរទេស ក៏បានចាត់ទុកលោក កឹម សុខា ថាបានប្រើវាក្យសព្ទស្រដៀងនឹងលោក សម រង្ស៊ី ដែរ នៅពេលនិយាយទាក់ទងនឹងប្រជាជន និងប្រទេសវៀតណាម។ សម្ដីលោក កឹម សុខា ដែលធ្លាប់ថ្លែងយ៉ាងអង់អាច បដិសេធពីតថភាពគុកទួលស្លែងថា ជាការប្រឌិត ជាការបង្កើតឡើងដោយវៀតណាម។ ក្រសួងការបរទេស រំឮកថា សម្ដីលោក កឹម សុខា នេះត្រូវបានចាត់ទុកជាបទល្មើសឧក្រិដ្ឋ នៅបណ្តាបស្ចិមប្រទេសបានធ្វើ ចំពោះអ្នកដែលបដិសេធឧក្រិដ្ឋកម្មប្រឆាំងនឹងមនុស្សជាតិស្រដៀងគ្នា ដែរ។ ក្រៅពីនេះសមាជិកបក្សប្រឆាំងពីរនាក់ទៀត គឺសមាជិកព្រឹទ្ធសភា លោក ហុង សុខហួរ និងសមាជិកសភាលោក អ៊ុំ សំអាន ដែលកំពុងជាប់ឃុំ ដោយសារតែការនិយាយរិះគន់ពីបញ្ហាព្រំដែនរវាងកម្ពុជា-វៀតណាមនោះ ត្រូវបានក្រសួងការបរទេស អះអាងថា ការបញ្ចេញមតិរបស់ពួកគេទាំងនេះ គឺជាការបំផ្លិចបំផ្លាញ និងផ្តល់ព័ត៌មានក្លែងក្លាយពាក់ព័ន្ធនឹងសន្តិសុខជាតិ ដែលការប៉ុនប៉ងដោយចេតនាបង្កអស្ថិរភាពប្រទេស ។ ក្រសួងការបរទេស បានក្រើនរំឮកដល់ស្ថាប័នទាំងឡាយ គួរតែលើកទឹកចិត្តឲ្យ គណបក្សប្រឆាំង ប្រកាន់ឥរិយាបថនយោបាយស៊ីវិល័យ គោរពច្បាប់ និងគោលការណ៍ប្រជាធិបតេយ្យ ជាជាងបន្តធ្វើនយោបាយប្រជាភិថុត ដោយគ្មានការទទួលខុសត្រូវ ស្អប់ខ្ពើមជាតិសាសន៍ និងញុះញង់ឲ្យមានភាពចលាចលនៅក្នុងសង្គម និងការប៉ះពាល់ដល់អ្នកដទៃ៕	ភ្នំពេញ៖ក្រសួងការបទេស និងសហប្រតិបត្តិការអន្តរជាតិ បានចេញសេចក្តីបំភ្លឺ ចំនួន ១៧ទំព័រ ក្រោមចំណងជើងថា «ប្រាប់ពីការពិត» ដើម្បីបកស្រាយចំពោះបញ្ហារសើប ៨ចំណុច។ ក្នុងចំណោមបញ្ហារសើបទាំងនេះ ក្រសួងការបរទេស បានរំឮកប្រាប់គណបក្សប្រឆាំង ពីការប្រឡែងលេងជាមួយនឹងបញ្ហាវៀតណាម គឺជារឿងដែលត្រូវទទួលខុសត្រូវដ៏សែនគ្រោះថ្នាក់ និងមិនអាចលើកលែងឲ្យបានឡើយ។
សូមអញ្ជើញទស្សនារូបភាពពីប្រាសាទវត្តភូដូចតទៅ៖	ខេត្តចម្ប៉ាសាក់ (ឡាវ)៖ «វត្តភូ» ជាប្រាសាទវ័យចំណាស់ដ៏ទ្រុឌទ្រោមមួយនៅប្រទេសឡាវ ដែលមើលទៅគួរឲ្យស្រណោះ មានចម្ងាយ៤៣គីឡូម៉ែត្រពីទីរួមខេត្តចម្ប៉ាសាក់។ ប្រាសាទវត្តភូ បានក្លាយជាតំបន់ទេសចរណ៍មួយសម្រាប់ភ្ញៀវទេសចរជាតិ និងអន្តរជាតិ។ សម្រាប់សំបុត្រចូលទស្សនានៅក្នុង«ប្រាសាទវត្តភូ»នេះ ភ្ញៀវជាតិតម្លៃ២ម៉ឺនគីប ស្មើនឹង១ម៉ឺនរៀល និងអន្តរជាតិតម្លៃ៥ម៉ឺនគីប ស្មើនឹង២៥០០០រៀលក្នុង១នាក់។
ទម្លាប់នៃការនោមមានការប្រែប្រួល ដូចជានោមច្រើន ឬនោមតិចជាងធម្មតា ពិបាកដកដង្ហើមក៏ជាផ្នែកមួយបញ្ជាក់ថា តម្រងនោមមានបញ្ហាដែរ ឃើញមានឈាមក្នុងទឹកនោម ទឹកនោមបែកជាពពុះ ឬល្អក រាងកាយទៅជាហើម ដោយសារតែចាលជាតិទឹកក្នុងខ្លួនខ្លាំង អស់កម្លាំងជាប់ និងកង្វះគ្រាប់ឈាម ធីងធោង និងពិបាកផ្ចង់អារម្មណ៍ ចេះតែគ្រុនជាប់ ឬក្តៅខ្លួនស្ទិញៗជាប់ ស្បែកឧស្សាហ៍មានការបង្ករោគ និងឡើងកន្ទួលរមាស់ ចេះតែចង់ក្អួត ឬចង្អោ យ៉ាងណាមិញ បើសិនជាអ្នកមានអាការៈពីរបី ឬច្រើនឡើងទៅ នោះអ្នកពិតជាដល់ពេលដែលត្រូវពិនិត្យតម្រងនោមចេញហើយ៕ ត្រួតពិនិត្យដោយ www.health.com.kh	សម្រាប់ជីវិតរស់នៅប្រចាំថ្ងៃ អ្នកប្រហែលជាមិនបានគិតច្រើនអំពីតម្រងនោមទេ ប៉ុន្តែវាមាននាទីសំខាន់ណាស់សម្រាប់ជួយឲ្យរាងកាយមានសុខភាពល្អ។ យ៉ាងណាមិញ វាក៏មាននាទីរក្សាចំណុះរបស់ឈាម ដើម្បីរាងកាយរស់នៅតាមវិធីត្រឹមត្រូវដែរ។ មុខងារដ៏សំខាន់មួយផ្សេងទៀតរបស់តម្រងនោម គឺថែរក្សាកម្រិតអេឡិចត្រូលីត្រ (សូដ្យូម ប៉ូតាស្យូម និងផូស្វាត) ដើម្បីភ្ញោចទៅកោសការបស់រាងកាយ និងសរីរាង្គទាំងអស់ធ្វើការកាន់តែល្អ។ វាក៏មានតួនាទីជួយសម្រួលដល់សម្ពាធឈាម និងរក្សាឆ្អឹងឲ្យរឹងមាំដែរ។ ដូច្នេះសរុបមក តម្រងនោមពិតជាសំខាន់ណាស់សម្រាប់ជីវិតរស់នៅ ប៉ុន្តែបើសិនជាអ្នកសម្គាល់ឃើញថា មានអាការៈមួយចំនួនដូចខាងក្រោមនេះ គួរតែគប្បីយកចិត្តទុកដាក់ផង ព្រោះវាជាសញ្ញានៃជំងឺតម្រងនោមហើយ។
របាយការណ៍របស់អង្គការយូនីសេហ្វ (UNICEF) បានបង្ហាញថា ភាពស្គមស្គាំងរបស់កុមារអាយុក្រោម៥ឆ្នាំ គឺនៅតែជាបញ្ហាចម្បងដែលត្រូវដោះស្រាយ។ ជាក់ស្ដែង តួលេខកាលពីឆ្នាំ ២០១៤ ស្ថិតក្នុងអត្រា១០ភាគរយ រហូតដល់ឆ្នាំ២០២៤ អត្រានៃភាពស្គមស្គាំងនេះ ថយចុះមកត្រឹមតែ៩,៨ភាគរយប៉ុណ្ណោះ។ ខេត្តចំនួន១៣ មានអាត្រាភាពស្គមស្គាំងកុមារខ្ពស់ រួមមាន ខេត្តឧត្តមមានជ័យ, សៀមរាប, ព្រះវិហារ, កំពង់ធំ, ពោធិ៍សាត់, កំពង់ធំ, កំពង់ឆ្នាំង, កំពង់ចាម, ត្បូងឃ្មុំ, ក្រចេះ, ស្ទឹងត្រែង, រតនគីរី, មណ្ឌលគីរី, ត្បូងឃ្មុំ ក្នុងនោះ ខេត្តកំពង់ឆ្នាំង មានអត្រាខ្ពស់ជាងគេរហូតដល់៣០ភាគរយ។ ក្នុងកិច្ចប្រជុំលើកទី១៣ នៃក្រុមការងារបច្ចេកទេសចម្រុះលើវិស័យសន្តិសុខស្បៀង និងអាហារូបត្ថម្ភ នៅទីស្តីការគណៈរដ្ឋមន្ត្រី កាលពីថ្ងៃទី២៣ មេសា លោក អ៊ុក រ៉ាប៊ុន ទេសរដ្ឋមន្ត្រី ប្រធានក្រុមប្រឹក្សាស្តារអភិវឌ្ឍន៍វិស័យកសិកម្ម និងជនបទ បានលើកឡើងថា បានបញ្ជាក់ថា បច្ចុប្បន្នកម្ពុជាកំពុងរៀបចំយុទ្ធសាស្រ្តជាតិស្តីពីសន្តិសុខស្បៀង និងអាហារូបត្ថម្ភលើកទី៣ ២០២៤-២០២៨ ដើម្បីផ្តល់ធាតុចូលធ្វើដែលមានលក្ខណៈគ្រប់ជ្រុងជ្រោយ និងឆ្លើយតបទៅនឹងស្ថានភាពជាក់ស្តែងនៃបរិបទកម្ពុជា និងនិន្នាការពិភពលោក។ ដើម្បីប្រយុទ្ឋប្រឆាំងនឹងបញ្ហាកង្វះអាហារូបត្ថម្ភគ្រប់ទម្រង់ ពិសេសភាពស្គាំងស្គមរបស់កុមារ លោកទេសរដ្ឋមន្ត្រី ទស្នើរឱ្យក្រុមការងារបច្ចេកទេសចម្រុះលើវិស័យសន្តិសុខស្បៀង និងអាហារូបត្ថម្ភ បន្តកិច្ចខិតខំប្រឹងប្រែងបន្តទៀត ដោយសហការឲ្យបានជិតស្និទ្ឋិជាមួយអគ្គលេខាធិការដ្ឋានក្រុមប្រឹក្សាស្តារអភិវឌ្ឍន៍វិស័យកសិកម្ម និងជនបទ ដើម្បីអនុវត្តការងារនេះឱ្យកាន់តែប្រសើ៕	ភ្នំពេញ៖ ចាប់តាំងពីឆ្នាំ២០១៤ ដល់២០២៤ អត្រានៃភាពស្គមស្គាំងរបស់កុមារក្រោមអាយុ៥ឆ្នាំកម្ពុជា បានថយចុះពីរង្វង់១០ភាគរយ មកត្រឹម៩,៨ភាគរយប៉ុណ្ណោះ។ តួលេខនេះ គឺថយចុះតិចតួចបំផុតក្នុងរយៈពេល១០ឆ្នាំចុងក្រោយ ខណៈរដ្ឋាភិបាល និងអង្គការពាក់ព័ន្ធ កំពុងដោះស្រាយបញ្ហាកង្វះអាហារូបត្ថម្ភគ្រប់ទម្រង់។
សង្គ្រាមព្រំដែនរវាងរដ្ឋអាហ្វ្រិកអេត្យូពី និងអេរីត្រេដែលធ្លាប់ជាបងប្អូននឹងគ្នានោះបានឆក់យកជីវិតជនស្លូតត្រង់ជិត ប្រាំបីម៉ឺននាក់ឯណោះចាប់ពីឆ្នាំ ១៩៩៨ រហូតដល់ឆ្នាំ ២០០០។ ទោះបីជាឆ្នាំ ២០០០ ភាគីទាំងពីរព្រមចុះកិច្ចព្រមព្រៀងសន្តិភាពក៏ពិតមែន សង្គ្រាមមិនបានបញ្ចប់ឡើយ។ ការដណ្តើមគ្នាយកទឹកដីក្រុង Badme ជាចំណុចរាំងខ្ទប់ការបង្កើតសន្តិភាពរវាងរដ្ឋនៅកុយរមាសអាហ្វ្រិក (Horn of Africa) នេះរហូតមក។ ដើម្បីបញ្ចប់ជម្លោះនិងចាប់ដៃគ្នាឡើងវិញក្នុងនាមជាមិត្តជិតខាង លោកនាយករដ្ឋមន្ត្រីថ្មីអេត្យូពី Abiy Ahmed ព្រមទទួលយកការអនុវត្តកិច្ចព្រមព្រៀងសន្តិភាពទាំងស្រុង និង គោរពសេចក្តីសម្រេចរបស់គណៈកម្មការរួមដោះស្រាយបញ្ហាព្រំដែនដោយលះបង់ទឹកមួយចំនួន និងតំបន់ប្រទាញប្រទង់ Badme ផងដែរ។ ជំហរប្រមុខរដ្ឋាភិបាលថ្មីធ្វើឲ្យគេភ្ញាក់ផ្អើល ហើយអ្នកនយោបាយអេត្យូពីខ្លះដាក់មន្ទិលសង្ស័យ និងខ្លះមិនពេញចិត្តនឹងឆន្ទៈបញ្ចប់ជម្លោះជាមួយអេរីត្រេឡើយ។ ១.អេរីត្រេប្រកាសឯករាជ្យពេលណា? ក្រោយម្ចាស់អាណានិគមអ៊ីតាលីចាកចេញពីអេត្យូពីឆ្នាំ ១៩៥១ នៅឆ្នាំ ១៩៦២ មហាក្សត្រអេត្យូពីចុងក្រោយបំផុតព្រះចៅ Haile Selassie បានសម្រេចបញ្ចប់ស្វ័យភាពនៃទឹកដី អេរីត្រេ និងដាក់ទឹកដីនេះជាអាណាខេត្តដែលស្ថិតក្រោមឧបសម្ព័ន្ធរបស់ខ្លួន។ បើតាមទូទស្សន៍កាតា Aljazeera ក្រោយមានការសម្រេចបែបនេះ ប្រជាជនអេរីត្រេបានសម្រេចចូលរួមចលនាប្រដាប់អាវុធដើម្បីទាមទារឯករាជ្យចាប់ពីពេលនោះមក។ អស់ពេលប្រហែលជិត ៣០ឆ្នាំ ក្រោយធ្វើសង្គ្រាមទាមទារឯករាជ្យនេះ ក្នុងឆ្នាំ ១៩៩១ ក្រុមឧទ្ទាមអេរីត្រេបានជួយប្រជាជនអេត្យូពីផ្តួលរំលំរបបដឹកនាំយោធាដែលដឹកនាំដោយវរសេនីយ៍ឯក Mengistu Haile Mariam និងបានដណ្តើមយកទីក្រុង Asmara ដែលរដ្ឋធានីអេរីត្រេ និងសម្រេចលើកបន្ទុករដ្ឋាភិបាលមួយនៅក្នុងទឹកដីអេរីត្រេតែម្តង។ តាមស្ថានភាពជាក់ស្តែង អេរីត្រេតាំងខ្លួនជារដ្ឋឯករាជ្យមួយ។ រហូតដល់ឆ្នាំ ១៩៩៣ អេរីត្រេបានទទួលសិទ្ធិក្នុងការរៀបចំប្រជាមតិមួយដើម្បីស្ទង់មតិប្រជាជនថាពួកគេចង់រស់នៅជាមួយអេត្យូពី ឬចង់ប្រកាសឯករាជ្យនោះ។ ក្នុងការបោះឆ្នោតពេលនោះ ប្រជាជនអេរីត្រ ៩៨,៥ ភាគរយបានចុះឈ្មោះចូលរួមបោះឆ្នោត ហើយជាលទ្ធផលប្រជាជនប្រហែល ៩៩,៨ ភាគរយឯណោះដែលគាំទ្រការប្រកាសឯករាជ្យ បើទោះជាព្រំដែនប្រទេសទាំងពីរដែលមានចម្ងាយ ១០០០គីឡូម៉ែត្រនោះមិនត្រូវបានគេកំណត់ច្បាស់លាស់ឡើយពេលនោះ។ យ៉ាងណាមិញ បញ្ហាមិនបញ្ចប់ត្រឹមការប្រកាសឯករាជ្យរស់នៅដាច់ដោយឡែកពីគ្នាឡើយ។ ពេលដែលអេរីត្រេផ្តាច់ខ្លួន អេត្យូពីក្លាយជាប្រទេសដែលគ្មានសមុទ្រ ដោយលែងមានព្រំដែនជាប់សមុទ្រក្រហម។ វាជាបញ្ហាប្រឈមយុទ្ធសាស្ត្រចម្បងសម្រាប់រដ្ឋមហាអំណាចតំបន់ដែលស្ថិតនៅតំបន់កុយរមាសអាហ្វ្រិកមួយនេះ។ ២.សង្គ្រាមផ្ទុះឡើងព្រោះបញ្ហាព្រំដែន ក្រោយការប្រកាសឯករាជ្យ ទំនាក់ទំនងប្រទេសទាំងពីរមិនមានបញ្ហាធ្ងន់ធ្ងរទេ។ ដល់ឆ្នាំ ១៩៩៧ ក្រោយពេលដែលអេរីត្រេសម្រេចដាក់ចេញរូបីយវត្ថុផ្ទាល់ខ្លួន ទំនាក់ទំនងចាប់ផ្តើមរង្គោះរង្គើរខ្លាំងតែម្តង។ ក្នុងខែឧសភាឆ្នាំ ១៩៩៨ ការប្រយុទ្ធគ្នាផ្ទុះឡើង បន្ទាប់ពីពេលដែលកងកម្លាំងយោធាអេត្យូពីចូលឈ្លានពានទឹកដីដែលស្ថិតនៅជុំវិញតំបន់ Badme ដែលទីក្រុងមួយស្ថិតក្រោមបន្ទាប់ព្រំដែនបន្សល់ទុកដោយម្ចាស់អាណានិគមអ៊ីតាលី។ ក្រុង Badme គ្មានប្រេង, គ្មានត្បូង និងគ្មានធនធានមានតម្លៃអ្វីទេ ប៉ុន្តែវាជាល្បែងនយោបាយរបស់ភាគីទាំងពីរដែលចង់ឈ្នះរៀងខ្លួនប៉ុណ្ណោះ។ ដូច្នេះច្នេះគេប្រដូចការប្រយុទ្ធគ្នារវាងអេរីត្រេ និងអេត្យូពីនេះទៅនឹង «បុរសទំពែកពីរនាក់ដែលវាយគ្នាដណ្តើមយកស្និតសិតសក់»។ ជាបន្តបន្ទាប់ការប្រយុទ្ធគ្នានេះរីករាលដាលកាន់តែខ្លាំង ហើយភាគីជម្លោះសម្រេចប្រើប្រាស់កងកម្លាំងទ័ពអាកាសដើម្បីវាយប្រហារគ្នាទៅវិញទៅមកផងដើម្បីធ្វើយ៉ាងណាអាចដណ្តើមទីក្រុងនេះបាន។ បើតាមទីភ្នាក់ងារព័ត៌មាន AFP ក្នុងខែឧសភាឆ្នាំ ២០០០ ការប្រយុទ្ធកម្រើកជាថ្មី ឯការចរចាគ្នាក៏ចាប់ផ្តើមឡើងវិញដែរនៅក្នុងអាល់ហ្សេរី។ មនុស្សស្លាប់កើនឡើងដល់យ៉ាងហោចណាស់ប្រាំបីម៉ឺននាក់ (របាយការណ៍ខ្លះអះអាងថា អ្នកស្លាប់មានដល់ដប់ម៉ឺននាក់) ដោយសារសង្គ្រាមព្រំដែនបីឆ្នាំនេះ ហើយជនស៊ីវិលរាប់សែននាក់ភៀសខ្លួនគេចពីសង្គ្រាមនេះ។ ៣.កិច្ចព្រមព្រៀងសន្តិភាពតែភាគីគ្មានឆន្ទៈអនុវត្ត ក្នុងខែមិថុនាឆ្នាំ ២០០០ ភាគីជម្លោះទាំងពីរសម្រេចបានកិច្ចព្រមព្រៀងសន្តិភាពជំហានបឋមមួយក្រោមការជួយជ្រោមជ្រែងពីអង្គការឯកភាពអាហ្វ្រិក (African Unity Organization) មុនពេលអង្គការបញ្ចប់ប្រតិបត្តិការរបស់ខ្លួនទាំងស្រុងនៅឆ្នាំ ២០០២។ កិច្ចព្រមព្រៀងសន្តិភាពនេះធានាឲ្យមានការពង្រាយកងទ័ពថែរក្សាសន្តិភាពអង្គការសហប្រជាជាតិទៅកាន់តំបន់ស និងទាមទារឲ្យរដ្ឋាភិបាលអេត្យូពីដកកងទ័ពចេញពីក្នុងទឹកដីអេរីត្រផងដែរ។ កិច្ចព្រមព្រៀងផ្លូវការត្រូវបានចុះហត្ថលេខាដោយភាគីទាំងពីរនៅខែធ្នូឆ្នាំដដែល។ កិច្ចព្រមព្រៀងផ្លូវការនេះដែរបង្កើតឲ្យមានគណៈកម្មការព្រំដែនរួមអេត្យូពី-អេរីត្រ ដែលស្ថិតនៅតុលាការមជ្ឈត្តការអន្តរជាតិទីក្រុងឡាអេ ហើយវាមានបន្ទុកគូសបន្ទាត់ព្រំដែន និងដោះស្រាយតំបន់ជម្លោះ។ អំណាចគណៈកម្មការនេះ គឺចេញសេចក្តីសម្រេចមួយចុងក្រោយបិទផ្លូវតវ៉ា និងមានអនុភាពគតិយុត្តិផងដែរ។ យ៉ាងណាក៏ដោយចុះ ក្នុងខែមេសាឆ្នាំ ២០០២ គណៈកម្មការពិសេសនេះបានចេញសេចក្តីសម្រេចមួយដែលបែងចែកទឹកដីធំសម្បើមរួមបញ្ចូលទាំងទឹកដីក្រុង Badme ដ៏ចម្រូងចម្រាសនេះទៅឲ្យអេរីត្រេ។ អេត្យូពីឃើញថា វាគ្មានហេតុផលណាដែលខ្លួនត្រូវទទួលយកសេចក្តីសម្រេចនេះទេ ហើយចាត់ទុកថា សាលក្រមនេះខុសច្បាប់ គ្មានយុត្តិធម៌ និងគ្មានទំនួលខុសត្រូវឡើយ។ មិនបានបង្អែរបង្អង់យូរឡើយ រដ្ឋអាហ្វ្រិកនេះក៏ស្នើឲ្យគណៈកម្មការនេះបកស្រាយសេចក្តីសម្រេចខ្លួនឡើងវិញ ប៉ុន្តែគណៈកម្មការនេះបដិសេធ។ ដោយខឹងសម្បារខ្លាំងផង អេត្យូពីមិនដកកងទ័ពចេញពីទីក្រុង Badme ទេ។ ការប្រឈមមុខដាក់គ្នាបន្តទៅមុខ ដោយវាធ្វើឲ្យការអនុវត្តសាលក្រមនិងការគូសបន្ទាប់ព្រំដែនបន្តពន្យារពេលទៀត។ ក្រៅពីនេះភាពតានតឹងក៏បន្តកើនឡើងទៅទៀតដោយភាគីទាំងពីរបន្តប៉ះទង្គិចគ្នា ចល័តកងទ័ព និងការដាក់បង្កប់មីនតាមព្រំដែនជាដើម។ រដ្ឋាភិបាលអេរីត្រេឯណោះវិញ យកលេសជម្លោះព្រំដែនរឹតបន្តឹងសិទ្ធិមនុស្ស សេរីភាពព័ត៌មាន និងចាប់ចងអ្នកនយោបាយប្រឆាំងជាដើម ថ្វីបើមានការទិតៀនពីសហគមន៍អន្តរជាតិក៏ដោយ។ ឆ្នាំ ២០០៦ ស្របពេលដែលស្ថានការណ៍មិនមានធូរស្រាលបន្តិចសោះនោះ ហើយគេក៏ខ្លាចថា សង្គ្រាមអាចផ្ទុះឡើងជាថ្មីទៀត ការពិភាក្សាគ្នាដើម្បីរកវិធានការចាប់ផ្តើមកំណត់ព្រំដែននៅអង់គ្លេសក៏បរាជ័យទៀត។ ភាគីទាំងពីរក៏បន្តចោទគ្នាទៅវិញទៅមកថា មានជំហរក្រឡិចក្រឡុចទុកចិត្តមិនបានថែមទៀតផង។ ជាបន្តបន្ទាប់មកទៀត អេត្យូពីបានចោទប្រកាន់ថា អេរីត្រេមានចេតនាពិសពុលចង់បង្កឲ្យមានអស្ថិរភាពនៅក្នុងប្រទេសខ្លួនផងបន្ទាប់ពីកងទ័ពខ្លួនសម្លាប់ក្រុមឧទ្ទាមច្រើនជាង ១១០នាក់។ ប៉ុន្តែអេរីត្រេបន្តបដិសេធការចោទប្រកាន់នេះរហូតមក។ ការប៉ះទង្គិចគ្នាតាមព្រំដែនកើតឡើងជាហូរហែរមករហូតដល់ពេលរដ្ឋាភិបាលអេត្យូពីទី ១២របស់លោកនាយករដ្ឋមន្ត្រី Abiy Ahmed ឡើងកាន់តំណែងកាលពីខែមេសាឆ្នាំនេះ។ ៤.ទុកអតីកាលមួយឡែក រដ្ឋាភិបាលអេត្យូពីថ្មីជ្រើសរើសយកសន្តិភាព រឿងដែលគួរឲ្យភ្ងាក់ផ្អើលសម្រាប់ប្រជាជនទាំងសងខាង និងសហគមន៍អន្តរជាតិនោះគឺ ការសម្រេចរបស់លោក Abiy Ahmed ដែលប្រកាសប្រាប់រដ្ឋាភិបាលអេរីត្រេដឹកនាំដោយប្រធានាធិបតីលោក Isaias Afwerki ព្រមទទួលធ្វើសម្បទានយ៉ាងធំធេងដោយយកសេចក្តីសម្រេចរបស់គណៈកម្មការចម្រុះនោះឥតមានលក្ខខណ្ឌ។ លោក Abiy អះអាងថា អេត្យូពីព្រមលះបង់ទឹកដីរបស់ខ្លួនរួមទាំងទីក្រុង Badme និងដកកងទ័ពចេញពីតំបន់ទាំងនោះតាមសេចក្តីសម្រេចឆ្នាំ ២០០២នោះ។ ជំហររបស់លោក Abiy ជារឿងដែលសហគមន៍អន្តរជាតិសាទរជាពិសេសប្រជាជនអេរីត្រេដែលរងគ្រោះខ្លាំង ប៉ុន្តែអ្នកនយោបាយអេត្យូពីខ្លះកំពុងឆ្ងល់ និងមិនយល់ស្របនឹងសម្បទានរបស់លោកឡើយ។ ដោយឡែក រដ្ឋាភិបាលអេរីត្រេបានស្វាគមន៍យ៉ាងកក់ក្តៅចំពោះជំហររបស់រដ្ឋាភិបាលក្រុងអាឌីអាបាបាស និងបានបញ្ជូនប្រតិភូមួយក្រុមភ្លាមៗដែរទៅជួបពិភាក្សាជាមួយភាគីអេត្យូពីដើម្បីកំណត់ផែនការដើម្បីឈានទៅអនុវត្តតសេចក្តីសម្រេចនោះ។ ដល់ ថ្ងៃ៨ ខែកក្កដាដែលជាថ្ងៃប្រវត្តិសាស្ត្រនោះ លោក Abiy ធ្វើដំណើរដោយផ្ទាល់ទីកាន់រដ្ឋធានី អាស្មារ៉ា (Asmara) ដើម្បីជួបជាមួយលោក Afwerki ដោយផ្ទាល់។ ប្រជាជនអេរីត្រេចេញសាទរភ្លូកទឹកភ្លូកដីនៅតាមផ្លូវ និងស្វាគមន៍វត្តមានរបស់លោកនាយករដ្ឋមន្ត្រីអេត្យូពី។ អ្វីដែលគួរឲ្យត្រេកអរខ្លាំងនោះ លោក Abiy បានប្រកាសជាផ្លូវការថា ភាគីទាំងពីរសម្រេចបើកស្ថានទូតនៅទឹកដីទាំងសងខាង និងស្តារទំនាក់ទំនងឡើងវិញតាមរយៈការបើកព្រំដែនផងដែរ។ ថ្វីបើសន្តិភាពកើតឡើងជារឿងដែលគេស្វាគមន៍ក៏ពិតមែន បញ្ហាជាច្រើនដែលភាគីត្រូវដោះស្រាយ ហើយចរន្តនយោបាយក្នុងស្រុកអាចធ្វើឲ្យឆន្ទៈបង្កើតសន្តិភាពនេះប្រែប្រួលផងក៏មិនដឹង៕	សត្រូវស៊ីសាច់ហុតឈាមគ្នាប្រចាំអាហ្រិ្វកអេរីត្រេ និងអេត្យូពីបានប្រកាសបញ្ចប់សង្គ្រាមព្រំដែនជាផ្លូវការដោយមេដឹកនាំប្រទេសទាំងពីរយល់ព្រមស្តារទំនាក់ទំនងការទូតជាផ្លូវការ និងបើកស្ថានទូតរៀងៗខ្លួននៅក្នុងប្រទេសទាំងពីរនៅដើមសប្តាហ៍នេះ។ វាជាព្រឹត្តិការណ៍ប្រវត្តិសាស្ត្រសម្រាប់ប្រជាជនអេត្យូពី និងអេរីត្រេដែលរងគ្រោះដោយសារសង្គ្រាមព្រំដែន និងការបន្តប្រឈមមុខដាក់គ្នាជិតពីរទសវត្សរ៍មកនេះ។
លោក វ៉ា គឹមហុង បានសង្កត់ធ្ងន់ថា ការដោះស្រាយបញ្ហាព្រំដែន គឺត្រូវអត់ធ្មត់ ហើយដោះស្រាយដោយសន្តិវិធីរវាងរដ្ឋ និងរដ្ឋពាក់ព័ន្ធ។ ឆ្លើយតបការរិះគន់លើការដោះស្រាយបញ្ហាព្រំដែននេះ លោក វ៉ា គឹមហុង បាននិយាយថា ទោះស្នើទៅអង្គការសហប្រជាជាតិ ក៏មិនអាចរំពឹងលើស្ថាប័នអន្តរជាតិមួយនេះ ដោះស្រាយបញ្ហាព្រំដែនឱ្យកម្ពុជាដែរ។ ឆ្លើយសំនួរអ្នកសារព័ត៌មានជុំវិញបញ្ហាព្រំដែននេះ ប្រធានគណៈកម្មការព្រំដែនកម្ពុជា បាននិយាយដូច្នេះថា៖«មានមតិខ្លះគេថា ម៉េចបានជាយើងមិនប្ដឹងទៅអង្គការសហប្រជាជាតិ សុំឱ្យជួយដោះស្រាយឱ្យយើង។ រឿង(ប្ដឹងទៅ)អង្គការសហប្រជាជាតិ យើងកុំភ្លេចថា យើងគ្រាន់តែឈ្លោះជាមួយថៃ នៅប្រាសាទព្រះវិហារ ឆ្នាំ២០០៧ -២០០៨ នៅតំបន់ត្រួតស៊ីគ្នា នៅជិតវត្តកែវសិក្ខាគិរីស្វរៈ តែប៉ុន្មានគីឡូហ្នឹង គេ(UN) មិនជួយយើងផង។ គាត់(UN) ជួយដែរ ប៉ុន្តែជួយឱ្យដិតដល់ អត់ចេញរួចទេ។ ដូច្នេះកុំរំពឹងថា រឿងព្រំដែនទាំងមូល កម្ពុជា-វៀតណាម ,កម្ពុជា-ឡាវ អង្គការសហប្រជាជាតិ គេមកដោះស្រាយឱ្យយើង។ (បើ)ខ្លាំងណាស់គេបញ្ជូនយើងឱ្យទៅដោះស្រាយតុលាការក្រុងឡាអេ ដោះស្រាយ ព្រោះវាជាស្ថាប័នអន្តរជាតិ»។ សម្រាប់លោក វ៉ា គឹមហុង ការដោះស្រាយបញ្ហាព្រំដែន គ្មានអ្វីក្រៅពីការប្រើប្រាស់វិធីសាស្ត្រសម្របសម្រួលដោយស្មើភាព ដើម្បីទទួលបានផលប្រយោជន៍ទៅវិញទៅមក។«ក្រៅពីច្បាប់ និងរកតុលាការ(ជួយ) វាគឺជារឿងមួយទៀត។ ប៉ុន្តែយើងមានតែការអំណត់ក្នុងការចរចា យើងមិនមែនចេះតែឆេវឆាវទេ។ យើងសុខចិត្ត(ចរចាអត់បានលទ្ធផល) អត់ហើយ បន្ត(ចរចា)ទៀត ទាល់តែបាន(លទ្ធផល)បន្តិចម្ដងៗ រហូតដល់៨៤ភាគរយ»។ នេះជាការបញ្ជាក់របស់ប្រធានគណៈកម្មការកិច្ចការព្រំដែនកម្ពុជា ដែលបានបន្ថែមថា ការចរចារបស់កម្ពុជា លើរឿងព្រំដែននេះ គឺមិនមែនធ្វើតាមអ្វីដែលវៀតណាមចង់បាន ឬភាគីណាមួយបញ្ជានោះទេ។ កាលពីថ្ងៃទី៥ តុលា ប្រមុខរដ្ឋាភិបាលកម្ពុជា និងសមភាគីវៀតណាម បានធ្វើសាក្សីក្នុងពិធីចុះហត្ថលេខាជាផ្លូវការលើសន្ធិសញ្ញាបំពេញបន្ថែមលើសន្ធិសញ្ញាកំណត់ព្រំដែនរដ្ឋឆ្នាំ១៩៨៥ និងសន្ធិសញ្ញាបំពេញបន្ថែមឆ្នាំ២០០៥ ដែលត្រូវបានប្រព្រឹត្តទៅនៅទីក្រុងហាណូយប្រទេសវៀតណាម។ បើទោះជាព្រំដែននៅសេសសល់១៦ភាគរយទៀតក្តី សម្រាប់សម្តេច ហ៊ុន សែន ការឈានដល់ការចុះហត្ថលេខាលើឯកសារប្រវត្តិសាស្ត្រទាក់ទងនឹងការខណ្ឌសីមាព្រំដែនរវាងប្រទេសទាំងពីរ ក៏បានបង្ហាញយ៉ាងច្បាស់ថា ដំណោះស្រាយព្រំដែនទ្វេរភាគី បានបោះជំហ៊ានទៅមុខដោយមោទនៈ និងប្រកបដោយភាតរភាព។ សម្តេច ហ៊ុន សែន បានប្រកាសថា លោកនឹងប្រឹងប្រែងបញ្ចប់បញ្ហាព្រំដែន ដើម្បីមនុស្សជំនាន់ក្រោយ។ តែយ៉ាងណាគណបក្សនយោបាយនានា ក៏បានបង្ហាញជំហរមិនទុកចិត្ត ចំពោះអ្វីដែលប្រមុខរដ្ឋាភិបាលលើកឡើងនេះដែរ។ គណបក្សប្រជាធិបតេយ្យមូលដ្ឋាន យល់ឃើញថា ក្នុងស្ថានភាពនយោបាយ ដែលប្រទេសមិនទាន់មានឯកភាពជាតិ និងក្នុងពេលដែលសភាជាតិ គ្រប់គ្រងដោយគណបក្សតែមួយនោះ រដ្ឋសភាពុំគួរផ្ដល់សច្ចាប័នលើសន្ធិសញ្ញា ឬកិច្ចព្រមព្រៀងលើបញ្ហាព្រំដែនឡើយ។ អត្ថបទទាក់ទង នាយករដ្ឋមន្ត្រីកម្ពុជា ប្តេជ្ញាបញ្ចប់ការធ្វើនយោបាយលើបញ្ហាព្រំដែន ត្រង់ចំណុចនេះគណបក្សប្រជាធិបតេយ្យមូលដ្ឋាន ទាមទារ៤ចំណុច ដោយឱ្យរដ្ឋាភិបាលបង្ហាញឯកសារច្បាប់ទាំងពីរទាក់ទងនឹងបញ្ហាព្រំដែន ដែលបានចុះហត្ថលេខា កាលពីថ្ងៃទី៥ តុលា ឆ្នាំ២០១៩ ជាសាធារណៈ។ ជាពិសេសរដ្ឋាភិបាល ត្រូវធានាថា ពលរដ្ឋខ្មែរគ្រប់រូប ម្ចាស់ដីនៅតាមបន្ទាត់ព្រំដែន អាចកាន់កាប់ ប្រើប្រាស់ អាស្រ័យផល និងដើរដោយគ្មានការរារាំង និងគំរាមកំហែង។ បន្ថែមពីនេះទៀត រដ្ឋាភិបាលកម្ពុជា ត្រូវអភិវឌ្ឍន៍តំបន់ព្រំដែន ទៅជាសហគមន៍សម្បូរសប្បាយ និងចុងក្រោយ រដ្ឋាភិបាលមិនត្រូវបង្កើតតំបន់សដ្ឋកិច្ចពិសេស នៅតាមបណ្ដោយព្រំដែនដោយវិនិយោគិននៃប្រទេសដែលជាប់ព្រំដែនឡើយ។ សេចក្តីថ្លែងការណ៍របស់គណបក្សប្រជាធិបតេយ្យមូលដ្ឋាន បានសរសេរដូច្នេះថា៖«ដោយសារព្រះរាជាណាចក្រកម្ពុជា មិនមានគណៈកម្មការជំនាញឯករាជ្យលើបញ្ហាព្រំដែន ប្រវត្តិសាស្ត្រ ច្បាប់ និងប្រជាសាស្ត្រ គណបក្សប្រជាធិបតេយ្យមូលដ្ឋាន មិនអាចដឹងថា ការចុះសន្ធិសញ្ញាព្រំដែនរវាងរដ្ឋាភិបាលកម្ពុជា អាណត្តិទី៦ និងរដ្ឋាភិបាលវៀតណាម នៅថ្ងៃទី៥ តុលា ឆ្នាំ២០១៩ កម្ពុជាខាត ឬវៀតណាម ចំណេញទេ។ គណបក្សយល់ឃើញថា ការមានព្រំដែនមួយច្បាស់លាស់ជារឿងមួយល្អប្រសើរ»។ ប៉ុន្តែការព្រួយបារម្ភខាងលើនេះ ត្រូវបានលោក វ៉ា គឹមហុង អះអាងថា ការចរចា និងការបោះបង្គោលព្រំដែនរវាងកម្ពុជា-វៀតណាម និងប្រទេសផ្សេងៗកន្លងមក គ្មានភាគីណាមួយ បាត់បង់ទឹកដីឬ ខាតបង់នោះទេ ហើយក៏មិនធ្វើឲ្យប៉ះពាល់ដល់ប្រជាពលរដ្ឋខ្មែរ នៅតាមព្រំដែនដែរ។ «យើង ធ្វើព្រំដែន បោះបង្គោលព្រំដែន មិនមែនឲ្យប្រជាពលរដ្ឋយើងនៅតាមព្រំដែន ទឹកភ្នែកទឹកសំបោរទេ។...ជាទូទៅ យើងមានយន្តការដើម្បីការពារ មិនឲ្យប្រជាពលរដ្ឋខ្មែរ មានទុក្ខវេទនា ដោយសារការបោះបង្គោលព្រំដែនទេ»។ នេះជាការអះអាងរបស់ប្រធានគណៈកម្មការកិច្ចការព្រំដែនកម្ពុជា៕	ភ្នំពេញ៖ បញ្ហាព្រំដែនរវាងកម្ពុជា និងប្រទេសជិតខាង គ្មានអ្នកណាអាចជួយដោះស្រាយបានទេ សូម្បីតែអង្គការសហប្រជាជាតិ។ នេះជាការលើកឡើងរបស់ប្រធានគណៈកម្មការទទួលបន្ទុកកិច្ចការព្រំដែនកម្ពុជា ដែលថ្លែងនៅក្នុងសន្និសីទកាសែត ក្រោយបញ្ចប់កិច្ចប្រជុំជាមួយឧត្តមក្រុមប្រឹក្សាពិគ្រោះនិងផ្តល់យោបល់ ពាក់ព័ន្ធនឹងរឿងព្រំដែនកម្ពុជា-វៀតណាម នៅវិមានសន្តិភាព នាព្រឹកថ្ងៃទី១០ ខែតុលា ឆ្នាំ២០១៩។
អ៊ុយរូហ្គាយ vs បារាំង ម៉ោង៩យប់ នៅ Nizhny Novgorod Stadium អ៊ុយរូហ្គាយ និងបារាំង មិនមែនគូប្រជែងថ្មីនោះឡើយ។ ពួកគេធ្លាប់ជួបគ្នា៣លើរួចមកហើយក្នុងព្រឹត្តិការណ៍ World Cup ដោយអ៊ុយរូហ្គាយឈ្នះ ១-០ នៅឆ្នាំ១៩៦៦ និងស្មើគ្នា ០-០ នាជំនួបនៅឆ្នាំ២០០២ និងឆ្នាំ២០១០ ។ នាជំនួបមិត្តភាពអន្តរជាតិចុងក្រោយកាលពីឆ្នាំ២០១៣ Luis Suarez ជួយឲ្យអ៊ុយរូហ្គាយឈ្នះ ១-០ ។ ការប្រកួតបើកឆាកវគ្គ១/៤ផ្តាច់ព្រ័ត្រនេះ Antoine Griezmann និង Lucas Hernandez ត្រូវតទល់ជាមួយមិត្តរួមក្លិប Atletico Madrid របស់ខ្លួន គឺ Diego Godin and Jose Gimenez, ហើយប្រសិនបើគ្មានបញ្ហាអ្វីទេនោះ Edinson Cavani និងត្រូវប្រឈមជាមួយ Kylian Mbappe ក្នុងក្លិប Paris Saint-Germain ដូចគ្នា។ កីឡាករដែលអាចជាប់ជម្រើសដំបូង៖ -អ៊ុយរូហ្គាយ៖ Fernando Muslera; Martin Caceres, Jose Maria Gimenez, Diego Godin, Diego Laxalt; Nahitan Nandez, Lucas Torreira, Matias Vecino, Rodrigo Bentancur, Luis Suarez, Edinson Cavani/Cristhian Stuani។ -បារាំង៖ Hugo Lloris; Benjamin Pavard, Raphael Varane, Samuel Umtiti, Lucas Hernandez; NGolo Kante, Paul Pogba; Kylian Mbappe, Antoine Griezmann, Corentin Tolisso; Olivier Giroud។ បែលហ្សិក vs ប្រេស៊ីល ម៉ោង១អធ្រាត្រ ក្រុមទាំងពីរមានប្រវត្តិជួបគ្នា៤លើក ដោយបែលហ្ស៊ិកឈ្នះ ៥-១ នាជំនួបមិត្តភាពលើកដំបូងនៅឆ្នាំ១៩៦៣ ។ នាបីលើកក្រោយមកទៀត ប្រេស៊ីលសុទ្ធតែទទួលបានជ័យជម្នះ ក្នុងនោះរួមទាំងជំនួបចុងក្រោយនៅ World Cup ឆ្នាំ២០០២ ក្នុងលទ្ធផល ២-០ ។ បើគិតចាប់តាំងពីព្រឹត្តិការណ៍នៅអាមេរិកនាឆ្នាំ១៩៩៤ ប្រេស៊ីលបានឡើងយ៉ាងហោចណាស់វគ្គ១/៤ផ្តាច់ព្រ័ត្រក្នុងព្រឹត្តិការណ៍ World Cup ក្នុងនោះពួកគេឈ្នះជើងឯកឆ្នាំ១៩៩៤ និងឆ្នាំ២០០២ និងក្លាយជាជើងឯករងនៅឆ្នាំ១៩៩៨ ។ វាជាពេលវេលាសម្រាប់បែលហ្ស៊ិកក្នុងការកែប្រែប្រវត្តិសាសត្រ ដោយពួកគេបានធ្លាក់ចេញដោយសារក្រុមពីអាមេរិកខាងត្បូង២លើកជាប់គ្នា ក្នុងនោះនាជំនួបជាមួយប្រេស៊ីលនៅឆ្នាំ២០០២ និងអាហ្សង់ទីននៅឆ្នាំ២០១៤៕ កីឡាករដែលអាចជាប់ជម្រើសដំបូង៖ -ប្រេស៊ីល៖ Alisson; Fagner, Thiago Silva, Miranda, Filipe Luis/Marcelo; Fernandinho, Paulinho; Willian, Philippe Coutinho, Neymar; Gabriel Jesus បែលហ្ស៊ិក៖ Thibaut Courtois; Jan Vertonghen, Vincent Kompany, Toby Alderweireld; Axel Witsel, Kevin De Bruyne, Nacer Chadli, Thomas Meunier; Marouane Fellaini, Eden Hazard; Romelu Lukaku៕	ការប្រកួតកីឡាបាល់ទាត់ដណ្តើមពានរង្វាន់ពិភពលោក FIFA World Cup 2018 នៅរុស្ស៊ី ឈានដល់ជំនួបវគ្គ៨ក្រុមចុងក្រោយនៅល្ងាចថ្ងៃសុក្រនេះ ដោយអ៊ុយរូហ្គាយ តទល់ជាមួយ បារាំង នាវេលាម៉ោង៩យប់ មុនការប្រជែងគ្នារវាង បែលហ្ស៊ិក និងប្រេស៊ីល នៅម៉ោង១ទៀបភ្លឺ ឈានចូលថ្ងៃសៅរ៍។
អគ្គលេខាធិការនៃគណៈកម្មាធិការជាតិអូឡាំពិកកម្ពុជាលោក វ៉ាត់ ចំរើន បានក្រើនរំលឹកកីឡាករ កុំឲ្យផ្តេកផ្តួលតាមស្ថានការណ៍ក្នុងអំឡុងពេលពួកគេឈប់សម្រាកពីការហ្វឹកហាត់។ ដ្បិតការឈប់សម្រាកបែបអសកម្ម វាអាចជះឥទ្ធិពលមិនល្អដល់សមត្ថភាពរាងកាយ និងបច្ចេកទេស ពេលពួកគេចូលហ្វឹកហាត់ឡើងវិញ។ «នៅក្នុងសកម្មភាពកីឡា យើងមិនអាចឈប់ដោយអសកម្មបានទេ ព្រោះវាអាចធ្វើឲ្យប៉ះពាល់ដល់គុណផលកីឡា ប៉ះពាល់ដល់សមត្ថភាពកម្លាំងកាយ និងបច្ចេកទេសរបស់គាត់ នៅពេលគាត់ត្រឡប់ចូលមកហ្វឹកហាត់វិញ។ ហើយវាធ្វើឲ្យគាត់បាត់បង់ភាពបន្សាំនៃការថែរក្សាគុណផលរបស់គាត់»។ លោក វ៉ាត់ ចំរើន បានលើកឡើងពីផលប៉ះពាល់ដោយសារការឈប់សម្រាកអសកម្មរបស់កីឡាករដូច្នេះ ក្នុងបទសម្ភាសជាមួយសារព័ត៌មានកាលពីពេលកន្លងទៅ។ អគ្គលេខាធិការនៃគណៈកម្មាធិការជាតិរៀបចំការប្រកួតកីឡាស៊ីហ្គេមឆ្នាំ២០២៣រូបនេះបានបន្ថែមថា៖«ឯកឧត្តមបណ្ឌិត ថោង ខុន ប្រធាន NOCC ជំរុញកីឡាករជម្រើសជាតិនិងថ្នាលកុំឲ្យផ្តេកផ្តួលតាមស្ថានការណ៍ និង ឈប់សម្រាកដោយមិនធ្វើចលនា។ ព្រោះការឈប់សម្រាករបស់គាត់ វាអាចប៉ះពាល់ច្រើនណាស់ ដូចជាឡើងទម្ងន់ មានជំងឺដោយសារគាត់ធ្លាប់ហាត់ខ្លាំង និងពិបាកក្នុងការរក្សាតុល្យភាពរាងកាយដោយសារគាត់ហូបច្រើន»។ ជាមួយគ្នានេះលោក វ៉ាត់ ចំរើន ជំរុញឲ្យកីឡាករបង្កើនការហ្វឹកហាត់នៅតាមផ្ទះដោយខ្លួនឯងក្នុងន័យរក្សានិងពង្រឹងសមត្ថភាព និងបច្ចេកទេស ដើម្បីត្រៀមការប្រកួតកីឡាស៊ីហ្គេមលើកទី៣២ឆ្នាំ២០២៣ ដែលកម្ពុជាធ្វើជាម្ចាស់ផ្ទះ។ លោកបានផ្តល់ជាគំនិតថា កីឡាករត្រូវចំណាយពេលយ៉ាងតិច៣ម៉ោងក្នុង១ថ្ងៃលើការហ្វឹកហាត់ ទើបអាចរក្សាគុណផលមិនឲ្យធ្លាក់ចុះ ហើយត្រូវរៀបចំកាលវិភាគ និងពេលវេលាហ្វឹកហាត់ឲ្យបានត្រឹមត្រូវ។ កត្តានេះ ទាមទារឲ្យគ្រូបង្វឹក និងកីឡាករត្រូវមានឆន្ទៈ ទំនួលខុសត្រូវ និងធ្វើដោយយកចិត្តទុកដាក់ និងម៉ត់ចត់បំផុត ទើបមានប្រសិទ្ធភាព។ ការរីករាលដាលនៃជំងឺកូវីដ-១៩ បានធ្វើឲ្យប៉ះពាល់ដល់ការអភិវឌ្ឍវិស័យកីឡានៅកម្ពុជា ដ្បិតតាមគម្រោងផែនការមេស៊ីហ្គេមឆ្នាំ២០២៣ នៅឆ្នាំនេះ កម្ពុជាគ្រោងបញ្ជូនកីឡាករជាង១០០នាក់ទៅហ្វឹកហាត់នៅក្រៅប្រទេស។ បញ្ហានេះបានបង្ខំឲ្យកម្ពុជាបង្វែរការហ្វឹកហាត់នៅក្រៅប្រទេស មកពង្រឹងការហ្វឹកហាត់នៅក្នុងស្រុក។ ប៉ុន្តែគម្រោងហ្វឹកហាត់នៅក្រៅប្រទេសមិនទាន់បានលុបចោលទាំងស្រុងនោះទេ។ នេះបើតាមការអះអាងរបស់លោក វ៉ាត់ ចំរើន។ «បើយើងអត់មានត្រៀមស៊ីហ្គេម វាគ្មានបញ្ហាទេ តែដោយសារយើងជាម្ចាស់ផ្ទះត្រៀមស៊ីហ្គេម។ យើងបានបាត់បង់ពេលវេលាក្នុងការធ្វើផែនការហ្វឹកហាត់របស់កីឡាករកីឡាការិនី ដើម្បីសម្រួចទៅឆ្នាំ២០២៣ គឺយើងបានបាត់ពេលវេលា។ កាលៈទេសៈនេះ វាប៉ះពាល់ ព្រោះគុណផលកីឡាអាចរីកចម្រើនបានដោយសារការហ្វឹកហាត់ និងការប្រកួត។ ប៉ុន្តែបច្ចុប្បន្នអត់មានការប្រកួតទេ ដូច្នេះយើងត្រូវបង្កើនការហ្វឹកហាត់ឲ្យកាន់តែខ្លាំង ដើម្បីរក្សាតុល្យភាពកម្លាំង»។ នេះជាការលើកឡើងរបស់លោក វ៉ាត់ ចំរើន។ ការប្រមូលផ្តុំហ្វឹកហាត់របស់ក្រុមជម្រើសជាតិថ្នាលត្រូវបានរំសាយពីការហ្វឹកហាត់ជុំគ្នាទៅហ្វឹកហាត់តាមផ្ទះ ខណៈការប្រមូលផ្តុំក្រុមជម្រើសជាតិត្រូវបានពន្យាពេល និងព្រឹត្តិការណ៍កីឡាធំៗមួយចំនួន ត្រូវបានផ្អាកដំណើរការដោយការរីករាលដាលនៃជំងឺកូវីដ-១៩។ បញ្ហានេះ អាចធ្វើឲ្យប៉ះពាល់ដល់គម្រោងចូលរួមប្រកួតកីឡាស៊ីហ្គេមលើកទី៣១នៅវៀតណាម និងការប្រកួតកីឡាស៊ីហ្គេមឆ្នាំ២០២៣ របស់កម្ពុជា។ គិតត្រឹមថ្ងៃទី៥ខែឧសភា ឆ្នាំ២០២០ កម្ពុជានៅសល់អ្នកជំងឺកូវីដ-១៩តែពីរនាក់ប៉ុណ្ណោះ ដែលបន្តសម្រាកព្យាបាល ខណៈមនុស្ស១២០នាក់បានព្យាបាលជាសះស្បើយក្នុងចំណោមអ្នកជំងឺសរុប១២២នាក់៕	កីឡាករ-កីឡាការិនីមិនអាចឈប់សម្រាកដោយអសកម្មនោះទេ ដ្បិតការមិនហ្វឹកហាត់ ឬធ្វើចលនាអ្វីសោះ វាអាចជះឥទ្ធិពលមិនល្អគុណផល និងរាងកាយរបស់ពួកគេ។ នេះបើតាមការបញ្ជាក់របស់លោក វ៉ាត់ ចំរើន អគ្គលេខាធិការនៃគណៈកម្មាធិការជាតិអូឡាំពិកកម្ពុជា(NOCC) ដែលជំរុញឲ្យកីឡាករព្យាយាមហ្វឹកហាត់នៅតាមផ្ទះដោយខ្លួនឯង។
ប្រាប់អ្នកសារព័ត៌មាន នៅថ្ងៃទី២១ ខែតុលា លោក ដូណាល់ ត្រាំ អះអាងដូច្នេះ៖«ទោះជាខ្ញុំបាត់បង់លុយ២ពាន់លានដុល្លារ, ៥ពាន់លានដុល្លារ ឬតិចជាងនេះ, វាគ្មានអ្វីខុសប្លែកនោះឡើយ។ ខ្ញុំមិនខ្វាយខ្វល់ទេ។ ខ្ញុំកំពុងធ្វើរឿងនេះសម្រាប់ប្រទេសជាតិ។ ខ្ញុំ កំពុងធ្វើវាសម្រាប់ប្រជាជន [អាមេរិក] »។ ទោះជាបែបនេះក្តី មេដឹកនាំវ័យ៧៣រូបនេះ បែរជាបង្ហាញជំហរថា ប្រសិនបើលោកត្រូវតែកាន់តំណែងកំពូលនេះម្តងទៀត លោកនឹងទទួលយកភ្លាមៗ ដោយមិនរារែកចិត្តឡើយ។ វាគ្មានភស្តុតាងណាមួយដែលបង្ហាញថាលោក ត្រាំ បាត់បង់លុយរាប់ពាន់លានដុល្លារ ចាប់តាំងពីលោកក្លាយជាប្រធានាធិបតីអាមេរិកមក។ យោងតាមរបាយការណ៍ក្នុងខែមីនា ២០១៩ របស់ទស្សនាវដ្តី Forbes ទ្រព្យសម្បត្តិសរុបលោកត្រាំដែលស្មើនឹង៣,១ពាន់លានដុល្លារ គ្មានប្រែប្រួលអ្វីសោះឡើយ បើធៀបនឹងឆ្នាំមុន។ មែនទែនទៅ អ្នកជំនួញប្រែក្លាយជាអ្នកនយោបាយរូបនេះ ធ្លាប់លើកឡើងស្រដៀងគ្នាម្តងហើយដែរ កាលពីខែសីហា កន្លងទៅ ។ ក្រោយមកទស្សនាវដ្តី Forbes បានបកស្រាយថា៖«លោកត្រាំ មិនបាត់បង់លុយចន្លោះពី៣ទៅ៥ពាន់លានដុល្លារឡើយ។ ចំណូលលោក គ្មានទៅណាឆ្ងាយពីតួលេខ៣ពាន់លានដុល្លារនោះទេ»។ ខណៈទ្រព្យសម្បត្តិផ្ទាល់រក្សាលំនឹងរឹងមាំក្នុងពេលប៉ុន្មានឆ្នាំចុងក្រោយ លោក ត្រាំ បន្តឈរជាប់នៅលើកំពូងតារាងទស្សនាវដ្តី Forbes នៃមនុស្សមានបំផុតរបស់ពិភពលោក ស្របពេលដែលមហាសេដ្ឋីអាមេរិកជាច្រើនប្រឈមបញ្ហាហិរញ្ញវត្ថុ។ ម្យ៉ាងទៀត ការកាន់កាប់អចលនទ្រព្យលោកត្រាំ នៅតែមានតម្លៃល្អប្រសើរដដែល។ ខុសពីប្រធានាធិបតីអាមេរិកមុនៗ លោក ដូណាល់ ត្រាំ បានបដិសេធបញ្ចេញឯកសារការបង់ពន្ធលើប្រាក់ចំណូល ព្រមទាំងតវ៉ាជាមួយសភា និងតុលាការអាមេរិកក្នុងគោលដៅរក្សាហិរញ្ញវត្ថុលោកជាសម្ងាត់។ សូមរម្លឹកដែរថា កាលពីថ្ងៃចន្ទ ២១ តុលា លោក ដូណាល់ ត្រាំ បានប្តូរចិត្តភ្លាមៗក្នុងការផ្លាស់ប្ដូរទីតាំងរៀបចំជំនួបប្រទេស G៧ ដែលអាមេរិកត្រូវធ្វើជាម្ចាស់ផ្ទះឆ្នាំ២០២០។ ដោយដំបូងឡើយចង់យកទីលានវាយកូនគោល Trump National Doral នារដ្ឋផ្លរីដា ជាកន្លែងរៀបចំជំនួប លោក ត្រាំ ត្រូវរងការរិះគន់ខ្លាំងៗថាប្រើប្រាស់មុខតំណែងជាប្រធានាធិបតីដើម្បីកេងចំណេញពីរដ្ឋ។ យ៉ាងណាមិញ មេដឹកនាំរូបនេះ បានទាត់ចោលការចោទប្រកាន់ថាលោករំលោភរដ្ឋធម្មនុញអាមេរិក ដែលចែងថា ប្រធានាធិបតីអាមេរិក និងតំណាងរាស្ត្រមិនត្រូវប្រើតំណែងពួកគេសម្រាប់ប្រយោជន៍ផ្ទាល់ខ្លួន។ ជាការពិត ប្រធានាធិបតីអាមេរិកទី៤៥រូបនេះ ធ្លាប់គ្រប់គ្រងកន្លែងកម្សាន្ត (Resort) ជាច្រើននៅជុំវិញពិភពលោក មុននឹងត្រូវបានបោះឆ្នោតជ្រើសរើសតំណែងកំពូលនេះ។ បច្ចុប្បន្ន កូនៗលោក កំពុងកាន់កាប់មួយផ្នែកធំនៃជំនួញរបស់គ្រួសារ ក៏ប៉ុន្តែលោក ត្រាំ ពុំបោះបង់ចោលភាពជាម្ចាស់កម្មសិទ្ធិឡើយ។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters ៕	ប្រធានាធិបតីអាមេរិក ដូណាល់ ត្រាំ បញ្ជាក់ឲ្យដឹងថា ការចូលកាន់តំណែងកំពូលនេះបានធ្វើឲ្យលោកខាតបង់លុយចន្លោះពី២-៥ពាន់លានដុល្លារ ដែលលោកអាចរកបាន ប្រសិនបើលោកបន្តដឹកនាំអាជីវកម្ម ជំនួសឲ្យការចូលធ្វើនយោបាយ។ ប៉ុន្តែការលើកឡើងរបស់លោកមេដឹកនាំរូបនេះ គឺគ្មានភស្តុតាងគាំទ្រសោះឡើយ។
ប្រទេសដែលឆ្លងច្រើនជាងគេ៖ ១.សហរដ្ឋអាមេរិក៖ ជាង៥.៦លាននាក់ ២.ប្រេស៊ីល៖ ជាង៣.៣លាននាក់ ៣.ឥណ្ឌា៖ ជាង២.៧លាននាក់ ៤.រុស្ស៊ី៖ ជិត៩៣ម៉ឺននាក់ ៥.អាហ្វ្រិកខាងត្បូង៖ ជិត៥៩ម៉ឺននាក់។ ប្រទេសដែលមានករណីស្លាប់ច្រើនជាងគេ៖ ១.សហរដ្ឋអាមេរិក៖ ជាង១៧ម៉ឺននាក់ ២. ប្រេស៊ីល៖ ជាង១០ម៉ឺននាក់ ៣. ម៉ិកស៊ិក៖ ជាង៥៧០០០នាក់ ៤. ឥណ្ឌា៖ ជិត៥២០០០នាក់ ៥.ចក្រភពអង់គ្លេស៖ ជាង៤១០០០នាក់។ នៅអាស៊ីអាគ្នេយ៍៖ ១.ហ្វីលីពីន៖ ជាង១៦ម៉ឺននាក់ (ស្លាប់ជាង២៦០០) ២.ឥណ្ឌូណេស៊ី៖ ជាង១៤ម៉ឺននាក់ (ស្លាប់ជាង៦២០០) ៣.សិង្ហបុរី៖ ជិត៥៦០០០នាក់ (ស្លាប់២៧) ៤.ម៉ាឡេស៊ី៖ ជាង៩២០០នាក់ (ស្លាប់១២៥) ៥.ថៃ៖ ជិត៣៤០០នាក់ (ស្លាប់៥៨) ៦.វៀតណាម៖ ៩៨៣នាក់ (ស្លាប់២៥) ៧.មីយ៉ាន់ម៉ា៖ ៣៧៦នាក់ (ស្លាប់៦) ៨.កម្ពុជា៖ ២៧៣នាក់ ៩. ព្រុយណេ៖ ១៤២នាក់ (ស្លាប់៣) ១០.ទីម័រខាងកើត៖ ២៥នាក់ ១១.ឡាវ៖ ២២នាក់៕	ករណីអ្នកកើត COVID-19 នៅទូទាំងពិភពលោក ឡើងដល់ជាង២២លាននាក់ បើគិតត្រឹមថ្ងៃទី១៨ ខែសីហា នេះ ដោយក្នុងនោះ អ្នកស្លាប់មានជិត៧៨ម៉ឺននាក់ និងសះស្បើយមានជិត១៥លាននាក់ ដែលស្មើនឹង៩៥ភាគរយ។ សហរដ្ឋអាមេរិក ប្រេស៊ីល និងឥណ្ឌា រួមបញ្ចូលគ្នា មានចំនួនលើសពាក់កណ្តាលនៃករណីឆ្លងសរុប។
អ្នកប្រដាល់ខ្មែរ-អាមេរិក វ័យ ២៦ ឆ្នាំម្នាក់នេះបានបញ្ចប់ការហ្វឹកហាត់ត្រៀមរួចរាល់ ហើយដោយមានមហិច្ចតាបង្ហាញឲ្យជនរួមជាតិបានឃើញពីសមត្ថភាពរបស់ខ្លួនលើឆាក ONE ឲ្យភ្ញាក់ផ្អែលតែម្តង។ នាង បង្ហើបថា៖ «ចិត្តនិងកាយ ខ្ញុំត្រៀមរួចរាល់ហើយ ខ្ញុំទន្ទឹងចាំតែទៅដល់នោះទេ»។ សុវណ្ណារី បានហ្វឹកហាត់ជាមួយគ្រូបង្វឹកផ្ទាល់ខ្លួនយ៉ាងសកម្មទាក់ទងនឹងស្នៀតយកឈ្នះគូរប្រកួតអ៊ុយក្រែនរបស់នាង និងមានគោលបំណងរក្សាកំណត់ត្រារបស់ខ្លួនផងដែរ។ នាងមានកំណត់ត្រាឈ្នះ ២ដងរួចមកហើយ ក្នុងនោះបានផ្តួលដៃគូរឲ្យសន្លប់តែក្នុង ១៨វិនាទី និងម្តងទៀតគឺអាជ្ញាកណ្តាលឲ្យឈ្នះក្នុងនាទីទី ៧៩ តែម្តង។ នាងជឿជាក់លើខ្លួនឯងខ្លាំងដោយសារបានហ្វឹកហាត់ជាមួយគ្រូបង្វឹកលោក Justen Hamilton ដែលជាគ្រូកីឡាជឺជីតស៊ូ ប្រេស៊ីល ជើងឯកខ្សែក្រវាត់ត្នោត ក្នុងការប្រកួត Fight Science MMA នៅក្រុងឡូសអេនជ័រលេស សហរដ្ឋអាមេរិក។ «យើងហាត់ជាមួយគ្នាបានល្អណាស់ ដោយសារគាត់មិនត្រូវបង្ហាត់កីឡាករស្រីដ៏ទៃទេ អ៊ីចឹងគាត់អាចយកចិត្តទុកដាក់ច្រើនលើការហាត់ក្បាច់គុនរបស់ខ្ញុំ»។ «ក្នុងអំឡុងពេលមួយខែ ទៅពីរខែនេះ ខ្ញុំរីកចម្រើនបានច្រើនណាស់។ ការប្រកួតមួយនេះ គឺជាឱកាសធំមែនទែន មិនមែនតែសំរាប់ខ្ញុំម្នាក់ទេ តែក៏សំរាប់គាត់ដែរ។ ពីរនាក់យើងរំភើបខ្លាំងណាស់»។ សុវណ្ណារី មានជំនឿថាចំនុចខ្លាំងរបស់ខ្លួនគឺខ្លួនពូកែខាងដាល់ចំៗ តែយ៉ាងណាមិញនាងព្យាយាមហ្វឹកហាត់បន្ថែមឲ្យស្ទាត់ស្នៀតទាំងអស់ទាំងការវៃឈរនិងខាងចំបាប់ផងដែរ ដើម្បីតស៊ូយកឈ្នះជើងខ្លាំងអ៊ុយក្រែន។ ថ្វីបើកីឡាការិនីខ្មែរ-អាមេរិក ចង់ផ្តួលដៃគូរម្នាក់នេះឲ្យដួលឆាប់ៗដូចមុន ប៉ុន្តែនាងក៏បានស្ទង់ឃើញថាកំពុងប្រឈមមុខជាមួយកីឡាការិនីអ៊ុយក្រែនដែលជាជើងឯក Europe West Fight Champion ផង និងមិនងាយនឹងផ្តួលស្រួលៗនោះទេ ព្រោះគេសុទ្ធតែធ្លាប់ឈ្នះដោយគោះសុំចាញ់ទេ ក៏វាយគេឲ្យសន្លប់តែម្តង។ នាងថាបើសិនជាចាំបាច់ នាងនិងវាយឲ្យដល់ទឹកទី៣តែម្តង។ សុវណ្ណារី និយាយថា៖ «គ្រូបង្វឹកខ្ញុំគាត់ពូកែសិក្សាវីដេអូរបស់គូដែលខ្ញុំត្រូវវាយណាស់ គាត់មើលតាំងពីទំលាប់វាយ និងស្នៀតគេចូលចិត្តប្រើជាងគេ»។ «ពេលយើងជួបគ្នាចុងសប្តាហ៍ម្តងៗ គឺយើងផ្តោតផ្ចឹតផ្ចង់ទៅលើស្នៀតត្រូវប្រើដើម្បីតទល់ជាមួយ Iryna»។ សុវណ្ណារី កំពុងឈានជើងចូលក្នុងវិថីក្បាច់គុនចម្រុះមួយនេះ ដែលនឹងធ្វើឲ្យអាជីពជាអ្នកប្រដាល់កាន់តែខ្ពស់ឡើង ហើយសប្តាហ៍ក្រោយ នៅកូឡាឡាំពួរ ជាការចាប់ផ្តើមមួយ។ ថ្ងៃសៅរ៍ អាទិត្យនេះ នាងនឹងឡើងយន្តហោះទៅប្រទេសម៉ាឡេស៊ី ហើយទុកពេលពីរ បី ថ្ងៃសំរាប់ហាត់បន្ថែមនៅទីនោះ ក៏ដូចជាសំរាកយកកម្លាំងមុនត្រូវបង្ហាញខ្លួនក្នុងសង្វៀនដ៏ធំនៅអាស៊ី ដែលមានជើងខ្លាំងជាង ១៣គូចាំបង្ហាញរិទ្ធរាងៗខ្លួន។ រីឯថ្ងៃទី ៧ ខែធ្នូ គាត់នឹងបំពេញកំណត់ត្រាមួយក្នុងអាជីពប្រដាល់របស់ខ្លួន ពេលឈានជើងចូលសង្វៀនរបស់ ONE។ សំរាប់ សុវណ្ណារី ផ្ទាល់នាងយល់ឃើញថាក្បាច់គុនមិនមែនគិតត្រឹមតែដើម្បីប្រកួត ឬនៅក្នុងទ្រុងនោះទេ វាជារបៀបរបបរស់នៅតាមទស្សនៈត្រឹមត្រូវ និងមានរឹសគល់ជាយូរមកហើយ។ គាត់ ប្រាប់បន្ថែមទៀតថា៖ «នេះជាចំនុចពិសេសរបស់ ONE ពួកគេផ្តោតទៅលើកីឡាករកីឡាការិនីរបស់គេនីមួយៗថាជាមនុស្សល្អឬទេ តើធ្វើម៉េចអាចជួយគ្នាទៅវិញទៅមកបាន ហើយធ្វើម៉េចឲ្យក្លាយជាគំរូល្អខ្លាំងមួយសំរាប់ខ្លួនឯង»។ នេះហើយជាអ្វីដែលអ្នកប្រដាល់ស្រីខ្មែរ-អាមេរិករូបនេះ គ្រោងបង្ហាញជនរួមជាតិ និងទស្សនិកជនទាំងអស់ឲ្យបានឃើញពីអ្វីដែលខ្លួនព្យាយាមដល់កំរិតកំពូលកន្លងមកនៅព្រឹត្តិការណ៍ DESTINY OF CHAMPIONS នេះឯង៕ អត្ថបទ៖ Matias Andres	កីឡាការិនីវាយក្នុងទ្រុង ឯម សុវណ្ណារី បានទន្ទឹងរង់ចាំពេលវេលាឡើងសង្វៀន ONE Championship ដើម្បីតំណាងកម្ពុជាជាយូរមកហើយ ដែលប្រព្រឹត្តទៅនៅថ្ងៃសុក្រ ទី៧ ខែធ្នូ ខាងមុខនេះ។ នាងត្រូវបានផ្គូផ្គងឲ្យជួបជើងខ្លាំងអ៊ុយក្រែន Iryna Kyselova ក្នុងការប្រកួតគុនចម្រុះ (MMA) ប្រភេទ flyweight នាព្រឹត្តិការណ៍ ONE: DESTINY OF CHAMPIONS ទីក្រុងកូឡាឡាំពួរ ប្រទេសម៉ាឡេស៊ី។
មានទីលំនៅក្នុងខេត្តតាកែវ លោក ញឿក ភារម្យ ជាអ្នកចិញ្ចឹមចង្រិត និងផ្គត់ផ្គង់ចង្រិតជាង ១០ឆ្នាំមកហើយប្រចាំខេត្តតាកែវ និងបានផ្គត់ផ្គង់ទៅកាន់ទីផ្សារ ភ្នំពេញ ខេត្តតាកែវ កំពង់ចាម និងខេត្តព្រៃវែង។ អ្នកចិញ្ចឹមចង្រិតរូបនេះ កំពុងជួបបញ្ហាលក់ចង្រិតមិនចេញ ដោយសារការបិទចរាចរណ៍ឆ្លងខេត្ត។ លោក ញឿក ភារម្យ អះអាងថា ចង្រិតរបស់លោកនៅតែមានអ្នកទិញ តែទិញក្នុងបរិមាណតិចតួច។ លោកបានប្រាប់សារព័ត៌មានThmeyThmey25 ដូច្នេះ៖«កាលពីមុនមួយថ្ងៃធ្លាប់លក់បាន ៦០០ ទៅ ៧០០គីឡូក្រាម។ តែតាំងប៉ុន្មានថ្ងៃនេះ មួយថ្ងៃលក់បានតែ ១០០ ទៅ ២០០គីឡូក្រាមទេ»។ មិនត្រឹមតែបរិមាណនៃការលក់ចង្រិតថយចុះនោះទេ តម្លៃក៏ធ្លាក់ចុះផងដែរ។ ស្ថិតក្នុងស្រុកដូនកែវ ខេត្តតាកែវ អ្នកចិញ្ចឹមចង្រិតវ័យ ៣១ឆ្នាំរូបនេះ បន្តថា កាលពីរដ្ឋាភិបាលមិនទាន់ប្រកាសបិទការឆ្លងខេត្ត ចង្រិតរបស់លោកអាចលក់បានក្នុងតម្លៃ ១២ ០០០រៀល ក្នុងមួយគីឡូក្រាម តែពេលនេះលក់បានត្រឹម ៨ ០០០រៀល ទៅ ៩ ០០០រៀលប៉ុណ្ណោះ៕ កន្លែងចិញ្ចឹមចង្រិត ចង្រិតរៀបចំដឹកឲ្យអតិថិជន	ការផ្ទុះឡើងនៃព្រឹត្តិការណ៍ ២០កុម្ភៈនៅតែមិនទាន់ថមថយ ធ្វើឲ្យការឆ្លងរាលដាលនៃជំងឺកូវីដ-១៩ នៅតែបន្តកើនឡើង។ ដើម្បីទប់ស្កាត់បញ្ហានេះ ប្រមុខរដ្ឋាភិបាល បានសម្រេចផ្អាកចរាចរណ៍ធ្វើដំណើរឆ្លងខេត្តទូទាំងប្រទេស ដែលធ្វើឲ្យការលក់ចង្រិតរបស់លោក ញឿក ភារម្យ ធ្លាក់ចុះខ្លាំង។
«ខ្ញុំបានធ្វើសំណើរទៅក្រសួងសេដ្ឋកិច្ចនិងហិរញ្ញវត្ថុ ដើម្បីពិនិត្យពិចារណាថាតើរដ្ឋាភិបាលអាចបញ្ចេញលុយជំនួសប្រជាពលរដ្ឋ ដែលមានផ្លាកលេខចាស់ ឲ្យមកយកផ្លាកលេខថ្មីដែលមានQR Code ប៉ុន្តែការស្នើសុំនេះមិនទាន់បានសម្រេចនៅឡើយទេ ដោយមន្ត្រីក្រសួងសេដ្ឋកិច្ចនិងហិរញ្ញវត្ថុ កំពុងធ្វើការជាមួយមន្ត្រីក្រសួងសាធារណការ និងដឹកជញ្ជូន ឲ្យបានគ្រប់ជ្រុងជ្រោយហើយបានដាក់សំណើទៅសម្ដេច ហ៊ុន សែន សុំការឯកភាព»។ នេះជាការបញ្ជាក់របស់លោក ស៊ុន ចាន់ថុល ។ ប្រសាសន៍លោក ស៊ុន ចាន់ថុល ដែលថ្លែងប្រាប់អ្នកកាសែតក្រោយវេទិកាស្ដីពីភាពចល័តក្នុងទីប្រជុំជន នៅថ្ងៃទី៥ខែធ្នូ៖ លោក ស៊ុន ចាន់ថុល ឲ្យដឹងថា ការដែលកម្ពុជាប្ដូរមកផ្លាកលេខ QR Code ទាំងអស់គ្នា គឺល្អណាស់ ព្រោះផ្លាកលេខប្រភេទនេះ មានបញ្ចូលទិន្នន័យព័ត៌មានបច្ចុប្បន្នភាពផ្សេងៗរបស់យានយន្ត ដូចជាឈ្នោះម្ចាស់យានយន្ត ការបង់ពន្ធ ជាដើម។ ម្យ៉ាងទៀត ការប្រើ QR Code នេះ ត្រូបានលោក ស៊ុន ចាន់ថុល អះអាងថានឹងលុបបំបាត់ផ្លាកលេខក្លែងក្លាយ៕	ភ្នំពេញ៖ លោក ស៊ុន ចាន់ថុល រដ្ឋមន្ត្រីក្រសួងសាធារណការ និងដឹកជញ្ជូន បានអះអាងថា លោកបានដាក់សំណើរទៅក្រសួងសេដ្ឋកិច្ចនិងហិរញ្ញវត្ថុ ឲ្យពិចារណាបញ្ចេញថវិកាចំពោះការឲ្យពលរដ្ឋប្ដូរមកប្រើផ្លាកលេខមានឃ្យូអកូដ(QR Code) មុននឹងដាក់ចូលឲ្យប្រមុខរដ្ឋាភិបាលសម្រេច។ មានន័យថា បើរដ្ឋាភិបាលយល់ព្រមលើសំណើរនេះ នោះម្ចាស់យានយន្តត្រូវប្ដូរផ្លាកលេខចាស់ មកផ្លាកលេខមានQR Code ដោយមិនចាំបាច់បង់កម្រៃ ពោលគឺរដ្ឋជាអ្នកចំណាយថវិកាជំនួស។
Some 6.8 million people, or more than 86 percent of voters, supported the changes in Sunday's referendum, while only 766,400, or nine percent, voted against. A total of 7.8 million people took part in the vote, with just over four percent of ballots blank or invalid. "The constitution has been ratified by the majority of citizens," electoral commission president Alina Balseiro told a news conference. "Cubans have said #YesForCuba and #YesForTheRevolution," Foreign Minister Bruno Rodriguez tweeted. "It's an overwhelming response to the unbelievers who from Washington talked about the end of #Socialism, with policies that failed for more than 60 years. "#Cuba keeps going, always free, revolutionary and socialist." US President Donald Trump had said earlier this month that the leftist ideology is "dying." But academic and former diplomat Carlos Alzugaray had told AFP that Trump's words would serve only to galvanize the "yes" vote as people "defend their independence against the US threat." The constitutional reforms ratify socialism's "irrevocable" role as the national ideology and replaces the 1976 constitution, a move criticized by the Catholic and evangelical churches. It also recognized the Communist Party as the "superior ruling political force in society and the State," and its position as the nation's only party. - Campaign for 'no' vote - It has ruled Cuba since 1959, first under revolutionary hero Fidel Castro, then his brother Raul and, since April, Miguel Diaz-Canel. The reforms do, however, recognize a limited role for the free market and private investment, but only under Communist Party control. Cuba's outlawed opposition had campaigned hard on social media for a "no" vote. Normally, it pushes for abstention, but this was a rare opportunity to vote "no" to the one-party communist regime. The "yes" campaign benefited from omnipresence in the media, which is controlled by the state, as well as in public spaces. The government only needed a simple majority for the reforms to pass and had portrayed a 'no' vote as unpatriotic. The text of the reforms had undergone extensive public debate between August and November, with several changes made before the final version was submitted to the referendum. Before becoming official, the reforms must be proclaimed by the National Assembly, probably during a session in April, and then published by the Official Gazette. Authorities said more than 84 percent of registered voters cast ballots, but the victory margin was tighter than Cuba is used to. The 1976 constitution, for example, received 97.7 percent support. "The country has changed and it's a different constitution with more complications," Alzugaray said. cb/ltl/bc/wd © Agence France-Presse	Havana, Cuba \| Cubans voted overwhelmingly in favor of constitutional reforms that cement the role of socialism in the island nation, the electoral commission said Monday.
លោក ឈឿន សេរីវុឌ្ឍ ប្រធានមន្ទីរទេសចរណ៍ខេត្តបន្ទាយមានជ័យ ពន្យល់ប្រាប់ thmeythmey25 បន្ថែមថា ប្រាសាទបន្ទាយឆ្មារ ជាប្រាសាទធំជាងគេក្នុងខេត្តបន្ទាយមានជ័យ ទាក់ទាញភ្ញៀវទេសចរដោយសារជាសម្បត្តិបេតិកភណ្ឌវប្បធម៌ជាតិ។ ចំណែកឯ អាងជើងគ្រុស ទាក់ទាញភ្ញៀវទេសចរ ដោយសារ មានការអភិវឌ្ឍជាច្រើនដូចជាការកសាងស្ពានបណ្តែតទឹក មានសេវាកម្មជិះទូកទៅលេងកោះ មានខ្យុសអង្គុយលេង និងបរិភោគអាហារ ព្រមទាំងមានកន្លែងសម្រាប់ឱ្យភ្ញៀវទេសចរឡើងទៅមើលថ្ងៃលិច។ រីឯតំបន់ទេសចរណ៍បារាយណ៍មេបុណ្យវិញ គឺមានស្ពានឈើយ៉ាងវែងទៅដល់ប្រាសាទមេបុណ្យ ដែលស្ថិតនៅកណ្ដាលបារាយណ៍តែម្ដង។ ហើយនេះជាអ្វីដែលទាក់ទាញទេសចរ។ ប្រធានមន្ទីរទេសចរណ៍ខេត្តបន្ទាយមានជ័យ រំពឹងថា នឹងទទួលបានភ្ញៀវទេសចរកាន់តែច្រើន ក្នុងពេលឈប់សម្រាកជំនួសថ្ងៃចូលឆ្នាំនៅថ្ងៃទី១៧ដល់២១ ខែសីហា ឆ្នាំ២០២០ ខណៈបច្ចុប្បន្នតំបន់ទាំង៣នេះ ក៏ទទួលបានទេសចរច្រើនហើយដែរ។ លោកឈឿន សេរីវុឌ្ឍ បន្ថែមដូច្នេះ៖ «មន្ទីរទេសចរ ក៏បានត្រៀមខ្លួនទទួលទេសចរ ដូចជាការធ្វើបដិសណ្ឋារកិច្ចជាមួយភ្ញៀវទេសចរ ហើយសម្រាប់អាជីវក រៀបចំសណ្តាប់ធ្នាប់ និងរក្សារអនាម័យ និងមានការបង្ការទប់ស្កាត់ពីការរីករាលដាល នៃជំងឺកូវីដ-១៩»។ បើតាមប្រធានមន្ទីរទេសចរណ៍ខេត្ត ភ្ញៀវទេសចរ ដែលទៅកម្សាន្តនៅតំបន់សក្តានុពលទាំង៣កន្លែងនេះ អាចស្នាក់នៅផ្ទះស្នាក់ ជិតប្រាសាទបន្ទាយឆ្មារបាន៕ រូបភាពពីក្រសួងទេសចរណ៍	ភ្នំពេញ៖ ប្រាសាទបន្ទាយឆ្មារ បារាយណ៍មេបុណ្យ និងអាងជើងគ្រុស គឺជាតំបន់ទេសចរណ៍ដែលមានសក្តានុពល និងទាក់ទាញទេសចរច្រើនជាងគេ ស្ថិតក្នុងភូមិសាស្ត្រខេត្តបន្ទាយមានជ័យ។ តំបន់សក្តានុពលទេសចរណ៍ទាំង៣កន្លែងនេះ ស្ថិតនៅក្នុង ឃុំបន្ទាយឆ្មារ ស្រុកថ្មពួក ចម្ងាយប្រមាណ៦០គីឡូម៉ែត្រ ពីទីរួមខេត្ត។ នេះបើតាមទំព័រហ្វេសប៊ុករបស់ក្រសួងទេសចរណ៍ ចេញផ្សាយនៅថ្ងៃទី២៩ ខែកក្កដាឆ្នាំ២០២០។
លោក មាស សោភណ្ឌ បានបញ្ជាក់ថា ក្នុងចំណោមប្រព័ន្ធផ្សព្វផ្សាយព័ត៌មានសរុបនៅកម្ពុជា សារព័ត៌មានអនឡាញ(វេបសាយ) មានច្រើនជាងគេ ចំនួន៦៦៩អង្គភាព។ ចំណែកឯ វិទ្យុមានចំនួន ២២០ស្ថានីយ(រាធានីភ្នំពេញចំនួន៨៣ និងបណ្ដាខេត្តចំនួន១៣៧) ហើយទស្សន៍មានចំនួន២២ស្ថានីយ និងទូរទស្សន៍ខ្សែកាបចំនួន២១២ស្ថានីយ។ រីឯកាសែត មានចំនួន៤៥០អង្គភាព ហើយទស្សវដ្ដីមានចំនួន១៩៦អង្គភាព។ ក្រៅពីនោះ ក៏មានទីភ្នាក់ងារព័ត៌មានបរទេសប្រចាំនៅកម្ពុជា ចំនួន២៤អង្គភាព ហើយប្រព័ន្ធផ្សព្វផ្សាយ OTT មានចំនួន៧ស្ថានីយ និងអង្គភាពផ្សព្វផ្សាយតាមប្រព័ន្ធផ្កាយរណបចំនួន២ស្ថានីយផងដែរ។ នេះបើតាមលោក មាស សោភណ្ឌ រដ្ឋលេខាធិការ និងជាអ្នកនាំពាក្យក្រសួងព័ត៌មាន។ គិតត្រឹមឆ្នាំ២០២០ ប្រព័ន្ធផ្សព្វផ្សាយនៅកម្ពុជាមានការកើនឡើង ពិសេសអង្គភាពព័ត៌មានតាមប្រព័ន្ធអនឡាញ កើនចំនួន១០៧អង្គភាព បើធៀបនឹងឆ្នាំ២០១៩កន្លងទៅ។ ស្របគ្នានេះ អ្នកសារព័ត៌មានស្រ្តីនៅកម្ពុជា ក៏មានការកើនឡើងផងដែរ ដោយបច្ចុប្បន្នមានចំនួន៤៩៦នាក់ ក្នុងចំណោមអ្នកសារព័ត៌មានសរុបចំនួន៤២៣០នាក់។ នេះបើតាមការបញ្ជាក់របស់លោក មាស សោភណ្ឌ។ អ្នកនាំពាក្យរូបនេះ បានបន្ថែមថា បើបុគ្គលិក ឬក្រុមណាមួយដែលតាំងខ្លួនជាអ្នកសារព័ត៌មាន ដោយគ្មានអាជ្ញាបណ្ណពីក្រសួងព័ត៌មាន ចាត់ទុកថា ជាអ្នកប្រើប្រាស់បណ្ដាញសង្គមធម្មតាប៉ុណ្ណោះ ក្រសួងមិនទទួលស្គាល់ឡើយ។ ទាក់ទិននឹងរឿងនេះ លោក មាស សោភណ្ឌ ក៏បានលើកឡើងពីសរីភាពសារព័ត៌មាននៅកម្ពុជា ប្រាប់សារព័ត៌មានថ្មីៗតាមទូរសព្ទដូច្នេះថា៖«សរីភាពសារព័ត៌មាននៅកម្ពុជាត្រូវបានលើកកម្ពស់ និងធានាដោយច្បាប់នៃព្រះរាជាណាចក្រកម្ពុជា។ ជាក់ស្តែងយើងឃើញស្រាប់ហើយ ក្នុងអំឡុងពេលនៃការរាលដាលជំងឺកូវីដ-១៩ រដ្ឋាភិបាលបានយកចិត្តទុកដាក់ចំពោះអ្នកសារព័ត៌មាន ដោយចាត់ទុកអ្នកសារព័ត៌មានជាក្រុមអាទិភាពក្នុងការទទួលបានវ៉ាក់សាំងការពារជំងឺកូវីដ-១៩ ឥតគិតថ្លៃ»។ កន្លងមកសម្ដេច ហ៊ុន សែន ក៏គាំទ្រ និងលើកទឹកចិត្តចំពោះការអនុវត្តតាមវិជ្ជាជីវៈសារព័ត៌មាន តាមរយៈ ការផ្ដល់នូវជំនួយផ្លូវច្បាប់ដល់អ្នកសារព័ត៌មាន ដោយបង្កើតក្រុមការងារមេធាវីស្ម័គ្រចិត្ត ដោយសការជាមួយក្រសួងព័ត៌មាន។ ក្រៅពីនេះ រដ្ឋាភិបាល បានបង្កើនកិច្ចសហប្រតិបត្តិការជាមួយអ្នកសារព័ត៌មាន តាមរយៈអង្គភាពអ្នកនាំពាក្យរដ្ឋាភិបាល តាមក្រសួងស្ថាប័ន និងមន្រ្តីព័ត៌មានតាមបណ្ដាខេត្តទៀតផង។ លោក មាស សោភណ្ឌ អះអាងថា សកម្មភាពរដ្ឋាភិបាលទាំងនេះ គឺជាការយកចិត្តទុកដាក់ និងលើកស្ទួយ សេរីភាពសារព័ត៌មាននៅកម្ពុជា ដែលវាផ្ទុយពីអ្វីដែលអង្គក្រៅរដ្ឋាភិបាលខ្លះចោទថា កម្ពុជារឹតត្បឹតសរីភាពអ្នកសារព័ត៌មាន។ លោក ណុប វី នាយកប្រតិបត្តិនៃសម្ព័ន្ធអ្នកសារព័ត៌មានកម្ពុជា ហៅកាត់ថា ខេមបូចា មើលឃើញថា វិស័យសារព័ត៌មាននៅកម្ពុជា មានទាំងល្អ និងអាក្រក់ ហើយអ្នករាយការណ៍រឿងរសើបប្រឈមខ្លាំងជាងគេ។ ចំណុចវិជ្ជមាននោះ លោក ណុប វី បានកត់សម្គាល់ឃើញថា វិស័យសារព័ត៌មាន និងការផ្សព្វផ្សាយនៅកម្ពុជា កំពុងរីកចម្រើនយ៉ាងទូលំទូលាយ តាមរយៈការផ្ដល់សិទ្ធិផ្ដល់អាជ្ញាបណ្ណ អនុញ្ញាតឱ្យបង្កើតស្ថាប័នព័ត៌មាន ពីក្រសួងព័ត៌មាន។ អត្ថបទទាក់ទង លោក ណុប វី៖ សេរីភាពសារព័ត៌មាននៅកម្ពុជា មានទាំងល្អ និងអាក្រក់ ហើយអ្នករាយការណ៍រឿងរសើបប្រឈមខ្លាំងជាងគេ ប៉ុន្តែចំណុចអវិជ្ជមានវិញនោះ គឺអ្នកសារព័ត៌មាន តែងតែប្រឈមមុខផ្លូវច្បាប់ពីសំណាក់អាជ្ញាធរ ជាពិសេសអ្នករាយការណ៍រឿងរសើប ដែលប៉ះពាល់ប្រយោជន៍អ្នកមានអំណាច និងមានទ្រព្យសម្បត្តិជាដើម៕	ភ្នំពេញ៖ គិតត្រឹមបំណាច់ឆ្នាំ២០២០ ប្រព័ន្ធផ្សព្វផ្សាយព័ត៌មាននៅកម្ពុជា ដែលមានដូចជា វិទ្យុ,ទូរទស្សន៍,ទស្សនាវដ្ដី,កាសែត,ទីភ្នាក់ងារព័ត៌មានបរទេសនៅកម្ពុជា,ប្រព័ន្ធផ្កាយរណប និងវេបសាយជាដើមនោះ មានចំនួន១,៨០២អង្គភាព។ នេះបើតាមលោក មាស សោភណ្ឌ រដ្ឋលេខាធិការ និងជាអ្នកនាំពាក្យក្រសួងព័ត៌មាន។
មូលហេតុធ្វើឲ្យថ្លើមខូចខ្លាមងបំផុតមានច្រើនណាស់ដូចជា ជំងឺដំណរពូជ ជំងឺក្រិនថ្លើម និងការប៉ះពាល់នឹងសារធាតុពុលរយៈពេលយូរជាដើម។ ដូច្នេះកាលណាថ្លើមដែលកំពុងតែជួបវិបត្តិហើយ វានឹងស្តែងចេញជាអាការៈដូចខាងក្រោមនេះ៖ 1. អស់កម្លាំង 2. ស្បែកស្ងួត ឬរលាក 3. ឈឺក្នុងពោះ 4. ក្អួត ឬចង្អោ 5. មានស្នាមជាំលើស្បែក 6. ហើមក្នុងពោះ 7. ស្បែក និងភ្នែកទៅជាលឿង អ្វីដែលជាដំណឹងល្អនោះគឺថា ថ្លើមគឺជាសរីរាង្គដែលមានភាពសម្របខ្លួនខ្ពស់មួយនៅពេលវាត្រូវបានព្យាបាល ហើយក៏អាចជាសះដោយខ្លួនឯងបានដែរ។ យ៉ាងណាមិញ យកល្អគួរតែពិគ្រោះជាមួយគ្រូពេទ្យជាមុនសិនបើសិនជាអ្នកសម្គាល់ឃើញថាមានអាការៈទាំងអស់ខាងលើនេះកើតឡើងជាប់រហូត៕	ពីមួយឆ្នាំទៅមួយឆ្នាំ ជំងឺថ្លើមកំពុងតែកើនឡើងយ៉ាងខ្លាំង។ យោងទៅតាមស្ថិតិជាតិរបស់ប្រទេសអង់គ្លេស បានឲ្យដឹងថា ជំងឺថ្លើមត្រូវបានជាប់ចំណាត់ថា្នក់ធ្វើឲ្យមនុស្សស្លាប់ច្រើនបំផុតលំដាប់ទី៥។ យ៉ាងណាមិញ ថ្លើមរបស់មនុស្សយើងមានមុខងារសំខាន់ៗច្រើនណាស់ដូចជា លាងសម្អាតឈាម ផលិតប្រូតេអ៊ីនសំខាន់ៗដែលរាងកាយត្រូវការ ផលិតកូឡេស្តេរ៉ុល សម្រួលដល់ការផ្គត់ផ្គង់ថាមពល សម្រួលដល់តុល្យភាពអ័រម៉ូន ។ល។
Arroyo made the remarks in a recent exclusive interview with Xinhua. She spoke highly of Philippine President Rodrigo Duterte for continuing "very friendly" relations between the two countries. "I think we have good momentum and I expect that we will continue to have very good relations in the future," Arroyo said at her home in Quezon City. Arroyo said the relationship between Beijing and Manila "is very important for the Philippines for several reasons." "One is that China is our neighbor. We should be friends with our neighbors. Second is that China is increasingly involved not only in bilateral dealings but also in ASEAN of which the Philippines is a member," she said, referring to the 10-member Association of Southeast Asian Nations (ASEAN). "Third is China is the most dynamic and fast-growing economy in the world today," she added. Moreover, she said the Philippines has "a very vibrant Filipino-Chinese community. "It's very natural to be friends with China (and) natural to have business dealings with China," she said. She said the Duterte government's ambitious infrastructure development projects under the "Build, Build, Build" program will benefit from the China-proposed Belt and Road Initiative (BRI). Proposed in 2013, the BRI refers to the Silk Road Economic Belt and the 21st Century Maritime Silk Road, aiming at building a trade and infrastructure network connecting Asia with Europe and Africa along the ancient trade routes of Silk Road. The "Build, Build, Build" program, which was rolled out by the Duterte administration in 2017, intends to spend 8 to 9 trillion pesos (roughly 160 to 180 billion U.S. dollars) in the medium term on building roads, bridges, airports, seaports and railways in the Philippines. Arroyo said the Philippines is already beginning to feel the impact of China's ambitious effort to improve regional cooperation and connectivity on a transcontinental scale. For instance, she cited bridges, dams, railroads and other projects that are being and will be financed by China. The nation-to-nation and the people-to-people relationship between the two neighboring countries continue to improve, she added. Because of the warm relations that both countries enjoy now, she said the Philippines is enjoying more trade and investment activities with China. "We have more investments from China coming in, and then more people-to-people exchanges are happening. The tourism sector (benefits from the warm relations) ... That's also the influence of China also being felt there," she said. She also cited the increasing scholarship grant that the Chinese government is giving to Filipinos. "We're even beginning to look at some opportunities for labor and employment in the services (sector). So, yes, the influence is being felt (in the Philippines)," she said. She lauded the eagerness of Chinese investors to sink in their capital in the Philippines. "I'm really very impressed by the enthusiasm displayed by the potential investors from China. We in the Philippine should match that enthusiasm on the implementation side. Implementation is the key," Arroyo said.	MANILA, March 28 (Xinhua) -- The ties that bind China and the Philippines are "very important," Gloria Macapagal Arroyo, speaker of the House of Representatives of the Philippines and former Philippine president, has said.
«ដើម្បីធានាឲ្យបាននូវការទទួលខុសត្រូវទូទាំងពិភពលោក វាជារឿងសំខាន់ណាស់ ក្នុងការផ្តល់សច្ចាប័នលើលក្ខន្តិកៈក្រុងរ៉ូម។ ខ្ញុំសូមអញ្ជើញគ្រប់ភាគីទាំងអស់គាំទ្ររាល់ចំណាត់ដើម្បីសម្រេចឲ្យបានគោលដៅ»។ នេះគឺជាសេចក្តីថ្លែងការណ៍របស់លោកអគ្គលេខាធិការអង្គការសហប្រជាជាតិ António Guterres នៅថ្ងៃ៤ វិច្ឆិកា នាឱកាសនៃខួបបង្កើតទី១៦ នៃការបង្កើតតុលាការព្រហ្មទណ្ឌអន្តរជាតិ។ លោកអគ្គលេខាធិការ បានបន្តទៀតថា រយៈពេលជិតពីរទសវត្សរ៍ហើយ ដែលតុលារព្រហ្មទណ្ឌអន្តរជាតិ បានក្លាយជាសសរស្តម្ភមួយនៃនីតិរដ្ឋរបស់ពិភពលោក ដែលក្នុងនោះ តុលាការបានជួយស៊ើបអង្កេត និងចាត់វិធានការលើករណីសំខាន់រួមមាន ការប្រើប្រាស់កុមារក្នុងវិស័យយោធា ឧក្រិដ្ឋកម្មសង្គ្រាម និងការបំផ្លាញលើទ្រព្យសម្បត្តិវប្បធម៌ ក៏ដូចជាជួយជំរុញរដ្ឋភាគីរបស់ខ្លួនអនុវត្តប្រព័ន្ធយុត្តិធម៌ព្រហ្មទណ្ឌកាន់តែល្អប្រសើរផងដែរ ។ គួរជម្រាបផងដែរថា តុលាការព្រហ្មទណ្ឌអន្តរជាតិ ត្រូវបានបង្កើតជាផ្លូវការនៅឆ្នាំ២០០២ ។ តុលាការនេះ កើតឡើងបានតាមរយៈនៃលក្ខន្តិកៈក្រុងរ៉ូមស្តីពីតុលាការព្រហ្មទណ្ឌអន្តរជាតិ ដែលត្រូវបានអនុម័តឡើងនៅឆ្នាំ១៩៩៨ ។ យោងតាមមាត្រា ៥ នៃលក្ខន្តិកៈដដែលនេះ តុលាការមានយុត្តាធិការចំពោះបទល្មើសដូចជា បទល្មើសព្រហ្មទណ្ឌប្រល័យពូជសាសន៍, បទល្មើសព្រហ្មទណ្ឌប្រឆាំងមនុស្សជាតិ, បទល្មើសព្រហ្មទណ្ឌសង្គ្រាម និងបទល្មើសព្រហ្មទណ្ឌនៃការឈ្លានពាន ។ តុលាការដែលមិនមានរចនាសម្ព័ន្ធជាមួយនឹងអង្គការសហប្រជាជាតិមួយនេះ មកទល់ពេលនេះ មានរដ្ឋភាគីជាសមាជិក ១២៣ប្រទេសហើយ ។ រដ្ឋទាំងនោះ មានមកពីអាហ្វ្រិក ៣៣ អាស៊ីប៉ាស៊ីហ្វិក ១៩ អឺរ៉ុបខាងកើត ១៨ អាមេរិកឡាទីន និងការ៉ាប៊ីន ២៨ និង២៥ទៀតមកពីអឺរ៉ុបខាងលិច និងតំបន់មួយចំនួនផ្សេងទៀត ៕	ប្រមុខអង្គការសហប្រជាជាតិ លោក António Guterres បានស្នើឲ្យសមាជិករបស់អង្គការសហប្រជាជាតិ ចុះហត្ថលេខា និងផ្តល់សច្ចាប័នលើលក្ខន្តិកៈក្រុងរ៉ូមដើម្បីក្លាយសមាជិករបស់តុលាការព្រហ្មទណ្ឌអន្តរជាតិ (ICC) ។ លោក António លើកឡើងសំណើបែបនេះ ដោយលោក មើលឃើញថា ចាជាយន្តការមួយក្នុងការធានាពីការទទួលខុសត្រូវរបស់ពិភពលោក ។
អ៊ីតាលីបានក្លាយជាក្រុមឈ្នះជើងឯកពានរង្វាន់ទ្វីបអឺរ៉ុប Euro 2020 លើកដំបូងចាប់តាំងឆ្នាំ ១៩៦៨ បន្ទាប់ពីយកឈ្នះលើក្រុមអង់គ្លេសដោយការស៊ុតបាល់១១ម៉ែត្រ។ ការប្រកួតនេះ បែរជាចោមរោមដោយ បញ្ហាភាពចម្រូងចម្រាស់រវាងអ្នកគាំទ្រអង់គ្លេសនិងអ៊ីតាលីរ។ អ្នកគាំទ្ររាប់ពាន់នាក់ដែលគ្មានសំបុត្រចូលទស្សនា បានព្យាយាមសម្រុកចូលក្នុងទីលានប្រកួតមុនការប្រកួតចាប់ផ្តើម និងមានការប្រើពាក្យសម្តីឌឺដងគ្នារវាងអ្នកគាំទ្រសងខាង ដែលជាហេតុនាំមានការប៉ះទង្គិចគ្នារហូតមានអ្នកគាំទ្រមួយចំនួនរងរបួស។ UEFA បានដាក់ពិន័យទៅលើសហព័ន្ធបាល់ទាត់អង់គ្លេស (FA) ដោយហាមឃាត់ការប្រកួតក្នុងទឹកដីរបស់ខ្លួន២ប្រកួតក្នុងរយៈពេល២ឆ្នាំ និងពិន័យជាប្រាក់ ៨៤,៥៦០ផោន (ជាង១សែនដុល្លារ)។ ក្រោយរងការដាក់ពិន័យ FA ក៏បានចេញសេចក្តីថ្លែងការណ៍សុំទោសចំពោះទង្វើរបស់អ្នកគាំទ្រ។ ទោះជាយ៉ាងនេះក្តីលោក Ceferin ដែលមានវត្តមាននៅជំនួបវគ្គផ្តាច់ព្រ័ត្រដែរនោះ បានបង្ហាញអារម្មណ៍ថា វាជារឿងសោកស្តាយចំពោះការបរាជ័យនៃបាល់ទាត់ និងជារឿងពិបាកទទួលយក។ «យើងនៅតែមានបញ្ហាច្រើនដែលត្រូវដោះស្រាយ ដើម្បីជួយឱ្យកីឡារបស់យើងក្លាយជាកីឡាដ៏គំរូនិងជាប្រភពនៃការបំផុសគំនិតកីឡា។ រូបភាពនៃអំពើហិង្សានៅកីឡដ្ឋាន Wembley កាលពីឆ្នាំមុន ជារឿងពិបាកទទួលយក ហើយមនុស្សគ្រប់គ្នាគួរទទួលបានអារម្មណ៍សុវត្តិភាពទាំងក្នុងទាំងក្រៅទីលាន ពួកគេមិនគូរទទួលបានអារម្មណ៍ភ័យខ្លាចឡើយ រឿងនេះមិនគួរកើតមានម្តងទៀតឡើយ។» នេះជាការលើកឡើងរបស់លោក Ceferin ក្នុងកិច្ចប្រជុំគណៈកម្មាធិការ UEFA នាទីក្រុង Vienna ថ្ងៃទី១១ ខែឧសភា៕	ប្រធានសហព័ន្ធបាល់ទាត់អឺរ៉ុប (UEFA) លោក Aleksander Ceferin ថ្ងៃទី១១ ខែឧសភា បានចាត់ទុកបញ្ហារបស់អ្នកគាំទ្រអំឡុងការប្រកួតព្រឹត្តិការណ៍ Euro 2020 វគ្គផ្តាច់ព្រ័ត្ររវាងអង់គ្លេសនិងអ៊ីតាលី ជារឿងមិនអាចទទួលយកបាន។ លោក Ceferin ក៏បានព្រមានថា ទង្វើទាំងនោះមិនគួរកើតឡើងម្តងទៀតឡើយ។
នៅវគ្គផ្តាច់ព្រ័ត្រនាថ្ងៃពុធនេះ កីឡាការិនីជប៉ុនពីរនាក់រកពិន្ទុបានខ្ពស់ជាងគេ ដោយ Sakura Yosozumi អាយុ១៩ឆ្នាំ ឈ្នះមេដាយមាស រីឯ Konona Hiraki បានមេដាយប្រាក់ និងកីឡាការិនីអង់គ្លេស Sky Brown បានមេដាយសំរឹទ្ធ។ ទាំង Hiraki កើតនៅថ្ងៃទី២៦ ខែសីហា ឆ្នាំ២០០៨ និង Brown កើតនៅថ្ងៃទី១៧ ខែកក្កដា ឆ្នាំ២០០៨ បើក្នុងករណីពួកគេបានមេដាយមាស ពួកគេត្រូវក្លាយជាម្ចាស់កំណត់ត្រាថ្មីនៅអូឡាំពិកក្នុងនាមជាអត្តពលិកវ័យក្មេងជាងគេបំផុតដែលឈ្នះមេដាយមាស។ បច្ចុប្បន្ន ម្ចាស់កំណត់ត្រាដែលឈ្នះមេដាយមាសអូឡាំពិកវ័យក្មេងជាងគេបំផុត គឺ Marjorie Gestring កីឡាការិនីជ្រមុជទឹកអាមេរិក ដែលបានឈ្នះកាលពីឆ្នាំ១៩៣៦។ នៅក្នុងព្រឹត្តិការណ៍អូឡាំពិកក្រុងតូក្យូនេះ កីឡាការិនីក្តារបន្ទះជប៉ុនម្នាក់ទៀត គឺ Momiji Nishiya ក៏បានឈ្នះមេដាយមាសក្នុងអាយុ១៣ឆ្នាំផងដែរ ប៉ុន្តែមានអាយុច្រើនជាង Gesstring ពីរខែនៅពេលបានមេដាយមាសនោះ៕	Kokona Hiraki អាយុ១២ឆ្នាំ និង Sky Brown អាយុ១៣ឆ្នាំ ទទួលមេដាយប្រាក់ និងសំរឹទ្ធលើវិញ្ញាសា Womens Park នៃកីឡាក្តារបន្ទះ (Skateboarding) ពីព្រឹត្តិការណ៍អូឡាំពិកក្រុងតូក្យូ។ ជ័យលាភីនេះ បានធ្វើឲ្យពួកគេក្លាយជាម្ចាស់មេដាយអូឡាំពិកដ៏ក្មេងបំផុតបើគិតចាប់តាំងពីឆ្នាំ១៩៣៦មក។
ដើម្បីសម្រួលដល់ការចំណាយរបស់ពលរដ្ឋនៅថ្ងៃចូលឆ្នាំខ្មែរខាងមុខនេះរដ្ឋបាលរាជធានីភ្នំពេញ បានត្រៀមរថយន្តក្រុងចំនួន ៣៤៥គ្រឿងសម្រាប់ដឹកពលរដ្ឋទៅស្រុកកំណើតដោយឥតគិតថ្លៃ ចាប់ពីថ្ងៃទី១៣-១៧ ខែមេសា។ រថយន្តក្រុងទាំង ៣៤៥គ្រឿងនេះ រដ្ឋបាលរាជធានីភ្នំពេញ បានបែងចែក ៧០គ្រឿងសម្រាប់ដឹកជញ្ជូនពលរដ្ឋនៅរាជធានីភ្នំពេញ។ ចំណែក ២៧៥គ្រឿងទៀតសម្រាប់ដឹកជញ្ជូនពលរដ្ឋធ្វើដំណើរពីរាជធានីភ្នំពេញទៅកាន់បណ្ដាខេត្តមួយចំនួន។ បើតាមរដ្ឋបាលរាជធានីភ្នំពេញ រថយន្តក្រុងទាំងនេះនឹងដឹកជញ្ជូនពលរដ្ឋទាំងទៅ និងមក ដោយចាប់ផ្ដើមចេញដំណើរពីម៉ោង៥៖៣០នាទីព្រឹកនៅតាមគោលដៅដែលបានកំណត់។ សម្រាប់ផ្លូវជាតិលេខ១ភ្នំពេញ-កណ្ដាល,ព្រៃវែង-ភ្នំពេញ មានរថយន្តចំនួន ៥គ្រឿង និងភ្នំពេញ-កណ្ដាល,ស្វាយរៀង-ភ្នំពេញ មានចំនួន ៥គ្រឿងដោយចេញដំណើរពីស្ថានីយចំណតវាលស្បូវ។ រីឯផ្លូវជាតិលេខ២ ភ្នំពេញ-កណ្ដាល, តាកែវ-ភ្នំពេញ មានរថយន្តចំនួន៥គ្រឿង ចេញដំណើរពីទល់មុខព្រះវិហារយេស៊ូ នៅផ្លូវវេងស្រេង។ ដោយឡែកផ្លូវជាតិលេខ៣ វិញ ភ្នំពេញ-កែប មានចំនួន ៥គ្រឿង និងភ្នំពេញ-កំពត មានចំនួន៥គ្រឿង ចេញដំណើរពីដីឡូតិ៍ទល់មុខគណបក្សរាជធានីភ្នំពេញ នៅផ្លូវ២០០៤។ សម្រាប់ផ្លូវជាតិលេខ៤ ភ្នំពេញ-កំពង់ស្ពឺ មានចំនួន ៣គ្រឿងនិងភ្នំពេញ-ព្រះសីហនុ មានចំនួន ៧ គ្រឿងចេញដំណើរពីដីឡូតិ៍ទល់មុខគណបក្សរាជធានីភ្នំពេញ នៅផ្លូវ២០០៤។ ក្រឡេកទៅមើលផ្លូវជាតិលេខ៥វិញ ភ្នំពេញ-កំពង់ឆ្នាំង មានរថយន្តចំនួន ៥គ្រឿង, ភ្នំពេញ-ពោធិ៍សាត់មានរថយន្តចំនួន ១០គ្រឿង, ភ្នំពេញ-បាត់ដំបងមានរថយន្តចំនួន ៥០គ្រឿង និងភ្នំពេញ-បន្ទាយមានជ័យ មានរថយន្តចំនួន ៥០ គ្រឿងចេញដំណើរពីស្ថានីយចំណតសួនច្បារឫស្សីកែវ។ ក្នុងឆ្នាំនេះ ផ្លូវជាតិលេខ៦ នឹងមានចរាចរណ៍មមាញឹក ដោយសាររដ្ឋបាលរាជធានីភ្នំពេញរៀបចំរថយន្តក្រុងទៅខេត្តសៀមរាប រហូតដល់១០០គ្រឿងឯណោះ និងភ្នំពេញ-កំពង់ធំមានចំនួន ៥គ្រឿង ដោយចេញដំណើរពីរង្វង់មូលទេពមច្ឆា។ ឯផ្លូវជាតិលេខ៦,៧ភ្នំពេញ-កំពង់ចាម មានចំនួន ៥គ្រឿង និងភ្នំពេញ-ត្បូងឃ្មុំ មានចំនួន ៥គ្រឿងចេញដំណើរពីមុខរាជាយស្ម័យយាន។ ចំណែកផ្លូវជាតិលេខ៨,១៣ ភ្នំពេញ-ក្រចេះ មានចំនួន៥គ្រឿងនិងភ្នំពេញ-ស្ទឹងត្រែង មានចំនួន ៥គ្រឿងចេញដំណើរពីស្ថានីយចំណតរង្វង់មូលកួចកាណុង។ សូមបញ្ជាក់ថា ក្នុងឆ្នាំនេះ នៅខេត្តសៀមរាប នឹងមានរៀបចំព្រឹត្តិការណ៍អង្គរសង្រ្កាន្តរយៈពេល ១០ឆ្នាំដែលនាំឱ្យរដ្ឋបាលរាជធានីភ្នំពេញ ត្រៀមរថយន្តរហូតដល់ ១០០គ្រឿងសម្រាប់ដឹកជញ្ជូនពលរដ្ឋ និងភ្ញៀវទេសចរ៕	ភ្នំពេញ៖ រដ្ឋបាលរាជធានីភ្នំពេញ រៀបចំរថយន្តក្រុងចំនួន ៣៤៥គ្រឿងសម្រាប់ដឹកជញ្ជូនពលរដ្ឋនៅរាជធានីភ្នំពេញ និងទៅតាមបណ្ដាខេត្តនានាក្នុងថ្ងៃចូលឆ្នាំខ្មែរ។ បើតាមសេចក្ដីជូនដំណឹងចេញផ្សាយថ្ងៃទី៣ មេសានេះខេត្តសៀមរាប មានរថយន្តក្រុងដឹកពលរដ្ឋច្រើនជាងគេ រហូតដល់១០០គ្រឿង។
ជាងមួយឆ្នាំក្រោយពួកតាលីបង់ឡើងកាន់កាប់អំណាចនៅអាហ្វហ្កានីស្ថានម្តងទៀត សិទ្ធិសេរីភាពរបស់ក្មេងស្រី និងស្រ្តីអាហ្វហ្កានីស្ថានត្រូវបានរឹតបន្តឹងជាខ្លាំង។ ដោយអះអាងថាដើម្បីការពារតម្លៃស្នូលរបស់សាសនាអ៊ីស្លាម ប្រយោជន៍ជាតិ ក៏ដូចជាកិត្តិយសរបស់ស្រ្តី រដ្ឋាភិបាលតាលីបង់មិនអនុញ្ញាតឱ្យស្រ្តីទៅធ្វើការ ឬធ្វើដំណើរទៅណាឆ្ងាយដោយគ្មានបុរសអមដំណើរនោះទេ។ ពីមុន ក្មេងស្រី និងស្រ្តីអនុញ្ញាតឱ្យបន្តសិក្សាកម្រិតថ្នាក់បឋម និងសាកលវិទ្យាល័យ លើកលែងតែកម្រិតសិក្សាអនុវិទ្យាល័យ និងវិទ្យាល័យប៉ុណ្ណោះ។ ប៉ុន្តែ ក្រសួងអប់រំឧត្តមសិក្សាអាហ្វហ្កានីស្ថានដែលគ្រប់គ្រងដោយពួកតាលីបង់នៅថ្ងៃទី២០ ខែធ្នូ ចេញលិខិតបញ្ជាឱ្យសាកលវិទ្យាល័យរដ្ឋ និងឯកជនផ្អាកមិនឱ្យនិស្សិតស្រីចូលរៀនភ្លាមៗ។ «អ្នកទាំងអស់គ្នាត្រូវបានជូនដំណឹងឱ្យអនុវត្តបទបញ្ជាឱ្យផ្អាកការអប់រំស្រ្តីជាបន្ទាន់រហូតដល់មានការជូនដំណឹង»។ នេះបើយោងតាមលិខិតដដែលដែលចុះហត្ថលេខាដោយរដ្ឋមន្រ្តីក្រសួងអប់រំលោក Neda Mohammad Nadeem ហើយបញ្ជូនទៅឱ្យសាកលវិទ្យាល័យឯកជន និងរដ្ឋទាំងអស់នៅអាហ្វហ្កានីស្ថាន។ រដ្ឋាភិបាលតាលីបង់ចេញសេចក្តីប្រកាសនេះ ស្របពេលក្រុមប្រឹក្សាសន្តិសុខអង្គការសហប្រជាជាតិជួបប្រជុំនៅទីក្រុងញូវយ៉កពីបញ្ហាអាហ្វហ្កានីស្ថាន។ ទាំងអ្នកនាំពាក្យអង្គការសហប្រជាជាតិ(UN) ប្រេសិតអាម៉េរិក អង់គ្លេស និងតំណាងពិសេសរបស់អគ្គលេខាធិការ UN ទទួលបន្ទុកកិច្ចការអាហ្វហ្កានីស្ថាននាំគ្នារិះគន់ចំណាត់ការរបស់តាលីបង់។ អ្នកនាំពាក្យ UN លោក Stephane Dujarric ប្រាប់អ្នកកាសែតនៅថ្ងៃទី២០ ខែធ្នូ ថា តាលីបង់បំពានកិច្ចសន្យាមួយទៀតច្បាស់ណាស់តាមរយៈចំណាត់ការដ៏គួរឱ្យព្រួយបារម្ភនេះ ហើយបន្ថែមថាវាពិតជាពិបាកស្រមៃណាស់ថាអាហ្វហ្កានីស្ថាននឹងអាចអភិវឌ្ឍបែបណាដោយគ្មានការចូលរួមពីស្រ្តី និងការអប់រំរបស់ពួកគេ។ ចំណែកឯ អគ្គរដ្ឋទូតរងអាម៉េរិកប្រចាំ UN លោក Robert Wood លើកឡើងថា ដរាបណាតាលីបង់មិនគោរពសិទ្ធិមនុស្សរបស់ប្រជាជនអាហ្វហ្កានីស្ថានទាំងអស់ពិសេសសិទ្ធិស្រ្តី ពួកគេកុំសង្ឃឹមថាក្លាយជាសមាជិកសហគមន៍អន្តរជាតិដោយស្របច្បាប់។ ស្របគ្នានេះ តំណាងពិសេសរបស់អគ្គលេខាធិការ UN ទទួលបន្ទុកកិច្ចការអាហ្វហ្កានីស្ថាន លោកស្រី Roza Otunbayeva អះអាងថាការបិទសាកលវិទ្យាល័យនេះនឹងធ្វើឱ្យទំនាក់ទំនងរបស់រដ្ឋបាលតាលីបង់ជាមួយសហគមន៍អន្តរជាតិថមថយ៕	ក្រសួងអប់រំឧត្តមសិក្សាអាហ្វហ្កានីស្ថាន នៅថ្ងៃទី២០ ខែធ្នូ ចេញលិខិតបញ្ជាឱ្យសាកលវិទ្យាល័យឯកជន និងរដ្ឋក្នុងប្រទេសទាំងអស់ហាមប្រាមនិស្សិតស្រីចូលរៀន រហូតដល់មានការផ្តល់ដំណឹងពេលក្រោយ។ អាម៉េរិក ក៏ដូចជាអង់គ្លេសរិះគន់ចំណាត់ការនេះជាខ្លាំងដោយអះអាងថា វានឹងធ្វើឱ្យតាលីបង់កាន់តែឃ្លាតឆ្ងាយពីសហគមន៍អន្តរជាតិ។
បក្សកុម្មុយនីស្តចិន (CCP) ត្រូវបានបង្កើតឡើងនៅក្នុងខែកក្កដា ឆ្នាំ១៩២១ ដែលរងឥទ្ធិពលពីបដិវត្តន៍រុស្ស៊ីនៅក្នុងឆ្នាំ១៩១៧ និងបានប្រកាន់យកគោលការណ៍ម៉ាក-លេនីននិយម។ បក្សកុម្មុយនីស្តដែលត្រូវបានបង្កើតឡើងដោយ លោក ឈិន ទូស៊ីវ និង លី តាចាវ នៅទីក្រុងសៀងហៃ ដោយមានការជួយគាំទ្រពីរុស្ស៊ី។ ក្នុងឆ្នាំនោះ ចិន បានស្ថិតក្នុងវិបត្តិជាច្រើន ខណៈពេលរដ្ឋាភិបាលចិន ដឹកនាំដោយលោក ស៊ុន យ៉ាតសេន (Sun Yat-Sen) ជាប់ដៃប្រយុទ្ធជាមួយក្រុមសេ្តចត្រាញ់នៅតំបន់ភាគខាងជើងនៃប្រទេស។ ស្របគ្នាដែរ សមាជិកបក្សកុម្មុយនីស្តចិន កាន់តែកើនច្រើនឡើង ដែលធ្វើឱ្យមានការចាប់អារម្មណ៍ពីសំណាក់បក្សគូមិញតាង (Kuomintang) យ៉ាងខ្លាំង។ សមាជិកបក្សកុម្មុយនីស្តខ្លះ បានទទូចឱ្យបក្សរួមគ្នាជាមួយ បក្សគូមិញតាង ដែលជាបក្សនយោបាយដ៏មានឥទ្ធិពលនៅចិនក្នុងសម័យនោះ ដើម្បីបង្កើនប្រជាប្រិយភាពរបស់ខ្លួន បើទោះមានមនោគមវិជ្ជានយោបាយខុសគ្នាក៏ដោយ។ ប៉ុន្តែគំនិតបែបនេះ ត្រូវបានថ្នាក់ដឹកនាំបក្សកុម្មុយនីស្តទាត់ចោល។ យ៉ាងណាមិញ នៅក្នុងឆ្នាំ១៩២៦ បក្សកុម្មុយនីស្តត្រូវបង្ខំចិត្តសហការជាមួយបក្សគូមិញតាង ដើម្បីរួមគ្នាប្រយុទ្ធជាមួយស្តេចត្រាញ់ ដែលគ្រប់គ្រងទឹកដីមួយភាគធំនៅភាគខាងជើង។ គម្រោងវាយបង្រ្កាបសេ្តចត្រាញ់នោះ ត្រូវបានហៅថា ដំណើរទៅភាគខាងជើង ដែលដឹកនាំដោយរណសិរ្យបង្រួបបង្រួម ដែលជាការបង្កើតឡើងរួមគ្នារវាងបក្សគូមិញតាង និងកុម្មុយនីស្ត។ ក្នុងឆ្នាំដំបូង យុទ្ធនាការនេះ បានទទួលជោគជ័យខ្លាំង ប៉ុន្តែការខ្វែងគំនិតគ្នារវាងបក្សទាំងពីរ ក៏កាន់តែច្រើនដែរ។ ការភាពតានតឹងរវាងបក្សគូមិញតាង និងបក្សកុម្មុយនីស្ត ដោយសារតែមនោគមន៍វិទ្យាខុសគ្នា។ ភាពតាងតឹង ដោយសារតែមនោគមវិជ្ជាខុសគ្នានេះ កាន់តែកើនឡើងខ្ពស់ បន្ទាប់ពីមរណភាពរបស់លោក ស៊ុន យ៉ាតសេន។ មេដឹកនាំបក្សគូមិញតាងបន្ទាប់ គឺជាលោក ជៀង កៃជៀក (Chiang Kai-Shek)។ រណសិរ្យបង្រួបបង្រួម ក៏ត្រូវបានបញ្ចប់ ដោយសារលោកជៀង កៃជៀក មិនទុកចិត្តបក្សកុម្មុយនីស្តចិន។ សម្ពន្ធភាពត្រូវបាក់បែក មេដឹកនាំបក្សកុម្មុយនីស្តជាច្រើននាក់ត្រូវចាប់ខ្លួន និងធ្វើឃាត។ កងទ័ពចិន ចូលក្នុងទីក្រុងប៉េកាំង ក្នុងឆ្នាំ១៩៤៩។ រូបភាព៖ Pictorial Press បន្ទាប់ពីហេតុការណ៍នោះ សមាជិកបក្សកុម្មុយនីស្ត បានភៀសខ្លួនទៅតំបន់ Jinggangshan ដែលស្ថិតក្នុងខេត្តJiangxi។ ក្នុងឆ្នាំ១៩២៧ កងទ័ពក្រហមចិន ត្រូវបានបង្កើតឡើង ដែលក្រោយសង្រ្គាមលោកលើកទីពីរ ត្រូវបានប្តូរឈ្មោះជាកងទ័ពរំដោះប្រជាជនចិន (PLA)។ ក្នុងឆ្នាំ ១៩៣៣ កងទ័ពជៀង កៃជៀក នៅតែបន្តវាយប្រហារលើបក្សកុម្មុយនីស្ត ហើយស្ទើរតែព័ន្ធជុំទិសលើមូលដ្ឋានយោធារបស់បក្សកុម្មុយនីស្តចិន។ ដែនដីគ្រប់គ្រង ដោយបក្សកុម្មុយនីស្តត្រូវបាត់បង់ ៥០ភាគ និងទ័ពប្រមាណ ៦ម៉ឺននាក់។ ដោយចាញ់ការប្រយុទ្ធជាបន្តបន្ទាប់ បក្សកុម្មុយនីស្ត នៅក្នុងឆ្នាំ១៩៣៤ ក៏បានប្តូរមូលដ្ឋានទៅភាគខាងលិចនៃប្រទេស ចំណែកងទ័ពរំដោះប្រជាជនចិន ក៏ស្ថិតនៅក្រោមការដឹកនាំរបស់លោកម៉ៅ សេទុងដែរ។ ការប្តូរមូលដ្ឋាននោះត្រូវបានគេហៅ Long March។ គួររំលឹកថា បក្សកុម្មុយនីស្ត និងគូមិញតាង នៅតែបន្តប្រយុទ្ធគ្នា បើទោះជប៉ុនបានគ្រប់គ្រងដែនដីចិននៅភាគឦសាន្តតាំងពីឆ្នាំ ១៩៣១មកក្តី។ អធិរាជចិន ពូយី ដែលត្រូវបានដាក់រាជ្យតាំងពីឆ្នាំ ១៩១២ ក៏ត្រូវបានជប៉ុនតែងតាំងឱ្យគ្រប់គ្រងតំបន់នោះឡើងវិញ។ ក្នុងឆ្នាំ១៩៣៦ លោក ជៀង កៃជៀក ត្រូវបានមន្រ្តីយោធាលោកចាប់ខ្លួន និងបង្ខំឱ្យបង្កើតសម្ពន្ធភាពជាមួយបក្សកុម្មុយនីស្ត ដើម្បីវាយជាមួយជប៉ុន។ ដោយកាលៈទេសៈតម្រូវ រណសិរ្យបង្រួបបង្រួមលើកទីពីរ ត្រូវបានបង្កើតឡើងក្នុងឆ្នាំ ១៩៣៧។ សង្រ្គាមចិន និងជប៉ុន បានប្រយុទ្ធគ្នារហូតដល់ឆ្នាំ ១៩៤៥ នៅពេលជប៉ុនចាញ់សង្រ្គាមលោកលើកទីពីរ។ សង្រ្គាមនេះ បានធ្វើឱ្យជនជាតិចិនរហូតដល់ ៣០លាននាក់ បាត់បង់ជីវិត។ មួយឆ្នាំបន្ទាប់ពីសង្រ្គាមលោកលើកទីពីរបានបញ្ចប់ សង្រ្គាមស៊ីវិលនៅចិន ក៏បានផ្ទុះឡើយម្តងទៀត។ បក្សកុម្មុយនីស្ត និងបក្សគូមិញតាង ក៏ចង់បង្កើតកិច្ចព្រមព្រៀងជាមួយគ្នាដែរ ប៉ុន្តែដោយមនោគមន៍វិជ្ជាខុសគ្នា, ការសម្លាប់លើសមាជិកបក្សកុម្មុយនីស្ត និងការយល់ខុសគ្នាទើបធ្វើឱ្យបក្សទាំងពីរ មិនអាចបង្រួបបង្រួមគ្នាបាន។ ក្នុងសង្រ្គាមចុងក្រោយដែលអូសបន្លាយជាង ៣ឆ្នាំ បក្សកុម្មុយនីស្តបានយកឈ្នះលើបក្សគូមីងតាង និងដឹកនាំប្រទេស។ ចំណែកលោក ជៀង កៃជៀក និងអ្នកគាំទ្រខ្លួន ត្រូវភៀសខ្លួន ទៅតៃវ៉ាន់។ នៅថ្ងៃទី១ ខែតុលា ឆ្នាំ ១៩៤៩ បក្សកុម្មុយនីស្តចិន បានប្រកាសសាធារណរដ្ឋប្រជាមានិតចិនជាផ្លូវការ ដោយលោក ម៉ៅ សេទុង នៅទីលានធៀនអានមេន (Tiananmen Square) ក្នុងទីក្រុងប៉េកាំង។ វាមានមូលហេតុជាច្រើន ដែលបក្សគូមិញតាងចាញ់ក្រោមដៃបក្សកុម្មុយនីស្ត ក្នុងនោះមានដូចជាបញ្ហាអំពើពុករលួយ ការមិនគោរពបញ្ជា ការគៀបសង្កត់លើប្រជាជន បញ្ហាសេដ្ឋកិច្ច និងខ្សោយក្នុងការដឹកនាំកម្លាំងទ័ព។ ក្រោមការដឹកនាំរបស់លោក ជៀង កៃជៀក មន្រ្តីប្រមូលពន្ធគៀបសង្កត់លើប្រជារាស្រ្ត ខណៈពេលពន្ធមួយភាគធំ ដែលប្រមូលបាន ត្រូវទុកសម្រាប់ធ្វើសង្រ្គាមជាជាងគិតគូពីប្រជាជន។ បញ្ហាពន្ធក៏កាន់តែច្រើន អស្ថេរភាព អតិផរណា និងអត្រាគ្មានការងារធ្វើ កាន់តែខ្ពស់ ដែលធ្វើឱ្យប្រជាជនចិនបាតុកម្ម និងទាមទារឱ្យបញ្ឈប់សង្រ្គាម។ មិនតែប៉ុណ្ណោះ យោធារបស់បក្សគូមិញតាង មិនសូវស្តាប់មេបញ្ជាការរបស់ខ្លួនឡើយ ហើយថែមទាំងយកមុនមាត់ថែមទៀត។ មានពេលខ្លះ មន្រ្តីយោធាធំៗ បានលក់របបស្បៀង និងអង្កររបស់ទាហានថែមទៀត។ ម្យ៉ាងវិញទៀត បក្សគូមិញតាំង មានទាហានច្រើនជាងបក្សកុម្មុយនីស្តច្រើនណាស់ ប៉ុន្តែការដឹកនាំយោធាខ្សោយ ខណៈយោធាមិនគោរពមេបញ្ជាការ។ ខុសពីបក្សគូមិញតាង បក្សកុម្មុយនីស្តបានចែកដីឱ្យប្រជាជន ហើយថែមទាំងលុបចោលបំណុលទៀតផង។ ចំណែកលើវិស័យយោធាវិញ កងទ័ពរំដោះប្រជាជនចិន គឺមានវិន័យ ស្តាប់មេបញ្ជាការ និងមានការសាមគ្គីគ្នា។ ការប្តេជ្ញា បូករួមទាំងយុទ្ធសាស្រ្តប្រយុទ្ធបែបទ័ពព្រៃ បានធ្វើឱ្យបក្សកុម្មុយនីស្តអាចគ្រប់គ្រងចិនចាប់តាំងពីឆ្នាំ១៩៤៩ មក៕	បក្សកុម្មុយនីស្តចិន ជាបក្សដែលធំជាងគេបំផុត និងមានសមាជិករហូតដល់ជាង ៩០លាននាក់ ដែលមានលោកស៊ី ជិនភីង ជាអគ្គលេខាធិការបក្ស។ ចាប់តាំងពីគ្រប់គ្រងប្រទេស នៅខែតុលា ឆ្នាំ១៩៤៩ បក្សកុម្មុយនីស្តចិន បានកែប្រែមុខចិនស្ទើរតែគ្រប់វិស័យ។ មិនតែប៉ុណ្ណោះ ចិនក្រោមការដឹកនាំរបស់បក្សកុម្មុយនីស្ត បានក្លាយជាមហាអំណាចសេដ្ឋកិច្ចលំដាប់ទីពីរ បន្ទាប់ពីអាមេរិកថែមទៀត។ ពេលនេះ សារព័ត៌មានថ្មីៗ នឹងលើកយកប្រវត្តិនៃការបង្កើតបក្សកុម្មុយនីស្តចិនត្រួសៗ ស្របពេលខួប ១០០ឆ្នាំនៃបក្សកុម្មុយនីស្ត។
ប្រធានាធិបតីអ៊ុយក្រែនលោក វ៉ូឡូឌីមៀ ហ្សេលេនស្គី នៅយប់ថ្ងៃទី២៦ ខែកក្កដា បានចេញសារជាវិឌីអូព្រមានដល់មន្ត្រីរបស់លោកថា លោកនឹងមិនអន់ឱនចំពោះអំពើពុករលួយ និងការក្បត់ជាតិឡើយ។ ការលើកឡើងនេះ បានធ្វើឡើងបន្ទាប់ពីអ៊ុយក្រែនបានចាប់ខ្លួនមន្ត្រីយោធាមួយចំនួនត្រូវបានចោទប្រកាន់ពីបទកេងប្រវ័ញ និងសមាជិកសភាម្នាក់របស់អ៊ុយក្រែនដែលត្រូវបានចោទប្រកាន់ពីបទសហការជាមួយរុស្ស៊ី។ កាលពីខែមុន លោក ហ្សេលេនស្គី ធ្លាប់បានប្រកាសពីផែនការធ្វើសវនកម្មលើវិស័យយោធាដើម្បីព្យាយាមលុបបំបាត់អំពើពុករលួយក្នុងជួរទ័ព។ វិធានការនោះគឺជាផ្នែកមួយគោលនយោបាយយូរអង្វែងក្នុងការសម្អាតវិស័យយោធា និងរដ្ឋាភិបាល ដើម្បីបង្ហាញលោកខាងលិចថា អ៊ុយក្រែនពិតជាយកចិត្តទុកដាក់ចំពោះការដោះស្រាយអំពើពុករលួយដែលចាក់ឫសយ៉ាងជ្រៅ។ ការរឹតបន្ដឹងលើអំពើពុករលួយនេះ នឹងជាវិធានការសំខាន់ដើម្បីរក្សាទំនាក់ទំនងយូរអង្វែងជាមួយលោកខាងលិច។ «ខ្ញុំសូមព្រមានដល់សមាជិកសភា មន្ត្រី និងមន្ត្រីរាជការ។ គ្មាននរណាម្នាក់នឹងអត់ទោសឱ្យសមាជិកសភា ចៅក្រម មន្ត្រីយោធា ឬមន្ត្រីផ្សេងទៀតដែលដាក់ខ្លួនប្រឆាំងនឹងរដ្ឋនោះទេ»។ ប្រធានាធិបតីអ៊ុយក្រែនបានលើកឡើងបែបនេះ មុនបន្តថា ប្រជាជនអ៊ុយក្រែនដែលគាំទ្រកិច្ចខិតខំប្រឹងប្រែងប្រឆាំងសង្រ្គាមបានខឹងសម្បារចំពោះទង្វើពុករលួយនេះ។ កងកម្លាំងរុស្ស៊ីបានឈ្លានពានអ៊ុយក្រែនក្នុងខែកុម្ភៈ ឆ្នាំ២០២២ កន្លងទៅ ហើយចាប់តាំងពីពេលនោះមក សង្រ្គាមបានសម្លាប់ជនស៊ីវិល និងបុគ្គលិកយោធារាប់ពាន់នាក់ ខណៈពលរដ្ឋជាច្រើនលានអ្នកទៀតត្រូវបង្ខំឱ្យជម្លៀសខ្លួនចេញពីតំបន់មួយចំនួន។ គួរបញ្ជាក់ថា ថ្មីៗនេះ អាជ្ញាធរផ្នែកច្បាប់អ៊ុយក្រែន បាននិយាយថា ប្រធានមជ្ឈមណ្ឌលជ្រើសរើសទាហាននៅភាគខាងត្បូងអ៊ុយក្រែនលោក Yevhen Borysov ដែលត្រូវបានចោទប្រកាន់ពីបទពុករលួយ និងការកេងប្រវ័ញ្ចត្រូវបានបញ្ជាឱ្យឃុំខ្លួនបណ្តោះអាសន្ន ជាមួយនឹងប្រាក់ធានាប្រមាណ ៤ លានដុល្លារ។ បើតាមទីភ្នាក់ងារជាតិស្តីពីការទប់ស្កាត់អំពើពុករលួយរបស់អ៊ុយក្រែន លោក Yevhen Borysov ត្រូវបានចោទប្រកាន់ពីបទទួលប្រាក់ឧបត្ថម្ភដែលគ្មានប្រភពប្រមាណ៥លានដុល្លារ។ លើសពីនេះ ក្នុងប៉ុន្មានខែថ្មីៗនេះ គ្រួសាររបស់លោកក៏ត្រូវបានគេប្រទះឃើញថាបានទិញអចលនទ្រព្យនៅអេស្ប៉ាញ។ ឯសមាជិកសភាអ៊ុយក្រែនលោក Oleksandr Ponomaryov ក៏ត្រូវបានការិយាល័យអគ្គរដ្ឋអាជ្ញាចេញបញ្ជាឱ្យចាប់ខ្លួននិងរង់ចាំការកាត់ក្តីលើការចោទប្រកាន់ពីបទក្បត់ជាតិ ខណៈលោកត្រូវបានគេសង្ស័យថាបានសហការជាមួយរុស្ស៊ី៕	ប្រធានាធិបតីអ៊ុយក្រែនលោក វ៉ូឡូឌីមៀ ហ្សេលេនស្គី នៅថ្ងៃទី២៦ ខែកក្កដា បានព្រមានថាលោកនឹងមិនអត់ឱនចំពោះអំពើពុករលួយ ឬការក្បត់ក្នុងកិច្ចការរដ្ឋនៅអ៊ុយក្រែនឡើយ។
របាយការណ៍ធនាគារជាតិឲ្យដឹងថា ទុនវិនិយោគជាង ៣៥០០លានដុល្លារនេះ មានប្រភពពីចិនច្រើនជាងគេគឺមានចំណែកដល់ទៅ ៤៣ភាគរយ បន្ទាប់មកគឺកូរ៉េខាងត្បូង ១១ភាគរយ, វៀតណាម ៧ភាគរយ, ជប៉ុន៦ភាគរយ, សិង្ហបុរី៦ភាគរយ និងប្រភពផ្សេងៗទៀត។ របាយការណ៍ខាងលើនេះមិនបានបែងចែកទុនវិនិយោគទាំងនោះទៅតាមវិស័យនោះទេ តែបានចែកចេញជាពីរផ្នែក គឺវិស័យហិរញ្ញវត្ថុដែលមានចំនួន ១២០៣លានដុល្លារ និងមិនមែនវិស័យហិរញ្ញវត្ថុចំនួន ២៣៨៩លានដុល្លារ។ សេដ្ឋកិច្ចកម្ពុជាក្នុងឆ្នាំ២០១៩ គឺមានកំណើន ៧,១ភាគរយ។ នេះបើតាមរបាយការណ៍ធនាគារជាតិ ដែលអះអាងថា សេដ្ឋកិច្ចរបស់ប្រទេសមួយនេះបន្តទទួលការចាប់អារម្មណ៍ពីវិនិយោគិន។ ធនាគារជាតិឲ្យដឹងដូច្នេះថា៖«សេដ្ឋកិច្ចកម្ពុជាបន្តទាក់ទាញការវិនិយោគផ្ទាល់បរទេស ជាពិសេស វិស័យហិរញ្ញវត្ថុ កម្មន្តសាល សំណង់ និងអចលនទ្រព្យ និងវិស័យពាក់ព័ន្ធនឹងការស្នាក់នៅ»។ សម្រាប់ឆ្នាំ២០២០ កំណើនសេដ្ឋកិច្ចកម្ពុជាត្រូវបានព្យាករណ៍នឹងមានកំណើន៧ភាគរយ ដោយផ្អែកលើការរំពឹងទុកនៃការងើបឡើងវិញនៃសេដ្ឋកិច្ចពិភពលោក ដែលអំណោយផលដល់ការនាំចេញវ ការវិនិយោគផ្ទាល់ពីបរទេស និងវិស័យទេសចរណ៍ ស្របពេលសេដ្ឋកិច្ចមួយនេះកំពុងទទួលផលពីការធ្វើពិពិធកម្មកំណើន និងកែទម្រង់ស៊ីជម្រៅ។ នេះជាការលើកឡើងក្នុងរបាយការណ៍របស់ធនាគារជាតិ៕	ភ្នំពេញ៖ ក្នុងឆ្នាំ២០១៩ កម្ពុជាទទួលបានលំហូរទុនវិនិយោគផ្ទាល់បរទេស(FDI) ចំនួន ៣៥៩២លានដុល្លារ កើនឡើង ១២ភាគរយ។ នេះជាតួលេខប៉ាន់ស្មានរបស់ធនាគារជាតិនៃកម្ពុជា ដែលផ្សាយក្នុងរបាយការណ៍ស្ដីពី«វឌ្ឍនភាពម៉ាក្រូសេដ្ឋកិច្ចនិងវិស័យធនាគារឆ្នាំ២០១៩ និងទស្សនវិស័យឆ្នាំ២០២០» នៅថ្ងៃទី២ខែមករា។
កម្ពុជា ទទួលបានកម្ចីពីរដ្ឋាភិបាលជប៉ុនចំនួន២០០លានយ៉េនទៀត (ប្រមាណ១៨៥លានដុល្លារអាម៉េរិក) ដើម្បីឆ្លើយតបនឹងវិបត្តិជំងឺកូវីដ-១៩ក្នុងដំណាក់កាលទី២។ ទំហំកម្ចីនេះ ត្រូវបានចុះហត្ថលេខា ដោយលោក ប្រាក់ សុខុន រដ្ឋមន្ត្រីក្រសួងការបរទេស និងសហប្រតិបត្តិការ ជាមួយលោក MIKAMI Masahiro អគ្គឯករាជទូតជប៉ុនប្រចាំកម្ពុជា ក្រោមវត្តមានសម្តេច ហ៊ុន សែន នៅវិមានសន្តិភាព នាព្រឹកថ្ងៃទី១២មករា។ សម្រាប់កម្ចីដំណាក់កាលទីមួយ ដែលកម្ពុជាទទួលបានពីរដ្ឋាភិបាលជប៉ុន កាលពីឆ្នាំ២០២០ មានទំហំទឹកប្រាក់ ប្រមាណ២៣៧លានដុល្លារ។ កម្ចីទាំងដំណាក់ទីមួយនិងទីពីរដែលជប៉ុនផ្តល់ឱ្យកម្ពុជានេះ គឺប្រើសម្រាប់គាំទ្រដល់ការអនុវត្តគោលនយោបាយរបស់កម្ពុជា ដើម្បីឆ្លើយតបនឹងផលប៉ះពាល់ដល់សុខភាពសាធារណៈ សង្គម និងសេដ្ឋកិច្ច ដោយសារការរាតត្បាតពីជំងឺកូវីដ-១៩។ តាមរយៈកម្ចីនេះ កម្ពុជានឹងបន្តផ្តល់ជំនួយដល់ពលរដ្ឋមានជីវភាព ដែលស្ថិតក្រោមបន្ទាត់ភាពក្រីក្រ មនុស្សចាស់ជរា ស្ត្រី កុមារ និងជនជាតិដើមភាគតិច ជាដើម។ ក្រៅពីថវិកាកម្ចីខាងលើ កម្ពុជាក៏ទទួលបានជំនួយឥតសំណង ជាវ៉ាក់សាំងបង្ការកូវីដ-១៩ រថយន្តសង្រ្គោះ ទូត្រជាក់ដាក់វ៉ាក់សាំង ព្រមទាំងបរិក្ខារពេទ្យជាច្រើនផ្សេងទៀត ពីរដ្ឋាភិបាលជប៉ុន ដើម្បីចូលរួមទប់ស្កាត់នឹងជំងឺកូវីដ-១៩ ផងដែរ។ រយៈពេលជាង២ឆ្នាំមកនេះ កម្ពុជាបានចាយប្រាក់សន្សំអស់ប្រមាណ ២ ៣០០លានដុល្លារអាម៉េរិក ដើម្បីប្រយុទ្ធប្រឆាំងនឹងជំងឺកូវីដ-១៩។ នេះជាការលើកឡើងរបស់សម្តេច ហ៊ុន សែន នាពេលកន្លងមក៕	ភ្នំពេញ៖ រដ្ឋាភិបាលជប៉ុនសម្រេចផ្តល់កម្ចីជិត២០០លានដុល្លារទៀតដល់កម្ពុជា សម្រាប់អនុវត្តគម្រោងគាំទ្របន្ទាន់ដើម្បីឆ្លើយតបនឹងវិបត្តិកូវីដ-១៩។ កម្ចីដែលជប៉ុនបន្តផ្តល់ឱ្យកម្ពុជានេះ គឺជាដំណាក់កាលទីពីរ ខណៈដំណាក់កាលទីមួយ កម្ពុជាទទួលបានចំនួន ២៣៧លានដុល្លារ។
ខេត្តឧត្តរមានជ័យ មានសរុបទាំងអស់៣៨៣ការិយាល័យ ដោយអ្នកមានឈ្មោះក្នុងបញ្ជីមានចំនួន ១២៣ ០៣៧នាក់។ របាយការណ៍បឋមបង្ហាញថា អ្នកទៅបោះឆ្នោតមាន៩៩ ០៩៩នាក់ ស្មើ៨០,៥៤ភាគរយ ក្នុងនោះសន្លឹកឆ្នោតបានការមាន៩៤ ១០៦សំឡេង និងមិនបានការមាន៥០០១ ។ ក្នុងចំណោមគណបក្សទាំង១១ដែលចូលរួមប្រកួតប្រជែងយក១អាសនៈនៅខេត្តឧត្តរមានជ័យនេះ គណបក្សដែលទទួលបានការគាំទ្រលំដាប់បន្ទាប់គឺ គណបក្សសម្ព័ន្ធដើម្បីប្រជាធិបតេយ្យ ៥៩៨៩សំឡេង (៦,០៤ភាគរយ) គណបក្សហ្វ៊ុនស៊ិនប៉ិច ៣៨៥៤សំឡេង (៣,៨៩ភាគរយ) និងគណបក្សឆន្ទៈខ្មែរ ៣៥៤១ (៣,៥៧ភាគរយ) គណបក្សខ្មែររួបរួមជាតិ ២១២៤ (២,១៤ភាគរយ), គណបក្សខ្មែរសាធារណរដ្ឋ ១៧៣៨ (១,៧៥ភាគរយ) និងគណបក្សខ្មែរឈប់ក្រ ១០៣៤ (១,០៤ភាគរយ)។ លោក គន់ គីម ជាបេក្ខជនពេញសិទ្ធិរបស់គណបក្សប្រជាជនកម្ពុជា ខណៈលោក នៅ សំ លោក ថុន ណុល និងលោក លួន អាន ឈរជាបេក្ខជនបម្រុង៕	គណបក្សប្រជាជនកម្ពុជា ទទួលបានសំឡេងគាំទ្រ៧៤ ០១០សំឡេង ស្មើ៧៤,៦៨ភាគរយ ពីការបោះឆ្នោតជ្រើសតាំងតំណាងរាស្ត្រ នីតិកាលទី៦ ឆ្នាំ២០១៨។ នេះបើតាមលទ្ធផលបឋមដែលផ្សាយដោយគណៈកម្មាធិការជាតិរៀបចំការបោះឆ្នោត។
ហង្សក្រហមបានឈានជើងដល់ការប្រជែងពានរង្វាន់លីគកំពូលអង់គ្លេសសម្រាប់ជំនួបសប្តាហ៍ចុងក្រោយ ដោយមានពិន្ទុពីក្រោយ Manchester City ត្រឹម១ពិន្ទុ។ Man City នឹងជួប Aston Villa នាជំនួបចុងក្រោយថ្ងៃទី២២ ខែឧសភា ដែលដឹកនាំដោយអតីតកីឡាករដ៏ឆ្នើមរបស់ Liverpool លោក Steven Gerrard។ ក្រុមដែលស្ថិតនៅតំបន់ Merseyside និងត្រូវស្វាគមន៍ក្រុម Wolverhampton Wanderers ក្នុងទឹកដី Anfield។ ទោះបីជា Liverpool ត្រូវមានការងារធ្ងន់នៅ Champions league វគ្គផ្តាច់ព្រ័ត្រដូចឆ្នាំ ២០១៩ ប៉ុន្តែលោក Klopp ជឿជាក់ថា រដូវកាល ២០២១-២២ ជារដូវកាលដ៏អស្ចារ្យ ហើយលោនឹងកសម្លឹងមើលឱកាសដែលមាន។ «បន្ទាប់ពីប្រកួតជំនួប Wolver កាលពីឆ្នាំ ២០១៩ ជាជំនួបចុងក្រោយដូចឆ្នាំនេះ យើងធ្វើបានល្អក្នុងការលៈទេសៈនេះ។ ខ្ញុំមានស្នាមញញឹមជាមួយកីឡាករ ព្រោះថា យើងបានចាត់ទុកនេះជារដូវកាលដ៏អស្ចារ្យនិងល្អបំផុត ហើយរឿងដែលកើតឡើងនៅថ្ងៃទី២២ យើងនឹងមិនបំភ្លេចរដូវកាលដ៏ពិសេសនេះឡើយ។»។ លោក Klopp និយាយបែបនេះក្នុងសន្និសិទកាសែតមុនជំនួបទល់ក្រុម Wolver។ ជារដូវកាលដ៏អស្ចារ្យសម្រាប់ Liverpool កំពុងសម្លឹងការឈ្នះពានរង្វាន់៤ ក្នុងឆ្នាំនេះ ដោយឈ្នះពានរង្វាន់ EFP Cup, FA Cup ខណៈពេលដែល Champions league វគ្គផ្តាច់ព្រ័ត្រនៅថ្ងៃទី២៩ ខែឧសភា ទល់ Real Madrid និង Premier League កំពុងរង់ចាំប្រកួតចុងក្រោយ៕	លោក Jurgen Klopp គ្រូបង្វឹកក្រុម Liverpool នៅថ្ងៃទី២០ ខែឧសភានេះ បាននិយាយថាក្រុមមិនគួរសោកស្តាយឬអស់សង្ឃឹមឡើយ បើទោះមិនអាចឈ្នះពានរង្វាន់ Premier league រដូវកាល ២០២១-២២។ គ្រូបង្វឹកសញ្ជាតិអាល្លឺម៉ង់បន្ថែមថា Premier league រដូវកាលនេះពិតជាអស្ចារ្យខ្លាំង។
ការប្រកួតបាល់ទាត់ Euro 2020 រវាងជំនួបក្នុងពូល B ស៊ុយអែតយកបាន៣ពិន្ទុពីស្លូវ៉ាគីឡើងមកឈរលេខមួយកំពូលតារាងបណ្តោះអាសន្នដោយមាន៤ពិន្ទុក្នុងដៃ។ គ្រាប់បាល់ ១គ្រាប់របស់ក្រុមជម្រើសជាតិស៊ុយអែតកើតឡើងដោយការស៊ុតបាល់ពិន័យ១១ម៉ែត្រដោយកីឡាករ Emil Forsberg នៅនាទីទី ៧៧ ដែរ១គ្រាប់ជ័យជម្នះនេះជាការបង្កកំហុសដោយអ្នកចាំទីស្លូវ៉ាគី Martin Dubravka។ សូមជម្រាបថាស៊ុយអែតពេលបច្ចុប្បន្នកំពុងឈរកំពូលតារាងមាន៤ពិន្ទុ រក្សាបានកៅអីទៅវគ្គ១៦ក្រុម ស្លូវ៉ាគីឈរលេខពីបណ្តោះអាសន្នមាន៣ពិន្ទុ ចំណែកអេស្ប៉ាញមានមួយពិន្ទុ ប៉ូឡូញគ្មានពិន្ទុនៅឡើយ។	ដោយ៖ជា យូគៀង
ដើម្បីជ្រាបច្បាស់តទៅនេះសូមស្ដាប់បទយកការណ៍ដែលរៀបចំដោយកញ្ញា ប៉ូ សាគុន ដូចតទៅ៖ អង្គការគ្រួសារថ្មី គឺជាអង្គការមួយដែលធ្វើការលើការជួយកុមារកំព្រា និងក្មេងដែលមានគ្រួសារទីទាល់ក្រ ជួយកុមារពិការភ្នែកនិងគថ្លង់ ដោយឱ្យពួកគេទទួលបានការអប់រំ និងជំនាញសិល្បៈផ្សេងៗ ដើម្បីអាចចិញ្ចឹមជីវិតបាន។ មានទីតាំងស្ថិតនៅសង្កាត់ភ្នំពេញថ្មី ខ័ណ្ឌសែនសុខ អង្គការគ្រួសារថ្មីបានស្រាលបន្ទុករបស់ខ្លួនបន្តិច ដោយសារផ្នែកអប់រំកុមារពិការភ្នែក និងគថ្លង់ បានប្ដូរទៅស្ថិតក្រោមការគ្រប់គ្រងដោយរដ្ឋវិញ ដោយបានដាក់ឈ្មោះថាវិទ្យាស្ថានជាតិអប់រំពិសេស។ អ្នកស្រី នាង ផល្លា នាយិការវិទ្យាស្ថានជាតិអប់រំពិសេស បានបញ្ជាក់ថាអង្គការគ្រួសារថ្មីនៅតែបន្តដំណើរការសកម្មភាពផ្សេងៗរបស់ខ្លួនដដែល ដោយគ្រាន់តែផ្ទេរការអប់រំកុមារពិការភ្នែក និងគថ្លង់ឱ្យស្ថិតក្រោមការគ្រប់គ្រងដោយរដ្ឋប៉ុណ្ណោះ។ ទោះជាយ៉ាងណាស្ថាបនិកអង្គការខាងលើនៅតែជួយជ្រោមជ្រែងផ្នែកបច្ចេកទេសផ្សេងៗ ប្រសិនបើវិទ្យាស្ថានជាតិអប់រំពិសេសត្រូវការ ដោយនេះជាការបញ្ជាក់របស់អ្នកស្រី នាង ផល្លា ៖«អង្គការគ្រួសារថ្មីនៅតែដំណើរការសកម្មភាពរបស់ខ្លួនដដែល ផ្នែកគាំពារ និងផ្នែកអភិវឌ្ឍន៍អភិរក្សសិល្បៈវប្បធម៌ខ្មែរ បើទោះបីជាផ្នែកអប់រំកុមារពិការភ្នែកនិងគថ្លង់ផ្ទេរមកគ្រប់គ្រងដោយរដ្ឋក៏ដោយ។ ដោយមានការតាំងចិត្តពីអគ្គស្ថាបនិកអង្គការគ្រួសារថ្មី គាត់និងរួមចំណែកដើម្បីឱ្យដំណើរការផ្ទេរនេះបានល្អ ដោយគាត់នឹងចុះមកសហការផ្នែកបណ្ដុះបណ្ដាលណាមួយដែលវិទ្យាស្ថានត្រូវការ»។ យានិការវិទ្យាស្ថានរូបនេះ សង្កត់ធ្ងន់ថា កុមារពិការភ្នែក និងគថ្លង់ ក៏មានសិទ្ធិទទួលបានការអប់រំដូចជាកុមារទូទៅដែរ។ ហើយចំពោះការផ្ទេរការអប់រំរបស់កុមារពិការ គឺដើម្បីឱ្យសង្គមស្គាល់ពួកគេកាន់តែច្រើន ៖«កម្មវិធីអប់រំកុមារពិការភ្នែកនិងគថ្លង់គឺជាកម្មវិធីអប់រំថ្នាក់ជាតិ ដូច្នេះពួកគេមានសិទ្ធិទទួលបានការអប់រំដូចសិស្សទូទៅដែរ។ អង្គការគ្រួសារថ្មីតាំងចិត្តធ្វើយ៉ាងណាឱ្យការអប់រំនេះជាថ្នាក់ជាតិ។ យើងមិនចង់ទុកគាត់ឱ្យនៅតែមួយកន្លែងដោយមិនមានមហាជនដឹងឮទេ»។ តាមពិតទៅតាំងពីឆ្នាំ១៩៩៧ អង្គការគ្រួសារថ្មីបានដាក់បញ្ចូលការអប់រំកុមារពិការភ្នែកនិងគថ្លង់ ឱ្យរៀនក្នុងសាលារដ្ឋរួចទៅហើយ គ្រាន់តែមិនទាន់បានបញ្ជូលពួកគេឱ្យស្ថិតក្រោមការគ្រប់គ្រងពីក្រសួងអប់រំប៉ុណ្ណោះ៖«កម្មវិធីអប់រំបញ្ចូលគ្នារវាងអ្នកពិការនិងសិស្សធម្មតាយើងធ្វើតាំងពីឆ្នាំ១៩៩៧ គឺសិស្សរៀនពេលព្រឹកនៅសាលាអប់រំពិសេស ហើយពេលថ្ងៃគាត់ទៅរៀននៅសាលាជាមួយសិស្សធម្មតានៅសាលារដ្ឋ»។ អ្នកស្រី នាង ផល្លា ថាការដាក់បញ្ជូលការអប់រំកុមារពិការភ្នែក និងគថ្លង់ឱ្យស្ថិតក្រោមការគ្រប់គ្រងរបស់រដ្ឋ និងធ្វើឱ្យពួកគេមានភាពកក់ក្ដៅ ៖«ពីមុនមកគេធ្លាប់តែដឹងថា កម្មវិធីនេះស្ថិតនៅក្រោមការគ្រប់គ្រងរបស់អង្គការគ្រួសារថ្មី ប៉ុន្តែពេលនេះយើងបានផ្ទេរទៅក្រោមការគ្រប់គ្រងរបស់ក្រសួងអប់រំយុវជននិងកីឡាវិញ។ នេះជាមោទកភាពខ្ពស់សម្រាប់ការផ្ដល់ការអប់រំដល់កុមារពិការភ្នែកនិងគថ្លង់ ដោយមិនមានការបែងចែក គ្រាន់តែអ្នកពិការភ្នែកយើងត្រូវបកប្រែជាអក្សរស្ទាប ហើយអ្នកគថ្លង់យើងបកប្រែជាភាសាសញ្ញាជូនគាត់»។ ចំណែកយុវសិស្ស សូ សៀមសុខឃីម ជាយុវជនពិការភ្នែកទាំងសងខាង ដែលមានអាយុ២១ឆ្នាំ និងរៀនថ្នាក់ទី១២ យល់ឃើញថាការផ្ទេរនេះ នឹងធ្វើឱ្យមានការអភិវឌ្ឍខួរក្បាលកុមារដែលមានពិការភាពឱ្យកាន់តែប្រសើរ ៖«សម្រាប់ការផ្ទេរនេះខ្ញុំយល់ថាវាកាន់តែប្រសើរ មានន័យថាភាពរីកចម្រើននៃការអប់រំ រួមទាំងការអភិវឌ្ឍរបស់អ្នកពិការភ្នែក។ យើងស្ថិតនៅក្រោមរដ្ឋទាំងអស់គ្នា មានភាពស្មើគ្នារវាងអ្នកធម្មតា និងអ្នកពិការ។ ខ្ញុំមានអារម្មណ៍ថារដ្ឋាភិបាលកាន់តែយកចិត្តទុកដាក់ដល់ជនពិការ»។ អង្គុយនៅក្នុងបន្ទប់ការិយាល័យ នាយិការវិទ្យាស្ថានជាតិអប់រំពិសេស ថាការផ្លាស់ប្ដូរការគ្រប់គ្រងនេះ មិនមានការកែប្រែប្រព័ន្ធអប់រំរបស់ពួកគេដែលមានពីមុនឡើយ៖«ពេលដែលផ្ទេរភាគច្រើនគេមិនទុកចិត្តថាកម្មវិធីនេះនៅថេរទេ យ៉ាងហោចណាស់ក៏មានការថយក្រោយដែរ ក៏ប៉ុន្តែដោយមានការគាំទ្រ និងមានការតាំងចិត្តពីសម្ដេចនាយករដ្ឋមន្ត្រី ព្រមទាំងក្រសួងអប់រំយុវជននិងកីឡា លោកបានរៀបចំការផ្ទេរនិងការទទួលយក គឺមិនមានការផ្លាស់ប្ដូររចនាសម្ពន្ធឡើយ»។ បើទោះបីជាយុវសិស្ស សៀមសុខឃីម ជិតបញ្ជប់ការសិក្សានៅថ្នាក់វិទ្យាល័យ ដោយមិនចាំបាត់ព្រួយបារម្ភពីការប្ដូរការគ្រប់គ្រងនេះក៏ពិតមែន ប៉ុន្តែលោកក៏បានដឹងពីកង្វល់របស់សិស្សប្អូនជំវិញបញ្ហានេះដែរ។ តែបុរសដែលបានចូលមករៀននៅក្នុងអង្គការគ្រួសារថ្មីតាំងពីឆ្នាំ២០០៦រូបនេះ បានពន្យល់ទៅសិស្សប្អូនដូច្នេះ ៖«ខ្ញុំធ្លាប់ឮក្មេងៗសួរខ្ញុំដែរ ប៉ុន្តែខ្ញុំបានឆ្លើយទៅវិញថា ភារកិច្ចក្នុងនាមយើងជាសិស្សយើងមិនត្រូវខ្វល់ពីកិច្ចការនេះទេ។ មានន័យថាការអប់រំកាន់តែវិវត្តន៍ទៅមុខ ដោយសារតែបរិបទសង្គម និងពិភពលោក ហើយយើងខ្លួនឯងរៀនដើម្បីប្រកួតប្រជែងជាមួយខ្លួនឯងផង និងជាមួយអ្នកដទៃផង»។ ជាការសង្កេតរបស់អ្នកស្រី នាង ផល្លា ដែលបានបញ្ជាក់ប្រាប់សារព័ត៌មានថ្មី ជនពិការនាពេលបច្ចុប្បន្នមានការវិវឌ្ឍជាវិជ្ជមានច្រើន បើប្រៀបទៅឆ្នាំដំបូងនៃការបង្កើតអង្គការគ្រួសារថ្មី ៖«យើងក្រឡេកមើលទៅកាលពីឆ្នាំ១៩៩១ រហូតមកដល់បច្ចុប្បន្នគឺខុសគ្នាឆ្ងាយណាស់ ហើយជនពិការក៏មានសិទ្ធិច្រើនដែរ មានសិទ្ធិទទួលបានការអប់រំ ទទួលបានសិទ្ធិគ្រប់យ៉ាង»។ ស្របទៅនឹងសម្ដីរបស់អ្នកស្រី ផល្លា យុវសិស្សពិការភ្នែក ដោយសារឧបតិវហេតុ សៀមសុខឃីម ថាក្រោយពីលោកបានមករៀនក្នុងអង្គការគ្រួសារថ្មី គាត់ចេះជួយខ្លួនឯងបានច្រើន៖«អ្វីដែលអង្គការគ្រួសារថ្មីផ្ដល់ឱ្យខ្ញុំគឺចំណេះដឹងទូទៅ។ ពេលដែលខ្ញុំនៅផ្ទះខ្ញុំមិនសូវចេះធ្វើអ្វីទេ។ ព្រោះតែខ្ញុំជាកូនពិការដូច្នេះម្ដាយឪពុកមិនឱ្យខ្ញុំធ្វើអ្វីទេ តែពេលដែលខ្ញុំមកអង្គការគ្រួសារថ្មី ខ្ញុំជួយខ្លួនឯងបានច្រើន ដូចជាការសម្អាតថ្នាក់ និងធ្វើអ្វីផ្សេងទៀតក្រៅពីចំណេះដឹងទូទៅ។ ការលើកទឹកចិត្តការផ្ដល់ឱកាស ធ្វើឱ្យខ្ញុំមើលឃើញបានឆ្ងាយ បានជ្រៅជាងមុនពីមួយពេលទៅមួយពេល»។ ចំណែកកញ្ញា វែង ស្រីហេង ជាសិស្សទីទាល់ក្រដែលមានម្ដាយចែកឋាន និងរស់នៅយ៉ាងលំបាកតោកយ៉ាកជាមួយឪពុក ទទួលបានការបណ្ដុះបណ្ដាលពីអង្គការគ្រួសារថ្មីទាំងចំណេះដឹងទូទៅ និងផ្នែកសិល្បៈ។ មានកាយសប្បទាគ្រប់គ្រាន់ ស្រីហេង ដែលរៀនថ្នាក់ទី៩រូបនេះ ថាគេមិនគួរើសអើងជនពិការឡើយ ព្រោះធ្វើឱ្យពួកគេកាន់តែបាក់ទឹកចិត្ត៖«គាត់ពិការមើលមិនឃើញ បើយើងរើសអើងគាត់ វាដូចជាយើងបំបាក់ទឹកចិត្តគាត់ដែរ»។ មិនខុសគ្នាប៉ុន្មានឡើង អ្នកស្រី នាង ផល្លា ថាអ្នកមានពិការភាពខ្លះមានសមត្ថភាពពិសេសលើសពីមនុស្សធម្មតា។ ប៉ុន្តែមនុស្សមួយចំនួននឹងមិនឱ្យតម្លៃជនពិការប្រសិនបើអ្នកមានពិការភាពខ្លួនឯងមិនបានប្រើប្រាស់សិទ្ធិរបស់ខ្លួនឱ្យអស់លទ្ធភាព ៖«បើគេរើសអើងជនពិការគឺមកពីខ្លួនគាត់ដែរ អ្នកខ្លះគាត់មិនប្រើសិទ្ធិរបស់ខ្លួនគាត់»។ ជាចុងបញ្ជប់អ្នកស្រី នាង ផល្លា នាយិការវិទ្យាស្ថានជាតិអប់រំពិសេស កោតសរសើរចំពោះអង្គការគ្រួសារថ្មីដែលកន្លងមកបានប្រឹងប្រែងដើម្បីកុមារពិការនិងទីទាល់ក្រ។ អ្នកស្រីមានសុទិដ្ឋិនិយមថា ការអប់រំកុមារពិការភ្នែកនិងគថ្លង់ ដែលផ្ទេរពីអង្គការគ្រួសារថ្មីទៅក្រោមការគ្រប់គ្រងដោយរដ្ឋវិញនោះ នឹងធ្វើឱ្យកុមារកាន់តែមានការអភិវឌ្ឍ។ អ្នកស្រីបន្ថែម ៖«អង្គការគ្រួសារថ្មីគាត់មានបន្ទុកធ្ងន់មែនទែន ក្នុងការបណ្ដុះបណ្ដាលដល់កុមារពិការភ្នែក។ គាត់ត្រូវការថវិកាច្រើនណាស់ដើម្បីដំណើរការកម្មវិធីបណ្ដុះបណ្ដាលនេះ។ មួយផ្នែកទៀតគឺធនធានមនុស្ស បើសិនជាលោកគ្រូអ្នកគ្រូ ឬអ្នកធ្វើការនៅទីនោះមិនមានការតាំងចិត្តទេ គេមិនអាចមកធ្វើការជាមូយអ្នកពិការបានឡើយ»៕	ភ្នំពេញ៖ វិទ្យាស្ថានជាតិអប់រំពិសេស ត្រូវបានបំបែកចេញពីអង្គការគ្រួសារថ្មី ដើម្បីផ្ដល់ការអប់រំទៅដល់កុមារពិការភ្នែកនិងគោថ្លង់ ដែលស្ថិតនៅក្រោមការគ្រប់គ្រងរបស់រដ្ឋ។ កុមារពិការភ្នែកនិងគថ្លង់នៅក្នុងវិទ្យាស្ថានជាតិអប់រំពិសេស ដំបូងឡើយទទួលបានការបណ្ដុះបណ្ដាល និងគ្រប់គ្រងពីអង្គការគ្រួសារថ្មី។ ដើម្បីជួយសម្រាលបន្ទុករបស់អង្គការគ្រួសារថ្មី និងដើម្បីលើកកម្ពស់កុមារពិការឱ្យស្របនឹងកម្មវិធីសិក្សាថ្នាក់ជាតិផង ទើបបានជារដ្ឋាភិបាលសម្រេច បង្កើតវិទ្យាស្ថានជាតិអប់រំពិសេសនេះឡើង។ ជាមួយគ្នានេះ ការរំពឹងទុកថា កុមារពិការភ្នែកនិងគថ្លង់ និងមានឱកាសអភិវឌ្ឍន៍ខ្លួនកាន់តែច្រើនជាងមុន។
ភ្នំខ្សាច់ ឬចេតិយខ្សាច់ ហៅតាមភាសាបាលីថា វាលុកចេតិយ។ ចេតិយខ្សាច់ គឺជាគំនរខ្សាច់ដែលត្រូវបានគេពូនជារាងចេតិយ ដើម្បីឧទ្ទិសដល់ព្រះចូឡាមុនីចេតិយរបស់ព្រះពុទ្ធអង្គ។ ចូឡាមណីចេតិយ គឺជាចេតិយដែលតម្កល់នូវព្រះកេសានិងព្រះចង្កូមកែវរបស់ព្រះពុទ្ធ ដែលស្ថិតនៅឯស្ថានតាវត្តិង្សឯណោះ។ ស្ថានតាវត្តិង្ស គឺជាស្ថានសួគ៌មួយ ក្នុងចំណោមស្ថានទេវលោកជាច្រើនទៀត ដែលគ្រប់គ្រងដោយ ព្រះឥទ្ធ។ ព្រះកេសា គឺជាសក់របស់ព្រះពុទ្ធ ហើយព្រះចង្កូមកែវ គឺជាព្រះទន្តស្រួចរបស់ព្រះអង្គ។ ព្រះទន្ត មានន័យថាធ្មេញ។ សូមទស្សនាវីដេអូ៖ កាលពីព្រះពុទ្ធអង្គ ចេញសាងព្រះផ្នួសនៅព្រះជន្ម២៩វស្សា ព្រះអង្គក៏បានកាត់ព្រះកេសាដោយខ្លួនឯង ហើយព្រះកេសានោះ ត្រូវបានទេវតា នាំយកទៅតម្កល់ទុកនៅឯចូឡាមណីចេតិយ។ ចំណែក ព្រះចង្កូមកែវ ត្រូវបានទេវតាបាននាំទៅតម្កល់ទុកក្នុងចេតិយនេះដូចគ្នា គឺនៅពេលដែល ព្រះពុទ្ធទ្រង់បរិនិព្វាន (រលត់សង្ខារ) ហើយព្រះសពត្រូវបានរំលាយដោយព្រះអគ្គី (ភ្លើង)។ ដូច្នេះ ភ្នំខ្សាច់ដែលត្រូវបានធ្វើឡើង គឺតំណាងឲ្យព្រះចេតិយ ដែលបញ្ចុះនូវព្រះកេសានិងព្រះចង្កូមកែវនៃព្រះសម្មាសម្ពុទ្ធនេះឯង។ បុរាណបណ្ឌិតយើង បានពន្យល់ថា ការពូនភ្នំខ្សាច់ គឺជាការរឭកដល់ព្រះចូឡាមណីចេតិយ។ ការរឭកដល់ព្រះចូឡាមណីចេតិយ គឺជាការរឭកដល់ព្រះកេសានិងព្រះសារីរិកធាតុនៃព្រះសម្មាសម្ពុទ្ធ។ ការរឭកដល់ព្រះសារីរិកធាតុ គឺដូចជាការរឭកដល់តួអង្គផ្ទាល់នៃព្រះសម្មាសម្ពុទ្ធ ដែលព្រះអង្គមានគុណជាអនេកប្បការចំពោះសត្វលោក ពោលគឺគុណទាំងបី រួមមាន បញ្ញាគុណ ករុណាគុណ និង វិសុទ្ធគុណ។ ការរឭកដល់គុណព្រះពុទ្ធនេះហើយ ដែលធ្វើឲ្យយើងកើតចិត្តជ្រះថ្លាចំពោះព្រះអង្គ ដែលជាហេតុនាំឲ្យកើតកុសលផលបុណ្យ។ ម្យ៉ាងទៀត ដោយអំណាចនៃការពូនភ្នំខ្សាច់ ដែលឧបកិច្ចដល់ព្រះចូឡាមណីចេតិយនេះ ក៏អាចឲ្យអ្នកទាំងឡាយ ដែលចូលរួមពូននោះ សុំអធ្យាស្រ័យដល់ពពួកសត្វ និងមនុស្ស ព្រមទាំងទេវតាទាំងពួង ក្នុងចក្រវាឡទាំងមូល ឲ្យលើកលែង និងអហោសកម្មដល់ខ្លួន ដែលធ្លាប់ប្រព្រឹត្តអំពើជាអកុសល ដល់សត្វលោកទាំងនោះ ក្នុងអតីតជាតិ ដោយអចេតនាណាមួយ។ ជាងនេះទៀត ដោយអានុភាពនៃសទ្ធាជ្រះថ្នាក្នុងការពូនភ្នំខ្សាច់ ដែលរឭកដល់ព្រះពុទ្ធអង្គ យើងក៏អាចប្រាថ្នាសុំសិរីសួស្តីទាំងឡាយឲ្យកើតមានដល់ក្រុមគ្រួសារ និងសហគមន៍ផងដែរ។ ប៉ុន្តែ បើទោះបីជាយើងផ្សងដូច្នេះក៏ពិតមែន តែយើងក៏ត្រូវតែខិតខំបំពេញកិច្ចទាំងឡាយណា ដែលនាំឲ្យរីកចម្រើនដែរ មិនមែនតាំងសេចក្តីប្រាថ្នាឡើង ហើយក៏ដេករង់ចាំលទ្ធផលនោះទេ។ ចាស់បុរាណតែងពោលទុកមកថា បើយើងបានពូនភ្នំខ្សាច់ គឺដូចជាយើង បានចូលរួមសាងសង់ព្រះចេតិយ ថ្វាយព្រះសម្មាសម្ពុទ្ធផ្ទាល់អ៊ីចឹងដែរ។ ហើយការរឭកដល់ព្រះចូឡាមណីចេតិយ ក៏ដូចជាការបូជាដល់ព្រះសម្មាសម្ពុទ្ធផ្ទាល់ដូចគ្នា៕	ភ្នំពេញ៖ ពិធីពូនភ្នំខ្សាច់ មិនមែនធ្វើឡើងតែក្នុងរដូវបុណ្យចូលឆ្នាំថ្មីនោះទេ។ តាមទំនៀមទម្លាប់ខ្មែរ ការពូនភ្នំខ្សាច់ អាចធ្វើឡើងនៅក្នុងពិធីបុណ្យអ្វីក៏បានដែរ មានដូចជា បុណ្យភ្ជុំបិណ្ឌ បុណ្យមាឃបូជា បុណ្យវិសាខបូជា និងបុណ្យបច្ច័យបួន ជាដើម។
«អរិយធម៌» ជាបណ្តុំលក្ខណៈរួមរបស់សង្គមដែលក្នុងនោះមាន ទាក់ទងនឹងជំនឿ សាសនា សីលធម៌ សីលវិជ្ជា វិទ្យាសាស្ត្រ បច្ចេកវិទ្យា ការគ្រប់គ្រង... ដែលផ្ទុយនឹងសភាពអន់ថយ។ មែកធាងសំខាន់ៗនៃអរិយធម៌ មានវប្បធម៌ និងសង្គមធម៌។ រីឯ «វប្បធម៌» ជាមែកធាងមួយនៃអរិយធម៌ ដែលទាក់ទងនឹងការបណ្តុះបណ្តាលចំនេះវិជ្ជាប្រាជ្ញាសារតី ទំនៀមទម្លាប់ សីល្បៈ វិទ្យាសាស្ត្រ អក្សរសាស្ត្រ... ឱ្យបានលូតលាស់រីកចម្រើន។ ចំណែកឯ «សង្គមធម៌» ជាមែកធាងមួយនៃអរិយធម៌ ដែលទ្រទ្រង់ការរស់នៅ និងការបណ្តុះបណ្តាលតាមរយៈគ្រឿងសម្ភារៈ ប្រដាប់ប្រើប្រាស់ វិធីបច្ចេកទេស ការបង្កើតផលិតផល ការរៀបចំសេដ្ឋកិច្ច និយោបាយ។ល។ ប្រសិនបើយើងមិនបែងចែក«វប្បធម៌» ឱ្យដាច់ពី «សង្គមធម៌» ទេ យើងអាចឱ្យនិយមន័យតាមគណៈកម្មការវប្បធម៌ និងវិចិត្រសិល្បៈយ៉ាងដូច្នេះថា ជាការបណ្តុះចំណេះវិជ្ជា, ប្រាជ្ញា, សារតី និងរបៀបរស់នៅរបស់មនុស្សឱ្យបានលូតលាស់ចម្រើន ដើម្បីសម្របសម្រួលទៅនឹងបរិស្ថាន និងការអភិវឌ្ឍសង្គមដោយវិទ្យាសាស្ត្រ ឬដោយសិល្បៈផ្សេងៗ ជាដើម៕	សាធារណជនមួយចំនួន នៅតែពិបាកញែកឱ្យដាក់ស្រឡះរវាងអត្ថន័យនៃពាក្យ«អរិយធម៌», «វប្បធម៌» និង «សង្គមធម៌» នេះណាស់។ នៅក្នុងភាសាវិទ្យា និងអក្សរសិល្ប៍របស់គណៈកម្មការភាសាវិទ្យា និងសិល្ប៍ នៃក្រុមប្រឹក្សាជាតិភាសាខ្មែរ បានពន្យល់យ៉ាងដូច្នេះថា «វប្បធម៌» និង «សង្គមធម៌» គឺជាមែកធាងនៃអរិយធម៌។ ខាងក្រោមនេះជាសេចក្តីពន្យល់លម្អិតនៃពាក្យទាំងបី៖
លោកឧត្តមសេនីយ៍ត្រី អុល ប៊ុណ្ណា ស្នងការរងនៃស្នងការដ្ឋាននគរបាលខេត្តកណ្តាល ត្រូវបានលោក សេង រិទ្ធី ព្រះរាជអាជ្ញារងនៃអយ្យការអមតុលាការខេត្តកណ្តាល ចេញដីកាកោះហៅ ឲ្យចូលទៅបំភ្លឺ នៅព្រឹកថ្ងៃទី២៦ ខែមេសា ឆ្នាំ២០២២ តាមបណ្តឹងរបស់ដើមបណ្តឹងឈ្មោះ ប៊ុន ចាន់សុទ្ធា។ យោងតាមដីកា ដែលចេញតាំងពីថ្ងៃទី៨ ខែមេសា ឆ្នាំ២០២០ ដើមបណ្តឹង បានប្តឹងលោកផ្កាយ១រូបនេះ ពីបទបំភាន់មន្រ្តីសុរិយោដី និងបទប្រើហិង្សាលើអ្នកកាន់កាប់អចលនវត្ថុដោយសុចរិត។ លោក អុល ប៊ុណ្ណា ថ្លែងក្នុងបទសម្ភាសជាមួយសារព័ត៌មានថ្មីៗ តាមទូរស័ព្ទ នៅព្រឹកថ្ងៃទី២២ ខែមេសា ឆ្នាំ២០២២ ថា លោក មិនទាន់ទទួលបានដីការបស់ព្រះរាជអាជ្ញាទេ ប៉ុន្តែ លោក អះអាងថា លោក នឹងទៅចូលបំភ្លឺតាមដីកាកោះហៅនោះ។ លោក មិនធ្វើអត្ថាធិប្បាយអ្វីផ្សេងទៀតនោះទេ ដោយលោក ប្រាប់ថា លោក បានផ្តល់ចម្លើយដល់សារព័ត៌មាន Fresh News រួចហើយ ហើយម្យ៉ាងទៀត លោក ក៏កំពុងជាប់រវល់ផងដែរ។ Fresh News បានស្រង់សម្តីរបស់លោកថា ដើមបណ្តឹងឈ្មោះ ប៊ុន ចាន់សុទ្ធា មានបំណងរំលោភយកដីគ្រួសាររបស់លោក តែដឹងខ្លួនថានឹងចាញ់ ដើមបណ្តឹងនោះ ក៏ប្ដឹងម្តាយក្មេក សាច់ញាតិខាងប្រពន្ធ រួមទាំងរូបលោកទៅកាន់តុលាការតែម្តង។ លោក និយាយជាមួយ Fresh News ថា គ្រួសាររបស់លោក នឹងឈ្នះក្តីនេះ ព្រោះមានឯកសារទិញគ្រប់គ្រាន់។ លោក អុល ប៊ុណ្ណា ធ្លាប់ត្រូវបានសម្តេច ស ខេង ឧបនាយករដ្ឋមន្រ្តី-រដ្ឋមន្រ្តីក្រសួងមហាផ្ទៃ ព្រមានលើកទី១ ដោយសារល្មើសនឹងវិន័យរបស់កម្លាំងនគរបាលជាតិ។ ការព្រមាននេះ ធ្វើឡើងតាមរយៈប្រកាស កាលពីខែមេសា ឆ្នាំ២០២១។ ក្នុងប្រកាស សម្តេច ពុំបានបញ្ជាក់ថា លោក បានប្រព្រឹត្តអំពើខុសឆ្គងអ្វីនោះទេ ដោយគ្រាន់តែបង្ហាញថា លោក ធ្វើខុសនឹងវិន័យរបស់កងកម្លាំង។ រដ្ឋមន្រ្តីមហាផ្ទៃ បានណែនាំឲ្យលោក កែប្រែកំហុសឆ្លងឲ្យបានត្រឹមត្រូវឡើងវិញ ហើយក្នុងករណីដែលលោក នៅតែប្រព្រឹត្តផ្ទុយនឹងការណែនាំ លោក នឹងត្រូវរងចំណាត់ការតាមវិន័យរបស់កងកម្លាំងនគរបាលជាតិ៕	ដោយ៖ ទេពញាណ
«តើអគ្គនាយកនៅបណ្តាក្រុមហ៊ុនអាមេរិក ផ្តោតយកចិត្តទុកដាក់លើការអភិវឌ្ឈន៍ផលិតផលគ្រប់គ្រាន់ដែរឬទេ? ខ្ញុំគិតថា ចម្លើយគឺទេ»។ លោក Elon Musk បានលើកឡើងយ៉ាងដូច្នេះ កាលពីថ្ងៃអង្គារកន្លងមក ដោយផ្តល់ដំបូន្មានបន្ថែមថា៖ «ត្រូវបន្ថយការចំណាយលើហិរញ្ញវត្ថុ បន្ថយពេលវេលាក្នុងបន្ទប់ប្រជុំ បន្ថយពេលលើ PowerPoint ហើយបង្កើនការព្យាយាមលើការបង្កើតផលិតផលឲ្យកាន់តែល្អប្រសើរ»។ តាមការផ្សាយរបស់ The Wall Street Journal លោក Musk បានកត់សម្គាល់ឃើញអ្នកបានសញ្ញាបត្រសេដ្ឋកិច្ចដ៏ច្រើនលើសលុប នាំគ្នាដំណើរការក្រុមហ៊ុន។ តើអ្វីជាចំណុចសំខាន់របស់ក្រុមហ៊ុន? ហេតុអ្វីក៏មានក្រុមហ៊ុន? លោក Musk បានកត់សម្គាល់ថាថ្នាក់ដឹកនាំជាច្រើនបានបាត់បង់តួនាទីស្នូលក្នុងសាជីវកម្មរបស់ខ្លួន។ ជំនួសឲ្យការណែនាំបង្ហាញឯកសារផ្សេងៗ លោក Musk បានណែនាំដល់ប្រតិបត្តិករទាំងអស់ ចូលទៅកាន់រោងចក្ររបស់ខ្លួន ហើយភ្ជាប់ទំនាក់ទំនងបន្ថែមជាមួយអតិថិជន ដើម្បីឈានដល់ការបង្កើន និងច្នៃប្រឌិតផលិតផលថ្មី ទៅតាមតម្រូវការជាក់ស្តែង។ នៅខែមករា នេះ លោក Musk បានក្លាយជាមហាសេដ្ឋីលំដាប់ទី១លើពិភពលោក ដោយមានទ្រព្យសម្បត្តិ២០១ពាន់លានដុល្លារអាមេរិក។ នេះបើយោងតាម Bloomberg Billionaires Index គិតត្រឹមថ្ងៃទី២៥ ខែមករា។ លោកបានអះអាងថា ធ្លាប់មានបទពិសោធន៍ផ្ទាល់ខ្លួនក្នុងការដឹកនាំក្រុមហ៊ុន Tesla និង SpaceX។ « ខ្ញុំចំណាយពេលច្រើនក្នុងការប្រជុំ ជាទូទៅនៅពេលដែលមានអ្វីៗប្លែក។ ពេលខ្ញុំចំណាយពេលផ្ទាល់នៅរោងចក្រ ឬប្រើប្រាស់រថយន្ត ខ្ញុំអាចគិតដល់ពីអ្វីដែលជាតម្រូវការដើម្បីឲ្យមានភាពល្អប្រសើរ»។ មហាសេដ្ឋីរូបនេះ តែងតែប្រើប្រាស់បណ្តាញសង្គមលើកឡើងទាក់ទងនឹងការគ្រប់គ្រង ហើយក្នុងនោះក៏មានការលើកឡើងមួយចំនួនដែលបានប៉ះពាល់ដល់ប្រយោជន៍របស់ក្រុមហ៊ុនលោកផងដែរ៕	លោក Elon Musk មហាសេដ្ឋីលំដាប់លេខ១លើពិភពលោក ដែលជាអគ្គនាយកក្រុមហ៊ុនយានយន្តអគ្គិសនី Tesla បានណែនាំដល់អគ្គនាយកនៃក្រុមហ៊ុនអាមេរិកផ្សេងទៀត កុំឲ្យចំណាយពេលច្រើនពេកក្នុងបន្ទប់ប្រជុំ ជាមួយនឹងការបង្ហាញផ្សេងៗតាម PowerPoint ដោយមិនបានផ្តោតលើការអនុវត្តជាក់ស្តែង។ នេះយោងតាមការដកស្រង់សំដីនាជំនួបក្រុមប្រឹក្សាអគ្គនាយកប្រចាំឆ្នាំរបស់ The Wall Street Journal។
ទេសចរ ៧០៨នាក់ជាប់លើកោះ នៅក្រុងកោះរ៉ុង ក្នុងខេត្តព្រះសីហនុ ត្រូវបានអាជ្ញាធរ ជួយសង្គ្រោះមកដីគោកវិញ ដោយសុវត្ថិភាព នាព្រឹកថ្ងៃទី១៧ កក្កដា ។ នេះបើតាមរដ្ឋបាលខេត្តព្រះសីហនុ។ ភ្ញៀវទេសចរ បានជាប់គាំងនៅលើកោះនៅក្រុងកោះរ៉ុង ទាំងនោះ មានស្រី៣៤៧នាក់ បុរស៣៤៦នាក់ និងក្មេង ១៥នាក់។ អាជ្ញាធរ បានប្រើប្រាស់កប៉ាល់ចំនួន៥គ្រឿង ដើម្បីដឹកទេសចរ ដែលជាប់គាំងនៅលើកោះទាំងអស់សរុបចំនួន ៦ជើង។ លោក ឡុង ឌីម៉ង់ អភិបាលរងខេត្តព្រះសីហនុ ប្រាប់សារព័ត៌មានថ្មីៗដូច្នេះ៖ «ភ្ញៀវទេសចរដែលជាប់នៅលើកោះមានសរុប ៧០៨នាក់នេះ គាំងជាប់កោះដោយសារមានខ្យល់កន្ទ្រាក់ ជាមួយភ្លៀងខ្លាំង។ដូច្នេះដើម្បីសុវត្ថិភាពរបស់ភ្ញៀវទេសចរ អាជ្ញាធរខេត្តបានផ្អាកការចេញចូល ដែលជាហេតុធ្វើឱ្យមនុស្ស៧០៨នាក់ត្រូវជាប់នៅលើកោះដូច្នេះ»។ អភិបាលរងខេត្តព្រះសីហនុរូបនេះ បន្តថា ទេសចរខ្លះ បានជាប់៣ ទៅ៤ថ្ងៃ និងខ្លះទៀតទើបតែជាប់មួយថ្ងៃប៉ុណ្ណោះ។ លើសពីនេះ នៅថ្ងៃទី១៨-១៩ ខែកក្កដា ខេត្តព្រះសីហនុ នឹងមានខ្យល់កន្ទ្រាក់ខ្លាំងជាងនេះទៅទៀត។ លោក ឡុង ឌីម៉ង ក៏អំពាវនាវដល់ទេសចរឱ្យមានការប្រុងប្រយ័ត្នខ្ពល់ចំពោះអាកាសធាតុ និងហាមមិនឱ្យចេញទៅតាមកោះ ឬលេងកម្សាន្តនៅតាមឆ្នេរមួយចំនួនព្រោះមានខ្យល់ និងរលកខ្លាំងនោះទេ។ សូមជម្រាបថា អាជ្ញាធរខេត្តព្រះសីហនុ ក៏បានស្នើដល់ភ្ញៀវទេសចរ ពាក់អាវពោងជានិច្ចក្នុងពេលធ្វើដំណើរតាមទូក និងលេងទឹក។ ក្រៅពីនេះ ខេត្តព្រះសីហនុ មានអាជ្ញាធរ និងឆ្មាំនៅតាមតំបន់ឆ្នេរជានិច្ច ដើម្បីការពារសុវត្ថិភាពភ្ញៀវទេសចរក្នុងករណីមានបញ្ហាណាមួយកើតឡើង៕	ដោយ៖ សែម ប្រាក់ដាវ
ព្រះវិហារ ជាប្រាសាទដ៏ពិសិដ្ឋរបស់កម្ពុជា ដែលស្ថិតនៅភូមិស្វាយជ្រំ ឃុំកន្ទួត ស្រុកជាំក្សាន្ត លើភ្នំដងរែក។ ប្រាង្គប្រាសាទអច្ឆរិយមួយនេះ បានទាក់ចិត្តភ្ញៀវទេសចរច្រើនកុះករ ឱ្យមកកម្សាន្ត។ ភ្ញៀវទេសចរម្នាក់ ក្នុងចំណោមភ្ញៀវទេសចរជិត៥០នាក់ ដែលបានមកទស្សនាប្រាសាទព្រះវិហាររៀបចំដោយក្រុម Cambodia Amazing Trip planner លោក ប៊ូរ វង្សវិសាល បានអះអាងថា នេះជាលើកទី១ ដែលលោកបានមកកម្សាន្តនៅទីនេះ។ ប្រវត្តិដ៏អស្ចារ្យ ទិដ្ឋភាពថ្ងៃរះកណ្ដាលសមុទ្រពពកដែលប្រៀបបានឋានសួគ៌ក្រោមមេឃ បានធ្វើឱ្យលោក វិសាល ស្ងើចសរសើរនឹងទិដ្ឋភាពដ៏ត្រកាលមួយនេះ។ ដ្បិតរូបលោកធ្លាក់ទៅកម្សាន្តតាមតំបន់ព្រៃភ្នំជាច្រើនហើយក្ដី តែបុរសរូបនេះនៅតែពោលពាក្យសរសើរមិនដាច់ពីមាត់ ដូច្នេះថា៖« ធម្មតារូបថតមើលទៅអត់ស្អាតដូចមើលភ្នែកផ្ទាល់ ពេលបានមកឃើញ(ទិដ្ឋភាព) ផ្ទាល់ភ្នែកបានដឹងថាអស្ចារ្យមែនទែន» ។ ដើម្បីជ្រាបកាន់តែច្បាស់ សូមអញ្ជើញទស្សនាបទសម្ភាសរវាងកញ្ញា អ៊ុត រស្មី អ្នកសារព័ត៌មាន ThmeyThmey25 ជាមួយលោក ប៊ូរ វង្សវិសាល ភ្ញៀវទេសចរទៅកម្សាន្តនៅប្រាសាទព្រះវិហារដូចតទៅ៖ សូមបញ្ជាក់ថា កាលពីថ្ងៃទី១៦-១៨ ខែសីហា កន្លងទៅក្រុមកម្សាន្ត Cambodia Amazing Trip Planner បានរៀបចំជំរំតង់«សួគ៌ាបព៌ត» នាជួរភ្នំដងរែកនៅខេត្តឧត្តរមានជ័យ និងខេត្តព្រះវិហារ ដែលមានអ្នកចូលរួមជិត៥០នាក់។ ដំណើរកម្សាន្តនេះ ធ្វើឡើងក្នុងគោលបំណង លើកស្ទួយវិស័យទេសចរណ៍ក្នុងស្រុក ចូលរួមប្រើប្រាស់សេវាកម្មក្នុងស្រុក ជាពិសេសឱ្យភ្ញៀវទេសចរស្គាល់ពីសក្ដានុពលទេសចរណ៍ដ៏អស្ចារ្យក្នុងស្រុក។ Cambodia Amazing Trip Planner បានសហការជាមួយសារព័ត៌មានថ្មីៗ២៥រាជធានី-ខេត្ត ដើម្បីផ្សព្វផ្សាយពីតំបន់ទេសចរណ៍ក្នុងប្រទេសកម្ពុជា៕	ព្រះវិហារ៖ ប្រាសាទព្រះវិហារ ជាគោលដៅទេសចរណ៍ដ៏សំខាន់នៃខេត្តព្រះវិហារ។ សម្រស់ព្រឹក្សា អាកាសធាតុល្អ ប្រាង្គប្រាសាទដ៏អស្ចារ្យ ជាពិសេសទិដ្ឋភាពថ្ងៃរះកណ្ដាលសមុទ្រពពក បានជំរុញឱ្យភ្ញៀវទេសចរ មកកម្សាន្ត និងចង់ស្គាល់ប្រាសាទបេតិកភណ្ឌមួយនេះ។
អ៊ីតាលី បារាំង ត្រូវបានចាប់ចូលពូលទី២ ក្នុងលំដាប់ League A ហើយដែលរួមមានវត្តមានក្រុមបែលហ្ស៊ីក និងអ៊ីស្រាអែល។ ចំណែកក្រុមអាល្លឺម៉ង់ ម្ចាស់ផ្ទះព្រឹត្តិការណ៍ Euro 2024 ជាមួយហុងគ្រី ដែលបានចាប់ពូលជាមួយគ្នាត្រៀមការប្រកួតពានរង្វាន់ទ្វីបអឺរ៉ុប នាពេលខាងមុខ ត្រូវបានជាប់ចូលពូលទី៣ នៃ League A រួមគ្នាម្តងទៀតក្នុងពានរង្វាន់ UEFA Nations League ហើយរួមមានក្រុមហូឡង់ និងបូស្នី។ ម្ចាស់ពាន Nations League អេស្ប៉ាញ ត្រូវបានចាប់ចូលពូលទី៤ ដោយរួមមានក្រុមដាណឺម៉ាក, ស្វ៊ីស និងស៊ែប៊ី។ ជាលើកដំបូងសម្រាប់ឆ្នាំ ២០២៤-២៥ UEFA Nations League នឹងមានការប្រកួតវគ្គ ៨ក្រុម លើកដំបូង ដោយក្រុមបញ្ចប់ចំណាត់ថ្នាក់កំពូលតារាងលេខ ១ និងលេខ២ តាមពូល នីមួយៗនៃ League A ត្រូវឡើងទៅកាន់ការប្រកួតជម្រុះ។ ក្រុមជើងខ្លាំងអង់គ្លេស នឹងបង្ហាញខ្លួនលើកដំបូងនៅក្នុង League B នៃពានរង្វាន់ UEFA Nations League ហើយចាប់ចូលពូលទី២ ដែលរួមមានក្រុមអៀរឡង់, ហ្វាំងឡង់ និងក្រិក។ ដោយឡែករុស្ស៊ី នៅតែបន្តត្រូវដកចេញពីការប្រកួត ព្រោះតែបញ្ហាសង្គ្រាមដែលកំពុងបន្តជាមួយនឹងប្រទេសអ៊ុយក្រែន។ ការប្រកួតពានរង្វាន់ Nations League លើកនេះនឹងត្រូវផ្សារភ្ជាប់ជាមួយនឹងការប្រកួតជម្រុះពានរង្វាន់ World Cup 2026 តំបន់អឺរ៉ុបផងដែរ។ ក្រុមដែលមានចំណាត់ថ្នាក់ល្អចំនួន ៤ នៅក្នុងពូល Nations League ហើយពេលប្រកួតជម្រុះ World Cup 2026 មិនបានបញ្ចប់ចំណាត់ថ្នាក់ក្រុមទាំង ២ កំពូលតារាង ក្រុមទាំង ៤ នោះនឹងមានសិទ្ធិចូលទៅប្រកួតវគ្គ Playoff ដណ្តើមកៅអី World Cup បន្តទៀត៕ ខាងក្រោមនេះជាការចាប់ឆ្នោតពានរង្វាន់ Nations League សម្រាប់រដូវកាល ២០២៤-២៥ ៖ League A ពូល A1: ក្រូអាស៊ី, ព័រទុយហ្កាល, ប៉ូឡូញ, ស្កុតឡែន ពូល A2: អ៊ីតាលី, បែលហ្ស៊ីក, បារាំង, អ៊ីស្រាអែល ពូល A3: ហូឡង់, ហុងគ្រី, អាល្លឺម៉ង់, បូស្នី ពូល A4: អេស្ប៉ាញ, ដាណឺម៉ាក, ស្វីស, ស៊ែប៊ី League B ពូល B1: សាធារណៈរដ្ឋឆែក, អ៊ុយក្រែន, អាល់បានី, ហ្សក់ហ្ស៊ី ពូល B2: អង់គ្លេស, ហ្វាំឡង់, អៀរឡង់, ក្រិក ពូល B3: អូទ្រីស, ន័រវែស, ស្លូវេនី, កាហ្សាកស្ថាន់ ពូល B4: វែលស៍, អ៊ីស្លង់, ម៉ុងតេណេហ្គ្រោ, តួកគី League C ពូល C1: ស៊ុយអែត, អាស៊ែបៃហ្សង់, ស្លូវ៉ាគី, អេស្តូនី ពូល C2: រូម៉ានី, កូសូវូ, ហ្ស៊ីប, លីទុយអានី/ហ្ស៊ីប្រាល់តា ពូល C3: លុចសំបួ, បុលហ្គារី, អៀរឡង់ខាងជើង, បេឡារុស ពូល C4: អាមេនី, កោះហ្វារូ, ម៉ាសេដ្វានខាងជើង, ឡេតូនី League D ពូល D1: លីទុយអានី/ហ្ស៊ីប្រាល់តា , សាំងម៉ារុំាង, លិចតិនស្តាញ ពូល D2: ម៉ុលដាវី, ម៉ាល់តា, អង់ដូរ៉ា (ក្រុមលីទុយអានី និងហ្សីប្រាល់តា ត្រូវលេងវគ្គ Play-off ដើម្បីដណ្តើមកៅលេងនៅ League C ហើយក្រុមដែលចាញ់នឹងធ្លាក់ទៅ League D) ថ្ងៃនៃការប្រកួតជុំទី១ ទី២ ខែសីហា ថ្ងៃទី៥ ដល់ទី១០ ឆ្នាំ ២០២៤ ថ្ងៃនៃការប្រកួតជុំទី៣ ទី៤ ខែតុលា ថ្ងៃទី១០ ដល់ទី១៥ ឆ្នាំ ២០២៤ ថ្ងៃនៃការប្រកួតជុំទី៥ ទី៦ ខែវិច្ឆិកា ថ្ងៃទី១៤ ដល់ទី១៩ ឆ្នាំ ២០២៤ វគ្គ ៨ក្រុម ខែមីនា ថ្ងៃទី២០ ដល់ទី២៤ ឆ្នាំ ២០២៥ វគ្គពាក់កណ្តាលផ្តាច់ព្រ័ត្រ ខែមិថុនា ថ្ងៃទី៤ ដល់ទី៥ ឆ្នាំ ២០២៥ វគ្គផ្តាច់ព្រ័ត្រ និងលេខ ៣ ខែមិថុនា ថ្ងៃទី៨ ឆ្នាំ ២០២៥៕	អ៊ីតាលីម្ចាស់ពានរង្វាន់ Euro 2020 និងបារាំង ក្រុមលេខ ២ នៅព្រឹត្តិការណ៍ World Cup 2022 ត្រូវបានចាប់ចូលពូលទី២ (Group 2) ជាមួយគ្នានៃលំដាប់ League A របស់ពានរង្វាន់ UEFA Nations League បន្ទាប់ពីការចាប់ឆ្នោតបានធ្វើឡើងក្នុងទីក្រុងប៉ារីស នាថ្ងៃទី៨ ខែកុម្ភៈ។
អ្នកស្រាវជ្រាវបានប្រមូលទិន្នន័យ១០ឆ្នាំមកហើយ ដើម្បីព្យាករទៅមុខសម្រាប់រយៈពេល១០ឆ្នាំនៃវិស័យអចលនទ្រព្យនៅរាជធានីភ្នំពេញ។ អចលនទ្រព្យប្រភេទផ្ទះជាប់ដី ខុនដូរ អគារការិយាល័យ រោងចក្រ-ឃ្លាំង ផ្សារទំនើប និងវិស័យពាក់ព័ន្ធដូចជាហេដ្ឋារចនាសម្ព័ន្ធ ដឹកជញ្ជូន ទេសចរណ៍ ត្រូវបានរំលេចក្នុងរបាយការណ៍នេះ។ លោក ហ៊ឹម សីហា គូសបញ្ជាក់ថា លទ្ធផលស្រាវជ្រាវនេះនឹងជួយដល់អ្នកវិនិយោគ ក្នុងការធ្វើសេចក្ដីសម្រេចចិត្តពាក់ព័ន្ធនឹងអចលនទ្រព្យ។ សូមស្ដាប់កិច្ចសម្ភាសរវាងលោក ញ៉ុង ហេង នៃសារព័ត៌មានថ្មីៗ និងលោក ហ៊ឹម សីហា នាយកស្រាវជ្រាវក្រុម Vtrust Appraisal ដូចតទៅនេះ៖	ភ្នំពេញ៖ ក្រុមហ៊ុន Vtrust Appraisal សម្ពោធរបាយការណ៍ស្រាវជ្រាវរបស់ខ្លួនស្ដីពីទស្សនវិស័យអចលនទ្រព្យនៅភ្នំពេញឆ្នាំ២០៣០ នាពេលថ្មីៗនេះ។ លោក ហ៊ឹម សីហា ដែលជានាយកផ្នែកស្រាវជ្រាវរបស់ Vtrust គឺជាអ្នកដឹកនាំការស្រាវជ្រាវនេះ។ លោកអះអាងថា នេះជារបាយការណ៍ស្រាវជ្រាវលើកដំបូងនៅកម្ពុជា។
« មានឧទ្ធម្ភាគចក្រមួយគ្រឿង បានបាត់បង់ការទាក់ទងជាមួយទីបញ្ជាការទ័ពអាកាស នៅតំបន់ភូមិសាស្រ្តជួរភ្នំក្រវាញ ស្ថិតក្នុងខេត្តពោធិ៍សាត់ និងខេត្តកោះកុង អំឡុងពេលហ្វឹកហ្វឺន»។ នេះបើតាមសេចក្ដីប្រកាសព័ត៌មានរបស់ក្រសួងការពារជាតិ តាំងពីព្រឹកថ្ងៃទី១៣កក្កដា រហូតមកដល់ពេលនេះ កងកម្លាំងពាក់ព័ន្ធជំនាញរបស់ក្រសួងការពារជាតិ នៅពុំទាន់រកឃើញឧទ្ធម្ភាគមួយគ្រឿងនោះឡើយ។ យ៉ាងណាមិញ ក្រុមការងារជំនាញរបស់ក្រសួងការពារជាតិ កំពុងបន្តរុករកឧទ្ធម្ភាគចក្រដែលបានបាត់នោះយ៉ាងយកចិត្តទុកដាក់។ ជុំវិញពីហេតុការណ៍នេះ សារព័ត៌មានឌីជីថលថ្មីៗ(ThmeyThmey) ព្យាយាមទាក់ទងលោក ឈុំ សុជាត អ្នកនាំពាក្យក្រសួងការពារជាតិ និងលោក ខូយ រីដា អភិបាលខេត្តពោធិ៍សាត់ ជាច្រើនដងដើម្បីសុំព័ត៌មានលម្អិត ប៉ុន្តែគឺមិនទទួលបានឆ្លើយតបណាមួយឡើយ៕	ក្រសួងការពារជាតិបានប្រកាសថា មកទល់ពេលនេះ គឺមិនទាន់រកឃើញទេ នូវឧទ្ធម្ភាគចក្រមួយគ្រឿងដែលបាត់ការទាក់ទងនៅភូមិសាស្ត្រ ជួរភ្នំក្រវាញ ស្ថិតក្នុងខេត្តពោធិ៍សាត់ និងកោះកុង។ ហេតុការណ៍នេះកើតឡើងអំឡុងពេលហាត់ហ្វឹកហ្វឺន ដោយសារបញ្ហាអាកាសធាតុមិនអំណោយផល។
ក្នុងរយៈពេលចុងក្រោយនេះ ស្ថានភាពនៅក្នុងមជ្ឈិមបូព៌ា កំពុងមានសភាពក្តៅគគុក ស្របពេលសង្គ្រាមរវាងអាមេរិក និងអ៊ីរ៉ង់អាចផ្ទុះឡើងគ្រប់ពេល នៅក្នុងតំបន់មួយនេះ។ ជាការពិត បញ្ហាចម្រូងចម្រាសមួយនេះ បានកើតឡើងដោយសារតែអាមេរិក បានវាយប្រហារដែនអាកាសមួយនៅព្រលានយន្តហោះទីក្រុងបាក់ដាដ នៅព្រឹកថ្ងៃទី៣ ខែមករា និងសម្លាប់មេបញ្ជាការជាន់ខ្ពស់នៃកងឆ្មាំបដិវត្តន៍អ៊ីរ៉ង់ Qasem Soleimani។ ដោយព្រួយបារម្ភពីលទ្ធភាពនៃការកើតសង្គ្រាម និងប្រជាជនហ្វីលីពីន លោក រ៉ឌ្រីហ្គោ ឌូទើតេ បានកោះប្រជុំមន្ត្រីការពារជាតិហ្វីលីពីនជាបន្ទាន់មួយ នាថ្ងៃទី៥ ខែមករា។ បើតាមសេចក្តីថ្លែងការណ៍របស់ក្រសួងការពារជាតិហ្វីលីពីន លោកប្រធានាធិបតី បានពិភាក្សាពីភាពតានតឹងរវាងអាមេរិក និងអ៊ីរ៉ង់ ថាតើវាអាចប៉ះពាល់ពីសុវត្ថិភាពរបស់ប្រជាជនហ្វីលីពីនដែរឬទេ ជាពិសេសប្រជាជនដែលកំពុងមានវត្តមាននៅក្នុងប្រទេសអ៊ីរ៉ាក់ និងអ៊ីរ៉ង់។ ក្នុងកិច្ចប្រជុំនេះ លោក ឌូទើតេ ក៏និយាយពីលទ្ធភាព នៃការជម្លៀសប្រជាជនចេញពីតំបន់មជ្ឈិមបូព៌ាផងដែរ ប្រសិនបើសង្គ្រាមកើតឡើង។ បើតាមរបាយការណ៍ចុងក្រោយរបស់រដ្ឋាភិបាលហ្វីលីពីន តំបន់មជ្ឈិមបូព៌ាជាទិសដៅចំណាកស្រុកដ៏ធំមួយរបស់ប្រជាជន។ ពោលគឺហ្វីលីពីន មានប្រជាជនរហូតដល់ជាង មួយលាននាក់ឯណោះក្នុងមួយឆ្នាំៗ បានទៅធ្វើការក្នុងតំបន់មួយនេះ។ ដោយសារមូលហេតុនេះ តំបន់មជ្ឈិមបូព៌ា គឺជាប្រភពចំណូលទីពីររបស់ហ្វីលីពីន។ ប្រជាជនហ្វីលីពីនចំនួន៦ពាន់នាក់ មានវត្តមាននៅក្នុងអ៊ីរ៉ាក់ និង១,៦០០នាក់នៅក្នុងអ៊ីរ៉ង់។ ពួកគេភាគច្រើន ជាអ្នកបម្រើការតាមផ្ទះ និងជាបុគ្គលិករបស់ក្រុមហ៊ុនអន្តរជាតិនានា៕	ប្រធានាធិបតីហ្វីលីពីន រ៉ូឌ្រីហ្គោ ឌូទើតេ បានបញ្ជាឲ្យកងទ័ពទាំងអស់ត្រៀមជើងព្រួល និងសម្ភារឲ្យបានគ្រប់គ្រាន់ ដើម្បីត្រៀមជម្លៀសប្រជាជនហ្វីលីពីនជាច្រើន ចេញពីតំបន់មជ្ឈិមបូព៌ា ក្នុងករណីសង្គ្រាម រវាងអាមេរិក និងអ៊ីរ៉ង់ អាចកើតឡើងដោយប្រការណាមួយ។ នេះបើតាមការចុះផ្សាយរបស់សារព័ត៌មាន Bloomberg នៅថ្ងៃទី៦ ខែមករា។
ក្រោយតស៊ូយ៉ាងស្វិតស្វាញលើសង្វៀនរយៈពេលពេញ៥ទឹក ទីបំផុតអ្នកប្រដាល់ចិត្តស៊ូមានដើមកំណើតមកពីខេត្តព្រៃវែង លន បញ្ញា បានយកឈ្នះកីឡាករថៃឆ្លងដែន ហ្វ៊ុន លួង ដោយពិន្ទុ។ ជាមួយនឹងជ័យជម្នះនេះ កីឡាករគុនខ្មែរ លន បញ្ញា បង្ហាញអារម្មណ៍សប្បាយរីករាយជាខ្លាំងដែលអាចយកឈ្នះគូប្រកួតដែលមានសមត្ថភាពដូចជា ហ្វ៊ុនលួងនេះ។ បង្គោលក្រហម លន បញ្ញា(ឆ្វេង) និងបង្គោលខៀវកីឡាករថៃ ហ្វ៊ុនលួង(ស្តាំ)។ រូបពី TVK ម្ចាស់មេដាយមាសស៊ីហ្គេមឃីកបុកស៊ីង លន បញ្ញា និយាយថា៖«សម្រាប់ខ្ញុំសប្បាយចិត្តជាខ្លាំងដែលបានយកឈ្នះកីឡាករខ្លាំង(ហ្វ៊ុនលួង)គាត់មកខ្មែរច្រើនដងមានចាញ់មានឈ្នះតែគាត់ចាញ់តិចជាងឈ្នះ។ ហ្វ៊ុនលួង គាត់ល្អ និងជាកីឡាករលេងក្បាច់ពូកែបិទ យើងពិបាកចាក់ចូល និយាយរួមគាត់មានបច្ចេកទេសច្រើន»។ បញ្ញា ប្រាប់សារព័ត៌មានថ្មីៗដូច្នេះ។ យ៉ាងណា ក្រោយបញ្ចប់ការប្រកួតកីឡាករថៃមកដីខ្មែរច្រើនលើកច្រើនសារ ហ្វ៊ុនលួង ក៏លើកសរសើរពីកីឡាករឡើងជើងថ្មី លន បញ្ញា ផងដែរថាជាកីឡាករក្មេងមានគុនវុធធន់ធ្ងន់ ច្បាស់ក្នុងការប្រយុទ្ធ និងយល់យុទ្ធសាស្រ្តច្បាស់។ «បញ្ញា ជាកីឡាករល្អគេហ៊ានចេញគុនវុធ មិនខ្លាច គេមានបច្ចេកទេសវាយ និយាយរួមគេល្អច្រើន»។ គួបញ្ជាក់ថា កីឡាករគុនខ្មែរ លន បញ្ញា មានវ័យទើបតែ២៣ឆ្នាំប៉ុណ្ណោះ ខណៈកីឡាករថៃ ហ្វ៊ុន លួង មានអាយុ ៣១ឆ្នាំអ្នកទាំងពីរប្រកួតលើប្រភេទទម្ងន់ ៦៥គីឡូក្រាមដែលជាគូមិត្តភាពអន្តរជាតិ៕	កីឡាករប្រដាល់គុនខ្មែរ លន បញ្ញា បង្ហាញក្តីរីករាយ ក្រោយខ្លួនអាចយកឈ្នះកីឡាករជើងខ្លាំងថៃចាស់វស្សា ហ្វ៊ុន លួង ក្នុងការប្រកួតមិត្តភាពអន្តរជាតិ នៅថ្ងៃទី២ ខែកក្កដា ឆ្នាំ២០២៣ នាសង្វៀន ទទក។
១. ផ្លែគីវី ជាប្រភពដ៏ប្រសើរនៃវីតាមីន C និងជាតិសសៃ ហើយក៏មានផ្ទុកសម្បូរទៅដោយវីតាមីន K ខ្ពស់ ប៉ុន្តែកាបូអ៊ីដ្រាតទាបដែលល្អណាស់សម្រាប់អ្នកជំងឺទឹកនោមផ្អែមទទួលទាន។ ២. ផ្លែប៉ោម មានផ្ទុកជាតិស្ករទាបដែលមិនបង្កផលប៉ះពាល់ធ្ងន់ធ្ងរលើកម្រិតនៃជាតិស្ករក្នុងឈាម។ លើសពីនេះទៅទៀត ប៉ោមក៏ជាប្រភពដ៏ប្រសើរនៃជាតិសសៃ, វីតាមីន C រួមទាំងសារធាតុ polyphenols ដែលជួយពន្យឺតការរំលាយ និងស្រូបយកជាតិស្ករផងដែរ។ ដូច្នេះកម្រិតនៃជាតិស្ករក្នុងឈាមមិនអាចឡើងខ្ពស់គួរឱ្យព្រួយបារម្ភឡើយ។ កុំចិតសំបកប៉ោមចេញ គ្រាន់តែលាងឱ្យស្អាតទៅបានហើយ ក៏ព្រោះសំបកជាផ្នែកដែលមានផ្ទុកសារធាតុចិញ្ចឹម និងសារធាតុប្រឆាំងអុកស៊ីតកម្មសំខាន់ៗច្រើនបំផុត។ ៣. ផ្លែសេរ៊ី មានផ្ទុកសម្បូរទៅដោយជាតិសសៃដែលធ្វើឲ្យវាក្លាយជាជម្រើសនៃផ្លែឈើ ឬអាហារសម្រន់ដ៏សាកសមសម្រាប់អ្នកជំងឺទឹកនោមផ្អែម។ លំហូរឈាមអាចស្រូបយកជាតិស្ករបានយឺតៗប៉ុណ្ណោះពីផ្លែសេរ៊ី ដូច្នេះបញ្ហាជាតិស្ករក្នុងឈាមកើនឡើងខ្ពស់នឹងត្រូវបានទប់ស្កាត់។ ៤. ផ្លែស្រកានាគ ជាជម្រើសល្អមួយសម្រាប់អ្នកជំងឺទឹកនោមផ្អែម ដោយវាមានផ្ទុកបរិមាណនៃជាតិសសៃខ្ពស់ដែលជួយកាត់បន្ថយកម្រិតកូឡេស្តេរ៉ូលមិនល្អ និងគ្រប់គ្រងកម្រិតជាតិស្ករក្នុងឈាម។ សន្ទស្សន៍គ្លីសេមិចទាប គឺជាចំណុចដ៏អស្ចារ្យមួយទៀតនៃផ្លែស្រកានាគដើម្បីគ្រប់គ្រងជំងឺទឹកនោមផ្អែម។ ៥. ក្រូច មានផ្ទុកសម្បូរទៅដោយសារធាតុ flavanones, flavonols និងអាស៊ីត phenolic ដ៏មានឥទ្ធិពលជួយក្នុងការទប់ស្កាត់កម្រិតជាតិស្ករក្នុងឈាមមិនឱ្យឡើងខ្ពស់ខុសប្រក្រតី។ ក្រូចមិនត្រឹមតែពន្យឺតការរំលាយជាតិស្ករប៉ុណ្ណោះទេ ប៉ុន្តែក៏រារាំងការដឹកជញ្ជូនគ្លុយកូសតាមរយៈថ្លើម និងពោះវៀនផងដែរ។ ៦. ផ្លែត្របែក ជាប្រភពដ៏ល្អបំផុតមួយនៃជាតិសសៃ dietary ជួយព្យាបាលនិងទប់ស្កាត់អាការៈទល់លាមកដែលតែងកើតមានចំពោះអ្នកជំងឺទឹកនោមផ្អែម។ ជាតិសសៃ dietary ក៏ជួយកាត់បន្ថយហានិភ័យនៃជំងឺទឹកនោមផ្អែមប្រភេទទី ២ ផងដែរ។ ៧. ទំពាំងបាយជូរ ជាតិសសៃក្នុងផ្លែទំពាំងបាយជូរជួយឱ្យឆាប់ឆ្អែត និងពន្យឺតការរំលាយ ក៏ដូចជាការស្រូបយកជាតិស្ករផងដែរ។ ដូច្នេះហានិភ័យនៃជំងឺទឹកនោមផ្អែមត្រូវបានកាត់បន្ថយ ក៏ព្រោះតែកម្រិតនៃជាតិស្ករក្នុងឈាមមិនអាចឡើងខ្ពស់គួរឱ្យព្រួយបារម្ភ។ ៨.ផ្លែបឺរជាមួយក្រូចឆ្មារ នេះជាជម្រើសនៃអាហារសម្រន់ដ៏ប្រសើរបំផុតមួយសម្រាប់អ្នកចង់គ្រង់គ្រងកម្រិតជាតិស្ករក្នុងឈាមដោយវាមានផ្ទុកសម្បូរទៅដោយខ្លាញ់ល្អ monounsaturated។ អ្នកអាចច្របាច់ក្រូចឆ្មារលើផ្លែបឺរនិងរោយអំបិលបន្តិចដើម្បីបន្ថែមរសជាតិ។ ផ្លែបឺរមានផ្ទុកកាឡូរីមិនទាបពេកឡើយ ដូច្នេះចូរកម្រិតការទទួលទានរបស់អ្នក។ ប្រហែលត្រឹមកន្លះពែងនៃផ្លែបឺរ គឺគ្រប់គ្រាន់ហើយសម្រាប់អាហារសម្រន់៕ ត្រួតពិនិត្យដោយ www.health.com.kh	បបអាហារសុខភាពល្អ គឺចាំបាច់ណាស់សម្រាប់គ្រប់គ្នា។ ប៉ុន្តែវាកាន់តែសំខាន់ថែមមួយកម្រិតទៀតចំពោះអ្នកជំងឺទឹកនោមផ្អែម។ របបអាហារល្អមួយអាចជួយគ្រប់គ្រងទម្ងន់និងជាតិស្ករបានយ៉ាងប្រសើរ។ បរិមាណនៃកាបូអ៊ីដ្រាតក្នុងអាហារអាចជះឥទ្ធិពលលើកម្រិតនៃជាតិស្ករក្នុងឈាម។ ថ្ងៃនេះវេបសាយសុខភាព Health.com.kh នឹងបង្ហាញឱ្យដឹងពីផ្លែឈើមួយចំនួនដែលល្អបំផុតសម្រាប់អ្នកជំងឺទឹកនោមផ្អែម ៖
ថ្លែងក្នុងពិធីប្រារព្ធខួបលើកទី១០ នៃអតីតយុទ្ធជន នៅថ្ងៃទី១០ ឧសភានេះ នាយករដ្ឋមន្ត្រី ហ៊ុន សែន បានបន្ថែមថា រដ្ឋាភិបាលកំពុងត្រៀមបញ្ជូនកងទ័ពមួកខៀវផ្លាស់វេនបេសកកម្មនៅក្រៅប្រទេសជាធម្មតាដដែល ដោយមិនមានការរាលថយអ្វីឡើយ។ សូមស្ដាប់សំឡេង៖ កងកម្លាំងរក្សាសន្តិភាពកម្ពុជាចំនួន៤នាក់ស្លាប់ និងរងរបួសម្នាក់ ខណៈកងកម្លាំងម៉ារ៉ុក៥នាក់របួស និងបាត់ខ្លួនម្នាក់ នៅប្រទេសអាហ្វ្រិកកណ្ដាល ក្រោយពីមានការវាយប្រហារពីក្រុមពួកឧទ្ទាម កាលពីថ្ងៃទី៨ ឧសភា។ កងកម្លាំងរក្សាសន្តិភាពទាំង៥រូបនេះរួមមានលោក អ៊ឹម សំ តួនាទីអនុសេនីយ៍ទោល,លោក ម៉ៅ អេង អនុសេនីយ៍ឯក, ព្រិន្ទបាលទោល លោក សាន នរិន្ទ និងលោក មុំ តុលា បាត់បង់ជីវិត។ ចំណែកលោក ធុច ធីម អនុសេនីយ៍ឯក រងរបួសដៃ៕	ភ្នំពេញ៖ សម្ដេចនាយករដ្ឋមន្ត្រី ហ៊ុន សែន បានបញ្ជាក់ថា កម្ពុជាមិនបញ្ឈប់សកម្មភាពប្រតិបត្តិការរក្សាសន្តិភាពជាមួយអង្គការសហប្រជាជាតិឡើយ បើទោះជាកងទ័ពមួកខៀវកម្ពុជា បានរងគ្រោះបាត់បង់ជីវិតដោយសារការវាយពីពួកក្រុមឧទ្ទាមក្តី។ ក្នុងសមានទុក្ខដ៏ក្រៀមក្រំនោះ សម្ដេច ហ៊ុន សែន ចាត់ទុកការបាត់បង់ជីវិតរបស់កងទ័ពកម្ពុជានេះ គឺជាការពលីដ៏អង់អាច និងវីរៈភាពក្លាហាន ដែលជាមោទកភាពមួយសម្រាប់ប្រជាជនកម្ពុជា។
នៅក្នុងក្រសែភ្នែករបស់អ្នកការទូតសិង្ហបុរីលោក Tommy Koh កត្តាប្រឈមធំបំផុតរបស់អាស៊ាន ដែលជាអង្គការអន្តររដ្ឋាភិបាលក្នុងតំបន់មួយនេះ នោះគឺ «ការធានាពីការរួបរួមគ្នាជាធ្លុងមួយ» ។ ការបង្ហាញទស្សនរបស់មន្ត្រីការទូតសិង្ហបុរីរូបនេះ ត្រូវបានធ្វើឡើងស្របពេលដែលប្រជាជាតិអាស៊ីអាគ្នេយ៍ ជាពិសេសប្រមុខដឹកនាំកំពូលអាស៊ាន ប្រារព្ធ និងអបអរខួបនៃការបង្កើតអាស៊ាន៥០ឆ្នាំ ។ នៅក្នុងកិច្ចសម្ភាសន៍ជាមួយនឹងសារព័ត៌មាន Channel NewsAsia នៅថ្ងៃទី០៨ សីហា ម្សិលមិញនេះ លោកអគ្គរដ្ឋទូតសិង្ហបុរី Tommy Koh ដែលជាមិត្តភក្តិជិតស្និទ្ធរបស់ស្ថាបនិកអាស៊ាន លោក Rajaratnam បានឲ្យដឹងថា អាថ៌កំបាំងមួយក្នុងចំណោមអាថ៌កំបាំងផ្សេងទៀតនៃភាពជោគជ័យរបស់អាស៊ាននោះគឺមិត្តភាពរវាងបិតាស្ថាបនិកអាស៊ានទាំងប្រាំ ។ ស្ថាបនិកទាំងប្រាំរបស់អាស៊ាន ដែលបានចុះហត្ថលេខាបង្កើតអាស៊ានជាផ្លូវការនៅថ្ងៃទី០៨ ខែសីហា ឆ្នាំ១៩៦៧ រួមមាន រដ្ឋមន្ត្រីការបរទេស Adam Malik (ឥណ្ឌូណេស៊ី), Narciso R. Ramos (ហ្វីលីពីន), Tun Abdul Razak (ម៉ាឡេស៊ី), S. Rajaratnam (សិង្ហបុរី) និង Thanat Khoman (ថៃ) ។ តាមកិច្ចសម្ភាសន៍របស់សារព័ត៌មានដដែល លោកអគ្គរដ្ឋទូត ដែលជាសាស្ត្រាចារ្យផងដែរនោះ បានប្រាប់ពីទិដ្ឋភាពរបស់ស្ថាបនិកអាស៊ានទាំងប្រាំនៅក្នុងឆ្នាំ១៩៦៧យ៉ាងដូច្នេះថា៖« ...ពួកគេ រីករាយក្នុងការធ្វើការជាមួយគ្នា និងបានលេងសើចជាមួយគ្នាទៀតផង។» លោក បានបន្តទៀតថា៖« ខ្ញុំ គឺជាសាក្សីមួយរូប ដែលបានឃើញពីសាមគ្គីភាព និងមាត្រីភាព នៅក្នុងស្ថាប័ន ដែលប្រមុខការទូតទាំងប្រាំបានបង្កើតឡើង។» នេះហើយជាអាថ៌កំបាំងដែលសំដៅលើភាពស៊ីសង្វាក់គ្នារវាងស្ថាបនិកអាស៊ានទាំងប្រាំ ដែលបានបង្កើតអាស៊ានមកដល់ពេលនេះ ។ ទន្ទឹមនឹងការបង្កើតឲ្យមានសាមគ្គីភាព អគ្គរដ្ឋទូត Koh ក៏បានលើកឡើងពីកត្តាប្រឈមធំដែលអាស៊ានមានផងដែរ ។ លោក បានអះអាងថា មហាអំណាចកំពុងតែប្រកួតប្រជែងគ្នាកាន់តែខ្លាំងនៅក្នុងតំបន់ ដែលការប្រកួតប្រជែងនេះ នឹងធ្វើឲ្យអាស៊ាន ត្រូវស្ថិតក្រោមសម្ពាធផងដែរ ។ លោក បានចោទជាសំណួរថា «តើអាស៊ាន អាចរក្សាឯករាជ្យភាព និងអាព្យាក្រឹត្យភាពដោយរបៀបណា? តើយើងនឹងមានឆន្ទៈក្នុងការគេចឲ្យផុតពីក្រញាំដៃរបស់មហាអំណាចណាមួយឬទេ ហើយអាចរក្សាអាព្យាក្រឹត និងឯករាជ្យភាពឬទេ? ប្រសិនជាយើងអាចធ្វើបាន នោះយើងនឹងក្លាយជាតួអង្គកណ្តាលមួយដ៏មានតម្លៃ សម្រាប់ស្ថាប័ន និងវេទិកានៅក្នុងតំបន់»។ លោកបន្ថែមថា ៖ «ក៏ប៉ុន្តែប្រសិនបើយើងបរាជ័យ ហើយក្លាយជាសម្ព័ន្ធមិត្តរបស់មហាអំណាចណាមួយ ឬយើងបែកបាក់សាមគ្គីភាពនោះ ខ្ញុំ គិតថា ពេលនោះហើយ គឺជាចំណុចចាប់ផ្តើមនៃការបញ្ចប់អាយុជីវិតរបស់អាស៊ាន»៕	ឆ្លងកាត់រយៈកាលប្រាំទសវត្សរ៍ ក្នុងនាមជាអង្គការអន្តររដ្ឋាភិបាលនៅក្នុងតំបន់មួយ អាស៊ានបានក្លាយជាស្ថាប័នគំរូមួយ ដែលអាចបន្តដំណើរទៅមុខដើម្បីការអភិវឌ្ឍ និងកិច្ចសហប្រតិបត្តិការល្អ។ ទន្ទឹមនឹងការវិវត្តនៃអង្គការក្នុងតំបន់មួយនេះ មន្ត្រីទូតសិង្ហបុរីម្នាក់បានអះអាងថា វាមានអាថកំបាំងមួយពីក្រោយនៃការភាពជោគជ័យ ហើយក៏មានរឿងប្រឈមដែលអាស៊ាន ត្រូវដោះស្រាយផងដែរ ។
«ការឈានមកដល់នៃឆ្នាំ២០២១ បាននាំមកនូវក្តីសង្ឃឹមដល់យើងទាំងអស់គ្នា ក្នុងការទទួលបានវ៉ាក់សាំង ការពារប្រឆាំងនឹងជំងឺកូវីដ-១៩។ ប្រទេសឥណ្ឌា ផលិតវ៉ាក់សាំងបានជាង៦០ ភាគរយ នៃពិភពលោក។ ឥណ្ឌាបានដើរតួជាឱសថស្ថាន នៃពិភពលោកយ៉ាងពិតប្រាកដ ហើយនេះបានបង្ហាញនូវសារៈសំខាន់របស់ខ្លួន ដល់ពិភពលោក នៅក្នុងបរិបទនៃការរីករាលដាលជំងឺកូវីដ១៩»។ លោកជំទាវ ទេវ្យានី ខូប្រាកាដេ បានថ្លែងដូច្នេះ ក្នុងឧកាសនោះ។ លោកជំទាវ ទេវ្យានី ខូប្រាកាដេ បានមានប្រសាសន៍ថា៖ «ប្រទេសឥណ្ឌាមានមោទកភាព ចំពោះការវិវត្តន៍ ទំនាក់ទំនងវប្បធម៌ និងអរិយធម៌នេះ ហើយនឹងព្យាយាមបង្កើនទំនាក់ទំនង រវាងប្រជាជននៃប្រជាជាតិទាំងពីរ តាមរយៈការតភ្ជាប់ផ្លូវអាកាស ដោយផ្ទាល់រវាងប្រទេសយើង។ ឥណ្ឌា ក៏ខិតខំស្វែងយល់ ពីទំនាក់ទំនងរវាងព្រះពុទ្ធសាសនា និងអបអរសារ របស់ព្រះសម្មាសម្ពុទ្ធ ដែលបានដឹកនាំទាំងសង្គមឥណ្ឌា និងខ្មែរ។ នៅក្នុងយុគសម័យទំនើប ប្រព័ន្ធសភាពហុប្រជាធិបតេយ្យ និងសភាពហុគណបក្ស បានផ្សារភ្ជាប់យើងរួមគ្នា ក្នុងការស្វែងរករួមគ្នា ដើម្បីភាពជឿនលឿន និងសន្តិភាព»។ ជាចុងក្រោយលោកជំទាវ ទេវ្យានី ខូប្រាកាដេ បានបន្ថែមទៀតថា៖ «ឥណ្ឌា ក៏បានគាំទ្រប្រទេសកម្ពុជា ដោយបានផ្តល់ជំនួយមនុស្សធម៌ នៅពេលមានវិបត្តិ។ ការផ្តល់ជំនួយមនុស្សធម៌ តាមរយៈនាវារបស់ឥណ្ឌា INS-Kiltan ដែលបានបញ្ជូនសម្ភារសង្គ្រោះគ្រោះទឹកជំនន់ សម្រាប់បណ្តាខេត្តដែលរងផលប៉ះពាល់ ដោយទឹកជំនន់ ក្នុងអំឡុងខែតុលា ដល់ខែវិច្ឆិកា ឆ្នាំ២០២០ គឺជាឧទាហរណ៍មួយ។ ប្រទេសឥណ្ឌា បានចាប់ផ្តើមធ្វើកំណែទម្រង់សេដ្ឋកិច្ចសំខាន់ៗដើម្បីប្រយុទ្ធប្រឆាំងនឹងការធ្លាក់ចុះនៃសេដ្ឋកិច្ច ដែលបណ្តាលមកពីការរីករាលដាលនៃជំងឺកូវីដ-១៩ ហើយរំពឹងថា នឹងមានការងើបឡើងវិញ នៃសេដ្ឋកិច្ចនៅក្នុងឆ្នាំ២០២១។ ឆ្លងកាត់រយៈពេលដ៏លំបាកនេះ យើងបានឈរនៅជាមួយប្រទេសកម្ពុជា ហើយបានប្តេជ្ញាចិត្តជាថ្មីក្នុងការធ្វើការជាមួយប្រទេសរបស់អ្នក សម្រាប់ការងើបឡើងវិញនៃសេដ្ឋកិច្ច និងការរីកចម្រើនយ៉ាងឆាប់រហ័ស សម្រាប់ភាគីទាំងពីរ។ ជាចុងបញ្ចប់ នៃទិវាសាធារណរដ្ឋលើកទី ៧២ របស់ឥណ្ឌា ថ្ងៃទី ២៦ ខែមករាឆ្នាំ ២០២១ ខ្ញុំសូមបញ្ចប់ជាមួយគាថា របស់ព្រះសម្មាសម្ពុទ្ធរបស់យើងថា៖ សូមឲ្យសត្វលោកប្រកបដោយសេចក្តីសុខ និងសុភមង្គល»៕	ភ្នំពេញ ថ្ងៃទី២៦ ខែមករា ឆ្នាំ២០២១៖ ក្នុងឱកាសនៃទិវាសាធារណរដ្ឋឥណ្ឌាខួបលើកទី៧២ ឯកអគ្គរដ្ឋទូតឥណ្ឌាប្រចាំកម្ពុជា លោកជំទាវ ទេវ្យានី ខូប្រាកាដេ បានថ្លែងសារពិសេស ជូនដល់ប្រជាជនកម្ពុជា។ នៅក្នុងសារពិសេសនេះ លោកជំទាវរៀបរាប់ដូច្នេះ៖«ខ្ញុំសូមជូនពរអ្នកទាំងអស់គ្នា ឲ្យប្រកបដោយភាពរីករាយ វិបុលភាព និងសុខភាពល្អ ក្នុងឱកាសឆ្នាំថ្មី។ ឆ្នាំ២០២០ បានធ្វើឲ្យប្រទេសកម្ពុជា និងឥណ្ឌារួមគ្នាបន្ថែមទៀត នៅក្នុងការប្រយុទ្ធប្រឆាំងនឹងជំងឺរាតត្បាដ កូវីដ១៩»។
ទោះបីជាបរិបទនៃការសាងសង់ការិយាល័យទំនើប នៅមានលក្ខណៈក្មេងខ្ចីនៅកម្ពុជាក៏ ដោយ ប៉ុន្តែគេសង្កេតឃើញថា និន្នាការនៃការផ្គត់ផ្គង់មានកំណើនឡើង ហើយតម្រូវការក្នុងរយៈពេលថ្មីៗនេះ ក៏កើនឡើងផងដែរ។ បើយោងតាមការស្រាវជ្រាវរបស់ CBRE គេបានបែងចែកការផ្គត់ផ្គង់ការិយាល័យ ជា ៣ កម្រិត រួមមាន«A» «B» និង«C»។ ការផ្គត់ផ្គង់កម្រិត«c» បានចាប់ផ្តើមដំណើរការ នៅក្នុងឆ្នាំ ២០០៨ ហើយវាមានការកើនឡើងជាលំដាប់ រហូតដល់ឆ្នាំ២០១៨។ ទោះបីជាការផ្គត់ផ្គង់នេះធ្លាក់ចុះបន្តិច នៅអំឡុងឆ្នាំ២០១៨ តែតួលេខ បានបង្ហាញពីការកើនឡើងវិញ នៅដើមឆ្នាំ២០១៩។ ចំណែកឯការផ្គត់ផ្គង់កម្រិត«B» ចាប់ផ្តើមមានវត្តមាននៅក្នុងឆ្នាំ២០០៩។ ហើយការិយាល័យកម្រិត«A»នៅឆ្នាំ២០១៤ ហើយបន្តកើនឡើងជាលំដាប់ផងដែរ។ ប៉ុន្តែគួរបញ្ជាក់ផងដែរថា ទោះបីជាការផ្គត់ផ្គង់កម្រិត «B» និង«A» កើនឡើងក្តី ការប្រើប្រាស់ការិយាល័យកម្រិត«C» នៅតែមានប្រជាប្រិយភាពខ្លាំង ដែលជាមធ្យមមានការកាន់កាប់រហូតដល់ ៨៥.៩៦%។ ទោះយ៉ាងណា លោក James Hewson ប្រធានផ្នែកស្រាវជ្រាវរបស់ ក្រុមហ៊ុន CBRE បង្ហាញពីភាពវិជ្ជមាននៃការិយាល័យ កម្រិត A នៅពេលអនាគត។ លោកលើកឡើងថា ទោះបីជាក្នុងពេលបច្ចុប្បន្ន ការផ្គត់ផ្គង់កម្រិត «B» និង «C» កំពុងនាំមុខក៏ដោយ ប៉ុន្តែការផ្គត់ផ្គង់កម្រិត «A» នឹងកើនឡើងច្រើនក្នុងថ្ងៃអនាគត ដោយសារតែកំណើននៃទំនោរថ្មីនេះ បានចាប់ផ្តើមរួចហើយនៅពេលបច្ចុប្បន្ន។ លោកបានបន្ថែមទៀតថា ការផ្គត់ផ្គង់ការិយាល័យកម្រិត «A» ថែមទៀត នឹងហក់ចូលក្នុងទីផ្សារនៅក្នុងឆ្នាំ២០២០ ដែលមានទីតាំងនៅកោះពេជ្រ។ បច្ចុប្បន្ន គម្រោងការិយាល័យចំនួន ២ ផ្សេងទៀត ដែលមានឈ្មោះថា Chief Tower និង Maritime Tower កំពុងបន្តសាងសង់ ហើយគេរំពឹងថានឹងបញ្ចប់នៅត្រឹមឆ្នាំ២០២២ និង២០២៣ខាងមុខ។ ក្រុមហ៊ុន CBRE រំពឹងទុកថាចាប់ពីត្រីមាសទី២ ឆ្នាំ២០១៩ រហូតដល់ ២០២៣ ការផ្គត់ផ្គង់ការិយាល័យកម្រិត A និង B និងមានដល់ ៣០ គម្រោង (ការិយាល័យកម្មសិទ្ធិផ្តាច់មុខ ១៦ និងការិយាល័យសហកម្មសិទ្ធិ ១៤គម្រោង) ដែលមានផ្ទៃសាងសង់សរុបរហូតដល់ជាង ៦៤០,០០០ ម៉ែត្រការ៉េ។ ដោយសារមើលឃើញកំណើនយ៉ាងផុសផុល ក្នុងការសាងសង់គម្រោងការិយាល័យនេះនៅក្នុងទីក្រុង អ្នកជំនាញមានការរំពឹងទុកជាវិជ្ជមាន ចំពោះអនាគតនៃវិស័យមួយនេះ៕ (ប្រភព៖ https://www.realestate.com.kh/km/news/CBRE-to-show-good-sing-of-grade-A-office-space/) (អត្ថបទពាណិជ្ជកម្ម)	ទំហំទឹកប្រាក់វិនិយោគមានការធ្លាក់ចុះបន្តិចរយៈពេល ៣ ខែចុងក្រោយក្នុងឆ្នាំ២០១៨ ប៉ុន្តែឆ្នាំបីខែដំបូង ឆ្នាំ២០១៩ នេះ ការវិនិយោគក្នុងវិស័យសំណង់ បានកើនឡើងវិញ ជាមួយនឹងទំហំទឹកប្រាក់ចំនួន ១.៨ ពាន់លានដុល្លារ។ នេះបើតាមរបាយការណ៍ទីផ្សារការិយាល័យត្រីមាសទី១ ឆ្នាំ២០១៩ របស់ក្រុមហ៊ុន CBRE។
កិរិយាវិសេសន៍ ឬគុណសព្ទ ឡូយ ជាពាក្យដែលប្រើកាត់ខ្លីមកពីពាក្យ ឡូយថូយ សំដៅសេចក្ដីថា "ផ្ដាស, ផ្ដេសផ្ដាស"។ មនុស្សឡូយ, គំនិតឡូយ, កុំឡូយពេក! ការពន្យល់បន្ថែមមួយទៀតក្នុងវចនានុក្រម បង្ហាញថា «ឡូយថូយ» ជាភាសាវៀតណាម ដែលមានន័យថា ដែលមិនយកចិត្តទុកដាក់, សោះអង្គើយ; ខ្ជីខ្ជា; ដែលតាមតែបាន, តាមតែរួចពីដៃ; ដែលឥតប្រយោជន៍; ផ្ដេសផ្ដាស៕	តាមវចនានុក្រមសម្តេចព្រះសង្ឃរាជ ជួន ណាត ពាក្យ «ឡូយ ឬ ឡូយថូយ» មិនមានន័យល្អនោះឡើយ ខណៈបច្ចុប្បន្ន គេគិតស្មានថា ពាក្យមានន័យថា អស្ចារ្យ សង្ហា ស្រស់ឆើតឆាយទៅវិញ។
សេចក្ដីប្រកាសព័ត៌មានរបស់គ.ជ.ប បានឲ្យដឹងថា បណ្ដឹងតវ៉ាទាំង៥១នេះ ភាគីច្រើនសុំឲ្យរក្សាទុកឈ្មោះក្នុងបញ្ជីបោះឆ្នោត ចំនួន៣៩ករណី និងសុំកែតម្រូវទិន្នន័យក្នុងបញ្ជីបោះឆ្នោត ១២ករណី ។ បើតាមគ.ជ.ប មកដល់ពេលនេះ នៅសល់បណ្ដឹង២ទៀតក្នុងដៃគ.ជ.ប ដោយបណ្ដឹង១ មិនអាចផ្សះផ្សារបាន និង១បណ្ដឹងទៀតធ្វើជាសេចក្តីជូនដំណឹង។ បណ្ដឹងទាំងពីរនេះ គជប ទទួលបានតាំងពីដំណាក់កាលចុះឈ្មោះបោះឆ្នោតកន្លងមក។ គ.ជ.ប បានអំពាវនាវឲ្យប្រជាពលរដ្ឋ ទៅពិនិត្យឈ្មោះរបស់ខ្លួនឡើងវិញ នៅតាមឃុំ-សង្កាត់ទូទាំងប្រទេស ។ ប្រសិនបើមានបញ្ហា ឬភាពមិនត្រឹមត្រូវណាមួយ ក្នុងបញ្ជីឈ្មោះបោះឆ្នោត ប្រជាពលរដ្ឋអាចដាក់បណ្តឹងតវ៉ា ឬបណ្តឹងជំទាស់ ទៅកាន់ក្រុមប្រឹក្សាឃុំ សង្កាត់ ដើម្បីសុំឲ្យកែតម្រូវឡើងវិញ។ សូមរម្លឹកថា ប្រជាពលរដ្ឋជាង៨លាននាក់ មានឈ្មោះក្នុងបញ្ជីបោះឆ្នោត ដើម្បីត្រៀមបោះឆ្នោតជ្រើសតាំងតំណាងរាស្ត្រនីតិកាលទី៦ នៅឆ្នាំ២០១៨ខាងមុខ៕	ភ្នំពេញ៖ គិតត្រឹមថ្ងៃទី២៦ ខែធ្នូនេះ គណៈកម្មាធិការជាតិរៀបចំការបោះឆ្នោត (គ.ជ.ប) បានទទួលបណ្ដឹង៥១ករណី ដែលពលរដ្ឋប្ដឹងមកក្រុមប្រឹក្សាឃុំ -សង្កាត់ ជុំវិញភាពមិនប្រក្រតីមួយចំនួន នៅក្នុងបញ្ជីឈ្មោះបោះឆ្នោត។
លោក ជា ស៊ីណា លើកទឡ្ហីករណ៍ អំពីការលើកឡើងរបស់ខ្លួនថាដូច្នេះ៖ «បច្ចុប្បន្ននេះ បណ្ដារោងចក្រធំៗដូចជារោងចក្រផលិតស៊ីម៉ង់ស៍ រោងចក្រផលិតអគ្គីសនី ដើរដោយធ្យូងថ្ម មានភាពងាយស្រួលក្នុងការគ្រប់គ្រងបញ្ហាបំពុលខ្យល់ ព្រោះគាត់មានលទ្ធភាពគ្រប់គ្រាន់ក្នុងការបំពាក់ បច្ចេកវិទ្យាថ្មី ទំនើបៗ ក្នុងការចាប់យកភាគល្អិតនៃសារធាតុបំពុលខ្យល់ មានការគ្រប់គ្រងប្រសើរជាងសហគ្រាសតូចៗមួយចំនួន»។ ត្រង់ចំណុចនេះ លោក ជា ស៊ីណា ចង់បង្ហាញអំពីលទ្ធភាពរបស់សហគ្រាសតូចៗមួយចំនួន ក្នុងប្រទេសកម្ពុជា មិនទាន់មានលទ្ធភាព បំពាក់ឧបករណ៍គ្រប់គ្រងបំពុលខ្យល់ទំនើបៗ និងទាន់សម័យបាននៅឡើយ។ បើតាមផែនការខ្យល់ស្អាតកម្ពុជា របស់ក្រសួងបរិស្ថាន វិស័យឧស្សាហកម្ម ជាកត្តាមួយ ក្នុងចំណោមកត្តា៦ផ្សេងទៀត ដែលចូលរួមបំពុលខ្យល់។ លោក នេត្រ ភក្ត្រា អ្នកនាំពាក្យក្រសួងបរិស្ថាន បង្ហាញពីឯកសារ ផែនការខ្យល់ស្អាតកម្ពុជា។ រូបភាពពីក្រសួងបរិស្ថាន។ បើតាមក្រសួងបរិស្ថានកត្តាបំពុលខ្យល់ធំបំផុត និងការបំពុលបរិយាកាសរយៈពេលខ្លីនៅកម្ពុជាគឺមានវិស័យគមនាគមន៍ ឧស្សាហកម្ម លំនៅដ្ឋាន សំណល់ និងការផលិតអគ្គីសនី ការបញ្ចេញពីដំណើរការឧស្សាហកម្ម និងការផលិតធ្យូងថ្ម។ សកម្មភាពទាំងនេះ បានបញ្ចេញសារធាតុបំពុលខ្យល់រួមមាន PM2.5, SO2NOX និង ឧស្ម័នផ្ទះកញ្ចក់ដូចជា CO2។ យោងតាមទិន្នន័យគុណភាពខ្យល់ របស់ក្រសួងបរិស្ថាន ជាទូទៅនៅទីក្រុង និងបណ្ដាទីប្រជុំជនជាច្រើន មិនមានការប្រែប្រួលណាគួរឱ្យកាត់សម្គាល់ចំពោះប៉ារ៉ាម៉ែត្រមួយចំនួន។ បើតាមការព្យាករណ៍របស់ក្រសួង សន្ទស្សន៍គុណភាពខ្យល់នៅរាជធានីភ្នំពេញ និងតាមបណ្ដាខេត្តនាពេលបច្ចុប្បន្នឃើញថា ស្ថិតក្នុងចន្លោះពី ០ទៅ១០០ ពោលស្ថិតនៅចន្លោះគុណភាពល្អណាស់ និងល្អ។ ដោយឡែកគុណភាពខ្យល់ ពី១០១ដល់១៥០ រងការបំពុលកម្រិតស្រាល, ពី១៥១ ដល់២០០ រងការបំពុលកម្រិតមធ្យម , ពី២០១ ដល់៣០០ រងការបំពុលកម្រិតខ្លាំង ហើយពី៣០០ដល់៥០០ រងការបំពុលកម្រិតធ្ងន់ធ្ងរតែម្ដង។ ដ្បិតគុណភាពខ្យល់ មិនមានអ្វីគួរឱ្យកត់សម្គាល់ ប៉ុន្តែកំហាប់ជាមធ្យម PM2.5 នៅទីក្រុងភ្នំពេញជារៀងរាល់ឆ្នាំមានការកើនឡើងពី ១៣,៥៩ µg/m3 (ភាគល្អិតនៃPM) ក្នុងឆ្នាំ២០១៧ និង ១៩,២៦ µg/m3 ក្នុងឆ្នាំ២០១៨ ហើយវាបានកើនឡើងដល់ ២១,១២ µg/m3 ក្នុងឆ្នាំ២០១៩។ ដើម្បីឆ្លើយតបនឹងបញ្ហាបំពុលខ្យល់ខាងលើនេះ ក្រសួងបរិស្ថានបានដាក់ឱ្យអនុវត្តផែនការមួយចំនួន ក្នុងសៀវភៅផែនការខ្យល់ស្អាតកម្ពុជា ដែលជាយុទ្ធសាស្ត្រមួយ ដើម្បីកំណត់សកម្មភាពកាត់បន្ថយការបញ្ចេញឧស្ម័នបំពុលខ្យល់ក្នុងប្រទេស។ បើតាមលោក នេត្រ ភក្ត្រា ផែនការខ្យល់ស្អាតកម្ពុជានេះ រៀនចំឡើងក្នុងគោលបំណងចម្បងចំនួន៦ ក្នុងនោះ បង្កើតការវិភាគរួមនៃសារធាតុបំពុលបរិយាកាស ឧស្ម័នផ្ទះកញ្ចក់ និងសារធាតុបំពុលបរិយាកាសរយៈពេលខ្លី ដើម្បីកំណត់ពីវិស័យនានា ដែលជាប្រភពសំខាន់ នៃការបំពុលខ្យល់នាពេលបច្ចុប្បន្ន និងពេលអនាគត។ ចំណុចសំខាន់ទី២ កំណត់វិធានការកាត់បន្ថយការសាយភាយការបំពុលខ្យល់នៅក្នុងផែនការ និងយុទ្ធសាស្ត្រ ដែលមានស្រាប់ ស្របគ្នានឹងការកាត់បន្ថយការបញ្ចេញឧស្ម័នផ្ទះកញ្ចក់។ ចំណុចសំខាន់ទី៣ កំណត់វិធានការកាត់បន្ថយផ្សេងទៀត ដែលត្រូវយក ឲមកអនុវត្តដើម្បីកាត់បន្ថយការបញ្ចេញឱ្យបានកាន់តែប្រសើរ។ ចំណុចសំខាន់ទី៤ កំណត់គុណប្រយោជន៍នានា នៃវិធានការកាត់បន្ថយ ដែលបានកំណត់សម្រាប់ការធ្វើឱ្យប្រសើរឡើងនូវគុណភាពខ្យល់ និងកាត់បន្ថយការប្រែប្រួលអាកាសធាតុ។ ចំណុចសំខាន់ទី៥ កំណត់អាទិភាពដល់សកម្មភាព និងផ្លូវសម្រាប់ការគ្រប់គ្រងគុណភាពខ្យល់។ ចំណុចសំខាន់ចុងក្រោយ គឺជំរុញការអនុវត្តដែលបានគ្រោងទុក សម្រាប់ផែនការដែលមានស្រាប់ និងសកម្មភាពថ្មីៗ ដែលកំពុងបង្កើតឡើងនៅក្នុងវិស័យផ្សេងៗទៀត។ គួរបញ្ចាក់ផងដែរថា ផែនការខ្យល់ស្អាតកម្ពុជា របស់ក្រសួងបរិស្ថាននេះ ជាកិច្ចសហការភាពជាដៃគូ ជាជំនួយបច្ចេកទេស និងហិរញ្ញវត្ថុ ស្ដីពីខ្យល់ស្អាតអាស៊ីប៉ាស៊ីហ្វិក នៃកម្មវិធីបរិស្ថានសហប្រជាជាតិ និងវិទ្យាស្ថានបរិស្ថានស្តុកខូម នៃប្រទេសស៊ុយអ៊ែត៕	ភ្នំពេញ៖ លោក ជា ស៊ីណា អនុរដ្ឋលេខាធិការក្រសួងបរិស្ថានលើកឡើងថា នៅកម្ពុជានាពេលបច្ចុប្បន្ន ក្នុងវិស័យឧស្សាហកម្ម ការគ្រប់គ្រងការបំពុលខ្យល់ចំពោះបណ្ដារោងចក្រធំៗមានភាពងាយស្រួលជាង សហគ្រាសតូចៗ។ ការលើកឡើងបែបនេះរបស់លោក ធ្វើឡើងនាឱកាសសន្និសីទសារព័ត៌មាន ស្ដីពីការដាក់ឱ្យអនុវត្តផែនការខ្យល់ស្អាតកម្ពុជា នៅទីស្ដីការក្រសួងបរិស្ថាន នៅថ្ងៃទី២៥មករា។
សូមអញ្ជើញទាក់ទង៖ លោក ថុល វិទ្យា ទូរស័ព្ទលេខ៖ 012 959 115 , E-mail: [email protected] លោកស្រី ខៃ ចិន្តា ទូរស័ព្ទលេខ៖ 012 965 165 , E-mail: [email protected] កញ្ញា ភួង ស្រីមាស ទូរស័ព្ទលេខ៖ 011 730 837 , E-mail: [email protected] គេហទំព័រ៖ www.ratanakiri-lodge.com ទំព័រហ្វេសប៊ុក៖ https://www.facebook.com/terresrougeslodge/	សណ្ឋាគារ Terres Rouges ស្ថិតនៅក្រុងបានលុង ខេត្តរតនគិរី។ Terres Rouges ត្រូវបានសាងសង់អំពីឈើដោយរក្សារចនាបទខ្មែរ។ ស្នាក់នៅក្នុងសណ្ឋាគារប្រណិតបែបបុរាណមួយនេះ អាចពិសាម្ហូប និងស្រាជនជាតិដើមភាគតិច រួមទាំងអាចទស្សនាវត្ថុបុរាណខ្មែរដ៏សម្បូរបែប ធ្វើឲ្យអារម្មណ៍លោកអ្នករំភើប និងបង្កើតនូវអនុស្សាវរីយ៍មិនអាចបំភ្លេចបាន។ ជាពិសេសេ លោកអ្នកអាចស្វែងយល់ពីជីវិភាពរស់នៅរបស់ជនជាតិដើមភាគតិចផងដែរ។ ក្នុងន័យចង់ឲ្យពលរដ្ឋខ្មែរទទួលបានការស្នាក់នៅក្នុងសណ្ឋាគារ Terres Rouges នេះ, Terres Rouges សម្រេចចិត្តបញ្ចុះតម្លៃមិនធ្លាប់មានសម្រាប់ពលរដ្ឋខ្មែរដែលមានដូចជា៖ អ្នកជំនួញ, មន្ត្រីរាជការ, មន្ត្រីទូត, បុគ្គលិកក្រុមហ៊ុន, បុគ្គលិកសមាគម, បុគ្គលិកអង្គការ, កម្មករកាត់ដេរ, ចាស់ជរា។ល៕
សូមអញ្ជើញទស្សនាបទសម្ភាសរវាងលោក ជាវ សំណាង អ្នកសារព័ត៌មានថ្មីៗ និងលោក ជាប សុវណ្ណរដ្ឋ ម្ចាស់ក្រុមហ៊ុនអូតូបូឌៀ ដែលជាគេហទំព័រផ្សព្វផ្សាយពីចំណេះដឹងបច្ចេកវិទ្យារថយន្ត ដូចតទៅ៖ អត្ថបទទាក់ទង កុំបន្តរង់ចាំ និងស្ថិតក្នុង«Comfort zone»ទៀត បើចង់បើកអាជីវកម្មដោយខ្លួនឯង!	ភ្នំពេញ៖ ចំពោះអ្នកដែលពុំសូវមានថវិកា ច្រើនតែទិញរថយន្តជជុះសម្រាប់ប្រើប្រាស់ជាលក្ខណផ្ទាល់ខ្លួន, គ្រួសារ ឬប្រកបរបររកស៊ីផ្សេងៗ។ រថយន្ត ដែលពួកគេសម្រេចចិត្តទិញនោះ ភាគច្រើនជាប្រភេទយន្តដែលងាយស្រួលរកគ្រឿងបន្លាស់ និងលក់ចេញវិញមិនសូវខាតថ្លៃដើម ខណៈដែលរថយន្តទាំងនោះមានអាយុកាលនៃការផលិតចន្លោះពីឆ្នាំ១០ទៅ១៥ឆ្នាំ ឬមានជិត២០ឆ្នាំក៏មាន។ ប្រាកដ៏ណាស់ថា រយថន្ត ទាំងនោះប្រឈមនឹងការសឹករីករឹលទាំងគ្រឿងក្នុង និងរូបរាងខាងក្រៅ ឬធ្លាប់ប្តូរគឿងបន្លាស់ច្រើនដង។ល។ ដើម្បីឲ្យប្រាកក្នុងចិត្ត និងសម្រេចចិត្តបានត្រឹមត្រូវក្នុងការទិញប្រភេទរថយន្តជជុះ យកមកប្រើប្រាស់អ្នកទិញត្រូវដឹងច្បាស់ពីចំណុចសំខាន់ៗមួយចំនួន។ តើចំណុចសំខាន់ៗទាំងនោះមានអ្វី?

Subsets and Splits

No community queries yet

The top public SQL queries from the community will appear here once available.